RECOMANDARE 

Sunt tot mai puţini cei ce l-au cunoscut pe Părintele Arsenie 
Boca. Tot mai puţini sunt cei ce-și amintesc de Părintele Arsenie şi pot 
să dea mărturie despre el. Din toți aceia câți mai sunt, nu toți au 
competența necesară, iar unii dintre ei au un cerc prea restrâns de 
acțiune și de răspândire a cuvântului. Mai sunt și din aceia care, deşi 
sunt bine informaţi, au ezitări când e vorba să dea mărturie despre cel 
ce a fost, este şi va fi Părintele Arsenie, în cer şi pe pământ. În acelaşi 
timp, sunt însă mulți, în vremea noastră, cei ce doresc să afle şi să ştie 
câte ceva despre Părintele Arsenie cel de odinioară, dar cu acțiune și în 
vremea noastră, mai ales prin lucrarea sa, intitulată Cărarea 
Împărăției. 

Eu însumi am fost întrebat adeseori în mănăstirea noastră, în 
alte mănăstiri şi în multe orașe: „Ce ne puteţi spune despre Părintele 
Arsenie?” La fel, mi s-a cerut de multe ori: „Spuneţi-ne ceva despre 
Părintele Arsenie”. De fiecare dată am răspuns cu plăcere la aceste 
solicitări şi am pus în atenţia ascultătorilor tot ce am socotit mai 
important din cele ce le ştiu despre acest om mare, ca şi care nu știu să 
mai fi fost unul asemenea dintre cei cunoscuţi de mine, ca lucrători în 
Biserică. Aceasta a fost până acum. 

De acum înainte și deocamdată, cel mai bun răspuns, răspunsul 
cel mai autorizat la întrebarea „Cine a fost, ce a făcut şi ce a gândit 
Părintele Arsenie?” ni-l dă cartea de față, pe care o recunoaștem ca cea 
dintâi carte competentă despre Părintele Arsenie, o carte serioasă și 
vrednică de a fi luată în seamă, pe care o recomandăm cu toată inima, 
în vederea folosului duhovnicesc. 

Autorul cărții de față a făcut această lucrare ca proiect de teză 
de licenţă în teologie. El a lucrat cu seriozitatea cuvenită, a adunat 
material, l-a selectat și l-a organizat cu rigorile cerute pentru o lucrare 
ştiinţifică. Lucrarea a fost apreciată ca foarte bună, iar autorul ei, pe 
nume loan Gânscă (Ionuț, cum îi zicem noi, prietenii) a fost declarat 
licenţiat în teologie. Ea este a doua lucrare de licență a autorului, 
pentru că ei îi premerge licenţa realizată la Facultatea de Arte Vizuale, 
cu care a obţinut titlul de licenţiat la prima facultate. 

Când lonuț mi-a oferit un exemplar din lucrarea sa despre 
Părintele Arsenie, am aranjat lucrurile în așa fel ca această lucrare 
să-mi fie imprimată pe casete ca s-o pot studia, iar studiind lucrarea, 
mi-am dat seama de valoarea ei şi l-am îndemnat s-o tipărească, spre a 


ajunge la cititori. La fel au gândit şi alți prieteni ai noştri şi, cu ajutorul 
lui Dumnezeu, iată că s-a ajuns la această carte, care porneşte la 
propovăduire ducând la cititori nu numai informații despre Părintele 
Arsenie, ci și multe din gândurile lui, cuprinse în partea de mijloc a 
cărții, intitulată „O sinteză a gândirii Părintelui Arsenie în 800 de 
capete”. Sinteza gândirii Părintelui Arsenie este prezentată pe idei 
puse în ordine alfabetică, așa încât cititorul se poate orienta și îşi poate 
alege ceea ce-l interesează în primul rând. 

Ca unul care am contribuit și eu la această lucrare cu 
informaţiile pe care le-am dat, dar şi ca unul care am insistat pentru 
tipărirea ei, bineînţeles, o recomand din toate puterile mele. O 
recomand pentru toate categoriile de vârstă, dar în mod special pentru 
tinerii intelectuali şi, mai cu seamă, pentru studenți. Tinerii, care au 
viața în față şi se pregătesc pentru viitor, e bine să pornească în viață 
cu nişte lucruri ştiute, cu niște lucruri învăţate de la Părintele Arsenie, 
care le vorbeşte din carte. 

Socotesc că nu-i cazul să insist asupra faptului că recomand 
această carte, deoarece cartea se recomandă ea însăși pe sine. Ceea ce 
trebuie să fac eu, este doar să spun cu apăs că această carte nu este o 
carte de lectură, ci este o carte de studiu. O singură lectură, o lectură 
superficială, este pur și simplu fără rost. Cartea fiind foarte densă, mai 
ales în partea în care se prezintă gândirea Părintelui Arsenie, ea nu 
poate fi asimilată și impropriată decât insistând şi revenind. Deci, când 
recomand cartea, recomand şi această stăruință asupra cuprinsului ei. 

Ionuț Gânscă ne face un mare dar, prin cartea pe care ne-o oferă 
spre luare aminte, pentru binele nostru și al celor din jurul nostru și 
pentru înmulţirea binelui din această lume. Îi mulțumim şi îi suntem 
recunoscători că ne-a oferit această carte, care nu-i o carte ca cele 
multe, ci este o carte de referinţă, al cărui folos îl vor cunoaște toţi cei 
ce vor lua aminte la cele scrise în carte și le vor împlini după a lor 
putere. Nouă nu ne rămâne decât să mutăm gândurile din carte în 
mintea noastră și să le dăm viaţă, prin împlinirea lor cu fapta. Dacă 
vom face așa, va fi ca şi când Părintele Arsenie va fi între noi, cu 
povăţuirile sale de odinioară. Luând aminte la gândurile Părintelui 
Arsenie, va fi ca şi cum l-am fi întâlnit fiecare dintre noi, la Mănăstirea 
de la Sâmbăta, la Mănăstirea Prislop, la Bucureşti și Drăgănescu, ori la 
Sinaia. Pentru noi, cei de azi, cartea de față ține loc de orice loc pe unde 
a putut fi întâlnit Părintele Arsenie. Ea este Părintele Arsenie adus 


lângă noi, cu cuvântul său, care e același pentru noi, cum a fost pentru 
cei care l-au auzit rostit prin viu grai. 

Pentru toate acestea. 

„Să mulțumim Domnului”, „Sus să avem inimile!” 

Arhimandrit Teofil Părăian 

Mănăstirea Brâncoveanu. 

Sâmbăta de Sus 

ARGUMENT 

„Aduceţi-vă aminte de mai-marii voştri, care v-au grăit vouă 
cuvântul lui Dumnezeu; priviți cu luare aminte cum şi-au încheiat viața 
şi urmați-le credința” (Evrei 13,7). 

Acest îndemn, pe care îl pun ca început al lucrării de față, mi-a 
fost pus în vedere în chip deosebit în urmă cu câţiva ani de un pustnic, 
pe când mă aflam într-un pelerinaj la Muntele Athos. Eram împreună 
cu trei prieteni (dintre care unul - loan, Dumnezeu să-l odihnească - 
s-a mutat la Domnul) şi eram tare bucuroşi de întâlnirea noastră cu 
dânsul. Eram dornici de cuvânt de învăţătură, așa că Părintele a fost 
bun şi ne-a vorbit. Nu ne-a spus prea multe, deși nouă poate că nu 
ne-ar fi ajuns nicio noapte întreagă să-l ascultăm. 

Au trecut anii, însă rețin și acum din acea întâlnire mai ales 
îndemnul din Evrei 13, îndemn cu care am început. 

De atunci încoace, am încercat, după puterile mele, să împlinesc 
acest cuvânt, să-l fac lucrător. Şi, împreună cu câțiva prieteni, ne-am 
propus, pe lângă rânduiala și profesia pe care o are fiecare în parte, 
următorul obiectiv: recuperarea şi promovarea gândirii și a scrierilor 
marilor părinţi duhovnicești ortodocşi, în special români. 

Este un demers care îşi arată actualitatea și necesitatea mai ales 
azi, când lumea creştină a cam început să orbecăiască ea însăşi „în 
noaptea neştiinţei şi a lipsei de sfat, de unde vin toate relele care 
chinuiesc pe oameni, întunecă vremile și prea adesea cruntă 
pământul” (Arsenie Boca). 

Deci motivele pentru care avem nevoie şi trebuie să ne îngrijim 
de aceşti Părinţi, pe drept cuvânt, „ca de ochii din cap”, sunt evidente, 
întrucât ei sunt luminătorii trupului eclesial, ei sunt „luminătorii lumii” 
- „Luminătorul trupului este ochiul; de va fi ochiul tău curat, tot trupul 
tău va fi luminat. lar de va fi ochiul tău rău, tot trupul tău va fi 
întunecat” (Matei 6, 22 - 23). 

Aşa am ajuns, cu ajutorul lui Dumnezeu, să ne îngrijim de 


editarea câtorva cărţi de spiritualitate ortodoxă și de organizarea unor 
expoziții de fotografii, documente și scrisori, acestea din urmă, 
închinate Părintelui Paisie Olaru de la Sihla. 

Prin urmare, şi studiul de față, închinat și el unui Părinte, se 
înscrie în același demers, de redescoperire și promovare a gândirii 
părinţilor duhovniceşti, pentru că, fără nicio îndoială, Părintele 
leromonah Arsenie Boca este unul din mai-marii noștri, căruia i se 
cuvine amintirea noastră, după cum se zice în Epistola către Evrei. 

Aşadar, să aducem lui Dumnezeu jertfă de laudă, adică rodul 
buzelor, care preaslăvesc numele Lui (cf. Evrei 13, 15). 

Ca absolvent al unei Academii de Arte Vizuale, pot afirma că 
mi-ar fi mult mai ușor să zugrăvesc, nu prin cuvinte, ci cu ajutorul 
penelului, sau să modelez în lut chipul Părintelui Arsenie Boca. Dar, şi 
în această situație, mă simt oarecum ca şi Anania, zugravul Regelui 
Avgar al Edessei, care, cu toate că era un „zugrav iscusit”, nu a reuşit să 
„isvodească” chipul Mântuitorului.1 

Desigur, nu se pune problema că aş fi și eu un zugrav iscusit, dar 
mi-a venit în minte această comparaţie pentru că mă simt și eu 
neputincios din pricină că, studiind personalitatea și scrierile 
Părintelui Arsenie, la câte am reușit eu să ajung, îmi dau seama că 
dimensiunea spirituală a Părintelui Arsenie Boca e greu de cuprins în 
cuvinte (de „zugrăvit”) şi, pe lângă aceasta, mai mărturisesc, ca mulți 
alții, că „cunosc mult prea puţin din tot ce Părintele Arsenie a 
reprezentat pentru neamul nostru”.2 

La toate acestea se mai adaugă, să-i zic așa, încă o dificultate, și 
anume faptul că vorbesc despre un călugăr, şi-atunci s-ar putea pune 
întrebarea: cum pot eu înţelege un călugăr din afara acestei condiţii, 
care, atâta timp cât nu ai trăit-o, rămâne o taină, cum pot eu să vorbesc 
(fără să exagerez) şi să înţeleg gândirea unui călugăr pe care mulți îl 
socotesc un sfânt, sau unii chiar un geniu? 

Deci, se poate totuși vorbi, se poate scrie, fără a te afla în treabă 
şi fără a aluneca în dizertaţii pietiste sau în aprecieri „suficiente şi 
deştepte”? 

Când ai un îndrumător, se poate. lată de ce, în această situaţie 
aflându-mă, m-am bucurat de sprijinul şi călăuzirea unui bun prieten, 
Părintele Arhimandrit Teofil Părăian, care de la bun început m-a ajutat, 
m-a sfătuit şi mi-a oferit cele mai multe din materialele pe care le-am 
folosit în această lucrare. 


Pe de altă parte, având în vedere prietenia mea cu Părintele 
Teofil (care l-a cunoscut pe Părintele Arsenie și ale cărui ziceri, 
Părintele Teofil, se ştie foarte bine, le popularizează cu timp și fără 
timp) şi având în vedere şi faptul că am făcut și eu, ca oarecând 
Părintele Arsenie, o Academie de Arte Frumoase, m-am simţit oarecum 
dator să studiez şi, în cele din urmă, să „isvodeasc” chipul Părintelui 
Arsenie Boca. 

Gândită și redactată iniţial ca lucrare de licenţă, cartea de față a 
ajuns în mâinile, şi cred că și în inimile, mai multor prieteni şi 
cunoscuți ai mei, căci așa se explică faptul că ei au insistat și m-au 
sprijinit ca s-o şi tipăresc. Le mulțumesc tuturor, în special Părintelui 
Arhimandrit Teofil Părăian şi dau slavă lui Dumnezeu, Căruia mă rog 
să mă ajute să nu greșesc. 

Ioan Gânscă 

VIAȚA ȘI LUCRAREA PĂRINTELUI 

ARSENIE BOCA 

Părintele Arsenie Boca s-a născut la 29 septembrie 1910, la Vața 
de Sus, lângă Brad, judeţul Hunedoara. Părinții săi, Iosif şi Cristina, i-au 
pus la botez numele Zian.1 

Școala primară şi liceul 

Zian Boca face școala primară în satul natal (4 clase) și apoi 
intră la Liceul Naţional Ortodox „Avram Iancu” din Brad, al cincilea 
liceu românesc din Transilvania, după cele de la Blaj, Beiuş, Brașov şi 
Năsăud, ctitorie a Mitropolitului Andrei Şaguna, pe care-l absolvă în 
1929.2 

Coleg de bancă l-a avut pe viitorul preot Petru Boldor (ce semna 
cu pseudonimul D’or Uragan), autorul amplului poem Horia redivivus 
(poem care îl face pe Nichifor Crainic să exclame: „Onomatopee! În 
toată literatura universală nu cunosc o metaforă de o asemenea 
amploare”), şi autorul poeziei Sfântul, închinată Părintelui Arsenie. 

Mărturiile colegului de bancă, cuprinse într-un caiet (jurnal) 
ascuns cândva de Romulus Neag (absolvent și el al liceului mai sus 
amintit), îl înfățișează pe Zian ca „Excepțional de înzestrat, de-o voință 
extraordinară, o memorie formidabilă, o putere de muncă și o 
tenacitate ieșite din comun”. 

„Manifestă încă de acum deschiderea spre universalitate; de o 
curiozitate intelectuală remarcabilă, totul îl interesează. Întocmai cum 
un fluviu adună în albia sa afluenții dintr-un întreg bazin hidrografic, 


se varsă în mare, de aici se pulverizează în cosmos și din nou se 
revarsă pe pământ sub forma ploii roditoare, refăcând «circuitul 
elementelor», el asimilează informaţii din toate domeniile cunoașterii, 
pe care le trece prin filtrul personalităţii sale și le transfigurează 
într-un mod de existență, prevestindu-l pe teologul erudit și 
duhovnicul deschis spre sufletul omului, ridicând braţe de energie 
spre tainele universului”.3 

Liceul Naţional Ortodox din Brad, cu un corp didactic de elită, 
format la universităţile din țară sau de la Viena, cu profesori mireni şi 
teologi, îşi pune profund amprenta asupra receptivităţii intelectuale și 
sensibilităţii sufleteşti a tânărului Zian Boca, liderul recunoscut și 
respectat de profesori şi colegi. 

„«Statură pozitivistă», excelează la matematică, fizică, chimie, 
biologie, are preocupări care depășesc nivelul programelor şcolare în 
domeniul artelor: desen, caligrafie, muzică. Muncește suplimentar la 
desen şi pictură cu profesorul Körmendy, cântă la flaut, multiplică 
partituri pentru profesorul de muzică Gheorghe Pârvu. 

De la această vârstă, este extrem de interiorizat, solitar. Spre 
sfârşitul clasei a VII-a, le-a făcut colegilor mărturisirea că la orele de 
desen şi pictură i s-a descoperit ideea potrivit căreia «omul nu este 
numai carne, sânge și oase, ci există și altceva. Inspirația nu ţine de 
materie, de rațiune». Se prefigurează de acum teologul din viziunea lui 
Nichifor Crainic preocupat să aducă teologia în arena largă a vieţii 
intelectuale care să îmbrățişeze o misiune spirituală totalitară, 
universalitatea manifestărilor omeneşti, aşa cum leromonahul Arsenie 
Boca va confirma mai târziu în opera sa de valoare universală Cărarea 
Împărăției: «... precum urmărim o armonie între facultățile sufleteşti, 
tot aşa trebuie să urmărim o armonie și între cunoștințele din cât mai 
multe domenii, precum și o sinteză a acestora cu viața. Multă ştiinţă 
apropie pe om de Dumnezeu, puţină ştiinţă îl îndepărtează şi de ştiinţă 
şi de Dumnezeu. lar omul atâta preţuiește câtă apropiere de 
Dumnezeu și-a câştigat în sine. Dumnezeu i-a dat o valoare mare, însă 
trebuie şi el să şi-o câștige» (Cărarea Împărăției, p. 210)”.4 

În două momente deosebite se ştie că Părintele Arsenie a 
revenit la liceul din Brad: revederea cu colegii după 50 de ani de la 
absolvire și cu ocazia celebrării centenarului celui de al cincilea liceu 
românesc din Transilvania, în 1969.5 

Gorunul lui Zian 


În afara matricolelor şcolare, alte documente care să ateste 
trecerea prin liceul brădean a lui Zian Boca s-au pierdut, rămâne însă 
peste timp o mărturie vie pe care Părintele Boldor o evocă cu emoție: 

„Era în primăvara anului 1929, de 10 mai, după o serbare în 
piaţa oraşului, când promoţia de absolvenţi din acest an, în frunte cu 
dirigintele, profesorul Candin Ciocan, se deplasează în curtea liceului 
pentru a sădi un stejar, ca un simbol al biruinței, intrat în tradiţia 
poporului român. Mă pregăteam să iau puietul, când dirigintele mă 
opreşte: «Nu Boldor, ci Boca Zian plantează pomul». M-am uitat cu 
ciudă la diriginte și cu aceeaşi ciudă mi-am înfipt degetele în rădăcinile 
puietului. Zian ţinea şi scutura puietul să se taseze pământul, eu îl 
presam, apoi fiecare coleg stropește cu stropitoarea la rădăcină, după 
care l-am legat de tutore. Cu toţii atunci am hotărât ca stejarul plantat 
să poarte numele Gorunul lui Zian, şeful promoţiei de absolvenţi a 
liceului. El s-a dezvoltat frumos, ca un simbol al vigorii, al trăiniciei, al 
frumuseții, al înălțimii idealului spiritual-moral pe care educatorii 
noştri ni le-au insuflat, ca să facă din noi caractere tari, puternice, 
personalități proeminente în slujba patriei și neamului”.6 

Institutul Teologic 

Cu zestrea intelectuală și spirituală dobândită la Brad, se înscrie 
la Institutul Teologic din Sibiu (1929 - 1933) unde este „extrem de 
sârguincios şi studios”, încât între colegi are aureola unui „Sfânt'. 

Cu toate că au șezut pe aceeași bancă, vreme de patru ani, pe 
când făceau studiile de Teologie la Sibiu, Părintele Teodor Bodogae 
mărturiseşte despre Părintele Arsenie că n-a ajuns să-i poată cunoaște 
toate adâncurile sufletului. Totuși, Părintele Teodor Bodogae, în textul 
de pomenire pe care îl publică în „Telegraful Român”, la scurtă vreme 
de la mutarea la cele veșnice a Părintelui Arsenie, socotește 
concludente următoarele aspecte ale personalităţii colegului său”: 

„Poate că faptul că nu s-a prea bucurat în tinereţe de căldura 
unei vieţi familiale explică firea sa puţin sociabilă, retrasă, introvertită. 
Vacanţele le petrecea adeseori la o rudenie a sa. Ne-a impresionat tăria 
de voinţă cu care răbda frigul, fiind îmbrăcat adeseori în îmbrăcăminte 
redusă. Tot astfel abținerea de la bucate mai grele, renunțând regulat 
la «porția» de carne din Institut. 

Nu l-a pasionat prea mult studiul limbilor străine. Cunoștea 
totuși foarte bine limba franceză și citea cu aviditate studii de 
psihologie, de caracterologie, de grafologie, căutând să se adâncească 


în descifrarea tainițelor sufletului. A iubit de mic desenul, sculptura și 
mai ales pictura. Îmi amintesc şi acum de uşurinţa cu care interpreta la 
flaut compoziţii destul de pretențioase. Toate acestea erau tot atâtea 
dovezi care ne ajutau să întrevedem în el pe pictorul și pe duhovnicul 
de mai târziu, care căuta să redea în compoziţii clare şi în analize 
psihologice destule adâncuri ale sufletului omenesc. 

Se ştie că în această privință fostul Mitropolit Nicolae Bălan l-a 
trimis cu bursă la Academia de Arte Frumoase din București, unde a 
făcut studii deosebite cu profesorul Costin Petrescu. În acest context 
maestrul Costin Petrescu i-a încredințat pictarea la Ateneul Român a 
scenei privitoare la Mihai Viteazul. Cine vrea să se convingă că în urma 
acestor studii Părintele Arsenie n-a pus în fresca de pe pereţii 
bisericilor la care a pictat doar scene şi compoziţii creştine 
remarcabile, ci a sesizat, în linii şi culori, adevăruri vii şi luminoase ale 
vieţii harice, cum puţine s-au realizat la noi, acela n-are decât să 
cerceteze pictura bisericească din Drăgănescu (Ilfov) ca să nu mai 
vorbim de tot atâtea lucrări de coloristică şi de modelaj cunoscute atât 
la Sâmbăta, cât și la Prislop. Nu trebuie uitate nici coperţile minunate 
ale primelor patru volume ale Filocaliei și ale Vieţii în Hristos. 

În sfârşit, la «mişcarea» de reînnoire religioasă de la Mănăstirea 
Sâmbăta, prin care s-a încercat dintotdeauna mai ales depistarea 
patimilor omeneşti și vindecarea lor prin lucrarea de înduhovnicire 
creştină, Părintele Arsenie și-a adus o contribuţie deosebită, care nu 
trebuie uitată, chiar dacă în metodologia ei au mai rămas multe 
aspecte de îndreptat. 

Pentru toată strădania de bine, Dumnezeu să-l odihnească cu 
aleşii Săi”. 8 

„Extrem de rezervat, reținut, și solitar”, continuă să studieze în 
particular pictura într-o cămăruţă rezervată în calitate de infirmier al 
Institutului. 

La intervenţia profesorului Nicolae Popovici, proaspăt reîntors 
de la studii în străinătate, Părintele Arsenie (Boca Zian), după 
absolvirea Institutului Teologic (1933), este trimis cu bursă la 
Institutul de Belle-Arte din București. Aici urmează cursuri de 
medicină (în special cele de anatomie, ale Profesorului Rainer Francisc 
- cf. Pr. Nicolae Streza), participă cu interes la prelegerile de mistică 
ale lui Nichifor Crainic, şi frecventează și alte cursuri în domeniul 
culturii şi artei.9 


Ucenicia la Muntele Athos 

La puţină vreme după terminarea Institutului de Belle-Arte, 
urmează o scurtă perioadă de ucenicie în monahism la Sfântul Munte 
Athos, când ar fi refăcut, după spusele unora, total sau parţial, 
„călătoria Sfântului Apostol Pavel din Grecia”. 

Mitropolitul Nicolae Bălan, care o restaurat Mănăstirea de la 
Sâmbăta, mănăstire Voievodală zidită de Constantin Brâncoveanu, dar 
dărâmată și rămasă în ruină până în 1928, când s-a îngrijit de 
restaurarea bisericii şi de reînfiinţarea Mănăstirii, voia să aibă acolo 
numai absolvenţi de Teologie. Cu gândul acesta a pornit. Așa că 
„Mănăstirea a început cu trei oameni mari” (Arhimandritul Teofil 
Părăian), cu trei candidaţi la călugărie, cu trei absolvenţi de Teologie, și 
anume cu: Părintele Arsenie, cu Părintele Nicolae Mladin, care a ajuns 
profesor la Teologie prin purtarea de grijă a Mitropolitului Nicolae 
Bălan, iar din 1940 cu Părintele Serafim, care venea de la studii din 
Grecia. 

Dar Mitropolitul Nicolae Bălan își dădea seama că începe cu 
oameni nepregătiți în altă mănăstire şi atunci i-a trimis la Sfântul 
Munte. Părintele Arsenie a stat acolo trei luni, din 1939 din martie 
începând, iar Părintele Serafim a rămas acolo 6 luni şi un an școlar la 
Atena la Teologie. 

Se spune despre Părintele Arsenie că la Sfântul Munte Athos a 
căutat să fie sub ascultarea unui părinte aspru, care să-l povăţuiască cu 
autoritate. Și se spune că ar fi ajuns la un duhovnic10 care i-ar fi zis de 
la început: „Măi, tu nu ești în stare de nimic! Nici la măturat nu ești 
bun!”. Și Părintele Arsenie s-a gândit atunci: „Aici e de mine, la ăsta 
stau!”. (cf. Arhimandritul Teofil Părăian) 

Sigur este că, la reîntoarcerea în țară, aduce câteva manuscrise 
ale Filocaliei pentru fostul său profesor de la Sibiu, Părintele Dumitru 
Stăniloae, cu care colaborează la realizarea în limba română a acestei 
monumentale lucrări.11 

Ctitor de frunte al Filocaliei românești 

Fiecare cititor poate afla din prefeţele primelor 4 volume ale 
Filocaliei românești (nu cele editate de Editura Harisma, unde, în mod 
surprinzător, prefețele primelor ediții nu apar şi deci nici menţionarea 
demersurilor Părintelui Arsenie) contribuția însemnată a Părintelui 
Arsenie la traducerea Filocaliei, prin care Părintele Stăniloae, așa cum 
zicea Părintele Arhimandrit Serafim Popescu de la Sâmbăta de Sus, „a 


adus cerul ortodox pe pământul românesc”. 

Contribuţia Părintelui Arsenie a fost mare şi aceasta s-a 
concretizat astfel: Dânsul a adus cu sine de la Sfântul Munte Athos 
copii de pe manuscrise mai vechi şi a insistat apoi pe lângă Părintele 
Stăniloae pentru traducerea Filocaliei; Părintele Arsenie a scris după 
dictatul Părintelui Stăniloae; a realizat coperta Filocaliei; a susținut 
lucrarea de tipărire prin numărul mare de abonamente pe care le-a 
procurat. De aceea, pe bună dreptate, Părintele Profesor Dumitru 
Stăniloae l-a numit „Ctitor de frunte al Filocaliei românești”. 

Reproducem aici două fragmente din prefeţele volumelor 1 și 2 
ale Filocaliei, pentru a sublinia mai bine eforturile Părintelui Arsenie la 
această lucrare extrem de importantă pentru spiritualitatea ortodoxă: 

„La unele scrieri am folosit şi copii de pe manuscrise româneşti 
mai vechi, de la Athos, aduse de P.C. Să (Părintele Serafim Popescu) şi 
de Părintele Arsenie. (...) 

Un cald cuvânt de mulțumire trebuie să aduc P.C. Părinte 
leromonah Arsenie, de la Mănăstirea Brâncoveanu, bunul meu student 
de odinioară, care mi-a rămas mereu aproape. P.C. Să a binevoit să 
scrie după dictatul meu cea mai mare parte din traducere, la prima ei 
redactare. În afară de aceasta, prin prezența aproape necontenită și 
prin stăruința ce-a pus-o pe lângă mine de-a face această traducere, 
mi-a alimentat curajul în mod considerabil ca să pot duce până la capăt 
o muncă atât de ostenitoare, pe care altfel nu cred că aș fi săvârşit-o. 
Tot P.C. Să a executat şi coperta”. 12 

„Ajutorul hotărâtor la tipărirea acestui volum l-a dat însă iarăși 
bunul meu fost student, Părintele leromonah Arsenie de la Mănăstirea 
Brâncoveanu. Datorită abonamentelor masive ce le-a procurat P.C. Să 
am putut face față unor greutăţi ce se ridicau ca munții în calea 
tipăririi acestui volum. P.C. Să poată fi numit pe drept cuvânt ctitor de 
frunte al Filocaliei româneşti. După imboldul ce mi l-a dat necontenit la 
traducerea acestei opere, acum susține cu putere neslăbită lucrarea de 
tipărire. Dacă Dumnezeu va ajuta să apară întreaga operă în 
româneşte, acest act va rămânea legat într-o mare măsură de numele 
P.C. Sale și de mișcarea religioasă pe care a trezit-o în jurul Mănăstirii 
de la Sâmbăta de Sus, pe cele mai autentice baze ale tradiției ortodoxe 
şi cu mijloacele celei mai curate duhovnicii, ale învăţăturii stăruitoare 
şi ale dragostei de suflete”. 13 

Intrarea în monahism la Mănăstirea Brâncoveanu de la Sâmbăta 


de Sus 

Zian Boca s-a închinoviat la Mănăstirea Brâncoveanu de la 
Sâmbăta de Sus în iunie 1939, 14 fiind deja diacon celib (probabil 
hirotonit în 29 septembrie 1935, cf. Părintele Veniamin Tohăneanu). 

După aproape un an de zile, în 3 mai 1940, are loc tunderea în 
monahism la Mănăstirea Sâmbăta de Sus, primind acum numele de 
Arsenie. Evenimentul este consemnat și de „Revista Teologică” din 
1940, editată la Sibiu. 

„Pelerinajul de la Mănăstirea Brâncoveanu a întrunit la 
rugăciunea de obşte şi în acest an, în Vinerea din săptămâna Luminată 
(deci de praznicul Izvorului Tămăduirii n.n.), cler și popor din tot jurul. 
Î.P.S. Mitropolit Nicolae şi P.S. Episcop Nicolae Colan al Clujului, au 
slujit Sfânta Liturghie şi au cuvântat închinătorilor. 

Cu acest prilej - se spune mai departe - s-a săvârșit 
impresionanta slujbă a tunderii în monahism a Părintelui lerodiacon 
Arsenie Boca. Despre nevoinţele și virtuțile acestui prim cetățean al 
restauratei ctitorii voievodale de la Sâmbăta de Sus, vorbim 
altundeva”. 15 

Tot aici mai aflăm următoarele: 

„Cu prilejul îndătinatului pelerinaj anual de la Sfânta Mănăstire 
Brâncoveanu de la Sâmbăta de Sus, a fost tuns în monahism tânărul 
diacon Zian V. Boca, luând numele de Arsenie. 

Cuviosul lerodiacon Arsenie Boca este absolvent al Academiei 
noastre Teologice «Andreiane». Remarcat încă de pe băncile şcolii 
pentru deosebitele-i înclinări spre viața monastică, a fost trimis de î. 
P.S. Mitropolit Nicolae al Ardealului la Şcoala de Arte Frumoase din 
București, pentru a-şi perfecționa marele său talent de pictor, iar apoi 
la Sfântul Munte Athos și la Atena. Întors în ţară, și-a petrecut viaţa la 
Sfânta Mănăstire Brâncoveanu, departe de forfota lumii, alternând 
rugăciunea cu studiul picturii bisericeşti. E un caracter integru și un 
monah de aspră tărie duhovnicească. 

Vechiul şi statornicul gând al Î.P.S. nostru Mitropolit Nicolae de 
a alcătui o trupă de călugări luminaţi, prin aceste intrări în cinul 
monahal, este pornit pe calea înfăptuirii'.16 

Şi presa vremii ține să vorbească despre „mișcătoarea și 
emoţionanta tundere în monahism” a unuia din „luminaţii absolvenţi 
ai Academiei Andreiane”: 

„Duhul lui Brâncoveanu se va fi bucurat împreună cu îngerii din 


ceruri că în această zi mare, «Vinerea» din săptămâna învierii 
Domnului, «Izvorul tămăduirii», poporul român ortodox venit pe timp 
ploios, ca să-şi întâmpine ierarhul care îi poartă bucuriile şi necazurile 
în sufletul său de mare român și de mare creștin, a simţit încă o dată 
cum se revarsă peste el binefacerile cerului la rugăciunile și 
binecuvântările pe care cei doi ierarhi, Î.P. Sf. Mitropolit Nicolae, şi P.S. 
Nicolae Colan al Clujului înconjurați de sobor de preoți, le îndreptau 
către Cel Atotputernic. 

În adevăr, săvârşirea sfintei liturghii a fost pentru toți cei ce 
veniseră la Sâmbăta de Sus, prilej de bucurii care au făcut să stoarcă 
lacrimi din ochi. Vreau să vorbesc de mișcătoarea și emoţionanta 
tundere în monahism pe seama acestei ctitorii voievodale, a unuia din 
mulții și luminaţii absolvenţi ai «Academiei Andreiane», părintele 
diacon Boca, diplomat al Școlii de Belle-Arte din București. Mot după 
locul de naștere, crescut şi îndrumat în studiul teologiei, tânărul 
monah a înţeles să dea ascultare gândurilor marelui Ierarh al Bisericii 
noastre, consacrându-şi viața lui Hristos prin studiul picturii 
bisericești, pe care s-o desfășoare acolo în liniștea munților pe care 
Brâncoveanu îi alesese ca loc de retragere şi de rugăciune. 

lată de ce, cred că duhul lui Brâncoveanu a tresăltat de bucurie 
văzându-şi opera reînviată şi împodobită în chip atât de minunat de 
Mitropolitul Ardealului din România Mare, care se pare că a fost înscris 
în planul Providenţei să reia şi să afirme în chipul cel mai solemn 
testamentul Voievodului martir împotriva tuturor gândurilor celor 
rele atât dinlăuntrul, cât și din afara hotarelor ţării noastre”. 17 

Preot-duhovnic la Mănăstirea Brâncoveanu 

În 10 aprilie 1942 Părintele Arsenie a fost hirotonit preot.18 

„În Vinerea Izvorului Tămăduirii din acest an (1942 n.n.) a avut 
loc la Mănăstirea de la Sâmbăta de Sus obișnuitul pelerinaj. 

Pelerinii, veniți în număr destul de mare, față de timpurile grele 
ce le străbatem și de vremea ploioasă, au avut mari bucurii 
duhovnicești. 

S-a slujit Sfânta Liturghie atât la altarul mănăstirii, cât și în aerul 
liber. Î.P.S. Să a hirotonit cu acest prilej pe Cuviosul prodiacon Arsenie 
Boca întru ieromonah, iar pe tânărul, absolvent de Teologie, Vasile 
şortan întru diacon pentru trebuințele mănăstirii. 

Predica înălțătoare și duioasă a Î.P.S. Sale a stors lacrimi 
pelerinilor. 


A urmat sfințirea apei la fântâna tămăduitoare şi un Sfânt Maslu 
cu mare sobor de preoți. 

Mănăstirea lui Constantin Brâncoveanu a reînviat în toată 
puterea duhovnicească. Peste Țara Oltului suflă cu putere duhul lui 
Dumnezeu prin mijlocirea mănăstirii reînviate din mormântul în care 
o așezaseră adversarii neamului și ai credinței drepte”.19 

Curentul spiritual de la Sâmbăta sau 

„Filocalia pentru toţi”. 

„În anii de ctitorie la Mănăstirea Brâncoveanu de la Sâmbăta de 
Sus, se remarcă în chip strălucitor ca «pictor de suflete după modelul 
Domnului nostru lisus Hristos» (Nichifor Crainic). Se reînvie acum o 
tradiție a marilor pelerinaje la locurile sfinte. La acea «bulboană 
spirituală uriaşă», mulțimile nu mai contenesc, cum exclamă cu 
admiraţie Nichifor Crainic: «Ce vreme înălțătoare când toată țara lui 
Avram lancu se mișca în pelerinaj, cântând cu zăpada până la piept 
spre Sâmbăta de Sus, ctitoria voievodului martir». 20 

După numai un an de la hirotonia întru preot a Părintelui 
Arsenie, deci în 1943, Părintele Profesor Dumitru Stăniloae 
mărturisea, cu sufletul plin de bucurie, despre lucrarea duhovnicească 
cu totul deosebită a fostului său elev, „încrestând”, cum zice chiar 
dânsul, „faptele care ilustrează modul în care trebuie să se lucreze în 
zilele noastre și care pot influența astfel asupra altora, preoți și 
credincioşi”. 

„De mult ne simțeam datori să scriem în această foaie despre 
lucrarea duhovnicească ce se săvârșește zi de zi la Mănăstirea 
Brâncoveanu, cu largi și adânci efecte în viața poporului nostru. 

Într-o foaie ca a noastră, nu se dau numai îndemnuri pentru 
ceea ce ar trebui să se facă în scopul întăririi credinţei, ci se 
încrestează faptele care ilustrează modul în care trebuie să se lucreze 
în zilele noastre şi care pot influența astfel asupra altora, preoți și 
credincioși. 

Cu atât mai mult eram datori să vorbim despre o lucrare de 
proporțiile celei de la Sâmbăta de Sus, care taie azi brazdă adâncă în 
viața sufletească a unor întinse cercuri de credincioși. 

Am evitat totuși până acum să scriem, mai ales pentru că 
simțeam că mișcarea de la Mănăstirea Brâncoveanu e ceva care se 
situează deasupra întâmplărilor în jurul cărora se pot face exerciţii 
gazetărești; ea trebuie să continue a se desfășura dincolo de zgomotul 


şi de curiozitatea întreținute în jurul unor realități umflate de gazete, 
ca lucrurile sfinte şi mari, ca creşterea grâului, ca viața intimă a 
familiei, ca respirația continuă, ca rugăciunea zilnică.21 

Dar precum se opreşte omul măcar câteodată din galopul 
atenției spre atâtea lucruri neesenţiale şi zgomotoase, privind într-o 
meditație serioasă la ceea ce e cu adevărat plin de valoare pentru 
exitenţa sa, tot aşa era necesar să aducem vorba cândva despre ceea ce 
se petrece la Mănăstirea Brâncoveanu, ca să nu merităm bănuiala de 
cine ştie ce păcat. 

O facem deci cu riscul de a supăra pe Părintele Arsenie, 
ostenitorul smerit de la Sâmbăta, care consideră vorba bună care i se 
spune ca cel mai mare rău ce i se poate face. 

Gândul Î.P.S. Mitropolit Nicolae de-a iniția prin restaurarea 
mănăstirii martire a lui Constantin Brâncoveanu nu numai 
reînfiinţarea monahismului din Transilvania, ci, cu voia lui Dumnezeu, 
o refacere generală a duhului călugăresc ortodox, atât de scăzut în 
ultimele timpuri, a început să-şi arate rodul cel mai promiţător. 

Mănăstirea de la Sâmbăta de Sus nu e loc pitoresc de excursii și 
de distracții înrămate în chenare arhaice, ci mediu de zguduiri 
sufletești înnoitoare, de întâlniri serioase ale sufletelor cu vocea lui 
Dumnezeu care le obligă la o viață scoasă din mocirla inconștienţei și 
plăcerilor ușoare. 

Pe pajiştile mănăstirii şi prin încăperile ei se află zilnic 200 - 
300 de ființe omenești îngenuncheate pe sub streașinile ei în 
rugăciune şi scrutându-și trecutul de păcate a căror povară nu o mai 
pot suporta. 

Mulţi dintre ei, veniţi de la sute de kilometri, stau acolo câte 2 
până la 5 săptămâni, hrănindu-se numai cu pâine şi apă, dar 
simțindu-se atât de bine și de întremaţi, încât nu le-ar mai veni să 
plece, iar dacă pleacă se întorc la scurte intervale. 

Cine îi urmăreşte dimineața în timpul predicilor Părintelui 
Arsenie, trecând rând pe rând din starea de încântare pentru 
frumusețile duhovniceşti care le sunt dezvăluite, la hohotele de plâns 
pentru păcatele lor, nu mai poate fi în mod continuu omul care a fost. 

Dar ceea ce te covârșește lângă aceşti oameni este încordarea cu 
care aşteaptă să le vină rândul la mărturisirea păcatelor, când fiecare 
ştie că Părintele va sta numai cu el 4 - 5 ore în convorbire intimă 
purificându-i toate măruntaiele sufletului și toate colțurile trecutului 


de petele chinuitoare ale păcatului. Te înduioşează să-i auzi sărmanii 
alergând în întâmpinarea Părintelui cu strigătul: «Părinte, dar de mine 
când vezi, că nu mai pot purta povara pe mine». 

În ce constă taina acestor impresionante efecte ale lucrării 
Părintelui Arsenie şi care sunt elementele programului său de lucru? 

Fără îndoială că mijlocul prin care lucrează Dumnezeu în suflete 
este cuvântul pe care îl rostim în numele Lui. Dar cuvântul are o 
eficacitate deplină numai când are acoperirea aurului care este viața 
celui ce-l rostește. Atunci e un cuvânt ce se rupe dintr-o ființă care a 
devenit rug al credinței și mută focul la auzitori. Despre viața 
Părintelui Arsenie nu e necesar să vorbim, căci asprimea ei e 
cunoscută şi nu vrem să-l supărăm lăudându-l. 

Cuvântul său porneşte din neclintirea de stâncă a celui ce nu se 
târguieşte şi nu se clatină ca trestia bătută de vânt, ci e întreg așa cum 
îi este vorba: curat, opus oricărei patimi și oricărui gând de mândrie. 

Programul Părintelui Arsenie? Prin ceea ce a făcut din sine și 
prin ceea ce propovăduieşte, este o vie restaurare a celui mai autentic 
duh ortodox. La noi credeau mulţi că tradiţia răsăriteană, cu duhul ei 
de înfrânare, e prin definiţie ceva pasiv, lipsit de forță. Cine vrea să 
vadă gâlgâitul vieţii celei mai cuceritoare și forța cea mai copleșitoare, 
n-are decât să meargă la Sâmbăta de Sus. 

Predica de la Sâmbăta de Sus are ca obiect principal combaterea 
păcatului prin trezirea gândului la prezenţa vie a lui Hristos. De aceea 
treapta în care culminează pregătirea pelerinului este mărturisirea. Te 
minunează acuta sensibilitate față de povara insuportabilă a păcatului 
ce se trezește în oameni la Sâmbăta. 

Părintele Arsenie arată cât de mult se poate înflăcăra prin trăire 
tot tezaurul dogmaticei și al disciplinei răsăritene. Hristos lucrează 
numai prin Sfintele Taine şi în Biserică. Fiecare credincios e obligat să 
rămână între semenii săi, rugându-se pentru ei, crezând pentru ei, 
fiind răspunzător pentru ei. Orice individualism sau mândrie dornică 
de afişaj, de nuanţă sectară este lovit în cap. Smerenia şi puritatea 
vieții sunt condiţiile sau mai bine zis condiţia neapărată a mântuirii. 

Ne este imposibil să redăm măcar schematic toate laturile 
propovăduirii de la Sâmbăta de Sus. 

Ţinem doar să mai accentuăm importanţa naţională pe care o 
are lucrarea de acolo. Peste neamul nostru s-a abătut ca un adevărat 
flagel obişnuinţa avorturilor. Nimic nu poate zăgăzui revărsarea lui. 


Statul ca entitate impersonală îl combate. Dar organele personale ale 
lui îl practică și îl promovează. Numai o zguduire religioasă a 
conștiinţelor poate ajuta aici. Părintele Arsenie a identificat aici o mare 
racilă şi a pus fierul roşu pe ea. Se cunosc deja numeroase cazuri de 
familii care, trezite la conștiința acestui păcat, s-au recules cu hotărâre. 
E de așteptat ca această trezire să treacă de la om la om și să putem 
înregistra nu peste mult efecte remarcabile. 

În orice caz mişcarea de înnoire, de radicalizare a vieţii creştine 
în sensul restaurării ei sănătoase, chiar de va fi reprezentată numai 
prin elemente puține în satele noastre, va exercita o influență 
binefăcătoare asupra unor cercuri cât se poate de largi”. 22 

Atras de mişcarea de la Sâmbăta, Petru Boldor (colegul de bancă 
de la Liceul din Brad) petrecea aici trei săptămâni, când l-a auzit pe 
Părintele Stăniloae afirmând cu admiraţie: „Părintele Arsenie e un 
fenomen unic în istoria monahismului românesc”.23 

Prin urmare, reținem „importanța națională” pe care o avea 
lucrarea de acolo şi faptul, pe care trebuie să-l recunoaștem şi noi 
astăzi, că „Ne este imposibil să redăm măcar schematic toate laturile 
propovăduirii de la Sâmbăta de Sus” (Părintele Dumitru Stăniloae). 

În anii aceia de profundă efervescenţă spirituală, de trăire în 
duhul Sfinţilor Părinţi, în lăcașul de închinăciune de la Sâmbăta de Sus, 
Părintele zideşte în sufletul miilor de oameni care caută aici răspuns la 
marile întrebări existenţiale. Într-o scrisoare trimisă fostului său coleg 
de bancă de la liceul din Brad (Petru Boldor), Părintele Arsenie se 
destăinuie: „M-am înhămat la carul unui ideal cam greu: 
Transformarea omului în Om, fiul mai mic al lui Dumnezeu și frate al 
Fiului Său mai mare. Însă toate idealurile mari au în ele ceva 
paralizant: nu te lasă să te preocupi de nimicurile acestei vieți”.24 

Mănăstirea Sâmbăta, o altă „Filocalie 

„Spaţiul din jurul bisericii era o veritabilă lucrare de artă, cu 
mici izvoraşe, podeţe ca într-o lume de basm, mici bazine de apă 
cristalină de munte, lăsând să se întrevadă reflexe diamantine de roci 
alese ca pietre semiprețioase, totul înconjurat de boschete înflorite și 
pajiști ireale prin frăgezimea lor”. 25 

Părintele Arsenie nu se străduia numai cu cuvântul rostit să 
împodobească sufletele credincioșilor cu virtuți și să-i facă pe aceştia 
sensibili la armonie și frumos, ci şi împrejurimile mănăstirii, pe care 
dânsul, ca un artist, le-a aranjat și îngrijit în așa fel încât totul să arate 


ca un colţișor de rai (fotografiile din acea vreme sunt foarte grăitoare 
în acest sens), mărturiseau în chip tăcut despre misiunea doxologică și 
iconografică a omului, prin aceasta Părintele arătând că îndemnul „Fiți 
desăvârșiți, precum și Tatăl vostru Cel din ceruri desăvârșit este” 
înseamnă şi: „Fiţi frumoși, precum și Tatăl vostru Cel din ceruri este 
frumos".26 

Legătura Părintelui Arsenie cu rezistența anticomunistă din 
munți 

Între rezistenţa anticomunistă care exista în Munţii Făgăraşului 
şi Părintele Arsenie Boca, în acea perioadă duhovnic la Sâmbăta, s-a 
spus şi se mai spune că a fost o legătură, și anume că Părintele i-a 
ajutat „direct' pe luptătorii din munţi, „moral şi material”. Așa 
mărturisesc supraviețuitorii rezistenței anticomuniste, care, în 1995, 
au ridicat în faţa Mănăstirii Sâmbăta o cruce-monument „în memoria 
celor ce s-au jertfit în luptele cu comunismul ateu” și pe care 
monument, la „loc de cinste”, au trecut numele Părintelui Arsenie Boca, 
din următoarele motive: „În calitate de stareț al Mănăstirii 
Brâncoveanu, a ţinut ca nimeni altul flacăra credinței, împotriva 
comunismului ateu, aducând lumea lângă altarele lui Hristos. Am 
evaluat această rezistență ca fiind mai importantă decât lupta politică 
sau armată anticomunistă; Părintele Arsenie Boca i-a ajutat direct pe 
luptătorii din Rezistenţa făgărășeană, în anii 1945 - 1948, moral şi 
material; Cu sprijinul său s-au ţinut aici, în anul 1947, consfătuirile ce 
au dus la o unitate de luptă a tuturor forțelor anticomuniste din ţară; 
Pentru atitudinea sa anticomunistă, Părintele Arsenie a fost alungat, 
arestat în mai 1948, torturat de Securitate și condamnat la închisoare 
şi Canal, peste tot fiind un exemplu de demnitate și un sprijin pentru 
frații săi de suferință. A fost ținut apoi cât mai departe de Sâmbăta, 
până la moarte, umilit şi izolat, dar permanent căutat de năpăstuiţii din 
regiune, cărora le dădea sfaturi și îmbărbătare. Pentru toate acestea 
am socotit că Părintele Arsenie Boca a fost omul cu cel mai mare aport 
în lupta anticomunistă. Şi, ca un semn de înaltă prețuire, i-am trecut 
numele pe crucea ridicată la mănăstirea unde a fost atâţia ani stareţ. 
Fie-i pomenirea neîntinată!'.27 

Despre legătura Părintelui Arsenie cu rezistența din munți, în 
afară de supraviețuitorii rezistenţei anticomuniste făgărăşene sau de 
alți foşti deținuți politici28 ne vorbeşte chiar Mitropolitul Ardealului, 
Î.P.S. Părinte Antonie Plămădeală. 


„De rezistența din munţi se vorbea şi în ziare, deci nu era un 
lucru de care să nu se știe. Se știa că există grupuri de ofițeri, se știa de 
grupul din părțile Timişoarei, de grupul din Carpaţii Meridionali. Eu 
ştiam chiar mai mult decât atât. Am avut relaţii cu Părintele Arsenie 
Boca, la acea vreme stareţ la Mănăstirea Brâncoveanu, care era mentor 
spiritual al întregii Transilvanii şi chiar dincolo de hotarele munților. 
Veneam şi-mi petreceam vacanțţele aici. (...) 

Student la Bucureşti fiind am auzit de mişcarea de la Sâmbăta, 
dar nu numai eu, ci mulţi alții. Cu banii pe care am putut să-i 
economisim din bursă, am venit într-o primă vacanţă la Sâmbăta. (...) 
După ce am făcut o primă vacanţă aici, după ce am avut o primă 
discuție cu Părintele Arsenie aici, el a pus cumva ochii pe mine. Deşi 
aici veneau studenți de la Cluj şi din alte părți, eu am devenit 
preferatul lui. (...) 

În felul ăsta, el a căpătat în mine o încredere deosebită, atât de 
mare, încât ieşeam numai eu cu el uneori, la plimbare pe lac. O dată a 
avut îndrăzneală, dar și-a mărturisit și încrederea în mine, încredere 
pe care eu nu am călcat-o niciodată, că ne-am întâlnit acolo cu cei din 
munți, cărora el le umplea sacii cu mâncare. Asta deja vă poate spune 
ceva! 

Cel care a ridicat de curând troița aceasta din fața Mănăstirii 
Brâncoveanu în memoria celor care au murit în rezistența din munți 
ştie foarte bine aceste lucruri. Delegaţi de-ai lor, îmbrăcați în ciobani, 
veneau aici în mănăstire şi Părintele Arsenie le umplea desagele cu 
pâine, cu slănină şi cu de toate. La multe din acestea am fost și eu 
martor. Nu se poate spune, cum a spus un anumit părinte, care a şters 
numele Părintelui Arsenie de pe această cruce, că înseamnă că l-am 
politizat pe Părintele Arsenie. Nu este adevărat! Eu ştiu lucrurile așa 
cum s-au petrecut și nu înseamnă că-l politizez pe Arsenie şi că îl scot 
din rândul sfinților așa cum încearcă el să o facă... El apăra atunci o 
cauză sfântă, care era a libertăţii și a credinţei și îi ajuta pe cei din 
munți, indiferent de ce culoare politică erau ei. 

Deci, eu am fost martor cum Părintele Arsenie le transmitea și le 
dădea traistele acestea pline cu alimente pentru cei din munți. Eu am 
fost martor, de mai multe ori, la convorbirile Părintelui Arsenie cu 
Nicolae Pătraşcu, cel care a fost după Codreanu și după Sima, 
conducătorii Mişcării Legionare din România, și cel care a făcut pactul 
cu Teohari Georgescu în legătură cu încadrarea legionarilor în noua 


societate. Sigur, era un pact de formă, pe care nu l-au respectat și 
pentru care Pătraşcu a fost după aceea arestat și a şi murit în 
închisoare, dar eu am asistat la convorbirile lui Pătrașcu cu Părintele 
Arsenie Boca. Eu am asistat la convorbirile pe malul lacului ale 
Părintelui Arsenie cu cei parașutați prin anii aceia din Germania, care 
venau să organizeze rezistența românească. Cred că printre ei era și 
Vică Negulescu, cel care a scris, de curând, o carte şi nu spune că 
Părintele Arsenie era legionar cumva. Nu! El o făcea în numele 
credinţei creştine și în numele datoriei lui îi ajuta pe cei persecutați”. 
29 

Cu toate acestea însă, „toţi cei ce au participat la acele cursuri de 
spiritualitate creştină din anii 1946 - 1948, care alcătuiesc Cărarea 
Împărăției, ştiu foarte bine că Părintele n-a îndrumat pe nimeni la 
rezistență şi nesupunere, ci tuturor a le-au spus că n-au căderea și 
puterea să împiedice ce trebuie să vină, îmbiindu-le trăirea cu toată 
sinceritatea a idealului creştin, sintetizat în Predica de pe Munte, pe 
care l-a mărturisit până în ultimele ceasuri ale vieții. Deci Dumnezeu 
este Cel care rânduieşte ce trebuie să vină asupra oamenilor, în funcție 
de purtările lor, de ascultarea lor de Dumnezeu, şi de încreştinarea 
vieţii lor cea de toate zilele”.30 

Este foarte potrivit să menționăm aici mărturia realistă a 
Părintelui Arhimandrit Teofil Părăian şi să luăm aminte la ea: 

„Părintele Arsenie spune undeva, într-o predică de-a lui, este 
undeva scris, că antisemitismul nu ţine de creştinism, că creștinul nu-i 
voie și nu poate să fie antisemit. Pe monumentul de la Sâmbăta scrie: 
«Mamă țară, ei pentru tine au murit». Şi este scris (era) numele 
Părintelui: «leromonah Arsenie Boca». Ori Părintele nu a murit pentru 
țară. Părintele poate că o fi avut o legătură cu vreunul dintre ei, dar nu 
avea niciun rost. Adică partizanii, în momentul în care au ajuns în 
munți, nu au mai putut face nimic pentru țară, pentru binele ţării, cu 
credință religioasă. De ce? Pentru că ei, din momentul în care s-au 
retras în munți, nu au mai făcut altceva decât să-și păzească pielea. Au 
rezistat cât au rezistat, dar, se ştie, unii dintre ei au fost prinși, iar alții 
au murit în luptele cu Securitatea”. 

Chilia din munte 

„Cât de frumoase sunt pe munți picioarele trimisului care 
vesteşte pacea, a solului de veste bună, care dă de ştire mântuirea...” 
(Isaia 52, 7). 


Părintele Arsenie a avut mereu în vedere nevoinţele ascetice şi 
aceasta începând încă de timpuriu, de când era student, încât între 
colegi era considerat un „sfânt. 

„Dintr-o autentică dorinţă de trăire spirituală, fără îndoială şi cu 
multă sinceritate, a început să ducă o viață foarte ascetică. Pleca 
dimineața la pădure, având cu el o scândurică subțire pe care 
îngenunchea la rugăciune şi medita îndelung. 31 

Prin urmare Părintele Arsenie avea deja o pregătire ascetică 
când s-a așezat la mănăstire. Şi atunci, dorinţa construirii unei chilii în 
inima muntelui și dorinţa retragerii ne pare firească. 

După constatările la fața locului ale Părintelui Boldor, la izvorul 
văii Sâmbăta, pe o muchie de „cleanţ”, cu un povârniș aproape vertical, 
terasează stânca. În interiorul masivului, „scobeşte” o deschizătură cu 
înălțimea 1.65 - 1.75 m şi lățimea de 0.80 m, pe care o lărgește în 
interior, cu intenţia de a realiza o chilie în „inima” muntelui. Ivindu-se 
fisuri în stâncă, construieşte o schelă suspendată în față, spre cursul 
văii, şi „atacă” frontal muntele printr-o deschidere boltită de circa 2 m, 
înaintează cam 1 m, după care lucrarea se oprește.32 

„Părintele Arsenie a fixat un loc socotit de retragere, care până 
la urmă nu a fost de retragere, nici pentru el şi nici pentru altcineva, 
pentru că e în apropiere o cabană turistică. Nu Părintele a săpat singur 
chilia, aşa cum se crede. Părintele a lucrat cu oameni. (Părintele dacă a 
vrut să facă o treabă găsea totdeauna priză la oameni. Oamenii veneau 
şi îl ajutau. Dacă găsea la râu o piatră mare care se potrivea undeva la 
mănăstire, imediat aranja cu cineva să aducă piatra cu un car cu 
bivoli.) 

Chilia e un început, un hol din care urma să se desfacă o cameră 
în stânga. A renunţat pentru că a constatat că se infiltrează apă. Şi 
atunci, a renunțat şi din motivul acesta, a renunțat şi pentru că ela 
plecat, şi s-a renunţat și pentru că erau partizani pe munte și să nu se 
facă o legătură între Părintele și partizani”. (Arhimandritul Teofil 
Părăian) 

(Nu ştim dacă Părintele Arsenie ar fi vrut să se retragă acolo cu 
totul sau numai în anumite perioade, însă suntem convinși că dacă s-ar 
fi retras, nu o făcea de dragul senzaționalului sau ca să se pregătească 
pentru vreo datorie oarecare, ci ar fi făcut-o cu convingerea, dragostea 
şi dorința pe care au avut-o și alți oameni cu viață îmbunătățită care 
„au fugit de lume” din dorința, care-i mistuia, de a rămâne singuri cu 


Dumnezeu.) 

Dar, în cele din urmă, şi cu Părintele Arsenie s-a întâmplat ca și 
cu alți părinți duhovniceşti: Dumnezeu a primit iubirea lor și i-a trimis 
înapoi în lumea din care doreau să se retragă ca tămăduitori ai ei. 

„Chiar dacă nu i-ar fi trimis înapoi, fuga lor ar fi fost la fel de 
creatoare şi ar fi avut o însemnătate uriaşă pentru societate; fiindcă 
monahul ajută lumea nu prin cele pe care le spune sau face, ci prin 
însăşi existența sa, prin stare de rugăciune neîncetată care se identifică 
cu sinea lor cea mai lăuntrică. Dacă Antonie cel Mare şi Sfântul Serafim 
de Sarov n-ar fi făcut nimic altceva decât să se roage în pustia în care 
se găseau, ar fi fost la fel de mari făcători de bine pentru semenii lor. 
Dar Dumnezeu i-a menit din veci să slujească celorlalți într-un mod 
mai direct. Această slujire directă și văzută era însă o consecință 
esenţială a slujirii nevăzute pe care o aduceau prin rugăciunea lor”. 33 

Chilia Părintelui a rămas până astăzi un loc de pelerinaj unde 
credincioşii se roagă, pun o floare sau aprind o lumânare. 

Ultimul mare praznic sărbătorit de Părintele Arsenie la Sâmbăta 

Acesta a fost de Izvorul Tămăduirii (7 mai) din anul 1948, și, 
după spusele unui martor, a fost cel mai înălțător dintre toate 
praznicele la care participase până atunci la Sâmbăta. Mișcarea 
religioasă de aici avea deja anvergură națională. 

„Am fost şi în anul acesta în pelerinaj la Mănăstirea de la 
Sâmbăta de Sus din jud. Făgăraș. Cu toate că sunt un vechi cercetător al 
mănăstirii, prăznuirea de acum m-a covârşit cu desăvârşire. 

Timpul era nehotărât, pe alocuri plouase şi-n alte părți se 
pregătea de ploaie. Vineri, în ziua praznicului, a început ploaia din zori 
la mănăstire, o ploaie măruntă şi deasă, stăruitoare. Cu toate că ploaia 
era binevenită pentru pământul însetat, fiind o binecuvântare de la 
Dumnezeu, ne săgeta totuși inima, întrucât ea avea să împiedice pe 
credincioşii pelerini din satele vecine de a veni la praznic. Și ploaia a 
ținut până către ora 8. Atunci, ca prin minune, norii s-au risipit şi raze 
aurii de soare şi lumină au înveselit făptura gingașă a mănăstirii. 

Câteva sute de închinători veniseră din ajun, iar acum au 
început să curgă miile din toate părțile. Veneau cu căruțe pe drumul cel 
mare pietruit, şiruri, şiruri. Veneau apoi cete, cete, pe jos, bărbați şi 
femei, bătrâni și tineri, fete şi copii. Tineretul din Drăguş, Vişti, Arpașe, 
Sâmbete, Lisa și alte sate, în hainele de sărbătoare, măiestrit cusute şi 
împodobite în cele mai felurite şi mai plăcute culori. Închinătorii cei 


mai îndepărtați au fost cei din părțile Brașovului, ale Branului, ale 
Târnavelor, cu excepția unor oaspeţi distinși şi studenți de la 
Bucureşti. 

Liturghia arhierească 

La ora 9.30 clopotele mănăstirii au început să sune într-un 
dangăt prelung şi într-o armonie cerească. Douăzeci şi patru de preoți 
în odăjdii de mare sărbătoare au ieşit întru întâmpinarea Î.P.S. Sale 
Nicolae, Mitropolitul Ardealului, care venea ca în fiecare an să 
slujească la altarul ridicat în mijlocul pădurii de fag. Miile de 
închinători îşi arătau bucuria și mulțumirea sufletească și 
îngenuncheau cu evlavie în fața înaltului păstor, primindu-i 
binecuvântarea. 

În tot decursul Sfintei Liturghii, alte şi alte cete de închinători 
soseau, astfel încât la ceasul predicii am putea spune că se aflau în 
jurul altarului cam 10.000 de suflete. Întreg acest popor păstra cea mai 
adâncă reculegere și urmărea cu evlavie desfășurarea Sfintei Liturghii. 
Răspunsurile liturgice le-a dat şi în anul acesta corul din Făgăraș, sub 
foarte iscusita conducere a Domnului Prof. Roşeală, iar troparul 
învierii, Hristos a înviat, răsuna ca un strigăt de biruință din miile de 
piepturi ale închinătorilor. 

Predicarea Evangheliei 

Vatra Mănăstirii de la Sâmbăta a ajuns astăzi un puternic amvon 
de propovăduire. Obișnuit, pelerinii vin la Mănăstire pentru a se 
împărtăşi cu Sfintele Taine și pentru a asculta cuvânt de învăţătură și 
zidire sufletească. Aceste daruri li se împărtășesc în toată vremea. 
Mănăstirea de la Sâmbăta în această privință corespunde pe deplin 
cerințelor vremii de astăzi: ea este o școală de luminare a poporului, 
de deșteptare din somnul păcatelor, de orientare la o viață curată și de 
folos oamenilor și plăcută lui Dumnezeu. Nu numai la marile praznice, 
ci duminică de duminică şi sărbătoare de sărbătoare, slujitorii 
mănăstirii, ieromonahi  cuvioşi ca: Arsenie, Mihail, Serafim, 
ierodiaconul Nicolae, toţi licenţiaţi și doctori în Teologie, ţin sus 
predicarea cuvântului Evangheliei, dând cu putere învăţătură 
poporului. Ba unii din părinţii mănăstirii au ținut cicluri întregi de 
predici, pentru tot poporul în general și pentru studenți şi tineret în 
special. (Aici se face referire la Părintele Arsenie, care, se știe, organiza 
acele „vacanțe spirituale” la care participau cu mult interes tineri şi 
studenţi din Bucureşti şi din alte centre universitare.) În felul acesta 


predicarea Evangheliei la mănăstire e socotită ca ceva de sine înţeles şi 
aşteptată cu sete de închinători. 

În ziua praznicului, rostirea cuvântului fu începută de către Î.P.S. 
Să Mitropolitul nostru Nicolae. Mulțimea s-a strâns și mai mult în jurul 
altarului. Era în fața noastră o mare de capete, mii de perechi de ochi 
atârnau de figura senină, impunătoare, brăzdată de cei 66 de ani, dar 
plină de părintească iubire, a Î.P.S. Sale Nicolae, Mitropolitul nostru. 
Predica Î.P.S. Sale curgea natural, ca o apă limpede din izvorul său. A 
mânecat de la cuvintele Mântuitorului: «De însetează cineva, să vină la 
Mine şi să bea» (loan 7, 37), punând în faţa ascultătorilor icoana vie, 
plină de lumină şi putere dumneziască a Mântuitorului Hristos. 
Mulțimea asculta mișcată și sorbea cu nesaţiu din cuvintele vieţii. 

Au urmat apoi la rând alți 8 predicatori, protopopi, preoți şi 
diaconi: Părintele Prof. Dr. Dumitru Stăniloae, a vorbit cu adâncime 
despre Hristos, fântâna vieţii şi a nemuririi. Părintele consilier Nanu 
din Sibiu, cu străfulgerări de lumină, a mărturisit despre realitatea 
învierii lui Hristos și despre datoria noastră de a învia cu El. 
Protopopul Făgărașului, Traian Ciocănelea, a zugrăvit icoana duioasă a 
unei cete de femei, în frunte cu o bătrână de 70 de ani, care au ţinut să 
facă pe jos, refuzând de a se urca în camion, pelerinajul la mănăstire. 
Părinţii ieromonahi: Arsenie, Serafim şi Mihail au vorbit despre marile 
daruri ale mănăstirii şi despre trebuința înnoirii sufleteşti a 
închinătorilor. 

Părintele Mladin a evocat în cuvinte de foc mucenicia pentru 
Hristos a celor credincioşi, arătând că ctitorii de la Sâmbăta fac parte 
din ceata mucenicilor credinţei lui Hristos. 

În încheiere, Părintele consilier Secaş din Sibiu a lăudat râvna 
închinătorilor, mai ales a femeilor, a căror râvnă este deosebită. A 
îndemnat apoi pe ascultători să-și păstreze credinţa și să împlinească 
cu sfinţenie datinile strămoșești. În fine, a adus mulţumiri tuturor a 
pentru osteneala ce şi-au dat venind în pelerinaj. 

Cele nouă predici, prin frumuseţea şi puterea lor, au înviorat pe 
ascultători, lucrând adânc în sufletul fiecăruia. 

Fântâna cea frumoasă 

Ca şi altă dată s-a făcut sfințirea apei la fântâna de lângă altarul 
bisericii şi Taina Sfântului Maslu pentru bolnavi. Lucrul deosebit al 
acestui an a fost sfințirea fântânii, botezată «cea frumoasă» din partea 
Î.P.S. Sale. Această fântână, clădită în mijlocul grădinii de pomi este o 


nouă înfăptuire după desenele și planurile Părintelui Arsenie. Este o 
lucrare de mare artă. Numele primit la Botez şi l-a dobândit pe bună 
dreptate”.34 

Fireşte că regimul comunist nu putea tolera așa ceva și era de 
aşteptat ca în cele din urmă să reacționeze. Avalanșa poporului şi a 
tineretului spre Mănăstirea Brâncoveanu i-a speriat. Se bănuia că acolo 
unde este o aşa de mare adunare de oameni trebuie să fie neapărat şi 
instigație. Și cine altcineva putea fi spionat și arestat decât 
„instigatorul”, care devenea incomod și care, în mentalitatea lor, putea 
ajunge oricând periculos având în vedere popularitatea plecarea 
are.35 

Otilia Rădulescu Aroneasa mărturisește că l-a reîntâlnit pe 
Părintele Arsenie în vara anului 1948 la Securitatea din Braşov, unde a 
fost dusă şi dânsa pentru cercetări. 

„Din spusele gardianului Raicu, un om în vârstă, care (după 
posibilitățile lui) m-a ajutat foarte mult, ocrotindu-mă, Părintele 
Arsenie era închis în subsolul clădirii. Datorită însă entuziasmului 
enoriașilor din Schei care aduceau zilnic, în grupuri compacte, 
mâncare la poartă, sau poate altor interese, în ultima săptămână a lunii 
iulie, Părintele era scos la soare timp de o oră pe zi, pe o terasă a 
clădirii. La terasa aceasta aveam şi noi acces. Eu și prietena mea Ita 
Tâmpănaru, eram «cazate» într-un birou gol și la amiază, când era ceva 
mai multă liniște, puteam ieși la aer. Părintele Arsenie era îmbrăcat în 
alb și părea detaşat de tot ce-l înconjura. Din când în când se uita însă 
la noi, cu o privire pătrunzătoare. Puținele cuvinte pe care ni le adresa 
erau pline de înţelepciune și încurajare. (...) De altfel era știut că 
Părintele Arsenie, arestat ca legionar, nu era văzut cu ochi buni de 
guvern şi, poate, nici de mai marii lerarhiei Bisericești. 

Totuşi, harul său le impunea respect şi teamă”. 36 

Aceasta era starea lucrurilor când Părintele Arsenie a plecat la 
Prislop.37 

Chemat la treapta arhieriei 

Într-o cuvântare rostită (liber) la 5 iunie 1998 în aula Palatului 
Patriarhiei, cu prilejul comemorării a 50 de ani de la întronizarea 
Patriarhului Justinian, Î.P.S. Bartolomeu Anania, Arhiepiscopul Vadului 
Feleacului și Clujului, îşi aduce aminte că Patriarhul Justinian se 
gândea să-l cheme pe Părintele Arsenie la treapta arhieriei. 

„În această ordine de idei, surprinzătoare a fost aplecarea lui 


Justinian, fost preot de mir, nu numai pentru viața monahală, ci şi 
pentru marile curente duhovniceşti. Primul dintre acestea, ca 
amploare, a fost cel creat de Părintele Arsenie Boca, pe atunci în 
Mănăstirea Sâmbăta de Sus, a cărui puternică influență spirituală 
cuprinsese, practic, întreaga țară. Știu cu siguranță că Patriarhul se 
gândea să-l cheme la treapta arhieriei, dar, precum se cunoaște, 
Arsenie a fost arestat, dus în lagăre de muncă forțată şi apoi, practic, 
obligat să rămână inactiv”. 38 

Stareţ și duhovnic la Prislop 

„La 25 noiembrie 1948, mitropolitul de atunci al Ardealului, Dr. 
Nicolae Bălan (1929 - 1955), a adus personal la Prislop pe 
leromonahul Arsenie Boca, licenţiat în Teologie de la Sibiu şi absolvent 
al Academiei de Arte Frumoase din București, până atunci stareț al 
reînviatei ctitorii brâncovenești de la Sâmbăta de Sus, care, cu două 
veacuri în urmă, avusese aceeași soartă ca şi Prislopul, fiind distrusă 
cu tunurile din ordinul generalului Bukow. Au fost de față noul vicar al 
Arhiepiscopiei Sibiului, preotul Traian Belașcu, cel care, cu câteva 
săptămâni în urmă, a condus acțiunea de revenire a preoţilor și 
credincioşilor uniţi la sânul Bisericii strămoșești, arhidiaconul loan 
Circov de la catedrala mitropolitană din Sibiu şi preotul Traian Faur 
din Silvaşu de Sus. Mănăstirea era într-o stare jalnică, părăsită de 
ultimii trei vieţuitori uniţi - cu pereţii tuturor clădirilor plini de igrasie 
şi amenințați cu dărâmarea, cu porțiuni mari din terenul aflat în 
preajma clădirilor duse de torentele pârâului Silvuţ, cu acoperișurile 
clădirilor mâncate de rugină, cu o gospodărie anexă foarte săracă și 
neîngrijită”. 39 

„Poate că a fost o soluţie pe vremea aceea, pentru că Părintele 
începuse să fie prigonit şi urmărit de Securitate. Dar a avut loc și un 
eveniment care s-a numit atuncea «revenirea greco-catolicilor în sânul 
Bisericii Ortodoxe». Şi Părintele Arsenie poate că trebuia să plece de la 
Sâmbăta, să nu mai fie în atenţia mulţimii şi în atenția Securității. În 
urma acestui eveniment al «revenirii», Mănăstirea de la Prislop, care a 
fost de fapt iniţial ortodoxă, dar a devenit greco-catolică, a fost părăsită 
de călugării greco-catolici. Erau câţiva şi au plecat şi a rămas 
mănăstirea goală. Şi Mitropolitul Nicolae Bălan trebuia să se 
îngrijească de reactivarea Mănăstirii, mai ales că bunurile fostei 
Biserici Greco-catolice au trecut în patrimoniul Bisericii Ortodoxe. Şi 
Mitropolitul l-a dus pe Părintele Arsenie să organizeze Mănăstirea de 


la Prislop. Acesta este motivul ştiut al mutării. 

Părintele Arsenie, după ce s-a aşezat acolo, a avut și el motivele 
lui ca să nu se mai întoarcă la Sâmbăta. În 1954 a fost o rebeliune la noi 
la Mănăstire. Ceva de neînchipuit: călugări să se răzvrătească! S-au 
răzvrătit împotriva Mitropolitului Nicolae Bălan care a restaurat 
mănăstirea, care i-a făcut călugări, care i-a hirotonit. A fost un preot şi 
4 monahi. Și părintele acela care a fost conducătorul acestei rebeliuni a 
fost sancționat de Mitropolit, la fel ca și ceilalți patru. Preotul a fost 
caterisit şi exclus din monahism și ceilalți au fost excluși din 
monahism. Şi atunci, părintele acela, înainte de a fi depus din treaptă a 
zis: «Părintele Arsenie nu a fost bun - l-a dat afară. Părintele Mihail nu 
a fost bun - un părinte care s-a mutat la o altă mănăstire; Eu nu-s bun. 
Cine-i bun?!». Și atunci, un părinte de la Sibiu, Părintele Ieronim Grovu, 
care a fost conducătorul lucrărilor de restaurare de la Mănăstirea de la 
Sâmbăta, fiind el pe atunci consilier la Mitropolie la secția economică, 
avea niște scrisori. A scos din arhiva Mitropoliei niște scrisori ale 
Părintelui Arsenie adresate Mitropolitului, scrise de la Prislop, şi niște 
scrisori adresate Părintelui leronim Grovu - pe acestea le avea acasă, 
nu erau în arhiva Mitropoliei - și astea le-a adus la Mănăstire și le-a 
predat Părintelui Serafim să le citească obștii şi să se ştie de ce 
Părintele Arsenie nu a mai venit la Mănăstire, respectiv să se știe că 
Mitropolitul l-a chemat pe Părintele Arsenie înapoi la Sâmbăta. Între 
timp ce s-a întâmplat: Mănăstirea Prislop a ajuns în Eparhia Aradului, 
deci Mitropolitul l-a chemat pe Părintele Arsenie, nemaifiind în 
Eparhia lui, l-a chemat la Sâmbăta. «Părinte Arsenie, hai la Sâmbăta, că 
eşti din eparhia mea, nu rămâne la Arad.» Și Părintele Arsenie l-a rugat 
pe Mitropolit să îl lase în continuare la Prislop ca să consolideze relația 
între ortodocşi şi foştii greco-catolici și Părintelui Grovu i-a scris, 
rugându-l să intervină la Mitropolit să îl lase la Prislop. Și cu acest 
prilej Părintele Arsenie i-a scris Părintelui Grovu că «Oamenii sunt tot 
oameni». Adică cât s-a străduit el să realizeze ceva pentru ei (pentru 
cei de la Sâmbăta), însă oamenii au rămas tot oameni, nu i-a schimbat 
cu nimic. Asta era amărăciunea Părintelui”. (Arhimandritul Teofil 
Părăian) 

Dar și aici, cum vom vedea, Părintele a fost căutat de Securitate. 
Mutarea, așa cum s-ar putea crede, nu a fost și nici nu putea fi o 
rezolvare a acestei probleme. 

Deci, Părintele Arsenie, îndrumat de Mitrolopitul Nicolae Bălan, 


a plecat la Mănăstirea Prislop unde a fost numit stareţ apoi duhovnic, 
loc unde își va pune iarăși pecetea de ziditor de suflete şi ziditor de 
aşezăminte. Este cunoscut faptul că Părintele Arsenie a lucrat constant 
la Prislop, prin implicarea personală în restaurarea mănăstirii şi în 
toate celelalte munci de aici: tencuiala pentru pregătirea frescei, 
ridicarea schelei pentru pictura cu care dorea chiar dânsul să 
împodobească biserica, icoanele de pe tâmpla altarului, sculptarea 
iconostaselor și a stranelor - în general lucrarea întregului mobilier 
liturgic, restaurarea bisericii şi a clădirilor anexe, la care a adăugat 
altele noi, amenajarea şi decorarea întregii curți, un adevărat parc 
natural (ce ne aduce aminte de cel de la Sâmbăta), străjuit de o 
clopotniță pe stâncă, gândită și zidită tot de Părintele Arsenie.40 

Primul hram la Prislop a fost în data de 8 mai 1949, de 
pomenirea Sfântului loan Evanghelistul și a constituit „prima mare 
bucurie ortodoxă a mănăstirii, după două veacuri de năpăstuiri”.41 

La 14 septembrie 1949, ziua înălțării Sfintei Cruci, Vlădica 
Andrei a săvârşit, în curtea mănăstirii, prima liturghie arhierească 
ortodoxă. Cu acest prilej, Părintele stareț Arsenie a fost hirotesit 
protosinghel. În cadrul aceleiaşi slujbe au fost tunși în monahism: 
Stelian Manolache, cu numele de Dometie, și Leonida Plămădeală42, 
care a primit numele de Antonie.43 

În curând au fost hirotoniți tot de Episcopul Andrei, unul ca 
ieromonah, celălalt ca ierodiacon. Cei doi tineri monahi însă n-au 
rămas mult timp la Prislop.44 

Activitatea Părintelui Arsenie ca stareţ se încheie în 1950, 
pentru că între timp Prislopul devenise mănăstire de maici cu viață de 
obşte. În aprilie 1950, la decizia episcopului Andrei, au rămas primele 
6 surori, care au fost închinoviate aici în luna mai 1950, punând 
începutul vieții de obște. Dintre acestea, sora Julieta Constantinescu, 
licenţiată în Teologie şi cu diplomă de absolvire a Facultăţii de 
Filosofie din București, a fost tunsă în monahism la 6 august, de 
praznicul Schimbării la Faţă, primind numele de Zamfira, în amintirea 
celei de a doua ctitoră a mănăstirii. În 1951 Monahia Zamfira a fost 
numită stareță a mănăstirii. Părintele Protosinghel Arsenie Boca a 
rămas în continuare la Prislop ca preot-duhovnic, ajutat pentru o 
vreme și de Ieromonahul Dometie Manolache.45 Deci mănăstirea 
devenise între timp de maici, iar stareţa lor era acuma Monahia 
Zamfira Constantinescu.46 


Aşa cum am amintit puțin mai sus, Părintele Arsenie a fost în 
continuare urmărit de Securitate. Oamenii autorităţii de stat îl „ridică” 
pe Părintele Arsenie pentru anchetă în noaptea de 15 spre 16 ianuarie 
1951. Într-o scrisoare din 26.01.1951, Părintele Dometie scria către 
Episcopia Ortodoxă Română a Aradului: 

„.„. la ora 5 dimineaţa, părintele Arsenie Boca, starețul astei 
mănăstiri, a fost ridicat de un grup de 10 oameni din partea autorității. 
Nu ni s-a prezentat niciun ordin. Procedeul a fost brutal. Au intrat în 
chiliile surorilor, vorbind necuviincios. Toate acestea, fără nicio 
motivare”. 47 

Într-o altă scrisoare, scrisă tot în data de 26.01.1951, Părintele 
Dometie împreună cu maicile Prislopului solicită sprijinul ierarhului 
Aradului, pentru stareţul lor. Așa cum am zis, Părintele Arsenie s-a 
întors la Prislop după un an, adică în 1952, de Buna Vestire. Ajuns 
acasă, îi scrie episcopului Andrei al Aradului următoarele: 

„De Buna Vestire, cu ajutorul lui Dumnezeu, am ajuns acasă, la 
Prislop: sănătos, mult folosit şi tot atâta de senin. 

Bucuria n-are multe vorbe, de aceea, dimpreună cu obștea, V-o 
împărtăşim aşa cum e: cu recunoștință și smerită metanie, pentru că 
faceţi parte, în toate privinţele, din motivele ei. 

Am aflat că după Paşti veniţi la noi. Vă așteptăm, așa cum vechii 
creștini își aşteptau Părinţii. Dar, pe lângă motivul străvechi, mai e și 
unul local, mai nou: îndeplinirea ultimelor forme în conducerea obştei 
de aci - ceea ce-mi va asigura și mie răgazul preocupării și de ceilalți 
talanți ce-i am, cu care încă n-am lucrat nimic pentru lisus. 

Al Prea Sfinţiei Voastre fiu duhovnicesc, Arsenie. Prislop, 
3.04.1952”. 48 

Se ştie că în această perioadă Părintele Arsenie a fost dus la 
Canal unde a stat 9 luni de zile. În cartea Viforniţa cea mare a lui 
Dimitrie Bejan49 aflăm că Părintele Arsenie a fost dus, înainte de a fi la 
Canal50, şi la Ocnele Mari. Nu spune însă în ce an. 

Părintele Arsenie a rămas duhovnic al Mănăstirii Prislop până în 
1959, când, prin actul Episcopiei Aradului nr. 2407/1959 semnat și 
parafat de Prea Sfinţitul Episcop Andrei Mageru, a fost îndepărtat din 
mănăstire.51 La fel s-a procedat și în cazul stareţei Mănăstirii Prislop, 
Monahia Zamfira Constantinescu, cu actul nr. 2408/1959. Prin urmare 
maicile au fost alungate iar mănăstirea desfiinţată.52 În incinta ei s-a 
organizat un Cămin de bătrâni.53 


După anul redeschiderii Mănăstirii Prislop, adică 1976 şi pe 
parcursul a mai mult de două decenii, toate lucrările efectuate au 
respectat planurile Părintelui Arsenie, viața însăși a mănăstirii fiind 
tributară rânduielilor pe care obştea încropită în 1949 şi transformată 
în mănăstire de maici în luna aprilie 1950, le-a respectat cu 
sfințenie.54 

Pribegia în Bucureşti 

După ce a fost alungat de la Prislop, Părintele Arsenie şi-a 
început pribegia în Bucureşti. A fost angajat la Biserica Sfântul 
Elefterie ca pictor secund pe lângă pictorul Vasile Rudeanu, iar în 1961 
a fost angajat la Atelierul de pictură al Patriarhiei de la Schitul Maicilor 
cu încadrarea de muncitor pictor.55 

Este foarte important să amintim aici că „Părintele Arsenie nu a 
voit să încalce decizia unui ierarh, în semn de adevărată ascultare 
călugărească, nemaislujind, ci doar participând la slujbe, ca şi cântăreţ 
de strană, rămânând încă duhovnic, fără a spovedi, ci doar în înțelesul 
de îndrumător spiritual, pentru generații de preoți și credincioşi, care 
i-au păstrat şi îi poartă o recunoştinţă aleasă'.56 

Pictarea bisericii din Drăgănescu 

leșind la pensie, o pensie minoră, în 1968 a început pictura 
bisericii parohiale din Drăgănescu, de lângă București, la care a lucrat 
vreme de 15 ani. Părintele Arsenie a pictat-o de două ori, aceasta 
pentru că, pe alocuri, din pricina lumânărilor, pictura s-a „pangarit' 
(afumat), după expresia Sfinţiei Sale. (La anumite compoziţii se 
observă cu ușurință cele două straturi picturale.) Aici, cum chiar 
dânsul spunea, a fost căutat de o „adevărată avalanșă de oameni”. 

Pictura de la Drăgănescu nu este una obișnuită, în înţelesul că 
Părintele Arsenie nu s-a limitat strict la programul iconografic clasic. 

Încercând să actualizeze mesajul Evangheliei, Părintele a 
introdus în pictura de aici, pe lângă scenele clasice, deja consacrate, şi 
compoziții de-a dreptul şocante care au un rol vădit catehetic şi care se 
adresează oamenilor zilelor noastre. 

Dacă i s-a interzis să predice, o face acum într-alt chip, cu 
ajutorul penelului și al culorilor. Oamenii care-l căutau aveau ce învăţa 
doar din lectura picturii, care le grăia direct, fără ocolișuri şi pe 
înţelesul tuturor, „ca să nu mai orbecăiască şi ei în noaptea neştiinţei și 
a lipsei de sfat, de unde vin toate relele care chinuiesc pe oameni, 
întunecă vremile şi prea adesea cruntă pământul'.57 


„Mica biserică de la Drăgănescu are norocul să simtă pe zidurile 
ei zugrăvite predicile fierbinţi, pe care miile de oameni le ascultau la 
Sâmbăta de Sus. 

E o pictură nouă ca şi predica de atunci”. 58 

Ca „predica” de acum să fie cât mai convingătoare, Părintele, cu 
splendida-i caligrafie, aşterne pe ziduri, lângă scenele reprezentate, 
numeroase sentințe scurte, lămuritoare, care reprezintă o sinteză a 
gândirii Sfinţiei Sale. Ele nu sunt simple vorbe de spirit, ci mai degrabă 
sunt așchiile țâșnite din coerenţa și vigoarea unui trunchi cu rădăcini 
adânci.59 

Ar mai fi foarte multe de spus şi în ceea ce priveşte felul în care 
Părintele Arsenie a gândit programul iconografic în ansamblul lui, 
adică dispunerea fiecărei compoziţii în parte, însă nu acesta este 
scopul lucrării de față. Totuşi, nu se poate trece cu vederea o amplă 
compoziție pe care Părintele a zugrăvit-o pe absida altarului. Ea ne 
prezintă momente „Din viața şi patimile Cuviosului Ștefan cel Nou, pe 
vremea Împăratului iconoclast Constantin Copronimul, care a tiranisit 
biserica între anii 741 - 775; lar cuviosul primind mucenicia la 53 de 
ani ai vârstei sale în 28 ale idelor lui noembrie, cu vina de pe urmă: 
«Ștefan mi-a făcut temnița mănăstire!»".60 

Este ştiut faptul că în nicio altă biserică nu este zugrăvită pe 
absida altarului mucenicia acestui Cuvios, care oricum este destul de 
rar reprezentată. Deci pictarea ei aici este firesc să ridice semne de 
întrebare, mai ales că ocupă un loc important în absidă, atât în ceea ce 
priveşte dimensiunea ei, cât şi în ceea ce priveşte spaţiul pe care se 
desfășoară, şi anume cel din dreptul ochilor. Prin urmare, este limpede 
că Părintele Arsenie nu a pus întâmplător această compoziţie aici. 

Nu aș vrea să fiu înţeles greşit și să se creadă că, în cele ce 
urmează, doresc să accentuez doar latura profetică a personalităţii 
Părintelui Arsenie, însă, căutând un răspuns la semnificația amplasării 
compoziției cu pricina în acel loc însemnat, nu pot să nu observ 
asemănările dintre cele două vieţi - a Cuviosului Ștefan cel Nou și a 
Părintelui Arsenie - și mai ales faptul că amândoi s-au săvârșit din 
viaţă în 28 ale lunii lui noiembrie! 61 

Aşezământul de la Sinaia 

După izgonirea forțată din mănăstire în anul 1959, obştea s-a 
reorganizat într-un Așezământ mănăstiresc în orașul Sinaia, care acum 
este metocul Mănăstirii Prislop. În acest aşezământ Părintele Arsenie 


şi-a avut chilia și atelierul de pictură din anul 1969 până în anul 1989, 
când s-a săvârşit din viață. Aici şi-a lăsat într-o rânduială desăvârșită și 
predici și meditații şi desene, dar şi ultima dorinţă de a nu-i fi date 
publicităţii.62 

Scrierile Părintelui Arsenie 

Pe lângă faptul de a fi fost un mare propagator al gândirii 
patristice, al gândirii filocalice, Părintele Arsenie a fost şi un înzestrat 
scriitor bisericesc. 

Scrierile Părintelui Arsenie au circulat între credincioși în mai 
multe variante. Cea mai cunoscută dintre ele și cea mai răspândită a 
fost Cărarea Împărăției. Mai erau apoi cunoscute şi multiplicate 
(dactilografiate) şi predici ale Sfinţiei Sale şi, odată cu acestea, mare 
căutare au avut și fotografiile Părintelui Arsenie din perioada de când 
era la Sâmbăta, fotografii care erau şi sunt puse de mulți credincioși 
lângă icoane. 

De viața şi opera Părintelui s-au interesat și se interesează 
oameni şi teologi de seamă, credincioşi care l-au cunoscut sau nu l-au 
cunoscut, care l-au cercetat sau nu l-au cercetat, care l-au ascultat sau 
nu l-au ascultat vreodată, așa încât, în acest context, scrierile Părintelui 
e firesc să cunoască o rapidă răspândire. 

Dar, văzând câte variante ale scrierilor Părintelui Arsenie 
circulă, cei care-i dețin manuscrisele s-au gândit că în cele din urmă 
este mai bine să le publice, chiar dacă Părintele Arsenie nu a dorit 
acest lucru. S-a început cu câteva cuvinte de învăţătură publicate în 
revista „Gândirea”, Serie nouă, iar în 1995 şi în 2000 s-a ajuns să se 
tipărească (în două ediţii deci) „forma definitivă a Cărării Împărăției, 
cum (Părintele) a gândit-o și cum a lăsat-o în 1949, după care vor 
urma predicile - care și ele circulă în nu știu câte variante -, pe care şi 
le-a legat singur într-un volum - se pricepea să lege foarte frumos 
cărțile - după o anumită ordine și cu o caligrafie unică'.63 

S-au mai tipărit şi se mai tipăresc şi în continuare predicile și 
meditaţiile Părintelui Arsenie cuprinse în manuscrisul numit Fiii 
învierii, în „Foaia duhovnicească pentru popor - Străjerul Ortodox”. 

De o largă răspândire s-a bucurat şi scrierea Pravila Albă, un 
manuscris care i s-a furat Părintelui Arsenie și care pe urmă a fost 
modificat şi rescris. lată caracterizarea pe care o face Părintele pe un 
asemenea exemplar: „Pravila Albă - model de strâmbare a unui 
original furat”.64 


I s-a mai atribuit și scrierea numită Sundar Singh vorbeşte 
globului pământesc, mai puţin răspândită decât celelalte. lată 
caracterizarea pe care o face Părintele și asupra acesteia: „Sundar Sing 
- Ce frumos scrie Sundar Singh și de ce proastă calitate e apocrifa 
aceasta, a unui fanatic, incult şi mincinos".65 

O altă scriere care o găsim deja publicată în câteva site-uri 
ortodoxe web este Trepte spre viețuirea în monahism, care se 
adresează în special monahilor care doresc să-și rânduiască viața 
interioară în vederea urcușului duhovnicesc. În final lucrarea mai 
cuprinde şi o tâlcuire a rânduielii tunderii în monahism. 

Trebuie amintite aici și zicerile Părintelui Arsenie, care şi ele 
circulă, şi pe care mai ales Părintele Arhimandrit Teofil Părăian le 
popularizează cu timp și fără timp. (Nu există carte a Părintelui Teofil 
în care să nu apară cel puţin o zicere a Părintelui Arsenie. Cele mai 
frumoase şi cunoscute cuvinte ale Părintelui Arsenie le-am cuprins în 
cartea Părintelui Teofil Veniţi de luaţi bucurie, de editarea căreia m-am 
ocupat personal.) 

La fel, nu trebuie uitat că Părintele Arsenie a lăsat acel program 
de angajare într-o viață duhovnicească autentică în cinci puncte: 
„Oxigen, glicogen, somn, păstrarea hormonilor şi concepţia de viață 
creștină”, îndreptar de viață care nu a fost cuprins în vreo scriere 
publicată (de pildă Cărarea Împărăției), ci a fost auzit de către un tânăr 
din gura Părintelui Arsenie, lucru care nu înseamnă deloc că nu ar fi și 
acesta foarte important. 

Tot aici trebuie să amintim şi scrisorile pe care Părintele 
Arsenie le-a trimis celor apropiaţi, pentru că, să nu uităm, scrisorile 
Părinților sunt unele dintre cele mai frumoase opere din literatura 
patristică. Unele dintre ele au fost deja făcute cunoscute cititorilor, iar 
altele probabil că vor urma a fi publicate. Până una alta, mai ales de 
când există posibilitatea ca ele să fie fotocopiate (xeroxate), copii după 
scrisorile Părintelui au ajuns la foarte mulți credincioși. 

Îndrumător al monahilor 

„De vrei să te faci călugăr, fă-te ca focul!” (Părintele Arsenie 
Boca) 

Părintele Arsenie a fost cercetat de mulți doritori de viață 
monahală. Le spunea Părintele: „Măi, nu toți cei din lume se prăpădesc, 
nici toţi cei din mănăstire se mântuiesc'. 

Era și un foarte bun psiholog. Dintr-o singură privire și 


schimbând două-trei cuvinte putea să înţeleagă și să cântărească exact 
ce-i de făcut cu doritorul de călugărie ce-i stătea în față. Nimeni nu 
putea înșela ochiul său ager cu prefăcătorii sau vicleşuguri. Nu stătea 
să se tocmească cu nimeni în privința asta. Spunea răspicat ce avea de 
spus. Dar, înainte de a da un verdict în ceea ce priveşte recomandarea 
pentru călugărie, Părintele Arsenie „căuta să vadă prin tine dincolo de 
tine”. Lua foarte în serios problema călugăriei. Foarte elocventă în 
acest sens este relatarea despre întâlnirea din 1942 dintre Părintele 
Arsenie şi pe atunci tânărul de 13 ani loan Pârâian (azi Arhimandritul 
Teofil Părăian) care dorea să rămână în Mănăstirea de la Sâmbăta: 

„Când m-am dus eu la Mănăstirea de la Sâmbăta în 1942 să mă 
fac călugăr, aveam treisprezece ani şi jumătate. Părintele era acolo. 
M-a luat la spovedit, am stat de vorbă, mi-aduc aminte şi de amănunte, 
de întrebările pe care mi le-a pus, între care o întrebare care am spus-o 
eu de multe ori, prin care voia să intre dincolo de mine, prin mine 
dincolo de mine. Mă întrebă dacă mi-a venit în gând vreodată să omor 
un om. Mie mi s-a părut foarte curios la vârsta aceea că m-a întrebat 
dacă mi-a venit în minte să omor vreun om, că nu-mi venise niciodată 
un gând de acesta, nici până atunci, şi nici de atunci încoace, dar i-am 
mai auzit pe oameni zicând: «Te omor, fire-ai...» şi nu ştiu ce. Şi nu 
m-am gândit decât după aceea că Părintele a vrut să vadă de unde vin, 
care sunt străfundurile existenţei mele. De ce? Pentru că Părintele avea 
în gândurile lui şi după aceea în afirmaţiile lui, zicerea aceasta că 
copilul e oglinda părinţilor, că moştenim din străfunduri de existență 
lucruri pozitive și negative, că fiecare dintre noi aducem o încărcătură 
în existența noastră. 

A zis odată părintele către unul: «Mă, tu ești sinteza harababurii 
din casa voastră». Deci, părintele își dădea seama de anumite lucruri, 
pe care ceilalți nu le observau, sau treceau pe lângă ele, sau, în orice 
caz, nu aveau posibilitatea să le formuleze așa de fain: «Tu ești sinteza 
harababurii din casa voastră». 

Deci, dacă vrei să ştii cine ești, cercetează-te şi vezi de unde ai 
venit! Şi părintele, bineînţeles că ştia toate lucrurile acestea, că noi nu 
începem propriu-zis de la conceperea noastră, ci începem cu rădăcini, 
mai departe, Dumnezeu știe de unde, îi cumulăm pe părinţii noștri, pe 
bunicii noştri. 

Eu aveam o bunică, mama mamei, și când zicea câte cineva de 
un nepot al ei: «Seamănă cu dumneata», ea răspundea: «Păi numai 


de-ar semăna cu mine, că-i bine». 

Vedeţi, sunt niște lucruri pe lângă care noi trecem ușor. 
Adevărul este că fiecare dintre noi suntem o sinteză, a unei harababuri, 
a unei linişti, Dumnezeu știe cum suntem, cine suntem. Dar lucrurile 
acestea trebuie rezolvate, şi dacă nu le rezolvăm noi, nu le rezolvăm 
niciodată și nu le rezolvă nimeni. Și atunci părintele știind lucrul 
acesta, şi având capacitatea aceasta de a intui esenţialul în orice 
chestiune, ca şi când ar fi zis către mine: «Uite ce-i, tu vrei să te faci 
călugăr? Păi îţi spun eu ce să faci tu, dacă vrei să te faci călugăr. Nu te 
faci călugăr, dar faci ce fac călugării: zici rugăciunea cu care se 
mântuiesc călugării». Şi mi-a spus să zic: «Doamne, lisuse Hristoase, 
Fiul lui Dumnezeu, miluiește-mă pe mine, păcătosul». Mi-a zis aşa: «S-o 
zici cu gândul, deci cu cuvântul gândit, nu cu cuvântul vorbit, deşi se 
poate și cu cuvântul vorbit, e voie, dar s-o zici cu cuvântul gândit». Nu 
mi-a dat nicio explicaţie, bineînţeles că s-a gândit la asta, ca să o zic cu 
cuvântul gândit, pentru că lupta se dă în gând, şi atunci, ca să scoatem 
din lucrare gândurile negative, trebuie să avem gânduri pozitive; nu 
mi-a făcut niciun fel de teorie, ci mi-a zis aşa: «Zici în gând, Doamne, 
lisuse Hristoase, Fiul lui Dumnezeu, miluiește-mă pe mine, păcătosul», 
lipești de respirație rugăciunea, în felul următor: între respirații zici 
«Doamne», trăgând aerul în piept, odată cu asta zici «lisuse Hristoase, 
Fiul lui Dumnezeu», și dând aerul afară din piept, odată cu asta zici 
«miluieşte-mă pe mine, păcătosul». Atât mi-a spus, despre altceva nu 
mi-a spus nimic. Am mai vorbit noi de una, de alta, am plecat, mi-am 
văzut de școală, am făcut liceul, am făcut Teologia și după unsprezece 
ani m-am făcut călugăr. Deci, înainte cu unsprezece ani de a mă face 
călugăr, ştiam rugăciunea cu care se mântuiesc călugării și foloseam 
rugăciunea cât o puteam folosi. 

Interesant, însă, că Părintele nu mi-a dat directiva să iau 
legătura cu vreun practicant al rugăciunii, cu vreun duhovnic, cu 
cineva care să mă îndrumeze, doar mi-a spus să mă angajez la 
rugăciune. Nu mi-a spus cât să zic, de câte ori să zic, cât timp să stau în 
rugăciune, să am o pravilă, cât timp să zic rugăciunea, dar s-o zic. 
Bineînţeles că mi-am văzut de treabă, nu m-am gândit niciodată că 
trebuie să o fac cu exclusivitate, dar am ştiut de rugăciune şi de câte ori 
îmi aduceam aminte ziceam: «Doamne, lisuse Hristoase, Fiul lui 
Dumnezeu, miluieşte-mă pe mine, păcătosul», cum m-a învăţat 
părintele: între respirații: «Doamne»; trăgând aerul în piept: «Iisuse 


Hristoase, Fiul lui Dumnezeu»; dând aerul afară: «miluieşte-mă pe 
mine, păcătosul». Bineînţeles, nu e absolut necesar să se facă așa, dar 
aşa m-a învăţat părintele, şi eu aşa am făcut”. 66 

Au ales calea călugăriei mulți dintre tinerii care l-au căutat pe 
Părintele Arsenie. Amintim aici pe cei mai cunoscuţi: Leonida 
Plămădeală, viitorul Mitropolit al Ardealului, Stelian Manolache, 
devenit vestitul duhovnic de la Râmeţi, Julieta Constantinescu, ajunsă 
stareță la Prislop, şi lista ar putea continua.67 

Petru tinerii de atunci, dar și pentru tinerii de azi care doresc să 
urmeze calea monahală, cât și pentru cei care au făcut deja acest pas, 
Părintele Arsenie Boca a lăsat o scriere care se referă la creşterea 
duhovnicească a doritorilor de desăvârşire. Este vorba despre Trepte 
spre viețuierea în monahism, o lucrare destul de puţin cunoscută, din 
pricină că încă nu a fost editată. 

Dar negrăit mai importantă decât această scriere este pilda 
vieții Părintelui Arsenie68, care arată călugărilor că pot trăi ca Părinţii 
din vechime, „că le poate fi viața aşa cum le este și numele” 
(Arhimandritul Teofil Părăian), adică pot fi „bătrâni frumoşi”, chiar și 
în mijlocul unei lumi plină de confuzie, disperare și abandonare a 
adevărului.69 

Concepţia Părintelui Arsenie despre monahism 

Părintele a văzut de-a lungul vieţii sale și cazuri de călugări 
rataţi. Despre ei zicea: „Unii dintre călugări nu sunt călugări, ci cuiere 
de haine călugărești”. 

Pentru a evita apariția acestora, Părintele Arsenie i-a scris 
Episcopului Aradului, Prea Sfințitului Andrei Mageru, în eparhia căruia 
era în acei ani, spre a-i arăta cu iubirea, experiența şi competenţa cu 
care scrisese Cărarea Împărăției şi Trepte spre vieţuierea în 
monahism, că înnoirea monahismului (atât de dorită şi atunci, ca şi 
acum), de care depinde și înnoirea mai generală a Bisericii și a 
societății, nu se face prin înmulțirea numărului de mănăstiri şi 
schituleţe și nici prin simple directive venite „de sus”. 

Alcătuită cu precizie, claritate, profunzime şi cu o putere de 
discernământ cu totul aparte, epistola lămuritoare a Părintelui Arsenie 
- o adevărată sinteză a gândirii Sfinţiei Sale despre monahismul 
contemporan - poate fi socotită, pe bună dreptate, „un luminos punct 
de reper într-o eventuală încercare de înviorare a monahismului”. 

„Am văzut şi răsăritul și apusul multor mănăstiri. 


Răsar, când grăiesc conștiinței poporului prin simplă existența 
lor; și apun, când această existență e pătată de nevrednicia 
vieţuitorilor lor. De răsăritul sau apusul acestora atârnă încrederea sau 
neîncrederea ce le mai rămâne oamenilor în forța de creaţie a 
creștinismului. E destul să pomenim bisericile și mănăstirile din 
Ardeal, înființate de ctitorii de peste munți, ai căror vieţuitori au ținut 
trează în conştiinţă unitatea ortodoxă a neamului. lar când vitregiile 
trecutului - urzite de Vatican - le-a dărâmat şi ars, s-au arătat 
mucenicii. 

E un apus frumos. 

Acesta ne-a ferit de cel rușinos, al decadenţei actuale, când 
mănăstirile și le desființează călugării. 

Aci e cazul de popas. Ce reînființăm, care situație? 

E frumoasă inițiativa şi trebuie apreciată, dar fără oameni 
îndeajuns formaţi, care să conducă cuminte ceea ce se adună la 
întâmplare, nu se ajunge decât la o situaţie decadentă. 

lată câteva decadenţe: 

Sărăcia, cu care uneori se începe o mănăstire, determină 
cerșetoria, umblatul cu «pantahuza», pretarea la slujbe pe rufărie, taxe 
pe slujbe - rușini. 

Din diferența de zestre, pe care şi-o aduce fiecare, se nasc în 
obşte atitudini umilitoare, întâietăți nedrepte - destrămare 
sufletească. 

Oamenii din afară, care ajută prin donații mai de seamă, ba și 
care n-ajută cu nimic, dacă nu li se are grija, încep să se amestece în 
treburile interne ale mănăstirii, să învrăjbească obştea și să se 
învrăjbească și între ei în afară - smintelile. 

Sănătatea fizică a fiecărui ins în parte trebuie medical și 
dinainte știută. Aci e un punct gingașş, care nu mai trebuie neglijat. Nu 
pot fi primiţi în această nevoinţă de o viaţă a sfaturilor evanghelice, 
decât oameni perfect sănătoşi cu plămânii, inima, dar mai ales cu 
sistemul nervos, sângele și glandele endocrine. Acestea din urmă, 
pricinuind oarecare jenă, rămân de obicei la voia întâmplării și pradă 
unei păreri cu totul pe dos, mai ales între femei, că încetarea mai 
devreme a unor funcţii de natură endocrină, ar fi o învrednicire, un 
preludiu al sfințeniei. De fapt e o tragedie care bate la ușă: 
dezorganizarea mintală, în diferite grade, de unde înclinația spre 
exagerări, denaturări, habotnicii, închipuiri, năluciri - toate tulburări 


psihice din cauze netratate. De multe ori, «înclinația spre mănăstire» 
nu e de fapt o înclinaţie, ci o infirmitate de adaptare, din cauze 
organice sau din alte cauze. Adevărata chemare însă nu are nimic cu 
infirmitatea. Curajul de a alege liber acest mod de mântuire nu aruncă 
ponoase pe celălalt mod de mântuire, al familiei. Infirmii văd în 
mănăstire: vis, uşurare, litanie, ca să sfârşească în decepții şi sminteli. 
Adevăraţii chemaţi văd limpede eroica nevoinţă a desăvârșirii, fără 
ispita sfințeniei. 

De asemenea e foarte bine să se știe de la început care e punctul 
de vedere al fiecărui ins asupra răului. Multe structuri psihice sunt 
pradă obsesiei răului, a păcatului, a diavolului, manihei asupra 
trupului şi osânditori ai familiei - obsesii și interpretări nesănătoase 
ca obiecte de cugetare, dovedind un climat nesănătos al minţii sau 
ducând la el. Speriaţii aceştia se dedau de capul lor la nevoinţe care le 
ruinează amândouă sănătăţile - nu sunt de nicio treabă în mănăstiri. 
lar dacă totuși sunt primiţi, sub influența structurii lor, obștea poate 
ajunge pradă mâncătoriei, lucrăturilor, viciilor, străini la trapeză şi 
rugăciune, ba chiar duşmani. Infirmii se fixează pe îngustimi 
neesenţiale creștinismului, ca de pildă pe amănunte de tipic, de 
calendar (stilismul), chiar de pravilă, îngustimi habotnice, care au 
pricinuit Bisericii numai supărări. 

Întotdeauna se găsesc vieţuitori de mănăstire, dar foarte 
arareori se nasc povățuitorii: stareții și duhovnicii. Aceştia trebuie să 
fie minţi luminate, vederi largi, buni cunoscători ai omului: limpezi în 
doctrină, îmbunătățiți în smerenie şi iscusiți în dreapta socoteală şi, pe 
deasupra, structuri cu o fericită îmbinare între iubire şi autoritate. Din 
câte au ei de făcut pomenesc doar una: 

Unificarea sufletească a obștii, ca toţi să fie într-un cuget. E atât 
de anevoios lucrul acesta dar şi atât de mare, încât atrage prezenţa 
nevăzută a lui lisus într-o atare obşte. Iubirea de Dumnezeu și de 
oameni, într-o obşte de un cuget, e ridicată de Noul Testament la 
valoarea de argument al existenţei lui Dumnezeu. Aceasta este ultima 
Lui definiție, poruncă şi rugăciune. lată rostul și sarcina povățuitorilor. 
Ziduri se pot face uşor, gospodărie la fel, adunare de vieţuitori foarte 
ușor - greutatea-i la ales. Căci mulţi par buni, luaţi în parte, dar devin 
răi adunați laolaltă - devin ceea ce erau de fapt. 

Obştile mari, mari din neprevedere, chiar de-ar avea povăţuitori 
cu calităţi, cu cât sunt mai mari cu atât au o viaţă mai scurtă. Fiecare 


ins e o lume de necunoscute. De aceea, a face unire între oameni, chiar 
puţini, e o dovadă de lucrare dumnezeiască și, desăvârşit, numai El o 
poate face. 

Deci, ca încheiere a părerilor: decât realizări sortite decadenţei, 
sub raportul aşezării, al înzestrării și al componenţei personalului, mai 
bine fără ele. Căci pietrele, păstrate așa: moment de culme al trecutului 
grăiesc mai bine conştiinţei poporului, decât realizările prezente fără 
nădejde. Nu multe mănăstiri, ci puţine: cât mai puţine, dar cu atât mai 
bune, și nu prea mari”. 70 

Plecarea la cele veșnice 

Părintele Arsenie a murit la Sinaia, în 28 noiembrie 1989, acolo 
şi-a dat sfârșitul. 

„Se fac fel de fel de vorbe, fel de fel de aprecieri de către oameni 
necompetențţi, de către oameni care nu ştiu realitatea şi care vreau să îl 
pună pe Părintele în atenţia altora. Că a vorbit cu Ceauşescu, că i-a 
spus lui Ceauşescu că va muri, şi nu ştiu ce... Nu-i adevărat! Sunt niște 
lucruri care nu s-au întâmplat şi pe care le inventează oamenii și pe 
care le citesc credincioşii și necredincioşii, după care trag niște 
concluzii care nu sunt adevărate. A suferit, a avut ceva cu rinichii și din 
aceasta i s-a tras şi sfârşitul. Apoi, la 79 de ani, nu se mai pune 
problema din ce pricină ai murit. Mori, că moare lumea la 79 de ani şi 
mai devreme. Deci Părintele Arsenie s-a sfârşit în Sinaia, la ora 9 şi 
ceva seara, în 28 noiembrie 1989.71 

Prohodit de o mulțime impresionantă de credincioşi, Părintele 
Arsenie a fost înmormântat în cimitirul Mănăstirii Prislop, în ziua de 4 
decembrie 1989. 

„Mormântul Sfinţiei Sale de la Mănăstirea Prislop, duhul Sfinţiei 
Sale de la Mănăstirea Sâmbăta-Brâncoveanu, ctitoria Sfinţiei Sale de la 
Sinaia, pictura Sfinţiei Sale de la biserica din Drăgănescu, vor vorbi și 
vorbesc chiar pentru foarte multă vreme, dacă nu cumva pentru 
totdeauna, despre trăirea în Hristos, credinţa în Hristos, dragostea față 
de Hristos, despre adevărul Bisericii Ortodoxe, mormântul Sfinţiei Sale 
şi crucea de la mormânt fiind dintre cele mai cunoscute şi importante 
în același timp şi discrete locuri de pelerinaj, unde vin creştini din 
toată țara și chiar și din alte părți. Vin, se roagă, aprind o lumânare, se 
închină și cer mijlocirea prin rugăciunea de foc a Părintelui Arsenie 
pentru ei, pentru familie, pentru țară, pentru lume, pentru Biserică, 
pentru noi toți”. 72 


La parastasul de 12 ani, P.S. Părinte Daniil Partoşanul, în predica 
rostită cu acest prilej, tâlcuind duhovnicește viața și lucrarea 
Părintelui Arsenie Boca, a spus printre altele: 

„Am meditat şi m-am gândit: Oare ce semnificaţie, printre multe 
altele, a avut pentru veacul nostru, pentru timpul nostru, pentru 
vremea noastră şi personalitatea şi activitatea şi lucrarea 
duhovnicească şi cea scrisă și cea reprezentată estetic sau artistic, 
iconografic a Părintelui nostru Arsenie? Și am găsit o asemănare, am 
găsit o comparaţie, cu ceea ce s-a petrecut în Babilon pe vremea 
Împăratului Belșaţar, când la ospăţul idolatru şi păgânesc al acestuia, 
Dumnezeu trimite o mâna care scrie pe tencuiala peretelui din 
interiorul palatului nişte cuvinte. Împăratul s-a cutremurat. N-a ştiut 
ce semnificație au aceste cuvinte și nici altcineva din anturajul său, dar, 
prorocul Daniel, chemat de împărăteasă, a venit și a tâlcuit cuvintele: 
„Mene, mene, techel ufarsin' - „Număraţi, numărați, cântăriți şi 
împărțiți”. 

Aşa mi se pare că a făcut și Prea Cuviosul Părintele nostru 
Arsenie, în veacul acesta, în Biserica noastră, în ţara noastră, în 
poporul nostru, în familiile noastre, în sufletele noastre: ne-a descifrat, 
ne-a tâlcuit, ne-a tălmăcit mesajul lui Dumnezeu, cuvântul lui 
Dumnezeu, harul și darul lui Dumnezeu, ne-a citit chiar şi ne-a 
descifrat parte din semnele timpului pe care noi le trăim și cu care 
suntem martori şi contemporani, pentru ca astăzi să ne trăim viața 
noastră creştinește, în duh curat ortodox, în fidelitate și credincioșie 
față de Biserica noastră Ortodoxă, cea una singură, sobornicească și 
apostolească. De aceea suntem noi astăzi aici, ca și femeia din Sunem 
pe Muntele Carmel, nu din curiozitate, nu din alte gânduri, ci din 
necesitate sufletească și spirituală, pentru că, repet, avem nevoie, ca şi 
Sfântul Elisei, de pietrele Carmelului, avem nevoie de focul Carmelului, 
avem nevoie de urmele pașşilor Sfântului Ilie pe Carmel, avem nevoie 
de duhul şi puterea și rugăciunea și mijlocirea și binecuvântarea Prea 
Cuviosului Părintelui nostru Arsenie Ieromonahul”. 73 

OMAGIU PĂRINTELUI DRAG 

Noi, cei ce l-am cunoscut. 

Şi Părinte drag l-am avut. 

Simţim astăzi adâncă durere. 

Dar și mare mângâiere. 

Căci noi ştim că şi acum. 


Nu va înceta nici cum. 

Viu să fie-n amintiri. 

Chipul sfintei lui iubiri. 

Și cu toţi nădăjduim. 

Cu Părintele să fim. 

De vom împlini curat. 

Sfaturile ce ne-a dat. 

lar acum la despărțire. 

Cu smerenie şi iubire. 

De la cel plecat în zare. 

Cerem binecuvântare... 

Cu nemărginită recunoştinţă. 

Teodosia - Zorica Lacu, împreună cu toţi credincioşii, copii ai 
Părintelui. 

Braşov. 

3 — 4. XI1.1989 

O SINTEZĂ A GÂNDIRII PĂRINTELUI ARSENIE BOCA 

Tradiţia vie a apoftegmelor 

„Din fericire, Părinţii au vorbit iar unele din cuvintele lor au fost 
transmise posterităţii, prelungind de-a lungul veacurilor iradierea pe 
care au avut-o în timpul vieţii lor. Pe drept cuvânt, zicerile lor sunt 
numite «Apoftegmele Părinților», căci ele emană de la Părinţi ca atare, 
în însuși exercițiul paternităţii lor. Nu sunt cuvinte rostite în văzduh, 
nici sentințe frumoase mai mult sau mai puţin pioase scrise de un 
autor duhovnicesc. Sunt cuvinte țâșnite din viaţă și întrupate în viață, 
pentru a răspunde unei întrebări vitale, unei chestiuni stăruitoare şi 
presante. (...) Mai mult, trebuie remarcat că transmiterea orală a 
acestor cuvinte a trebuit să se facă cel mai adesea în același context al 
îndrumării duhovnicești, fiii deveniți părinţi transmițând la rândul lor 
ucenicilor lor ceea ce primiseră. Apoi, când apoftegmele au fos 
aşternute în scris, ele au continuat să se transmită și să se propage 
într-o tradiție monastică vie. (...) 

Începând de la sfârșitul secolului V circula în Palestina o 
culegere ce aduna în ordine alfabetică cuvintele și faptele atribuite 
«bătrânilor» celor mai faimoși. Era ca o galerie de portrete vii ale 
marilor strămoși, în care monahii își puteau regăsi de acum, din 
generaţie în generație, portretele familiale ale celor pe care-i 
considerau întotdeauna drept părinţii lor, ai tuturor. Corespondenţța 


avvilor Varsanufie şi loan, faimoşii zăvorâți din Gaza secolului VI, ne 
furnizează o mărturie deosebit de remarcabilă asupra locului pe care, 
prin intermediul apoftegmelor, Părinţii deșertului îl dețineau în viața 
monahilor palestinieni ai acestor epoci, și nu numai ai monahilor, 
pentru că vedem aici că şi laicii puteau discuta între ei asupra 
Cuvintelor Părinților. Monahi și laici rumegau apoftegmele ca pe 
cuvintele Sfintei Scripturi, găsind în ele o hrană pe gustul lor şi 
potrivită gustului fiecăruia, ca mana”. 1 

Apoftegmele Părinților contemporani 

Fireşte, şi  zicerile şi  apoftegmele marilor duhovnici 
contemporani exercită asupra credincioșilor noștri o atracție evidentă. 
Cine nu cunoaște astăzi, de pildă, cuvântul Părintelui Cleopa: 
„Mânca-v-ar Raiul!”, sau zicerile Părintelui Paisie: „Să ne întâlnim la 
ușa Raiului!”, sau „Să nu crezi tot ce auzi, să nu faci tot ce poți, să nu 
spui tot ce ştii, să nu dai tot ce ai”? 

Mulţi credincioşi le-au auzit și le-au ţinut minte, în primul rând 
pentru că au în ele acea notă de spontaneitate, prospeţime și dulceaţă 
specifică rostirii mai mult decât scrisului. 

Când le citesc de prin cărți parcă şi aud glasul Părintelui care 
le-a rostit. Mulţi credincioși mărturisesc acest lucru. Cel mai adesea mi 
se întâmplă asta când citesc cuvintele Părintelui Teofil. Vocea 
inconfundabilă a dânsului le însoțește și parcă le dă o putere şi mai 
mare. Acesta-i avantajul celor care „culeg” direct de la sursă astfel de 
ziceri. 

La fel putem vorbi și despre cuvintele Părintelui Arsenie Boca, 
atât de citite şi citate în ultima vreme. Pe câţi prieteni sau credincioşi 
nu i-am auzit rostind ziceri de-ale Părintelui, sau în câte predici nu am 
auzit deja celebrele cuvinte: „Dragostea lui Dumnezeu pentru cel mai 
mare păcătos este mai mare decât dragostea celui mai mare sfânt față 
de Dumnezeu.”; „În mintea strâmbă şi lucrul drept se strâmbă. 
„Mustrarea învinge, dar nu convinge.”; „Cine face curte nu face carte.'; 
„Nu toți din lume se prăpădesc, nici toți din mănăstire se mântuiesc.'; 
„Cea mai lungă cale este calea care duce de la urechi la inimă.”? 

Poate mai mult decât oricare alt duhovnic de la noi, Părintele 
Arsenie Boca are o mulțime de astfel de cuvinte care au o expresivitate 
proprie celebrelor apoftegme din Pateric. Oricine a citit măcar o 
predică a Părintelui, se poate convinge de această realitate. Zicerile, 
sentințele Sfinţiei Sale, atât de aparte formulate, îl arată pe Părintele 


Arsenie ca pe un om cu o putere de sinteză deosebită, o putere de 
intuiție și o putere de a cunoaște totdeauna esențţialul într-o 
chestiune.1 

Acesta este unul din motivele pentru care am socotit ca foarte 
binevenită realizarea, în partea a 2-a a lucrării de față, unei Sinteze a 
gândirii Părintelui Arsenie Boca, deci realizarea unei antologii, care să 
cuprindă cu precădere acele cuvinte scrise într-un limbaj aforistic.2 Un 
alt motiv care m-a determinat să fac această selecţie, este latura 
practică pe care am avut-o în vedere, adică folosul duhovnicesc al 
cititorilor. 

Zicerile şi fragmentele cuprinse aici au fost selectate din mai 
multe surse, pe care le voi enumera în cele ce urmează: 

Cărarea Împărăției; 

Predicile Părintelui publicate în revista „Gândirea” (Serie nouă); 

Predicile din manuscrisul intitulat Fiii învierii, publicate în 
„Străjerul Ortodox"; 

Trepte spre viețuirea în monahism; 

Predicile din caietul Părintelui loan Fărcaș (predici copiate de 
Maica Miruna de la Sinaia, care era rudă cu Părintele loan Fărcaş din 
Blaj, de pe un caiet al Părintelui Arsenie cu notițe, cu binecuvântarea 
Părintelui Arsenie, cu specificația ca să nu schimbe nimic din text. 
Părintele loan Fărcaş a înregistrat Părintelui Teofil, cu care este 
prieten, aceste predici pe bandă de magnetofon. Între timp acest caiet 
s-a pierdut, dar au rămas benzile magnetice.) 

Caietul cu predicile şi zicerile culese de Părintele Petru 
Vanvulescu, un ucenic apropiat al Părintelui; 

Cuvintele culese de Părintele Arhimandrit Teofil Părăian, 
adunate în cartea Veniţi de luaţi bucurie; 

Cuvintele culese de cei care l-au cercetat duhovniceşte pe 
Părintele Arsenie. 

Scrierile Pravila Albă și Sundar Singh vorbeşte globului 
pământesc, atribuite de unii Părintelui Arsenie Boca, dar aspru 
caracterizate chiar de Părintele Arsenie, prima ca fiind „un manuscris 
furat, modificat şi rescris”, iar cea de-a doua ca fiind „o apocrifă a unui 
fanatic, incult și mincinos”, nu le-am luat în discuţie. 

Întrucât partea aceasta are structura unui dicționar, cititorii vor 
putea afla, fără să mai caute ei înșiși în întreaga operă, ce anume îi 
interesează din gândirea Părintelui Arsenie. Forța formativă şi 


varietatea țintelor atinse de cuvintele Părintelui sper să-i convingă pe 
toți de utilitatea acestui demers. 

O SINTEZĂ A GÂNDIRII PĂRINTELUI 

ARSENIE BOCA ÎN 800 DE CAPETE 

ADEVĂRUL 

1. Adevărul este ființă vie. 

2. Iniţiativa omului spre Adevăr tot Dumnezeu o trezeşte. 

3. Oamenii sunt oile cele mai greu de păstorit. Nu sunt toate oi, 
mai sunt şi berbeci și ţapi; în veacul acesta oile sunt amestecate cu 
caprele. Nimic mai împărţit pe lume decât părerea oamenilor asupra 
adevărului. Oare este vina adevărului? 

Dumnezeu a știut această infirmitate a omului, a aflării 
adevărului curat, de aceea a dat Bisericii și slujitorilor ei legiuiţi - lor 
singuri -, grija învățării lui curate. 

4. „Scriptura nu se tâlcuiește cum îl taie capul pe fiecare”, strigă 
Sfântul Apostol Petru. 

Adevărul nu se înfățișează cum i se nălucește oricărei minţi 
întâmplătoare. Creştinismul nu este ceea ce poate strâmba fiecare 
neputincios din el. 

5. Cel mai greu păcat, veșnic fără iertare este starea omului 
împotriva adevărului. 

ASCEZA 

6. Termenul de curăţire (asceza) are două vârste și s-a 
încetățenit sub numele de purificare. Perioada ascetică cuprinde 
purificarea activă în care intră toate nevoințele din partea omului și 
purificarea pasivă, adică de curăţire a firii de patimi dincolo de puterile 
omului, pe care o face Dumnezeu însuși. EI Îşi face loc curat în cei ce-L 
caută cu dragoste, dar puterile lor nu le mai ajung pentru aceasta și 
atunci ei trebuie să sufere curăţiri mai presus de fire, ca să poată locui 
în ei cu slavă Cel mai presus de fire. 

7. Faza de culminaţie a ascezei şi de adâncire a trăirii 
duhovniceşti se numeşte iluminare. În faza aceasta Darurile Duhului 
Sfânt primite la Botez se dezvoltă în toată deplinătatea lor şi întăresc 
sufletul pentru şi mai grele încercări. În faza aceasta pot apărea 
amăgiri şi daruri extraordinare şi cine le are e sfătuit să nu-și lipească 
inima de ele, pentru că nu numai că nu înaintează, dar poate pierde şi 
tot ce a agonisit. lar calea e din ce în ce mai subțire și tot mai mult 
trebuie să te lepezi de toate. 


8. Asceza are şi un caracter hristologic. În nevoinţe nu e numai 
omul, e şi Hristos prezent. În sforțările noastre e prezentă forţa din 
firea omenească a lui Hristos. 

9. Partea începătorilor este nevoința de a seca izvoarele 
patimilor din pământul inimii, precum și grija de a nu se sui cu mintea 
în văzduhul părerii, căci acolo bat furtuni mari și se rup aripile minții. 

ASCULTAREA 

10. Dintre cele trei făgăduințe (monahale) cea mai grea e 
ascultarea, pentru că are de biruit mai mult patimile minţii care 
discută cu Dumnezeu în loc să asculte fără discuţie. 

11. Dintre cele trei făgăduințe monahale, ascultarea 
necondiționată s-a dovedit cea mai grea, din două motive cu totul 
opuse: unul infirmitatea firii, iar celălalt personalitatea ei. 

12. Disciplina ascultării ridică firea din infirmitate precum 
scoate şi mândria din personalitate. Ascultarea face şi pe leneși și pe 
vicleni să-și dezgroape talantul, precum acoperă și pe cei talentați de 
jefuirea slavei deșarte. 

13. Chiar când se realizează sfințenia, nici aceasta nu dezleagă 
de acoperământul ascultării. 

14. De Dumnezeu ascultăm necondiţionat toată viața și fără 
abatere. Dacă însă povățuitorii noştri după Dumnezeu, stareții şi 
duhovnicii, devin eretici și, ca atare, se încarcă din partea Bisericii cu 
pedeapsa afurisirii sau  caterisirii, atunci suntem dezlegaţi de 
ascultarea lor, pentru că ei au strâmbat dreapta credinţă şi prin 
conștiința lor nu se mai exprimă voia lui Dumnezeu. Dar ascultarea de 
Biserică nu încetează. 

15. Mănăstirile cu viaţă de sine au slăbit votul ascultării și al 
sărăciei şi din pricina aceasta sunt o formă decadentă de monahism. 

16. Spre folosul vieţii duhovniceşti eşti de mare câştig ascultând 
pe oricine. 

17. Ascultarea e lepădarea de sine, luarea crucii în fiecare zi 
(Luca 9, 23). 

18. Ascultarea stinge orice frământare și opreşte orice inițiativă, 
deci toată energia, cu vremea, trebuie să se convertească în virtuți 
duhovnicești. 

19. Ascultarea stinge personalitatea de pe planul lumii și, dacă e 
ceva de capul ascultătorului, toată înzestrarea lui se preschimbă în 
sfințenie, pe care, de multe ori, se poate întâmpla să n-o știe nimeni 


fără numai Dumnezeu. 

20. Aşa creşte ascultătorul o personalitate a spiritului, când 
izbutește să treacă peste grămada sa de oase ca şi cum ar trece altul. 

ATEISMUL 

21. Obârşia ateismului este în Templul din lerusalim. 

22. Ateismul este o infirmitate, o monstruozitate și o eroare 
fundamentală a naturii umane. 

23. Dacă ai bate pe un ateu cu dovezile ca pisălogul în piuliță și 
tot nu vei desface pe nebun de la nebunia sa. 

24. Mintea care cugetă că nu există Dumnezeu cade în propria 
sa sentință, căci a te lupta din toate puterile împotriva a ceea ce nu 
există dovedeşte nebunia acestei lupte, nonsensul, absurdul și prin 
urmare și (nebunia) minţii care o conduce. 

25. Necredincioșii, spre rușinea noastră, își cred necredinţei lor 
mai mult decât credem noi credința noastră. 

AVORTURILE 

26. Altă durere pe care o aveți voi, mamelor, taţilor, sunt copiii 
lepădați. Acesta este un păcat strigător la cer. Este uciderea la mijloc, 
nu este cu nimic mai ușoară. 

Ascultaţi toți cu luare aminte: sângele lor cere răzbunare. De 
asemenea, nu vei avea noroc cu ceilalți, ci numai plâns şi jale. 
Răzbunarea sângelui vărsat se face fără milă, ori îţi ia Dumnezeu şi pe 
ceilalţi, ori vor cere însuși capul mamei. 

Ştiţi bine că aceasta se întâmplă la multe atunci pe loc. lar 
aceasta aşa se tocmește că altă supărare vei avea în casă, că îţi pierzi 
cumpătul şi uiţi de marea milă a lui Dumnezeu, ce o are cu toți 
păcătoşii, și se apropie diavolul de tine și îți bagă în cap gândul să-ţi iei 
lumea în cap și să-ţi faci capătul. Acesta este glasul împotriva tuturor 
celor care fac așa. 

27. Mare ispitire pățesc mamele care fac așa, care au ucis copii. 
lar dacă vrei să scapi tu şi ceilalți copii, pe care i-ai făcut, trebuie să pui 
în loc tot atâţi copii, ai altor femei sărace și să-i botezi, iar dacă nu, ia-i 
şi botezați gata şi să îngrijeşti de dânșii ca de copiii tăi, cu 
îmbrăcăminte, cu încălțăminte, făină, bani de școală, până ce sunt în 
stare să-şi câştige pâinea, şi ce scoţi din copiii tăi, să iasă şi din aceia. 
lar toate necazurile pe care le vei avea în vremea aceasta, fie pentru ei, 
fie de la ei, să le rabzi pe toate, nădăjduind în mila lui Dumnezeu, că îţi 
va ierta păcatul, căci prin răbdare ispășeşti păcatul. Milostenia cu 


osteneală, biruie înaintea judecății. 

28. Vrei copii puţini, nu lăsa bărbatul să se atingă de tine. Însă ca 
să puteți face lucrul acesta, trebuie să vă înfrânaţi cu postul, iar eu zic 
cu foamea. Căci trupului acestuia de pe noi nu-i pasă dacă ne bagă în 
focul iadului. De aceea, ar trebui ca nici nouă să nu ne pese de poftele 
lui, ci să le mai ucidem cu postul. 

29. Te sfătuieşte bărbatul ca să ucizi copiii? Sfatul este ucigaş, 
nu-l asculta, ci mai bine rabdă să fii alungată de la casa lui și Dumnezeu 
va vedea osteneala ta şi nu te va părăsi, ci te va milui, de vei fi vrednică. 
În toate acestea de până aici se încurcă oamenii care nu postesc, căci 
aceștia sunt izbiţi de toate relele care de la stomac încep, iar eu vă 
spun că și de la brâu în jos. 

Prin urmare, să vă pocăiți şi să nu mai păcătuiți. Să alergați la 
spovedanie curată şi la Sfânta Împărtășanie, căci altfel nu vine 
ocrotirea lui Dumnezeu asupra voastră şi asupra avutului vostru. Nu 
uitaţi însă, că postul este poarta, iar patrafirul este ușa. lar, cu acestea, 
vine ocrotirea vie a lui Dumnezeu, fără de care nu putem face nimic, 
«Mărturisi-voi Domnului fărădelegea mea și îndată a ridicat pedeapsa 
păcatului meu» (Psalm 31). Asupra noastră atârnă pedeapsa păcatului 
şi urmează să-l ispășim şi să-l scoatem din obicei. «De aceea, toată 
sluga să se roage la vreme, chiar potop de ar veni, să nu-l poată 
potopi». Vedeţi cum trebuie să vă fie așezământul minţii, inimii şi 
trupului vostru, curățite, căci Dumnezeu nu păzeşte trup spurcat, 
inimă şi minte cu vicleşug, iar dacă ne îndreptăm, zilele se înseninează 
şi ne vom bucura. 

30. Din cauza avorturilor românilor ne vor stăpânii ţiganii. 

BĂTRÂNEȚEA 

31. Nu mai sunt bătrâni - bătrâni venerabili, adevărate chipuri 
ale lui Dumnezeu printre oameni. 

32. Și bătrâneţea-i un cavou ajutător. 

33. Ruşine este bătrânului plin de pofte. 

BEȚIA - CEI CE-ŞI BEAU MINTEA 

34. Grozavă expresie şi adevărată cuvânt cu cuvânt. Ne 
reamintim efectul hormonilor asupra scoarței cerebrale: excită spre 
poftele genezice. Exact același lucru îl face și alcoolul, sub orice formă 
şi la orice grad de tărie; aprinde mintea spre aceleași pofte. Nu 
suplineşte însă niciun hormon în rolul său binefăcător, ci pe oriunde 
trece ameţeşte, arde şi atrofiază. Omoară alte milioane de celule 


nervoase şi fire telefonice. Toate isprăvile se trec la activ, întocmai ca 
mai sus şi se transmit zestre părintească la copii. 

Mai grav: dacă prea din tinerețe se dedau flăcăii la must, se 
întâmplă că ajung neroditori. Glandele lor genezice se vor atrofia şi vor 
produce niște celule incapabile de rodire. Se apără și firea pe cât poate: 
nu ia în spate orice i se încarcă. Chiar dacă se dau la vin mai târziu și 
încă nu scapă de pedepse. Așa de pildă, cercetătorii în chestiune au 
găsit forme monstruoase de spermatozoizi, având ba două capete, ba 
două cozi, ba alte forme, efecte ale beţiei. Beţia își înscrie urmările 
până și în celula genezică, mică de 60 de miimi dintr-un milimetru. 

Ceea ce e dureros e faptul următor: dacă se întâmplă vreo 
zămislire cu o atare sămânță beată, și care-i mai mult siluire decât 
iubire, urmașul va fi, cu maximă probabilitate, epileptic - boală de 
nervi fără leac. Aceasta e cu atât mai sigur, cu cât la scârba și spaima 
bietei mame, se mai adaugă și bruftuluiala câtorva înjurături de 
Dumnezeu. Deci, dezechilibru în toate părțile, dezechilibru în mediul 
umoral, dezastre în patrimoniul erediar, dezechilibru moral, o mai fi 
având și mama ceva de adaus, dacă nu alta, cel puţin spaima ce-o 
mănâncă, şi încă e de ajuns ca să se arate pe lume, în loc de un chip 
senin, un chinuit de draci și martor la judecată împotriva părinţilor săi. 

Sfârşitul beţivului e sau în șanț sau în casa de nebuni; iar 
sufletul în iad încă de aici. Urmașii lui - nu mai zic nimic, mila mă 
opreşte; totuşi, mai am și o milă preventivă, pentru viitor, care mă face 
să scriu. 

BISERICA 

35. Ceea ce odinioară era corabia lui Noe peste puhoaiele 
potopului, aceea e Biserica lui Hristos - Cel cu cruce - peste puhoaiele 
pierzării. Deosebirea e aceea că corabia lui Noe a fost închisă pe 
dinafară de Dumnezeu și nimeni n-a mai putut intra (Facere 7, 16), pe 
când corabia Bisericii - corabia cu crucea pe catarg - are intrarea 
deschisă și mai pot intra oameni învălmășiți de puhoaie. Acolo era Noe, 
aci Hristos, iar în valuri ucigașul, înecând pe oameni. 

Se întâmplă însă ceva de neînțeles: că cei ce se chinuiesc în 
valuri, deşi toți țin să trăiască, totuși nu toţi vor să scape în corabie. 
Mai mult chiar, scuipă mâinile ce li se-ntind de la intrarea corăbiei. lar 
mâinile sunt braţele părintești: braţele celor șapte Sfinte Taine ale lui 
Dumnezeu care izbăvesc pe oameni din potop, născându-i din trup în 
Duh (Coloseni 2, 12), din amărâta viaţă la viața cerească. 


BLESTEMELE 

36. Nu ascultă Dumnezeu toate blestemele nebunilor, dar cei ce 
blestemă se osândesc. 

BOGĂȚIA 

37. Dacă de fapt şi de drept, proprietatea și stăpânia lumii e a lui 
Dumnezeu, atunci omul e numai un fel de chiriaş, un fel de 
administrator și nicidecum proprietarul absolut al lumii. Că, de se va 
crede stăpân absolut al lumii, seamănă cu credința îngerului nebun. 
Pentru ca să înfrâneze pe om de la o căderea ca aceasta, Dumnezeu l-a 
numit iconom nedrept, pe de o parte, pe motivul că n-are proprietatea 
absolută, ci numai proprietatea relativă; iar pe de altă parte, ca să-l 
ferească de căderea în nebunia îngerului rău. Așadar, de îndată ce se 
dă pe sine proprietar absolut al lumii, se ciocneşte cu Dumnezeu, Îl 
tăgăduieşte, ÎI înlătură, Îl expropriază, şi cu asta crede întocmai ca 
Lucifer. Nu-şi dă seama bietul om că, primind ispita, va fi zdrobit sub 
dărâmăturile propriei sale iubiri nebune. 

Când omul se lipește de făptură, de avuțţie, de slavă, acestea i se 
fac mamona, care înseamnă bani sau bogății. Deci nu poți sluji și lui 
Dumnezeu şi lui mamona. Cu toate acestea, Dumnezeu laudă pe 
iconomul pârât, care şi-a făcut prieteni din mamona nedreptății, și-i 
făgăduiește că-l va primi în împărăție când o va isprăvi de risipit, după 
legea dumnezeiască a iubirii de oameni - se înțelege că e vorba de 
risipirea mamonei. De aici putem scoate înţelesul bogăției: nu sărăcia 
te mântuieşte, nici bogăţia nu te osândeşte; și precum nici bogăţia nu 
te mântuiește, aşa nici sărăcia nu te osândeşte, ci precum ai sufletul și 
față de bogăţie şi față de sărăcie. 

38. Eşti sărac şi zorit cu gândul după avuţie, iată că nu te 
mântuieşte sărăcia. Eşti bogat, dar desfăcut cu inima de bogăția ta, iată 
că nu te primejduieşte bogăția ta. Faptul cum stai cu sufletul: și față de 
una și față de alta, de asta atârnă mântuirea sau osânda ta. 

39. Nici bogăţia, nici sărăcia în sine n-au calitatea de a osândi 
sau ferici pe planul veșniciei. Atitudinea sufletului față de ele este cea 
care determină veșnicia. Pot fi bogaţi care se mântuiesc și pot fi săraci 
care nu se mântuiesc sau se osândesc. Dincolo de cele văzute, poate în 
fondul lor, este Raiul şi Iadul, două eternităţi paralele, cu o prăpastie 
de netrecut între ele. 

40. Bietul Dumnezeu, săracul, n-are unde să-și plece capul, că 
bogații şi pana cea vicleană a cărturarilor (Ieremia 8, 8) lumii acesteia 


L-au expropriat din dreptul de proprietate şi autor al lumii. Cine ştie, 
dacă nu cumva l-a rămas totuși dreptul să se supere pe ei și să le 
măture toate gândurile cu mamona lor cu tot. Căci dreptul de 
proprietate derivă din atributul de autor, mai mult ca din actul de 
proprietate. Deci, când clatină Dumnezeu mamona, e semn că n-a fost 
iconomisită bine de oameni, și le cere socoteală; a zis doar: „Fii celor 
săraci ca un Tată!” (Înţelepciunea lui lisus Sirah). Deci, fiind în 
drepturile absolute peste valoarea economică, poate să-și pună 
iconomi pe cine vrea, chiar și pe cei ce-L tăgăduiesc. Cu această 
orânduire atotputernică, prin care Dumnezeu îşi lucrează voia Sa, 
întrebuințând chiar şi pe vrăjmaşii Săi, ca să-i trezească din 
împietrirea inimii cu care țin Lazării la poartă. 

41. Câtă vreme iconomisim averile după legea iubirii de oameni, 
Stăpânul averii ne-o menţine. Dar, dacă uzurpăm dreptul lui 
Dumnezeu şi punem altă lege în iconomia lumii, avuţia se ia de la noi 
sau se risipeşte. Cu orice altă lege decât cea a lui Dumnezeu avuţia se 
risipeşte. 

42. Părinţii au zis că singura noastră avuţie cu adevărat sunt 
păcatele. Căci, după ei, nu eşti proprietarul decât al lucrului pe care l-ai 
făcut din nimic. lar, împlinind condiţia asta, din nimic Dumnezeu a 
făcut făptura, iar făptura a făcut păcatul. 

43. Nu poţi propovădui Împărăţia Cerurilor cu plumbul materiei 
pe aripi. 

44. Poate că şi de aceea mai clatină Dumnezeu bogăția bogațţilor, 
ca totuși să se mai mântuiască unii din ei. 

45. Noi însă să ne îmbogățim în Dumnezeu: cugetându-L, 
iubindu-L, împărtăşindu-ne cu EI, silindu-ne a gândi şi a iubi ca El, 
între toate împrejurările vieţii. lată adevărata bogăţie, care nu se va lua 
de la noi. 

46. La două feluri de oameni le-a zis Dumnezeu „nebuni”: la cei 
ce „zic că nu este Dumnezeu” (Psalmul 52, 1) şi bogaţilor, cărora 
stomacul e tot dumnezeul lor (Filipeni 3, 19). 

47. Am băgat de seamă umblând că aproape la toate porțile 
bogaţilor a pus Dumnezeu câte un Lazăr. La mulţi le-a arătat şi le-a 
atras aminte de rostul lor. Bubele lui Lazăr și toată mizeria lui 
cutremură fireşte, dar groaza ne cuprinde când sub strălucirea 
trupească a bogatului, vedem ascunsă neagra mizerie a unui suflet fără 
nicio virtute, fără nicio bunătate, un om decăzut al tuturor păcatelor, 


bubele spurcăciunii, pe care nu i le ling nici câinii. Pe acestea i le 
gâdilau dracii. 

BOLNAVII 

48. Dumnezeu a pedepsit până şi cu lepră. Deci lepra și orice 
lepră, urmărite la obârşiile ei, arată că păcatul sufletului atrage după 
sine pedeapsa trupului, dar îi aduce sufletului smerenia, sănătatea 
minţii. 

Boala apare întâi în psihic. Aceasta este o propoziţie a medicinii 
moderne. Scriptura vedem că întregeşte cu lămuriri ceea ce spune 
medicina. Este o retragere a lui Dumnezeu din susținerea sănătății 
omului. Poate chiar o izgonirea Lui. 

49. Cei bolnavi să ţină regimul bolii în loc de post. 

50. La boli grave aleargă la cel mai bun doctor. 

51. Din trei pricini se îmbolnăvește trupul: 

1. De otrăvuri din lipsa postului. Carnea este o otravă și se 
mistuie tot cu ajutorul unei otrăvi care este fierea; 

2. Din naştere, pentru că fie mama sau tata nu a fost treaz când 
s-a zămislit copilul. Fugiţi de bărbaţi când sunt amețiți de băutură, ca 
de foc; 

3. Din desfrânare, pentru că trec măsura cuvenită și începe să-i 
doară spatele, spinarea, şalele, slăbesc nervii, devin iuți şi nerăbdători. 
Toate acestea, pentru că nu şi-au înfrânat poftele (puterile). Este 
tocmai ca bogatul care sărăcește. Așa şi trupul care și-a mâncat toată 
vlaga. 

BOTEZUL 

52. E foarte semnificativă întreita cufundare a celui ce se 
botează în numele Sfintei Treimi. Cufundarea aceasta totală înseamnă 
atât moartea Domnului pentru noi cât și moartea omului vechi, omul 
păcatului. Numai cu prețul acestei morți ne învrednicim de ungerea cu 
Sfântul Mir, prin care ni se împărtășesc, după orânduirea lui 
Dumnezeu, Darurile Duhului Sfânt și unirea cu Omul Cel nou, Cel venit 
din ceruri, prin Taina Sfintei Împărtăşanii. 

53. Mântuitorul nostru nevăzut se îmbracă cu noi, şi pe noi ne 
îmbracă cu Sine: „Câţi în Hristos v-aţi botezat, în Hristos v-aţi 
şi-mbrăcat” (Galateni 3, 27). 

54. Omul cel dintâi, luat din pământ şi pământesc, se îmbracă în 
omul cel de-al doilea, care este din cer şi se face ceresc (1 Corinteni 15, 
47). lar primul om ceresc este lisus Hristos: Omul Cel nou, care este 


chipul şi asemănarea lui Dumnezeu (Efeseni 4, 24). Făptura noastră 
cea sufletească sau duhovnicească se uneşte cu Dumnezeu, iar El Se 
face - așa zicând - duhul nostru. lată pe scurt ce este tămăduirea firii 
noastre sau înnoirea omului. 

55. Toţi creștinii sunt botezați și totuși nu toţi se mântuiesc. De 
ce? lată de ce: Darurile Botezului stau înăuntrul făpturii noastre 
nevăzute, așteptând sporirea vârstei şi vremea minții, când, prin 
propovăduirea Bisericii, aflăm despre comoara cerească cea ascunsă în 
țarina fiinţei noastre. 

56. Curăţirea deplină a firii, întâmplată prin Botez, aşteaptă şi 
vremea minţii, când curățirea e aflată efectiv prin porunci. 

57. Deşi înzestrați cu darurile Botezului, totuși n-am scăpat de 
războiul momelilor. Momeala nefiind păcat, e permisă de Dumnezeu să 
cerce cumpăna libertăţii noastre. (...) 

Sfântul Marcu Ascetul ne lămureşte: Hristos prin cruce și prin 
Harul Botezului „slobozindu-ne de orice silă, n-a împiedicat aruncarea 
gândurilor în inimă. Aceasta pentru ca unele din ele, fiind urâte de noi, 
îndată să fie șterse; altele, fiind iubite, în măsura în care sunt iubite să 
şi rămână; și astfel să se arate și harul lui Dumnezeu şi voia omului, ce 
anume iubeşte: ostenelile din pricina Harului, sau gândurile din 
pricina plăcerii”. Aici stă pricina pentru care noi, deși botezați, totuși 
mai avem trebuință și de al doilea Botez, al pocăinţei, întrucât nu 
suntem ca îngerii neschimbabili. 

58. Darurile Sfântului Botez ne îmbie, lăuntric prin conștiință, şi 
dinafară prin cuvântul Bisericii, la împlinirea poruncilor lui Dumnezeu. 

59. Cel cu un talant din Sfânta Evanghelie are numai botezul și 
talantul lui i se va da celor fără botez, dar cu fapte. 

60. Fiecare din noi, ori ştim, ori nu ştim, ori credem, ori nu 
credem, purtăm pe Hristos lisus și pe Duhul cel Sfânt în temelia 
făpturii noastre celei duhovniceşti. Hristos lisus Cel cu Cruce, este 
aşadar piatra unghiulară, temelia zidirii noastre celei duhovnicești. 
Aceasta e adevărat pentru toţi cei botezați. 

61. În veacul al VIII-lea al erei creștine a fost, printre altele, o 
mare luptă pentru icoane. A trebuit un sobor ecumenic, ultimul sobor, 
al VII-lea, să apere cinstirea sfintelor icoane. Atunci erau iudeii care 
pârau icoanele la împărați, precum că sunt chipuri cioplite și închinare 
la lemne. Deşi atunci s-a pus capăt răutățţii și multe veacuri icoanele au 
fost în cinste, astăzi iarăși li se găseşte vină. Atunci li se zicea că-s o 


închinare greșită lui Dumnezeu. Azi vina lor e că amintesc de 
Dumnezeu. 

Dar mai e o icoană în primejdie: icoana lui lisus, pe care o avem 
în noi, în fiecare - căci de la Botez fiecare suntem destinaţi să fim o 
icoană a lui lisus. Împotriva acestei icoane a lui lisus în noi se dă azi o 
luptă mai vrăjmașă ca odinioară împotriva sfintelor icoane. 

Se dă o luptă împotriva icoanei omului! Unde-i sunt apărătorii!? 

CALEA MÂNTUIRII 

62. Calea mântuirii e chiar cărarea pe care a mers Dumnezeu 
însuși ca om adevărat, făcându-ni-Se pildă întru toate (loan 13, 15) şi 
dându-ne îndrăzneală. Pe cărarea mântuirii încă merg două feluri de 
călători, căci de-atunci... un Tovarăș nevăzut și bun merge cu noi, cu 
fiecare, în toate zilele, cu fiecare rând de oameni, până la sfârşitul 
veacului (Matei 28, 20): Dumnezeu însuși și cu sfinţii Săi, întovărăşind 
nevăzut pe oameni. 

63. Calea mântuirii, sau Cărarea, începe când omul vine - de cele 
mai multe ori abia viu din gâlceava cu moartea - și intră în Biserica 
văzută, cea adevărată, care e: „Una, sfântă, sobornicească și 
apostolească Biserică”. 

64. Calea mântuirii o numim calea lui Dumnezeu, pentru că, cel 
dintâi, El a mers pe ea. 

65. Cine vrea să vadă pe Domnul în veacul fără de sfârşit, după 
înviere, trebuie să meargă cu El toată calea, iar nu numai până la un 
loc, sau numai până la o vreme. Rămași în urmă de frică (Apocalipsă 
21, 8) sunt destui în toate vremile, dar mai ales în zilele noastre, 
temându-se ca nu cumva din cauza credinţei să-şi primejduiască viața 
aceasta. Noi însă zicem: unde e fericirea aceea, să cădem şi noi în 
„primejdia”, în care a căzut Dumnezeu? lar de nu ne primejduim 
pentru Dumnezeu, e semn că nu suntem vrednici. 

66. E bine de observat că lisus Hristos, întrupat în om adevărat, 
a biruit pe diavolul ca om, iar nu ca Dumnezeu; căci cu puterea de 
Dumnezeu, ca fulgerul l-a aruncat din ceruri (Luca 10, 18). lisus a venit 
să se lupte cu diavolul, ca om adevărat, întrucât numai aşa ne putea 
împinge la toată îndrăzneala câtă trebuie; iar câștigând - ca om - o 
biruință desăvârşită asupra lui, biruința ne-a dat-o nouă, în dar, dar 
numai dacă ne luptăm și noi ca El. Cu biruința Sa, Mântuitorul ne-a 
învăţat și pe noi meșteșugul războirii, ne-a dat cunoștința și ne-a dat şi 
puterea. Deci El e meșteșugul, cunoştinţa și puterea; El e modelul de 


luptă, cât ține cărarea. Mântuitorul de aceea a și venit, ca să sfărâme 
lucrurile diavolului (1 loan 3, 8) şi să surpe stăpânirea lui în care ținea 
pe oameni. 

67. Pe calea mântuirii nimeni nu poate merge singur de nu se va 
lăsa condus de mâna nevăzută a Mântuitorului, prin preoții Bisericii, 
slujitorii Săi văzuți. Căci zice: „Cine vă primeşte pe voi pe Mine Mă 
primeşte” (Matei 10, 40). Deci, în calea Duhului, nu poți merge fără 
ucenicie la duhovnic. 

68. Mulțimea ispitelor, vicleniile potrivnicului nevăzut, 
războindu-ne prin lucrurile sau oamenii văzuţi, oricând ar putea 
scoate pe ucenicul Domnului din calea mântuirii și să-l rătăcească, 
dacă duhovnicul n-ar avea meșteșugul, știința și puterea de la 
Dumnezeu, ca să împrăștie şi mereu să strice lucrăturile potrivnicului. 
Pricepem, prin urmare, că ucenicul sau credinciosul e dator cu 
ascultarea din dragoste către duhovnicul său, căci fără darul acestuia e 
cu neputinţă izbăvirea de necazuri şi mântuirea. 

69. Ar trebui să urmăm Mântuitorului toată calea Sa 
pământească, măcar tot aşa de zornic, pe cât ne zoreşte foamea și setea 
după cele pieritoare. 

CANCERUL 

70. De obicei, pătimesc de cancer cei ce nu postesc niciodată. 
Cancerul încă n-are leac și apare fără alte explicaţii, decât ca o frână 
pedepsitoare a desfrânării stomacului. Se vede că prin el se pedepseşte 
lăcomia mâncărilor şi obârşia desfrânării. 

71. Cancerul, această misterioasă anarhie celulară, mi se pare că 
vine tot cam din aceleași pricini din care vine şi o anarhie socială, tot 
un dezechilibru dovedeşte în vreo zonă necunoscută a organismului, 
sau vreo slăbire în serviciul de siguranță al sistemului nervos. 
Bănuiesc despre roiul celulelor canceroase că au chiar o altă formă 
cromozomică; în tot cazul recesivitatea e sigură. 

CĂLUGĂRIA 

72. De vrei să te faci călugăr, fă-te ca focul! 

73. Mantia (călugărului), deși e neagră, nu înseamnă gândul 
morții, deşi cuvioșii adormiţi se înfăşoară în mantie. Mantia e o 
îmbrăcăminte plisată, ceea ce aminteşte o îmbrăcăminte de raze a unei 
lumini necreate, țâşnind ca fulgerele din ființa lui Dumnezeu așa cum 
s-au învrednicit s-o vadă pe Muntele Tabor Petru, Iacov şi loan, și 
aceasta numai cât îi este cu putinţă firii omeneşti. Aceasta este 


îmbrăcămintea nestricăciunii şi a sfințeniei, lumina dumnezeiască în 
care au strălucit mulți, „oameni după fire și dumnezei după har” (Sf. 
Simeon Noul Teolog). 

74. Camilafca (pe care o primeşte candidatul la călugărie - n.n.) 
e un văl uşor, aproape străveziu, care pogoară de pe cap la corp. Deşi e 
negru şi el, nu înseamnă gândul morții. E un simbol al minţii care, sub 
puterea curățitoare a Harului, devine străvezie, devine de culoarea 
cerului și se vede pe sine ca lumină înţelegătoare. 

Aici e o mare taină a vieții duhovnicești. Altarul minţii în care 
s-a sălășluit Hristos la Botez devine tot luminos și lumina 
dumnezeiască din lisus străbate catapeteasma, care este trupul în 
întregimea lui, şi astfel mintea noastră se uneşte cu mintea lui Hristos 
- cum spune Sfântul Apostol Pavel - și tot trupul nostru se face 
primitor de lumină înțelegătoare. lată unde are să ajungă rugăciunea 
minții, să străbată nu numai luptele, ci şi nepătimirea. 

Într-o atare tărie şi deplinătate de Duh mintea nu mai cugetă 
greșit sau rătăcit pe Dumnezeu ca obiect, ci ne întâlnim noi şi 
Dumnezeu în același subiect al unei altfel de cunoașteri, mai presus de 
firea de dincoace a minţii (Dumnezeu este subiectul universului văzut 
şi nevăzut şi tot universul este obiectul cugetării lui Dumnezeu; deci 
Dumnezeu gândește lumea, iar nu făptura îl gândeşte pe Dumnezeu; 
când face aceasta nu e de mirare că nu-L găseşte, de vreme ce-L face 
ceea ce nu e: obiect). În felul acesta El Se face hrană minții noastre, căci 
în ea s-a sădit putinţa unirii omului cu Dumnezeu. 

75. Însemnătatea făcliei în rânduiala călugăriei vrea să spună că 
noi înşine trebuie să ne transformăm într-o făclie. Noi suntem pietrele, 
lemnele sau jertfa de bunăvoie pe altarul lui Ilie, altarul de dovedire al 
adevăratului Dumnezeu. lar de foc se va îngriji Dumnezeu. 

76. Intrarea în călugărie se săvârşeşte în vremea Sfintei 
Liturghii, îndată după intrarea cea mică cu Evanghelia. Spre știință, pe 
scurt, Sfânta Liturghie este slujba de căpetenie a Bisericii în care e 
prezentată viața și învățătura Mântuitorului, precum și lucrarea de 
mântuire a omului prin Jertfa de pe Golgota. Sfânta Liturghie este 
repetarea sau continuarea peste veacuri a aceleiași jertfe și taine. 
Fratele care vine la călugărie este o roadă a acestei jertfe. Brațele 
părintești îl aşteaptă deschise pe cruce. Aceasta e cea mai puternică 
chemare ce s-a putut face vreodată oamenilor. 

77. Libertatea conştiinţei e cel mai adânc bun spiritual pe care-l 


avem la îndemână în viață. Acesta este factorul de care Biserica ţine 
seama și garantează seriozitatea convingerii, alegerii și statorniciei. 
Sila împrejurărilor, sila neputinţelor, sila înfrângerilor, dacă nu se vor 
converti în convingere, nu stau garanție pentru călugărie. Făgăduinţele 
călugăriei sunt, așadar, pe viaţă, viață petrecută într-o mănăstire. 

78. Oamenii prea legaţi de fire nu au înţeles niciodată vieţuirea 
cea mai presus de fire, de aceea s-au temut de aceia cu o astfel de 
vieţuire ca de un rău, ca de o mustrare şi i-au făcut mucenici. 

79. Cel mai frumos dar pe care îl putem face lui Dumnezeu e să 
ne dăruim Lui pe noi înșine, pe viață. Dumnezeu primește şi 
îmbrățișează, apără şi întăreşte un asemenea dar. Abia cu această 
dăruire a dragostei prindem putere asupra greutății, asupra neputinței 
şi căpătăm curaj în nevoinţe. Un duh nou se sălășluiește întru noi din 
clipa aceasta. Îl avem noi mai de demult, dar acum a prins el inima 
noastră în razele lui. Căci duh dumnezeiesc este dragostea care a făcut 
sfinți. 

80. Călugăria e o logodnă cu modul mai presus de veac al 
vieţuirii îngereşti. (...) Logodna aceasta începe însă cu foarfecele, 
unelte care taie vălul necunoștinței de Dumnezeu de pe suflet sau 
mrejele patimilor de pe minte. La această tăiere nu numai că te 
învoiești, dar săruţi şi foarfecele, mijloacele fizice sau morale cu care se 
face această rupere a sufletului și a minţii de patimi. Aceasta a fost 
ultima zi din viață în care ai mai avut păreri personale și voință 
proprie. De la logodna cu îngerescul mod de viață sub o nouă lege, 
tăierea voii şi a toată părerea îţi este lege. 

81. De la darea numelui, monahul e un nou botezat, care își 
înţelege personal Botezul. Aceasta nu e repetarea primului Botez, ci 
înnoirea lui. Viaţa lui viitoare, deşi continuată pe pământ, va avea să fie 
o slavă a Sfintei Treimi. Întreaga Sfântă Treime își face sălaș într-un 
ales. Chemaţii sunt mulţi, dar vin numai câte unii care se aleg. Cu 
acestea începe noua îmbrăcare în Hristos. 

82. Pe această cale nu poți călători fără primejdie decât condus 
de mâna nevăzută a lui Dumnezeu, prin conștiința unei călăuze. 

83. Călugăria se întemeiază pe sfaturile evanghelice. 

84. Cinul monahal urmăreşte trăirea creştinismului până la 
măsurile desăvârşirii. Dar ca să facă firea omenească o cale atât de 
lungă trebuie înțelese bine mijloacele şi foarte bine cunoscută calea. 

85. Fiți de-a dreptul ucenicii lui lisus, cum au fost apostolii; dar 


putem fi niște ucenici mai smeriţi ai unui slujitor al lui lisus, cum este 
duhovnicul. Călugăria nu se învață atât din cărți, cât din această 
ucenicie. 

86. Ştiind lisus că patimile opresc sufletul de la calea Sa, întrucât 
îl lipesc de viața aceasta, ne-a cerut să ne lepădăm de tot ce avem, să 
urâm familia, ba să urâm și propria noastră viață în condiţiile lumii 
acesteia (Luca 14, 26). Călugăria stabileşte o altă înrudire între 
oameni: rudenia cea după Duh. Căsătoria și copiii îi părăseşti înainte 
de a-i avea și n-o iei pe calea aceasta. 

87. Nicio patimă nu vrea să părăsească firea fără nevoinţe, adică 
silințe ale conștiinței întărite de voinţă. Din pricina acestei lupte între 
convingeri și patimi călugăria e dătătoare de har şi e numărată la Taina 
Pocăinţei. 

88. Drepte sunt căile Domnului și cei drepți merg pe ele, dar 
îndărătnicii pe aceleaşi căi se poticnesc şi cad. Pentru calea călugăriei 
trebuie, prin urmare, sănătate deplină și majoritate de minte. 

89. Mulţi vin la călugărie cu o părere bună despre ei înșiși, 
părere pe care nemărturisit şi-o păstrează și în mănăstire. Părerea sau 
iubirea de sine e o formă subțire a mândriei. În mănăstire visează 
sfinţiri și litanii și viață fericită, iar când aici dau de severitatea 
luptelor cu patimile, de tăierile dureroase ale pedepsirii întru toată 
fapta bună, visul se destramă şi începe dezamăgirea și nemulțumirea, 
camuflările mândriei. Dacă cel în cauză își închide sufletul de către 
povățuirea duhovnicească, pentru că aceasta taie amăgirea de sine din 
care crește dezamăgirea, bobul de grâu se schimbă în tăciune și se 
crede grâu nedreptăţit. Aceasta este iubirea de sine pe care o menține 
mândria și punctul de vamă al diavolului. 

90. Sufletele slăbănogite de mândrie stau totuși pururea 
încordate în legitimă apărare de către orice îndregători, gata să-și 
apere dreptatea şi să-şi justifice întristarea, să-şi explice ei mai bine 
cauza şi niciodată nu simt trebuință să asculte și să urmeze, dacă este o 
cale mai presus de ce pot ei pricepe. Așa se explică îndepărtările, 
împuțţinările şi chiar întunecările de la rostul luminos al călugăriei. 

91. Monahul leneş de mântuirea sa începe să uite înțelesul celor 
ce are de făcut, se mulțumește numai cu intrarea în călugărie, ca şi cum 
cu aceasta și-ar fi ajuns scopul. Potoleşte râvna de războire cu 
slăbiciunile firii patimilor, îmbrăcămintea sa de luptător al duhului 
pierde însemnătatea ei de la început. Sandalele nu mai aleargă pe calea 


gătirii evangheliei păcii, calea duhului, ci o iau iarăși pe calea 
pământului. Nici nu observă monahul molatic de minte când a fost scos 
din luptă şi redus la un simplu cuier de haine călugărești. Cu alte 
cuvinte nu vede că a ajuns o mizerie căzută între tâlhari, un mincinos 
al Domnului Hristos. 

92. Dacă monahul se complace într-o călugărie de uniformă și 
nu-l doare stingerea luminilor sufletului său - întristarea e chipul unui 
suflet cu luminile stinse - înseamnă că a dat în micime de suflet şi a 
ajuns un om de nimic. Potrivit acestei îndreptări el caută altă hrană 
sufletului său: lauda oamenilor, aprobarea voilor sale. De povățuiţorii 
săi se desparte sufleteşte, judecându-i și găsindu-le tot felul de pricini. 
Aşa se cuibăreşte viclenia în suflet și îl face pe monah om cu două feţe, 
morminte văruite pe dinafară, neîngrijit pe dinăuntru, ipocrit. 

93. Când monahul a realizat fățărnicia, a ajuns pe punctul de a 
părăsi călugăria. În ochii lui toți sunt fățarnici, e o victimă nevinovată a 
nedreptăţilor, de aceea, osândindu-i, iese dintre ei. De aici se vede 
destul de limpede că mândria singură, chiar sub cea mai subţire formă 
a sa, cum e părerea de sine, dacă nu e tăiată din rădăcini, e în stare să 
risipească din suflet toată viața după duh. Nu e mândria urâciunea 
pustiirii? De aceea, când te crezi bun, să ştii că ești nebun și să aştepţi 
ocara ca să te curăţești. Întunecarea aceasta însă ne aduce aminte de 
învinuirile pe care le-a adus lisus peste capul celor ce fățărniceau 
virtutea. 

94. Astăzi pentru obrazele celor din îndărătnicie părăsesc lupta 
călugării. Biserica încearcă pedepsirea, scoaterea din monahism, 
afurisirea sau caterisirea. Creştinii nu au de învăţăt nimic bun de la 
acești dezertori și mincinoși. Biserica, prin slujitorii ei, nu face degrabă 
lucrul acesta, dar ce nu poate rugămintea poate pedeapsa. 

Plata  neascultării de Biserică este pierderea mântuirii. 
Îndărătnicii dau, aşadar, de primejdia pierzării, ca să se dezmeticească. 
Aşa se întâmplă când se întărește fariseul şi slăbeşte vameșul. 

95. Prinderea sufletului într-o viață dinafară de duh prin 
tărâțele vieţii, e totuna cu ducerea lui iarăși în temnița patimilor. 

96. Călugăria nu creşte visători ai Împărăției lui Dumnezeu, ci 
oameni hotărâți care duc trăirea creştinismului până la ultimele lui 
consecințe de disciplină și frumuseţe. Altfel Hristos nu ne-ar fi spus că 
„Împărăţia lui Dumnezeu” - chiar aceasta lăuntrică - „se ia cu năvală şi 
năvălitorii pun mâna pe ea” şi „Îndrăzniţi, Eu am biruit lumea”. 


97. Călugăria cere smerenie și curaj. Smerenia și curajul s-ar 
părea doi termeni opuși. Cu toate acestea, în viața duhovnicească ei se 
armonizează, ba se şi completează. Absența sau împuţinarea unuia 
slăbește pe celălalt şi între ei trebuie ținut un echilibru. Căci viața 
creștină orientată numai spre umilință ia o înfăţişare de sclavie 
spirituală, de pipernicire la literă și pierde curajul. De asemenea, 
orientarea numai spre îndrăzneală personală şi spre profetism 
distruge bisericitatea și sobornicitatea creştinismului, provocând fie 
erezie, fie schismă, deci pierde smerenia. 

98. Călugăria slăbeşte în suflete slabe şi se întărește în suflete 
mari. 

99. Mănăstirile cu viață de sine au slăbit votul ascultării și al 
sărăciei şi din pricina aceasta sunt o formă decadentă de monahism. 

100. Cea mai bună justificare a monahismului o fac cele trei 
rosturi cu care a străbătut el istoria: rostul spiritual, rostul cultural și 
rostul social. 

101. Acesta este rostul de căpetenie al monahismului: trăirea 
creștinismului până la tensiunile desăvârșirii, când existenţa lui 
Dumnezeu devine un fapt de natura evidenţei absolute pentru toți. 
Călugării care realizează monahismul sunt în lume făcliile aprinse ale 
lui Dumnezeu. Ceilalţi, care nu-l realizează, umblă cu ele stinse, iar 
pentru înfrângerile lor morale Dumnezeu este hulit printre oameni 
(Romani 2, 24). Dar nu aceștia califică monahismul, ci cei dintâi. 
familiei în lume. Cu toate acestea, legătura nu e ruptă, ci rămâne în 
dreapta cumpănire a situaţiilor şi a celei mai bune soluţii. Dacă dai 
starețului toată grija ta, o dai și pe aceasta, și cum va rândui, aşa va 
rămâne. Prea multă întâlnire cu rudele nu e bună, pentru că ele aduc 
grijile lumești, tânguirea că au fost părăsite și felul de a gândi după 
lume. Sunt totuși rude care se bucură cu adevărat de calea noastră. O 
viață îmbunătăţită a noastră le-ar fi singura mângâiere și bucurie care 
ar cântări în sufletul lor mai mult decât amărăciunile. Acesta-i primul 
folos sufletesc ce se așteaptă de la noi. lar al doilea e acela al 
rugăciunilor pentru mântuirea lor. 

103. Precum când merg la oaste, oamenii lumii lasă toată grija 
de acasă, ca să nu-i încâlcească în vremea ostășşiei, așa şi nevoitorii 
mântuirii lasă toată grija lumii pentru Împăratul cerurilor. 

104. Lepădarea de lume e o convingere, pe care poți s-o ai şi-n 


mijlocul lumii stând, precum poţi să n-o ai în mijlocul pustiei 
petrecând. 

CĂLUGĂRII 

105. Viaţa monahului este lăuntrică, duhovnicească, pe când 
viața în lume e în afară. Una cu alta nu seamănă. 

106. Mirenii mai vin la mănăstire pentru rugăciune, călugării nu 
se mai duc în lume să se odihnească. Toate profesiunile au vacanţă sau 
concediu, numai călugăria nu. Așa ceva ar însemna încetarea 
călugăriei. 

107. Călugărul trebuie să se ferească în sufletul lui de cel ce-l 
iubește, ca să nu fie rănit de slava deşartă, precum trebuie să se 
ferească și de cei ce-l ocărăsc, ca nu cumva poate din nepăsarea lui să 
fie hulit Dumnezeu. De aceea călugării nu umblă printre oameni cu 
ochii pe ei, cătând cunoscuţi sau dorind să stea de vorbă, ci își văd de 
cale cu gândul la Dumnezeu. 

108. Toţi călugării care pentru neapărată trebuinţă au mers prin 
orașe au simțit trebuința ocrotirii lui Dumnezeu. Rugăciunile celor din 
mănăstire i-au însoţit ca o mână de apărare. Un drum în lume îţi face 
dovada statorniciei în calea cea duhovnicească. De altfel nici nu se 
trimit din mănăstire decât cei mai statornici în călugărie. În ce constă 
primejdia? Firea omenească a fost asemănată cu câlții, patimile cu 
focul. Dacă te atingi cu focul, câlţi fiind, patimile amorţite prin 
înfrânare se aprind prin simpla vedere. Călugării trăiesc într-un altfel 
de foc al Duhului Sfânt. Acesta se stinge când se apropie de ei 
întinăciunea prin simțuri. 

109. Chipul monahului a trezit întotdeauna și în tot locul 
mâncărimea de limbă a mirenilor. Ei caută oarecum fie să defaime 
modul acesta de viaţă, fie să-l fericească pe al lor. 

110. Mirenii ştiu toate înfrângerile călugărilor, dar nu ştiu 
niciodată pe vreunul din sfinţii care să fi biruit el aceste înfrângeri. 

111. Mirenii văd pe călugări prin patimile de care sunt stăpâniţi 
ei şi nu le vine a crede că-i cu putință și o viaţă de virtute. Virtutea e 
neînțeleasă, ba uneori e numită fățărnicie. Așa frate călugăre, învăluie 
pe oameni în dragostea ta cea din multă rugăciune și vei vedea 
trezindu-se în necunoscuțţii cu care stai de vorbă și o scânteie 
dumnezeiască, pe care nu şi-o pot exprima, ci numai o suspină. 

112. Călugării, prin viaţa lor de obşte, sunt o icoană străveche a 
lumii noi. 


113. De la așezământul inimii în duhul lui Dumnezeu izvorăște 
toată purtarea monahului către cele dinafară, iar cele dinafară, după 
modul cum le face, sporesc duhul celor dinlăuntru. 

114. Un călugăr trist, este un călugăr cu luminile stinse. 

CĂRTURARII 

115. Sunt mulți cărturari „aproape de împărăția lui Dumnezeu”. 
Sunt toţi cei care cred în Dumnezeu, dar nu cred în lisus Hristos. 
Aceștia au simplificat tot aparatul religiei, ca odinioară cărturarul cu 
care a vorbit lisus. Au rămas cu un Dumnezeu abstract, care nu le cere 
mai mult decât să-i recunoască existenţa. Se mulțumeau foarte bine cu 
un Dumnezeu pe care îl deduc ei, creat de ei, chiar un Dumnezeu al lor, 
deşi absolut, inaccesibil, dacă nu chiar inexistent. 

Fără revelaţia lui Dumnezeu în lisus Hristos și fără angajarea în 
toate consecințele concrete ale acestei Revelaţii, cărturarii rămân 
aproape pe „dinafară de împărăție”. 

CĂSĂTORIA 

116. La căsătorie nu ajunge numai numărul anilor, îngăduiți de 
lege, ci se cere şi vârsta credinţei în Dumnezeu, prin care, „păzind 
hotarele legii”, să se asigure stăpânirea acestei patimi. Majoratul 
părților îl decide mintea, nu instinctul; credința, nu necredinţa; 
înfrânarea nu desfrânarea. 

117. Viaţa noastră are trei faze în dezvoltarea ei: faza vegetativă 
- până la naştere; faza biopsihică, fără limite precise; şi faza spirituală. 
Mulţi nu trăiesc decât primele două faze ale vieţii, iar mai sus nici n-au 
de gând s-ajungă. Trăind într-o căsătorie cu aceştia, nu poți fi decât 
într-un permanent dezechilibru cu cerinţele spiritului. Viața acestora e 
o înjurătură continuă la adresa spiritului, iar pentru partea creștină e 
un fel de mucenicie fără nădejde sigură. 

118. În opera recreaţiunii omului în Hristos, cele două părţi 
trebuie să se simtă că sunt chemate la cinstea de colaboratori ai lui 
Dumnezeu (1 Corinteni 3, 9), care urmăreşte printr-înşii o intenţie 
divină, îmbrăcată în pui de om. O căsătorie cu o așa socoteală o 
binecuvântează Dumnezeu când ridică nunta de la instinct la rostul ei 
spiritual, la cinstea de Taină. E singura garanție a unei căsătorii 
durabile şi plăcute lui Dumnezeu. 

119. Prin Isaia prorocul, Cuvântul se tânguie: „Piere dreptul şi 
nimeni nu ia aminte; se duc oamenii cinstiți şi nimănui nu-i pasă că din 
pricina răutăţii a pierit cel drept” (Isaia 57, 1). 


Cum pier drepţii şi nimeni nu ia aminte? 

Foarte simplu: că nu se mai nasc. 

Și e de vină omul? Trebuie să se întrebe omul, de ce nu se mai 
nasc drepții? 

lată că trebuie, de vreme ce-i aflat de vină; iată că dispariția 
dreptului e o problemă, de care suntem trași la răspundere. Căsătoria 
are cuvântul. 

120. De multe ori haosul îl anunţă prima celulă a mediului: 
familia necreștină. 

121. Tinerii să se mute de la bătrânii care le strică casa. 

122. Dacă nu-i dă pace la copil în vremea sarcinii, va avea 
precocitate sexuală. 

123. În timpul sarcinii, mama să nu stea în fum și să nu ia 
medicamente. 

124. Copiii născuți numai după distracţii şi destrăbălări au ieşit 
răi. 

125. Femeia (luată din bărbat) are nevoie de completare 
endocrină prin contact de la bărbat. 

126. Copiii nefăcuțţi strică pe cei făcuți. 

127. lobagii aveau câte 16 copii şi erau slugi. 

128. Din 3 familii, 2 divorțează. 

129. Căsătoria pentru mântuire și prunci, nu pentru plăceri. 

130. Abstinenţa sexuală dă vigoare, dar din când în când, şi mai 
rar, trebuie soţii să se împreuneze, în afară de posturi (Sfântul Pavel). 

CÂRMUITORII DE NEAMURI 

131. Din toate timpurile se ştie că, atunci când puternicii vremii 
ridicau mâna asupra slujitorilor lui Dumnezeu, n-a mai dăinuit puterea 
lor. 

132. Cârmuitorii de neamuri, abia dacă mai pot fi văzuţi ca 
muritori. Pe vremuri, iubirea îi trecea printre zeii nemuritori. 

133. Cârmuirea neamurilor tot de sus se face. 

CHEMĂRILE LUI DUMNEZEU 

134. Dumnezeu își cheamă copiii prin mai multe graiuri, prin 
mai multe surle. lată câteva dintre ele: 

1. Chemarea lăuntrică a conştiinţei; 

2. Chemarea din afară a cuvântului; 

3. Chemarea prin necazurile vieții; 

4. Chemarea prin necazurile morții; 


5. Chemarea prin semnele mai presus de fire; 

6. Chemarea prin chinurile de pe urmă de la Antihrist; 

7. Chemarea la judecată. 

135. Dumnezeu ne caută, ne cheamă, ne strigă, dar dacă nu 
vrem să înțelegem, începe să ne urmărească cu primejdii și năpaste. 

136. Când nu mai răspund oamenii la chemarea dragostei lui 
Dumnezeu, dau de asprimea dreptăţii Sale, când, spre pedepsirea 
răutății, îngăduie războaiele. Atunci viața oricui se află în primejdie de 
moarte, şi a celor de acasă şi a celor de pe fronturi. 

CONCEPȚIA DE VIAȚĂ CREŞTINĂ 

137. Aşa suntem noi în condiţiile vieţii acesteia: o candelă cu 
untdelemn și fitil, dar încă neaprinsă. 

Când ajungem la cunoștința a ceea ce suntem de fapt, că avem o 
înrudire cu Dumnezeu, că locuieşte chiar în structura noastră 
spirituală, că suntem în pragul liberei alegeri a unei concepții de viață 
de care să ne ţină chiar de n-om fi pe placul lumii, atunci Dumnezeu 
aprinde candela și luminează toată viața noastră cu concepţia creștină 
despre lume şi viață. 

138. Obişnuit, concepția creștină nu prea e dusă, nici chiar de 
credincioşi și nici chiar de cei ce o cunosc teologic destul de bine, până 
la finalitatea sa - mai păstrând și pentru egoism o bună parte de 
„viaţă”. Cu alte cuvinte sunt puține exemplarele omenești care își 
„riscă” toată viaţa lor pentru Dumnezeu, pentru cauza lui Dumnezeu în 
lume. 

CONŞTIINŢA - GLASUL CONȘTIINȚEI 

139. E un grai tăcut, o chemare lină, pe care o auzi sau o înţelegi 
că vine dinlăuntru, dar totuşi de dincolo de tine, de la Dumnezeu. 
Însuşi cuvântul conştiinţă înseamnă a şti împreună, la fel. lar cei ce ştiu 
împreună, la fel, sunt Dumnezeu şi omul. Prin urmare cugetul sau 
conștiința e ochiul cu care vede Dumnezeu pe om și același ochi cu 
care vede omul pe Dumnezeu. Cum îl văd așa mă vede - așa simt că mă 
vede - vedere deodată dinspre două părți. 

140. Patimile, reaua voinţă şi peste tot păcatele, dar mai ales 
nebăgarea în seamă a acestui glas, îngrămădesc niște valuri peste 
ochiul acesta, nişte solzi, care-i sting graiul, încât abia se mai aude. 
Atunci şi Dumnezeu se stinge din ochiul nostru încât ne pare că nici nu 
mai este Dumnezeu. Prin păcatele noastre, capătul omenesc al 
conştiinţei noastre s-a îmbolnăvit. Înţelegem prin urmare, cum se face 


că s-a întunecat Dumnezeu așa de tare în ochii păcătoşilor, încât 
aceștia ajung de bună credinţă, în răutatea necredinţei care i-a cuprins 
şi li se pare că abia acum au ajuns la „adevăr”. 

141. Glasul conștiinței însă, fiind şi capătul lui Dumnezeu din fiii 
Săi, prin firea Sa, nu va putea fi înăbușit mereu, toată vremea vieţii 
noastre pământeşti. Odată şi odată începe să strige la noi, pârându-ne 
înaintea lui Dumnezeu și înaintea noastră de toate fărădelegile făcute; 
iar dacă nu ne împăcăm cu pârâșul acesta, câtă vreme suntem cu el pe 
cale (Matei 5, 25), drumeţi prin viaţa aceasta, avem cuvântul lui 
Dumnezeu, că El va asculta pâra şi-i va da dreptate, şi ne va băga în 
chinurile iadului. 

142. Sunt oameni care s-au învechit în rele - nevrând să știe de 
Dumnezeu - şi, mai către capătul zilelor, când îndărătnicia firii s-a mai 
stins, s-au pomenit cu o răbufnire năprasnică a conştiinţei bolnave, 
rupând toate zăgazurile fărădelegilor şi azvârlindu-le pe toate în fața 
lor, încât și somnul le-a fugit, iar la unii le-a fugit și mintea. Căci cu 
adevărat a fugit mintea omului care o viață întreagă nu face altceva 
decât să stingă glasul conştiinţei. De aceea nu vrea Dumnezeu să ieşi 
din viața aceasta, fără să ştii şi tu că ţi-ai omorât sfătuitorul cel mai 
bun, ce-l aveai la îndemână pretutindeni, și nu te lasă să pleci fără să 
vezi, încă de aici, unde te vei duce. Așa sunt tocmite lucrurile, ca odată 
să vadă fiecare, vrând-nevrând, ceea ce trebuia, prin credință, să vadă 
totdeauna. 

143 a. Conştiinţa, prin natura ei, nu aprobă niciodată viciul şi 
păcatul, prin natura ei e de a nu se lăsa învinsă, chiar dacă frâna ei nu e 
luată în seamă și firea decăzută săvârşeşte păcatul peste opreliștea ei. 
De aici vin mustrările de conştiinţă - „pârâșul tău, cu care trebuie să te 
împaci pe drum”, care „nu tace” până ce omul nu-și revizuieşte 
înfrângerile sale şi nu se întoarce de la păcat, ca să poată primi iertarea 
lui Dumnezeu. În cazul când înfrângerile morale se ţin lanţ prin 
desimea sau gravitatea lor, urmează sancțiuni ale conştiinţei, mai grele 
decât mustrarea: dezechilibrul minţii - mai uşor sau mai profund, din 
care se mai poate reveni - și celelalte forme mai grave, schizofrenia, 
paranoia, nebunia acută şi, în final, sinuciderea. 

Toate acestea sunt urmarea în organic a capitulării conştiinţei, 
ca organ spiritual al omului, și, ca urmare, cufundarea lui în întuneric 
şi în muncă. Aceasta-i perspectiva lugubră a vieții în păcat. 

143 b. Când ai conştiinţa curată să nu te temi niciodată de nimic. 


COPIII 

144. Însuşirile copilului atârnă de gradul de pervertire la care a 
ajuns instinctul maternității la femeie. Dacă i-a fost stârnită 
senzualitatea - ceea ce e o decădere de la rostul firii sale, o pervertire 
convenabilă pentru mascul - evoluția embrionului în atari condiţii de 
viață intrauterină aduce pe lume un copil ușor aplecat spre onanie 
precoce şi târzie, şi va fi un copil arțăgos, ereditar nervos, şi predispus 
spre boli nervoase. Toată această povară își are rădăcina numai în 
această trezire afară de cale a senzualității mamei. 

Invers, dacă mama n-a fost încă împinsă în acea aprindere a 
senzualităţii, nici în vremea dezvoltării intrauterine n-a fost tulburată 
de bărbat şi nici în vremea alăptării copilului, noul venit va fi un copil 
prea puţin înclinat spre trezirea genezică prematură, neatras spre 
onanie și aproape deloc dispus spre nervozitate. 

Dacă mama își perverteşte rostul maternității sale, aduce pe 
lume copii predispuşi unor pervertiri sporite care le va distruge 
sistemul nervos sau, de se vor căsători, vor mări decăderea și 
necazurile. Ăsta-i ocolul de cercuri şi se soldează cu stingerea 
neamului celui ce apucă pe panta pervertirii rosturilor firii. 

145. Toată vremea sarcinii și a alăptării bărbatul trebuie să se 
înfrâneze, ca să nu tulbure viaţa viitoare a celui ce vine în lume cu un 
anumit rost de la Dumnezeu. 

146. Omul care se întunecă despre Dumnezeu și suflet, despre 
morală și orânduirea spirituală a venirii copiilor pe lume, omul care 
n-are niciun Dumnezeu și nu-l interesează nimic decât desfrâul lui, 
sigur că roada sa va însuma în sine toată lipsa lui de echilibru cu 
marele mediu divin, în care ne mișcăm, trăim şi suntem (Fapte 17, 28). 

147. Naşterea de fii, deodată cu o petrecere de acest fel, e ceva 
care contravine instinctului poligamic și fără altă socoteală al 
bărbatului fără Hristos; deci nu e cu putinţă împlinirea intenţiei divine, 
decât cu un soț în stare de aceeași credinţă şi petrecere. Convingerea 
că se poate şi ceea ce ni s-ar părea că nu se poate, e o putere nebănuită; 
un fel de amplificare a voinţei omului cu voinţa lui Dumnezeu. 

Avem probe unde nici n-am bănui: în fizica modernă, despre 
puterile sufletului asupra lumii fizice, deci şi asupra trupului. Prin 
simpla atingere a unui obiect structura acestuia s-a schimbat 
întrucâtva. Prin simpla îndreptare a energiei cunoscătoare a sufletului 
asupra unui lucru, acesta se influențează și se schimbă întrucâtva, 


încât nu e identic în mod absolut cu el însuși de mai înainte de 
experienţă. 

De aici reținem faptul că organismul viu înregistrează cu atât 
mai ușor un bombardament al energiei sufletului și-i pricinuieşte 
mutația infinitezimală, după dorință. lar o mică schimbare în 
microbiologie  dezlănțuie, prin amplificare, procese uriașe în 
configuraţia persoanei, uneori chiar și în macrobiologia societății. 

Deci, cum să nu fie în stare blestemul unei babe, aproape cojită 
de materie, zvârlit cu urgia cea mai mare pe urma unui vinovat, ca 
voința ei să nu-l ajungă și să nu-i schimbe configuraţia fizică și psihică? 
Gândirea îndreptată ca o săgeată poate pricinui la țintă leziuni 
organice. Şi iarăși: cum să nu fie în stare rugăciunea cu iubire să-l 
folosească și să-l schimbe, din rău în bun? Cu ce să fie mai prejos 
rugăciunea unei mame pentru mugurele său, zisă cu tot focul ființei 
sale, ca aceasta să nu-l folosească în chipul pe care îl doreşte? Mai 
mult: toate stările trupeşti şi sufleteşti ale celor doi părinți, iar mai cu 
deosebire ale mamei în vremea celor nouă luni, se întipăresc în copil, 
cu tendințe sau predispoziţii, pe care copilul le va avea pentru toată 
viața. Supărări, amărăciuni, dureri, predispun copilul la tristeţe, 
melancolie, nesănătate. Deci toate acestea trebuie ocolite. În vremea 
aceea, dacă mama fură oarece, copilul va fura toată viața. Se îmbată 
mama o dată, copilul se va îmbăta toată viața - mai ales beţia are și 
suport ereditar. Se roagă mama lui Dumnezeu, se va ruga și copilul. 

148. Nota sufletească dominantă în familie, cu deosebire din 
vremea aceea, și mai ales a mamei, va fi caracteristica întregii vieți a 
urmașilor. 

Acum e vremea când să faci ce vrei din copilul tău, acum eşti cu 
deosebire datoare să-l păzeşti de toate relele, cu care n-ai vrea să te 
supere, fiindcă numai acum poți și te ascultă cu desăvârșire. 

149. Îndreaptă purtările tale, mamă, către Dumnezeu, Care 
săvârşeşte prin tine minunea îmbinării unui pui de om cu un pui de 
cer, răsplată de fericire pentru ostenelile tale. 

În atari strădanii, orice mamă se va mântui. 

lată faza spirituală a vieţii de familie, răbdând pentru un rost 
divin o pravilă sfântă, despre care zice Sfânta Scriptură: „Cei ce au 
păzit pravila sfântă sfinți-se-vor şi cei ce-ar învăța-o vor şti ce să 
răspundă” (Înţelepciunea lui Solomon 6, 10). 

lată de ce vin: lisus la nuntă și nuntașii la judecată. 


150. În copiii veniţi dintr-o vieţuire curată a căsătoriei, 
precumpănesc înclinările bune și nu-i biruie împrejurările rele ale 
mediului, ce eventual l-ar găsi și, poate că, chiar împotriva acestui 
mediu sunt rânduiți. Ei sunt de mici mai străvezii pentru Dumnezeu şi 
prin aceasta se vede că au chemare să-l fie ucenici, iar, dacă vremea 
le-o va cere, Îi vor fi şi mucenici. 

151. Împărăţia lui Dumnezeu este făgăduită copiilor, oamenilor 
ce o primesc fără discuţie, asemenea copiilor, oamenilor ce au venit la 
lisus de copii. Deci, cum să nu. Se supere Împăratul, când copiii sunt 
opriți de a veni la lisus, când lisus este interzis? 

152. lată o supărare a lui lisus. Supărarea că copiii nu sunt 
lăsaţi, de mici să vină la lisus. 

153. Cei care opresc copiii de la credinţă sunt osândiți mai rău 
ca sinucigaşii. 

154. Indiferent cum este dirijată educaţia copiilor, tot 
Dumnezeu este Tatăl sufletului şi cele ce lucrează educaţia pe dinafară, 
pot fi zădărnicite de cele dinlăuntru. 

155. Lui lisus lucrurile, întâmplările, oamenii de tot felul, până și 
copiii Îi prilejuiau motive de revelaţie. De la toate lucrurile lumii lisus 
ridică oamenii la rațiunile supranaturale ale Providenţei. Pe copii, de 
pildă, lisus i-a găsit modelul sufletului deschis spre Dumnezeu. Ei, deşi 
nu înțeleg nimic și nu schițează nicio împotrivire dialectică, cred totul 
şi pun întrebări uimitoare de credință. Pentru ei existenţa lui 
Dumnezeu şi prezenţa divină este un lucru de la sine înțeles. Nu în 
zadar s-au alăturat aceste două cuvinte: copilărie și sfințenie. De fapt, 
omul începe viața cu sfințenie, apoi o pierde: devine păcătos, devine 
„întrebătorul complicat al veacului acestuia”. 

156. O natură bună (îmbunătăţită) își simplifică de la sine 
principiile şi marginile. S-ar apropia de natura originară, a cărui 
icoană, printre noi, numai copiii o au. 

157. Dacă nu poți vorbi cu copiii despre Dumnezeu, vorbeşte cu 
Dumnezeu despre ei. 

158. Copiii nefăcuțţi strică pe cei făcuți. 

COPIII ÎNDRĂCIȚI, NEASCULTĂTORI, NECREDINCIOȘI ŞI 
DESFRÂNAȚI 

159. Toţi părinții, luați aminte, ceilalți, de asemenea, fiți cu mare 
băgare de seamă, ca să nu cădeţi în astfel de greșeli, când vă va veni 
rândul. Copiii îndrăciţi vin din următoarele pricini: 


1. Părinţii nu au păzit postul și nu s-au putut înfrâna de la 
poftele trupeşti şi așa au călcat zilele şi timpurile neîngăduite care 
sunt: Miercurea, Vinerea, Duminica, sărbătorile de peste an și posturile 
întregi. Toţi copiii care rezultă, sunt neascultători, îndărătnici, pentru 
că nici părinţii lor nu au ascultat de poruncile lui Dumnezeu de a păzi 
zilele sfinţite. 

Întrebaţi-vă cugetele şi vă vor spune ce este îngăduit. Astfel, îi 
veți vedea plângând și veţi plânge și voi şi aşa veţi ispăşi păcatul în 
care i-ați zămislit. Desigur că vă doare, dacă nu le-aţi fi făcut, nici nu 
v-ar fi durut. 

2. Mamele nu s-au păzit până la curățenie deplină şi așa se nasc 
copii plini de bube şi pot muri. Şi dacă în vremea aceea tata a mai fost 
şi beat, se naşte un copil ce va fi slăbănog, fie cu mintea, fie cu trupul, 
fie cu amândouă. Şi iată cum vei avea pocania de la Dumnezeu cu 
propriul tău rod. 

3. În vremea sarcinii nu te-ai păzit de bărbat, de aici mulţi copii 
se nasc morți, sau mor de tineri, sau, dacă trăiesc alunecă în curvie, 
pentru că s-a întipărit pecetea curvească pe ei încă din pântecele 
mamei lor. 

Se găsesc acestea în Sfânta Scriptură, căci toate prin câte trece 
mama, în vremea celor 9 luni de sarcină, fie bune, fie rele, se întipăresc 
şi în copil. Când va crește mare, toate îi vor răsări în oale. 

COPIII NĂSCUȚI ÎN LANȚURI 

160. Presupunem că un copilandru, la primele anunţări ale 
instinctului, cade în viciul onaniei. Nu-l află părinții, face excese, e din 
ce în ce mai retras, mai tăcut, mai obosit, nu mai învaţă la școală; 
memoria - scoarța cerebrală a minţii - e atinsă; nu mai e agerită de 
hormonii ce izvorau din sectorul respectiv, încleştat de viciu. Cu alte 
cuvinte, mintea se tâmpeşte și încă repede. Creșterea corpului 
încetinită, cearcănele vinete pe lângă ochi îl dau de gol - pentru cine 
ştie să vadă. Imaginaţia nu mai e vioaie, nu-i mai place joaca, parcă e 
bătrân, serios, şi, mâinile - cu care a greșit - îi tremură. larăşi dovadă 
că nervii sunt într-o primejdie. 

Dacă n-are norocul să dea de un sfat, sau măcar de o carte, 
sporind cu vârsta, sporesc şi urmările viciului, după cum urmează. 

Pomeneam că glandele genezice au o dublă funcțiune: una 
endocrină, vărsând hormonii în sânge, și alta externă, formând celule 
genezice. De îndată ce viciul sau desfrânarea de orice fel, şi la orice 


vârstă - cazul e același — încleștează pe om, atunci țesuturile glandelor 
masculine sau feminine, sunt peste măsură de mult solicitate şi silite să 
furnizeze material extern și, prin urmare, nu mai pot secreta şi mediul 
endocrin. Acest dezechilibru se răsfrânge asupra sistemului nervos, în 
felul că celulele nervoase, nemaiavând agenţi simulatori cuveniți, 
degenerează, mai întâi funcțional, şi insul respectiv începe să fie un 
fleşcăit; iar dacă desfrânarea continuă, celula nervoasă moare. 
Desfrânarea omoară milioane de celule nervoase. 

Mai trebuie știut și aceasta că toate țesuturile se refac, afară de 
celula nervoasă. Omorâtă o dată, nu mai învie niciodată. 

Presupunem că tânărul-bătrân vrea să fie şi el în rând cu lumea, 
vrea să se însoare. Nu izbutește. Nici pe el nu-l prea atrage femeia și 
nici fetele nu se simt atrase spre el. Ce e la mijloc? Viciile instinctului 
i-au stins vioiciunea, i-au şters farmecul, l-au fleşcăit cu totul, nu mai 
aprinde dragoste, ci milă. De milă, ca de silă, nu faci casă. 

Doctorii sfătuiesc: femeile sau căsătoria. Fireşte, un viciu nu va 
ieşi cu alt viciu - chestiunea rămâne mereu într-un cerc vicios. Dar 
căsătoria, chiar dacă se face, poartă ponoasele trecutului și mustrările 
viitorului. 

Astfel bărbatului, de pe urma viciilor de tot felul şi de pe urma 
dezechilibrării funcţionale totale sau locale a sistemului său nervos, i 
se întâmplă că pierde frâna nervoasă a ritmului său funcțional și nu se 
va potrivi poate niciodată cu ritmul femeii sale - neostenită în astfel de 
vicii. Osteneala şi scârba ei abia acum încep, căci mereu va rămâne 
nemulțumită, ceea ce îi va pricinui nevroze, dureri regionale şi gânduri 
de căutare în altă parte. Nu e ea de vină că-l va părăsi, ci trecutul 
bărbatului se răzbună. Bărbatul, aşa cum l-au desfrânat viciile, nu mai 
corespunde instinctului maternității femeii sale, şi așa trebuie să-și 
tragă plata: rămâne fără urmași şi fără soție. 

Dar, să presupunem că, totuşi-totuşi, i se va nimeri ca să aibă și 
urmaşi. Aceștia vor purta următoarele poveri părintești: o sănătate 
șubredă, un chip îmbătrânit, diferite neputinţe fără leac, iar de scapă 
cu zile vor fi nişte chinuiţi ai sorții și slabi de minte. Cum și de ce? lată 
cum şi de ce: ştim de adineaori că toate faptele insului se înseamnă în 
două locuri: undeva într-o contabilitate nevăzută, și al doilea, ceva mai 
văzut, în grăuncioarele de cromatină, în genezele cromozomilor, adică 
în factorul biologic al eredității. Şi-a distrus părintele cu viciile lui 
milioane de celule nervoase? Acestea, nemairefăcându-se niciodată, ci 


totalul celor distruse și sănătatea la care se găsea în momentul când își 
chema un urmaș pe lume, reprezentând situaţia lui, se şi însemnase în 
stocul de cromozomi, cu atâtea geneze recesive mai mult, ceea ce n-ar 
fi păţit dacă ar fi avut o purtare mai bună. Vreţi dovadă la îndemâna 
oricui? lat-o, nu lovesc pe nimeni, dimpotrivă simt alăturea cu durerea 
oricui. 

Să zicem că o pereche de oameni n-au avut pacoste cu viciile 
tinereţii, deci n-au sistemul nervos șubrezit dintr-o vină ca aceea. 
Totuşi, nevoile vieţii ostenesc nervii oricui. Această ostenire a vieţii e 
de fapt o ostenire a elanului, a agerimii, a vioiciunii rezistente a 
sistemului nervos și a celorlalte ţesuturi și umori. Acestea toate se 
înscriu numaidecât în patrimoniul genetic al eredității, în vreme și pe 
măsură ce se adaugă. Factorul biologic al eredității rezumă starea 
oricărui moment, precum și situația biopsihică a părinților, fie aparte, 
fie angajaţi în procesul rodirii. Proba o dau copiii, care vin la intervale 
mai mari de vreme. Cei din tinerețe sunt mai vioi, mai sprinteni, mai 
sănătoși, mai ageri la minte; pe când copiii veniți mai la bătrânețea 
părinţilor sunt mai molâi, mai împiedicaţi, mai bătrâni. Nu au nicio 
vină și niciun leac. Așa sunt construiți genetic și ireversibil, 
realizându-se armonia ce se vede, cu materialul ce li se dete, în 
răstimpuri de vreme. Revenind la corespondenţă, pricepem 
mecanismul după care apare în lanțul cromozomilor roiul boabelor de 
neghină, genezele recesive şi ravagiile ce le pot face ele, dacă nu sunt 
scoase din lucru de perechea mai sănătoasă a celuilalt părinte. 

Mai sunt și urmări ale desfrânării și destul de grele încă din 
tinereţe. Poate s-a bănuit din cele de până aici, că organismul întreg se 
piperniceşte, glandele în totalul lor rămân atrofiate, scoase din lucru și 
cu toate urmările acestui dezechilibru umoral. Așa se ajunge pe rând la 
atrofierea diferitelor organe în iconomia generală a corpului și aşa 
apar sterilitatea, nevrozele şi o stare generală de boală, sau o 
predispoziţie spre tot felul de boli. 

Nu mai vorbesc de stările sufletești: frica, slăbirea minţii, 
obsesii, ideile fixe, răstălmăcirea înţelesurilor și o continuă muncire de 
conștiință. E reacţiunea sufletului la starea mizerabilă în care i-a ajuns 
casa prin patimi. 

CREDINȚA 

161. Credinţa e un risc al raţiunii; Dar nicidecum o anulare ci 
dimpotrivă, o iluminare a ei. E o absorbire a sufletului într-un dincolo 


al lumii acesteia, în modul divin al existenţei. 

162. Credința are revelația cu care omul credinței nu se 
tocmeşte. 

163. Dumnezeu ne însoţeşte mereu și, pe măsură ce-L 
cunoaştem, viața noastră biologică și psihologică se străbate tot mai 
tare de adevăr și de lumina cunoștinței. Asta e ceea ce posedă 
credinciosul printr-o cale mult prescurtată, cunoștința pe care 
savantul n-o poate prinde prin știință, ci numai dacă şi-a împins ştiinţa 
până la toate marginile şi i-a recunoscut neputința. 

164. Religia se întemeiază pe grăuntele de credinţă. 

Grăuntele de credinţă este, de fapt, grăuntele de comuniune în 
care suntem cu Dumnezeu. 

165. lisus răspunde odată ucenicilor Săi care-l „cereau mai 
multă credință”, le-a spus cam așa: să înceapă din a crede că au 
credinţă și vor sfârşi prin a avea de fapt. 

166. La temperaturile la care se alege aurul fiinţei noastre de 
zgura acestei ființe, în firea noastră apare modul divin de a fi, de a voi 
şi de a gândi. 

167. Credinciosul în Dumnezeu depăşeşte limitele omului, care 
este creator numai în ordinea conceptelor și nu intervine, ca 
Dumnezeu în ordinea realului. 

168. Credinţa este un risc: împotriva rațiunii, împotriva vieţii, 
împotriva limitelor omeneşti, câteodată și împotriva normalului. De 
aceea, sfinţii se şi fereau de a face minuni, deşi doar în multe cazuri era 
doar dovada iubirii de oameni și alinarea suferinței omenești. Este un 
factor de purificare. 

169. Grija zilei de mâine este o grijă presantă. Când conducea pe 
israeliteni în pustie, Dumnezeu nu le îngăduia asigurarea zilei de 
mâine: mana se strica. 

Pâinea cea de toate zilele o cerem pentru astăzi. Așa suntem 
sfătuiți, chiar nevrând, să trăim prin credinţă. 

Sfinții pustnici au trăit numai în condiţia credinţei. Ei au crezut 
cuvântului lui lisus, având mai întâi grijă de mântuire și pe al doilea 
plan grija vieţii. De aceea crinii au ajuns până la strălucirile lumii 
divine. 

170. lisus era chemat de durerea unui tată, ca să întoarcă la 
viață o copilă de 12 ani. 

lisus iubea copiii, de aceea mergea la ei cu durerea iubirii. 


Totuși o femeie bolnavă L-a mai zăbovit, ba L-a chiar furat pe drum. 
Stăruim puţin asupra acestui furt, unic în viaţa lui lisus. Oare de unde 
ştia femeia aceasta, că atingându-se, chiar pe furiş, de marginea hainei 
lui lisus, se va tămădui? O ştia din credinţă și femeia nu s-a înșelat. 
Deşi puterea de tămăduire era de natură spirituală, totuşi, bolnava a 
furat-o printr-o atingere materială. Sluga sutașului este un caz de 
tămăduire de la distanţă, prin credinţă, adusă de două delegaţii și e pur 
spirituală. Aici lisus „n-a simţit puterea care a ieșit din EI”. Aceasta 
înseamnă că boala a încetat, îndată ce organismul s-a refăcut la 
plinătatea lui spirituală. Sfințenia este o energie, păcătoşenia - o 
degradare. Una reface organismul, alta dărâmă. Dărâmarea se oprește 
îndată ce organismul împrumută, sau chiar fură, pe firul credinţei, acea 
energie rară a sfinţeniei. lisus însă, a vrut să dea pe față credința femeii 
şi sigur că a privit cu dragoste acest furt original. 

171. lisus doreşte de la toți credincioșii lumii o linişte de 
adâncime: liniștea credinţei în Dumnezeu. Aceasta ar da să se înțeleagă 
că în jurul unui om liniștit (din cauza rădăcinilor lui în cer) se face 
linişte pe pământ. 

172. Pământean fiind, a te hotărî să-L mărturisești pe 
Dumnezeu cu orice preţ şi luare în derâdere e o şi mai mare bucurie ce 
te poate duce până la deschiderea ochilor credinţei: să ți se descopere 
lisus, Fiul lui Dumnezeu. El, Care e cu noi în toate zilele, până la 
sfârşitul veacurilor. 

A vedea pe lisus e o fericire ce nu se aseamănă cu nicio bucurie 
pământească, iar aceasta se întâmplă din când în când și din neam în 
neam, ca să nu se stingă dintre oameni siguranța existenţei lui 
Dumnezeu. 

Credinţa în Dumnezeu şi mărturisirea Lui sunt ieşirea sufletului 
din întuneric în lumina dumnezeiască, ieşirea în lumina veacului viitor. 

173. Cât asculţi de Dumnezeu, atât ascultă și Dumnezeu de tine. 

CREȘTINISMUL 

174. Creştinismul nostru ar fi în mare parte de neînțeles, dacă 
n-am considera şi realitatea personală a demonului, a îngerilor căzuți. 
Credința noastră ar fi incompletă şi s-ar dizolva cu ușurință, dintr-o 
religie revelată, într-o doctrină umanitară, sau, în cazul cel mai bun, 
într-un raţionalism protestant, fără nimic supranatural și personal. 

175. Creștinismul e a doua creaţie a lumii, a doua creaţie a 
omului, o creaţie din nou a firii. 


176. Focul iubirii divine, de dragul Adevărului, între potrivnici 
se aprinde şi se menţine. 

Acesta-i paradoxul. Creştinismul reînvie în raport invers 
proporțional cu încercările de a-l stinge. 

177. Ţintele ultime ale creștinismului nu sunt absorbite total de 
forma acestei trecătoare vieţi, ci trec dincolo de moarte. Sfântul 
Apostol Pavel frânează exagerarea accentului transcendent, care 
uneori dezorganizează normalul social. Unii creștini, contemporani cu 
Sfântul Apostol Pavel, din cauza nostalgiei după împărăţia spirituală, 
nu voiau să mai lucreze și nu voiau să mai aibă copii. Drept aceea, 
apostolul ridică la rangul de imperativ și nașterea copiilor la condiţia 
de mântuire a femeii căsătorite. De asemenea a pus capăt pentru 
totdeauna alarmismului omului şi oricărei fantezii aprinse spre 
apocaliptic, descalificându-le din cinstea unei minţi sănătoase. 

178. Misterul creştinismului este misterul unităţii în dualitate 
găsindu-și soluţia în Unitate-Trinitate. lată de ce creștinismul are ca 
bază dogma hristologică a naturii teandrice a Fiului și dogma Trinitară. 

179. Creştinismul este o concepţie de viață, este stilul de viață a 
lui lisus, concepţie pe care nu a zdruncinat-o nimic din cele ce s-au 
petrecut împotriva creştinismului, vreme de 2000 de ani. Toate 
celelalte înțelegeri ale lumii s-au învechit și s-au stins. Singur 
creştinismul este mereu nou, mereu divin. 

180. Creștinismul nu e numai o afacere de Duminica, ci o 
strădanie de toate zilele, toată viața, de a ajunge stilul de viaţă și 
concepție pe care ni le-a dat lisus. 

Dacă creștinismul nostru nu e strădania aceasta, care naște fii 
lui Dumnezeu, el rămâne o simplă formalitate și ne putem trezi fără ea. 

181. Să băgăm de seamă ca nu cumva creștinismul să se ia de la 
noi. Pe simplul motiv că noi, creștinii, nu aducem roadele acestui 
creștinism: oameni după chipul lui lisus. 

CUNOȘTINȚA MÂNTUIRII 

182. Cunoştința mântuirii (1 Timotei 2, 4), de unde odată 
lumina ca soarele între noroade, azi abia se mai zăreşte ca o stea, căci 
gloatele șed în întuneric (Matei 4, 6) şi în umbra morții. 

183. Cunoștința mântuirii trebuie, cu orice preţ, reaprinsă între 
oameni. 

CUNOȘTINȚELE 

184. Precum urmărim o armonie între facultăţile sufleteşti, tot 


aşa trebuie să urmărim o armonie și între cunoştinţele din cât mai 
multe domenii, precum și o sinteză a acestora cu viața. 

CUVINTE INTERZISE 

185. Cuvântul „nebun” este un cuvânt interzis. Cine zice fratelui 
său „nebunule” se pedepsește cu matca focului. De ce? Fiindcă și numai 
simpla alunecare a acestui cuvânt în obrazul unui om este în stare să-i 
desfigureze fizionomia minţii. 

Este cunoscută experiența mai multor inşi care au organizat 
odată următorul complot psihologic: şi-au ales victima și s-au 
prezentat, pe rând, la intervale neregulate și-au început a se nedumeri 
înaintea omului: Ce-i cu tine, parcă te-ai schimbat cumva! Și s-au dus. 
Altă dată, al treilea îi spune marea sa uimire, că-l găseşte aşa de 
schimbat şi nu îndeajuns normal. Următorul îl găsește cu totul curios 
la minte. Şi așa și ceilalți, până când ultimul i-a propus să se ducă la un 
spital de boli nervoase și să-și repare deranjurile la minte. Şi biata 
victimă, pierzându-și treptat liniștea şi neștiind capcana, a ajuns la 
nebuni. A trebuit să vină apoi toţi ca să-şi descopere complotul și cu 
mare greutate i-a revenit omului mintea la loc. Adevărul, abia a putut 
limpezi mintea zăpăcită sistematic de minciună. 

186. Cuvintele interzise orientează greşit sau dezorientează. 
Deci, trebuie să fii mai presus de cuvintele oamenilor: să nu te atingă 
nici lauda, nici ocara din ele. Cuvintele sunt ființe vii, capabile să facă 
treaba la care au fost trimise. Şi fiindcă sunt fiinţe vii, viaţă din viață, pe 
cel care le-a creat ele-l însoțesc până la judecata de apoi, ca niște copii 
ai lui, cu toate consecinţele lor. Mărturisirea lor cu pocăință mai poate 
schimba situaţia. Taina pocăinţei este o judecată milostivă. Aici, ce 
opreşte aceasta nu mai ajunge la cealaltă. „Zece porunci are 
înțelepciunea: de 10 ori să taci şi o dată să vorbeşti şi atunci puţin”. 

DESFRÂNAREA 

187. Scurtarea vieţii a venit neamului omenesc ca o plată pentru 
căderea în desfrânare. Nici că se poate mai drept. L-a înzestrat 
Dumnezeu pe om cu atâtea daruri minunate, ca el să renunţe la ele și 
să se coboare satisfăcut la singur rolul de mascul şi femelă? Asta-i 
toată aspiraţia lui? Neînvăţat la un ideal mai înalt, sau nevrând să 
ostenească mai sus, aşa după cum a rânduit Dumnezeu o instituţie, 
Biserica, tocmai cu acest scop, ca să-l îndrepte și să-l ajute spre 
împărăția spiritului, sigur că se află în disonanţă și în dezechilibru cu 
Dumnezeu. De Dumnezeu nu scapi pe simplul motiv că nu-L asculți sau 


Îi tăgăduieşti existenţa, şi-l nesocoteşti Biserica, pentru că El are o 
rânduială şi-ţi cere s-o urmezi. 

Solomon, ca unul ce avea s-o pățească, a întrevăzut acestea: „Cei 
nelegiuiți pedepsiți vor fi... Femeile lor sunt fără minte şi copiii lor 
stricaţi, iar spiţa lor blestemată” (Înțelepciune 3, 10 - 12). 

188. Preoţii vremurilor noastre, cu aceeași datorie ca Pavel, nu 
mai urmăresc desfrânarea ca pe un păcat care dărâmă alcătuirea 
omenească, în întindere și în adâncime, ci o lasă să-şi facă de cap. Ei nu 
mai au îndrăzneala să o măture afară din taina căsătoriei creştine, de 
aceea se ajunge la sărăcirea roadelor ei, copiii. Așa se întâmplă că: 
„lipsind preotului cunoştinţa legii și bătrânului sfatul”, cum se tânguia 
lezechiil (lezechiil 7, 26), oamenii orbecăie în mulțimea neștiinței şi a 
lipsei de sfat, care s-au întins ca o noapte de osândă peste bieţii 
oameni. Acesta este un semn de primejdie, din amândouă părțile. Căci 
scrie: „Dormind oamenii, a venit vrăjmaşul şi a semănat neghină 
printre grâu şi s-a dus” (Matei 13, 25). 

Deci nu fără rost atragem luarea-aminte că neghinele 
vrăjmașului vor sălbătăci oile împotriva păstorilor... 

189. Păcatul desfrâului și a toată fărădelegea întârzie sau face cu 
neputinţă arătarea și desăvârşirea vieții lui Hristos în noi. Că numai de 
se va arăta viaţa lui Hristos în noi, vom cunoaște ținta spre care trebuie 
să tindem şi ne vom înţelege rostul pe pământ. 

DEZNĂDEJDEA 

190. O mare parte din oameni cad în deznădejde în privința 
mântuirii lor. Deznădejdea e un chip greșit de meditație asupra relelor 
făcute; chipul bun e, dimpotrivă, nădejdea. Răul, nimicul, păcatul, 
diavolul nu sunt subiecte sănătoase de gândire, căci îmbolnăvesc 
mintea prin asociaţii de idei. Pocăinţa trebuie să fie o înseninare din ce 
în ce mai mare a sufletului şi a sănătăţii întregi. 

191. Vrăjmașul, care pustiește prin patimi, când află că mintea, 
împinsă de strigarea conștiinței, vrea să facă răscoală împotriva robiei 
sale, vine cu asuprire mare, dovedind sufletului că n-are chip de 
scăpare. lar ca pedeapsă, precum că sufletul a îndrăznit una ca aceasta, 
diavolul umblă să-l dea legat la un chinuitor mai greu: duhul 
deznădejdii. 

192. Aşa e de grea robia duhului acesta, încât sufletul, 
adunându-și cele mai de pe urmă puteri, dă lupta deznădejdii. Atunci 
se află sufletul între viață și moarte. Câte unii mai scapă, alții o duc așa, 


mai mult morţi decât vii; iar alții, nemaiputând suferi, li se întunecă 
mintea şi fac şi păcatul cel mai de pe urmă: omorârea de sine. Și în 
sfârşit, altora, de durere, li se rătăceşte mintea cu totul, dând în 
nebunie. 

DISCIPLINA 

193. Păstrarea capacităţii de încadrare în disciplină a unui suflet 
face dovada armoniei și valorii sale. 

DREAPTA SOCOTEALĂ 

194. Dreapta socoteală-i mai mare ca postul. 

DREPTATEA LUI DUMNEZEU 

195. Legea nestrămutată a dreptății lui Dumnezeu aduce peste 
capul tău ce ai adus și tu peste capul aproapelui tău. Ce ai făcut ţi se va 
face; ce ai zis ți se va zice; ce încarci pe altul ai să duci şi tu. 

Când dreptatea lui Dumnezeu se întoarce asupra noastră a sosit 
vremea de plată sau ispășirea. Ispăşirea nu-i o pedeapsă de la 
Dumnezeu, ci un mijloc de înţelepțire, o îndreptare mai aspră. lar 
fiindcă dreptatea lui Dumnezeu mereu ține cumpănă între faptă şi 
răsplată, putem vorbi chiar de legea dreptăţii, ca o lege milostivă, prin 
care ne curățim de petele faptelor rele. În vremea ispășirii, când vin 
asupra noastră strâmtorările, dacă le răbdăm de bunăvoie, neumblând 
cu ocolirea, ne ajută Dumnezeu; iar de nu vrem să primim cele ce vin 
peste noi, că nu le înţelegem, nu ne ajută Dumnezeu, deşi El ar fi vrut. 

196. Dumnezeu nu pedepsește toată răutatea tuturor, aici, şi 
numaidecât; precum nici nu slăveşte bunătatea tuturor, aici, şi 
numaidecât. Chiar dacă ar face așa, atunci și oamenii ar face binele de 
frică; mântuirea ar fi de silă, iar nu o faptă a libertăţii şi a dragostei. 
Apoi, dacă repede ar pedepsi tot răul, Dumnezeu ar fi un fricos, un 
neputincios, micit la o măsură omenească sau cel mult îngerească, și 
ne-ar da să înțelegem că se teme de rău și-și apără stăpânirea - cum 
fac oamenii. Ci tocmai pe faptul că îngăduie răilor să-și facă de cap, şi-i 
lasă pe oameni neînfricați de pedeapsa năprasnică, ne dovedeşte 
atotputernicia Sa, veșnic liniștită asupra răului - atotputernicie asupra 
căreia, prin virtutea credinţei, stăm liniștiți și noi, primind palmele și 
scuipările răului, ca pe niște mărturii ale neputinței aceluia, în fața 
atotputerniciei lui Dumnezeu, Care ne întăreşte cu liniștea Sa. 

Cu aceea că nu pedepseşte răutatea numaidecât, îi întinde ispită 
puternică, să se desăvârşească şi ea, spre pedeapsă sigură în ziua 
judecății. lar dacă, totuși, uneori pedepsește năprasnic vreo fărădelege, 


o face ca să mai pună frâu răutăţii între oameni, și mai ales să nu scadă 
în credință începătorii, şi să nu se piardă dintre oameni cunoştinţa 
răsplătirii după fapte. 

Deci, ori că răsplăteşte, ori că nu răsplătește, fie binele, fie răul, 
un lucru e sigur: că vine o răsplată sigură și veşnică, și că biruieşte 
binele asupra răutății. Apoi, prin răbdarea multor neștiuţi de oameni, 
atotputernicia şi dreptatea lui Dumnezeu, sfărâmă mereu porțile 
iadului, cu puterea Bisericii văzute și nevăzute. 

197. Când cineva, cu faptele sale păcătoase, cade din dragostea 
Tatălui său, dă de dreptatea Lui, care, ca pe un rob, îl va readuce la cale 
cu sila. Îi dă şi timp, doar va simți să vină de bunăvoie; dacă însă nu 
bagă în seamă, îi ia şi timpul și cade fără de veste urmărit de dreptate. 

DUHOVNICUL 

198. Mulțimea ispitelor, vicleniile potrivnicului nevăzut, 
războindu-ne prin lucrurile sau oamenii văzuţi, oricând ar putea 
scoate pe ucenicul Domnului din calea mântuirii și să-l rătăcească, 
dacă duhovnicul n-ar avea meșteșugul, știința și puterea de la 
Dumnezeu, ca să împrăștie şi mereu să strice lucrăturile potrivnicului. 
Pricepem prin urmare că ucenicul sau credinciosul e dator cu 
ascultarea din dragoste către duhovnicul său, căci fără darul acestuia e 
cu neputinţă izbăvirea de necazuri şi mântuirea. 

199. Toată slujba lămuririi ucenicului în ale duhului, în ale celor 
nevăzute legi, de unde vin peste oameni toate cele văzute, n-o poate 
face decât duhovnicul. Lui i s-a dat meşteşugul, cunoștința și puterea 
ca să ajute omului în încercări, să vrea și el leacul ce i-l îmbie 
Dumnezeu, după felul şi trebuinţa bolii sale. 

200. „Cine nu se leapădă de sine, nu poate să vie după Mine”. 
(Luca 9, 23). Cine nu poate să întrebe și nu se poate pleca sfatului unui 
părinte duhovnicesc, sau nici măcar nu-l caută, nu găseşte pe lisus. 

201. De aceea-s rânduiți duhovnicii să cumpănească duhurile ce 
străbat mintea, să cunoască măsurile fiecărui ins, şi încotro îi înclină 
cumpăna. 

202. Râvna fără întrebare şi părerea sar măsura. 

203. Între cei trimişi de Dumnezeu, sunt şi oameni ce au darul 
să vadă dincolo de zare, să audă graiul și cuvintele mai presus de fire. 
Dar aceştia, la vreme de mare însemnătate pentru ei, când li se 
deschide ochiul vederii şi urechile auzirii celor de dincolo, să nu 
întârzie a căuta povăţuirea unui duhovnic, care le va feri inima și 


mintea de bucurie străină şi care îi va ocroti cu dulama smereniei. 

204. Arătarea și împlinirea în firea noastră a tuturor darurilor 
nașterii noastre de sus, din Duhul Sfânt, e ceea ce numim desăvârșirea, 
cea la măsura fiecărui ins. 

Fiecare e înzestrat şi trimis să împlinească un rost al lui 
Dumnezeu între oameni. Dezvelirea și înțelegerea acestui rost sau 
destin ascuns în noi, în fiecare, după atotștiința de mai înainte (Romani 
8, 29) a lui Dumnezeu, nu poate fi dezgropat fără cunoștința și 
luarea-aminte a unui duhovnic iscusit. 

205. Duhovnicul sau starețul ajută și dezvăluie toate intențiile 
lui Dumnezeu din fiii Săi, dăruite lor după măsura credinţei, ce vor 
avea s-o aibă. 

206. Toţi nevoitorii trebuie să-şi găsească duhovnic, deoarece în 
cele duhovniceşti, tot ce nu e din povăţuire orânduită şi sub ocrotirea 
smereniei duce la înșelare şi la mai mare rătăcire, decât înseşi patimile. 

207. Prin acea prietenie a duhovnicului cu Dumnezeu, despre 
care nu ne mai tocmim, el va întoarce sau va atrage voia omului la voia 
lui Dumnezeu, făcându-l să vrea şi el ce vrea Dumnezeu. 

208. Duhovnicul va întoarce și mintea noastră de la atâta 
umblare pustie în afară şi o va face scaun al lui Hristos-Dumnezeu, în 
care sunt ascunse toate comorile cunoștinței și ale înțelepciunii 
(Coloseni 2, 3). 

209. Soțul preot poate fi şi duhovnicul soţiei. 

DUMNEZEU 

210. Pe Dumnezeu îl ai sădit, „inoculat”, latent, în structura ta 
spirituală. Tu eşti altoit cu un Om-Dumnezeu, absolut superior 
condiției tale pământeşti. Prin aceasta și tu est fiu al lui Dumnezeu. (...) 
Ne-a dat și nouă puterea să fim fiii lui Dumnezeu. Dacă cineva e 
conștient şi trăieşte această evidenţă interioară și pe celălalt plan al 
existenţei, unuia ca acela niciun rău nu i se mai poate întâmpla. Nici 
omorâți nu pot fi, pentru că într-înșii prezenţa divină e forţă care face 
deşartă orice zvârcolire a răului asupra lor. 

211. Singura concepţie fără greșeală și izbăvită de relativitate o 
are numai Dumnezeu - Absolutul -, începutul și finalitatea lumii. El e 
Singurul a Cărui concepţie face din haos, cosmos. 

212. Dumnezeu ne însoțește mereu și, pe măsură ce-L 
cunoaştem, viața noastră biologică și psihologică se străbate tot mai 
tare de adevăr şi de lumina cunoștinței. 


213. Dumnezeu se revelează smereniei. 

214. Pe când dreptul cunoaște un Dumnezeu personal, plin de 
iubire și apropiat oamenilor, păcătosul simte un Dumnezeu aspru, 
ascuns, amenințător, atotputernic şi tare departe. 

215. Despre Dumnezeu nimenea nu poate grăi cu competenţă 
absolută decât numai EL Însuşi, când străluceşte slava Sa pe chipul 
fiilor Săi, sfinţii. 

216. Dragostea lui Dumnezeu față de cel mai mare păcătos e mai 
mare decât dragostea celui mai mare sfânt pentru Dumnezeu. 

218. Dumnezeu nu uită de om cum uită omul de Dumnezeu. 

219. Cel mai frumos dar pe care îl putem face lui Dumnezeu e să 
ne dăruim Lui pe noi înșine, pe viață. Dumnezeu primește şi 
îmbrățișează, apără şi întăreşte un asemenea dar. Abia cu această 
dăruire a dragostei prindem putere asupra greutăţii, asupra neputinței 
şi căpătăm curaj în nevoinţe. Un duh nou se sălășluiește întru noi din 
clipa aceasta. Îl avem noi mai de demult, dar acum a prins el inima 
noastră în razele lui. Căci duh dumnezeiesc este dragostea care a făcut 
sfinți. 

219. Dreptatea lui Dumnezeu, deși cu milă, plătește fapta. 

220. Dumnezeu este pretutindeni, cu toată puterea, mila și 
ajutorul, pentru cei ce-L caută. 

221. Dumnezeu ne poartă de grijă în toate amănuntele vieții. 

222. Dumnezeu nu ne cere minuni. Acelea le face El. 

223. Este neînchipuit de mare nepotrivire între ce cer oamenii 
lui /de la Dumnezeu şi între ce cere Dumnezeu oamenilor. 

224. Cred că cea mai deformată ființă în capul oamenilor este 
Dumnezeu. 

225. Lumea întreagă condusă după legi împotriva lui Dumnezeu 
tot la Dumnezeu ajunge, dar la Dumnezeu ca „sfârșit” al lumii. 

226. Grija omului de Dumnezeu simplifică grija omului de om. 

227. Cât asculţi de Dumnezeu, atât ascultă și Dumnezeu de tine. 

228. Dumnezeu a făcut totul din partea Sa, mai urmează și 
partea din partea noastră. Deciziile acestea sau fuga de ele hotărăsc 
veşnicia noastră. 

229. Mărturisirea lui Dumnezeu cu prețul vieţii este prețul 
învierii oamenilor întru sfinţi. 

ENDOCRINOLOGIE, NEUROLOGIE 

ŞI PSIHOLOGIE 


230. Glandele care izvorăsc hormonii și se află în sectorul cel 
mai de jos al corpului au, pe lângă alte rosturi, şi pe acela de a da o 
configurație specifică, foarte energică şi netă, corpului întreg, fie ca 
bărbat, fie ca femeie. Mai au pe urmă rostul să stimuleze funcțiunea 
celorlalte glande, ale căror hormoni încă au misiunea să agerească şi să 
activeze alte funcțiuni, printre alte zone ale corpului. 

Toate împreună au rost și influență cu deosebire asupra 
sistemului nervos şi a capitalei sale, creierul. 

231. Instinctul, deşi e fără minte, totuși nu poate trece la faptă, 
fără învoirea minţii şi fără încuviințarea câtorva cenzuri. (Ce bine! Și ce 
rău, când însăși stăpânirea minţii e coruptă şi cenzura cumpărată!) 
Apoi, că hormonii, gloanţele instinctului, iau la țintă capitala sistemului 
nervos, creierul, nu pe vreo cale a lor aparte, ci, aflându-se în orice 
moment în toată structura sângelui, la cel dintâi motiv semnalat de 
ochi, deodată se şi reped în poarta forului de judecată, anunțând ocazia 
şi poruncile instinctului. De altfel, ochii, urechile, nările și gura sunt 
zone erogene; Tot atâtea porți de cremene și iască în care mediul din 
afară loveşte cu amnarul în mediul dinlăuntru și-l aprinde cu scânteile 
poftelor spre văpaia faptelor. 

Funcțiunile genezice se deşteaptă încă din vremea copilăriei, 
când mintea nu ştie să înfrâneze unele ca acelea. 

De ce oare e rânduiala de-a-ndoaselea? 

Dacă socotim datoria părinţilor de a-și supraveghea și de a-și 
preveni copiii la vreme, despre aceste noutăți gingașe, fireşte că 
răspunderea căderilor nu rămâne numai în seama copiilor sau a lui 
Dumnezeu, ci părinţii au să dea seama. Copiii se reazemă pe mintea 
părinților. 

În privinţă neurologică şi endocrină, deci după fire, aşa trebuie 
să fie: încă din copilărie să izvorască această energie interzisă, ca, sub 
acțiunea ei, să se dezvolte şi să se agerească întreg organismul şi cu 
deosebire sistemul nervos. Deci hormonii se dovedesc izvorând cu 
rost, dar acţiunea lor trebuie întovărășită de înfrânare, altfel creşterea 
sănătoasă a organismului şi a sistemului nervos ar fi profund alterată, 
atât organic cât și funcțional, fie că ar lipsi hormonii, fie că ar lipsi 
înfrânarea. 

EREDITATEA 

232. Intrăm în creştinism de mici, tare de mici, prin Botez. 
Atunci ni se „inoculează” creștinismul. Atunci suntem născuţi a doua 


oară din apă şi din Duh - Botezul (...) 

Și trec anii, pruncul se face copil, tânăr, student, asistent... 

Şi vin împrejurări neprevăzute, spontane, care trezesc 
străfunduri, sau fac apel la străfunduri cu care încă nu făcusem 
cunoştinţă. Aceste împrejurări pot declanșa adevărate crize ale rațiunii 
sau ale conştiinţei. Nerezolvate la timp în lumina unei rațiuni supreme 
a existenţei, pot duce la dezechilibru, la sinucidere, la nebunie, sau la o 
blazare care nu mai deosebeşte binele de rău, ceea ce tot un dezastru 
sufletesc este. 

Atenţie! Suntem invitaţi de o nevăzută orânduire a lucrurilor să 
facem apel, să aducem în sfera luminoasă a cunoștinței și resorturile 
latente ale ființei noastre, care, actualizate, depășesc prin frumuseţe şi 
putere tot ce agonisisem până aici şi prin frumusețea și puterea lor 
intrinsecă, să ne redea liştea şi echilibrul pe care rațiunea noastră 
omenească - oricât ar fi de antrenată cu știința sau filosofia - nu le-ar 
putea restabili. 

233. În realitate împrejurările, oricât de curioase ar fi - şi poate 
cu atât mai mult -, nu sunt decât excitanţii din afară care declanșează 
mecanismul nostru metafizic: creşterea noastră spirituală - devenim 
practic și real, conștienți şi de cealaltă dimensiune a existenţei, al cărei 
umil suport bilogic putem fi și noi, cei în cauză. 

234. Dacă omul călătoreşte neatent cu tranzitul său, poate 
ajunge la crize, la dezechilibru, la îndrăcire: pradă a unui duh rău sau a 
unor puteri rele, care-l scot clinic dintre oameni. 

235. Ereditatea, mediul şi destinul sunt factorii de căpetenie 
care configurează diferenţialele persoanei omenești. 

236. Forma, ritmul și durata; astea dau tonul în materie de 
ereditate. 

237. Problema eredității mai are un capăt, dincolo de biologie și 
probabilitate. Chiar numai factorul eredității, ca să fie cunoscut 
îndeajuns, depăşeşte limitele științei pozitive. 

238. lată Genetica modernă, dată în nucleu lui Moise de 
Mântuitorul însuşi prin revelaţie, acum 3500 ani pe muntele Sinai. Nu 
e nicio mirare: lisus avea conducerea spirituală şi înainte de venirea Sa 
în trup omenesc. Pe urmă, că iniția pe Moise în tainele eredității nu 
este nicio mirare, întrucât cine poate să cunoască mai bine omul, decât 
Cel ce l-a făcut şi i-a dat legile vieţii? Cuvântul acesta rămâne adevărat 
chiar dacă Dumnezeu ar fi făcut numai prima celulă vie și în ea ar fi 


comprimat toate posibilitățile ulterioare de dezvoltare, până la 
formele prezente şi viitoare, încă nebănuite de noi. Dacă va fi fost 
creația aşa, Dumnezeu e cu atât mai mare. 

239. Stăruim asupra faptului că lisus e creatorul omului și ca 
gen aparte și ca persoană îndeosebi până la sfârşitul vremii. În această 
creație conlucră cu părinții pământeşti, menajându-le libertatea, dar 
prevenindu-i că, în cazul când Îi calcă legile, calcă viața propriilor lor 
copii. 

„Eu, Domnul Dumnezeul tău, sunt Dumnezeu râvnitor, Care 
pedepsește vina părinţilor în copii până la al treilea și al patrulea neam 
- pentru cei ce Mă urăsc... Şi Mă milostivesc până la al miilea neam, 
către cei ce Mă iubesc și păzesc poruncile Mele (Deuteronom 5, 9 - 10). 

240. După textul Scripturii e clar că toată recesivitatea apare în 
părinți de pe urma vreunui păcat. Știința, neavând termenul, nu poate 
da răspunsul la întrebarea: Cum au apărut în ascendenți genezele 
defective, prin ce accident, sau după care legi? Sau, mai pe larg: Prin ce 
împrejurare, independentă şi anterioară procesului eredității, apar în 
cromozomi, de unde nu erau, aceste granule infinitezimale 
degenerative şi cu urmări dezastruoase, pentru o eventuală 
progenitură? Ca să răspund pe scurt, genezele recesive apar în 
ascendenți în chip independent, nu după legile probabilității, ci după 
legile care atârnă peste fărădelegi. 

241. Toate faptele omului, toate mişcările lui se înseamnă 
undeva, într-o nevăzută carte și se înseamnă și în sămânţa sa și cu 
aceasta își trage urmașii sub povara isprăvilor sale. 

242. Înainte de a exista ca persoane pământeşti, existăm ca 
gând, ca intenţie a lui Dumnezeu. 

243. De faptul că suntem oarecumva anteriori față de forma 
noastră pământească, Dumnezeu ne spune, învățându-l pe leremia, 
când acesta încerca să se apere de misiunea cu care-l rostuise pe 
pământ: „Înainte de a te urzi în pântece... te-am sfinţit şi te-am rânduit 
proroc printre popoare” (leremia 1, 5). 

244. Cine ştie, dacă nu El are de adus în viața pământească, în 
fluviul timpului, atâtea fețe omenești, încât numărul lor să împlineacă 
toate posibilitățile de configurație câte le oferă structura noastră 
genetică? (Numărul combinărilor ce se pot face cu cele 24 de perechi 
de cromozomi, se ridică la astronomică cifră de 282.429.536.481 de 
posibilități.) 


245. Ereditatea nu fixează poziţii fatale, din care nu putem ieşi, 
ci limite mai mult sau mai puțin fixe, după cum e vorba de o însușire 
sau alta, în cadrul cărora mediul ne fixează poziţia. 

246. Când mediul interior sau exterior e favorabil genezelor 
recesive, energia lor latentă nu întârzie să răbufnească prin 
subconștient asupra conștiinței, și astfel s-o înlăture, s-o întunece, 
ş.a.m.d. 

Tot într-o situaţie de contrast e și trupul ce se roagă. De aceea 
unii, nesuferind contrastul, rezolvă situația greşit: nu se mai roagă. 
Sfinții însă, purificându-şi trupul de patimi, au izbutit să-l aducă în 
armonie cu ţintele superioare ale conştiinţei, încât trupul lor prezenta 
multe din caracterele sufletului. Dincoace, multe din patimile trupului 
se fac și însușiri ale sufletului. 

247. E cu putinţă, pentru fericite excepţii, despovărarea de sub o 
moştenire mizerabilă? Da, e cu putinţă, cu preţul şi cu osteneala unei 
vieți curate. 

248. lisus Hristos decide, în infinitul mic, ce calități sau defecte 
să fie expulzate prin cele două globule polare, care cuprind jumătate 
din numărul cromozomilor, și nicidecum hazardul. El înclină să fie una 
sau alta din configuraţiile probabile pentru noi și sigure pentru 
Dumnezeu; El formează destinul nostru în așa fel încât o așezare 
specifică în infinitul mic să aibă urmări imense în configuraţia și în 
faptele noastre viitoare. Toate acestea le face contabilitatea absolută a 
lui Dumnezeu, care creează în dependență cu omul și potrivit cu 
faptele sale, ajungându-l cu răutăţile lui din urmă şi întorcându-i-le în 
brațe, sau iertându-l de ele, dacă s-a silit, prin lupta cu sine însuși, să-și 
dobândească iertarea. 

249. Ieşirea din înghesuirea aceasta nu e cu putință decât trăind 
prezenţa nevăzută a lui Hristos în noi, trăind învăţătura creştină în 
toate fibrele ființei, ceea ce face cu putință lui Dumnezeu să scoată 
afară, prin mecanismul eredității, neghina recesivă și, în vremea 
străduinţei celui în cauză, să facă să revină mulţime de geneze recesive 
în geneze dominante, ceea ce lui Dumnezeu Îi este foarte cu putinţă. 
Puterile credinței, amplificate de puterea şi binecuvântarea lui 
Dumnezeu, au influență nebănuit de mare asupra eventualelor noastre 
infirmităţi. 

250. Dumnezeu pe toţi îi trimite înzestrați şi în stare să fie 
drepți. Dar, trecând ei prin poarta nașterii pământeşti, iau în spate 


poveri părintești, care-i spetesc şi-i încovoaie spre pământ. Pe urmă, 
slăbiți de osteneala vieţii şi de mediul înconjurător, greu se vor decide 
să reprezinte cauza lui Dumnezeu. 

EREDITATEA ȘI MEDIUL 

251. Ereditatea nu fixează poziţii fatale, din care nu putem ieşi, 
ci limite mai mult sau mai puțin fixe, după cum e vorba de o însușire 
sau alta, în cadrul cărora mediul ne fixează poziţia. 

252. Energia de creștere şi orânduire a configurației nu apare în 
mod automat în cromatină, ci ca o reacţie a cromatinei față de un 
diferențial al mediului. Viața și organismul nu sunt o simplă 
actualizare a virtualităţilor native date în sistemul genezelor, ci un 
rezultat al interferenţei dintre aceste virtualități și mediu, în care 
configuraţia genezelor se dezvoltă. Surprindem la mijloc şi un mic cerc 
vicios, dar real: structura genezelor atârnă de mediul - de toate 
mediile - în care s-au configurat; iar dezvoltarea lor în filogeneză 
atârnă, pe lângă acestea, şi de toate configurațţiile mediilor viitoare, din 
tot parcursul creșterii. Desigur că și ideea aceasta nu poate fi împinsă 
până la absurd; dintr-un ou de muscă nu poți ajunge la un pui de găină. 
Acţiunea mediului nu e fără frâu; are margini, și încă bine definite, 
totuși destul de elastice ca să ne permită - zic specialiștii - ca printr-un 
mediu dirijat să obținem o muscă numai cu un ochi, sau cu trei ochi. 

A denatura firea e ușor, mult mai ușor, decât a scoate 
denaturarea introdusă în fire. Cu alte cuvinte, putinţele de dezvoltare, 
pe care le închide sistemul genetic, nu se reduc niciodată numai la una 
singură, ci la mai multe, chiar foarte multe. Din acestea foarte multe, 
mediul totdeauna alege una singură. 

253. De multe ori haosul îl anunță prima celulă a mediului: 
familia necreștină. 

EXTREMELE 

254. Au zis Părinţii că întotdeauna extremele sunt ale diavolului. 
Adică şi prea mare iubire de Dumnezeu - înainte de vreme - poate fi 
pricină de cădere: o iubire oarecum pământească, pătimașă, neliniștită, 
nesenină, necurată și pironită. 

FAPTELE BUNE 

255. Omul nu se poate odihni în fericirea contemplaţiei până nu 
a biruit în sine contradicţiile, tendințele rele, până nu şi-a unificat şi 
consolidat ființa ca să iubească numai binele. lar aceasta nu se poate 
realiza decât prin acțiune prelungită, prin fapte convergente spre bine, 


prin câştigarea deprinderilor neclintite în săvârşirea binelui. Căci 
simpla gândire la bine şi chiar simpla voință de a face binele, fără 
trecerea deasă - şi aceea o vreme regulată - la facerea binelui, nu 
numai că e departe de a realiza această armonie, unitate şi siguranţă, 
ci, dimpotrivă, trezeşte opoziția tendințelor contrare. Un om de teorie 
se ştie că e un om slab, măcinat de contradicții interne, mereu sporite 
prin reflexiunea care nu trece la fapte. 

256 a. Abia fapta aruncă o decizie în cumpăna acestor balansări 
şi care, mai ales prin repetare, aduce definitiv câștig la cauza 
tendinţelor bune. Nu degeaba virtutea înseamnă etimologic bărbăție. 

256 b. Când un om face ceva cu intenţii bune trebuie să iasă 
bine. 

257. lisus vrea ca fapta bună să izvorască natural dintr-o natură 
bună în chip dezinteresat, cum crește bobul de grâu şi cum izvorăște 
apa din stânci, fără să se preocupe de bunătatea lor. 

258. Faptele grăiesc mai tare și-s mai decisive sus. Să le avem ca 
dar, nu ca blestem. lată condiţia sine qua non a termenului „o turmă și 
un păstor”. 

FIREA OMENEASCĂ - CĂDEREA EI 

259. Oameni suntem toţi; om însă, numai din când în când câte 
unul: acela care nu-și dezminte obârşia divină; iar Om (cu „O” mare) 
numai Unul, lisus Hristos, Care pentru oameni, Dumnezeu fiind, S-a 
făcut Om. 

260. Ştiam şi până la El că avem o obârşie divină, că suntem 
nemuritori cu sufletul, că este un singur Dumnezeu, spiritual, nevăzut 
- ştiau aceasta şi dacii lui Zalmoxis de pe meleagurile noastre -, dar cu 
venirea lui lisus Hristos ca Om între oameni, în istorie, se repară 
structural firea omenească. 

261. Omul dintâi, zidit după chipul şi asemănarea lui Dumnezeu, 
avea toată făptura sa întoarsă spre Dumnezeu, Care se răsfrângea 
într-însul ca soarele într-un bob de rouă. 

Mintea, pofta şi iuțimea, sau cugetarea, iubirea şi voința, erau 
unite întreolaltă şi în aceeași vedere sau contemplare a lui Dumnezeu. 
lar trupul, deşi pământ, neavând în sine poftă pătimașă, întovărăşea - 
aşa zicând - contemplarea aceasta. Asta era temelia cea străveche, în 
care avea să crească de la chip la asemănare cu Dumnezeu. 

262. Potrivnicul a dat primul război cu Adam în rai şi prin el, cu 
noi cu toți, întrucât toți eram în Adam (Romani 5, 12). E primul război 


pierdut de om. Înfrângerea lui însă o repetă întreg neamul omenesc, 
mii de ani de-a rândul; iar ceea ce a făcut Adam facem și noi, fiecare. E 
limpede că la mijloc a fost o neascultare, o încovoiere a unei meniri 
dată omului de Dumnezeu (A se vedea şi Sfântul Maxim Mărturisitorul, 
Răspunsuri către Talasie, Filocalia vol. 3). 

263. lată cercul vicios pe care-l strângeau cu putere asupra firii 
omeneşti, Domniile şi Stăpâniile întunericului, îmbrăcându-se pe 
ascuns în simţirea cea după fire şi povârnind-o spre o lucrare contra 
firii şi contra ascultării de Dumnezeu. 

264. Căderea firii în ispită e totuna cu o sfărmare, care l-a făcut 
pe om bucăți. Astfel: 

Mintea i-a fost amăgită de mândrie şi slavă deșartă, crezând 
ispititorului, că va fi ca Dumnezeu, cunoscând binele și răul; 

Simţirea sau dragostea i s-a întors spre trup, care s-a aprins de 
poftă pătimașă; 

Voința sau iuțimea în spaimă și ruşine s-a întors și, văzându-se 
gol, s-a ascuns de Dumnezeu. 

lar când l-a strigat Dumnezeu pe nume, nu L-a mai văzut, ci 
numai L-a auzit, de vreme ce vederea conștiinței sale era acum 
întoarsă de la Dumnezeu la sine, căci s-a văzut gol. Deci, când să-și 
recunoască greşeala, mintea îi era slăbită, inima rănită cu iubirea de 
sine, încât cunoașterea lui decăzută scoase vinovat pe Dumnezeu 
pentru pustiirea sa. 

265. De atunci firea noastră se află în îndoită învrăjbire: 

L. Învrăjbrea lăuntrică: cu Dumnezeu; cu sine însuși; 

Il. Învrăjbirea în afară: cu semenii; cu firea toată. 

Învrăjbirea aceasta ne urmăreşte ca o lege de pedeapsă dată 
firii; ea întunecă chipul nostru cel după Dumnezeu. Dar sufletul nu s-a 
întunecat de tot, căci a mai rămas conștiința, ca o stea ce nu s-a stins de 
pe cerul Raiului şi mereu ne aduce aminte de obârșia noastră 
dumnezeiască și ne îmbie o refacere. 

266. Răutatea e o osândă, o moarte anticipată, care chinuieşte 
firea, dar nu e naturală, e o venetică în fire. Pe aceasta vrea Dumnezeu 
să o izgonească din fire, dar cu ajutorul omului, care a introdus-o în 
fire. I-a dat omului apostolia acestei misiuni: „lată eu vă trimit pe voi ca 
pe nişte miei în mijlocul lupilor”. 

Firea perversă şi firea curată, originară, stau laolaltă în raportul 
în care se afla un miel care bea apă dintr-un râu, față de lupul care se 


afla mai la deal și îi băga mielului de vină că-i tulbură apa, găsindu-i 
acestuia motivul „întemeiat” să-l mănânce. E absurditate multă și 
variată lipită pe fire. Misiunea lui lisus, dată și mieilor, e descojirea firii 
de absurditate, de sălbăticie, de caricatura existenţei: demonicul. 

Aceasta înseamnă că lisus contează pe un miez originar 
necontaminat, existent încă în fire, deşi comprimat, dar capabil să-şi 
recâștige dimensiunile și valoarea paradiziacă: miezul capabil de Har. 
Precum că acestea sunt așa, ne stau mărturie mieii lui Dumnezeu, 
sfinții în preajma cărora se îmblânzeau fiarele. 

267. Păcatul, sau decăderea firii, ne-a făcut să pierdem: pacea cu 
Dumnezeu, pacea dinlăuntrul nostru, pacea cu oamenii și pacea cu 
toată firea. Ne-am sălbăticit în toate părțile, cât aproape „să se teamă” 
şi Dumnezeu de noi. lată de ce şi fiarele fug de om. 

268. Firea omenească a fost asemănată cu câlţii, patimile cu 
focul. Dacă te atingi cu focul câlți fiind, patimile amorţite prin înfrânare 
se aprind prin simpla vedere. 

269. Nu suntem din maimuţă, dar mergem cu paşi repezi spre 
ea. 

FUMATUL 

270. Fumatul slăbeşte nu numai plămânii, ci şi mintea omului, 
încât credinţa nu o mai vezi atât de curat. 

271. Nu-l judeca pe cerşetor că fumează. 

GADARENII ŞI SUFLETUL 

272. Nimic n-a făcut lisus la întâmplare. Astfel S-a suit în 
corabie, cu un scop bine determinat: acela de a dezlega un suflet de 
muncile legătorului de demoni, care se chinuia în ţinuturile 
gadarenilor. 

Pe mare s-a stârnit fără veste o furtună. lisus a certat pe cine 
avea de certat din spatele vântului şi valurilor apei și s-a făcut liniște 
mare. 

De cealaltă parte a mării, Îl întâmpină pe lisus altă furtună, 
într-un suflet în care dracii stârniseră viforul cel mai de pe urmă al 
pustiirii și decăderii. Făcuseră dintr-un om o fiară care rupea lanţurile 
şi un criminal care pustiise aceea parte a gadarenilor. Diavolii îi 
dăduseră în locul însușirilor de om, fioroasa libertate de a fi între 
oameni un drac. Ei bine, totuși, omul acesta avea un suflet, lisus 
propovăduise în multe locuri că „sufletul este mai de preț decât toată 
lumea, şi ce-ar da omul în schimb pentru sufletul său?”. De aceea, cu 


prilejul îndrăcitului din Gadara, lisus o ia pe altă cale: arată cu o 
minune prețul unui suflet. A pus în cumpănă un suflet, al celui mai 
decăzut dintre oameni cu prețul, deocamdată, al unei turme de 2000 
de porci, nu încă cu toată lumea. Şi a dat pierzării turma de porci a 
gadarenilor, pentru mântuirea unui suflet. 

Cumpăna aceasta, între prețul unui suflet în ochii lui Dumnezeu 
şi preţul turmei de porci în ochii gadarenilor a ieșit cu scandal. Și poate 
tocmai scandalul ce a urmat pune mai bine în cumpănă valoarea 
sufletului, întrucât gadarenii au trebuit să mintă prețul sufletului pe 
care îl pierduseră ei în porci. 

Răi de pagubă cum erau, tot orașul ieşi întru întâmpinarea Lui și 
văzându-l Îl rugară să se ducă de pe hotarele lor (Matei 8, 34; Luca 8, 
37). Cu alte cuvinte, pentru paguba pe care le-a făcut-o „L-au dat pe 
Dumnezeu afară din hotarele lor”. Ei s-au declarat pentru porci, nu 
pentru suflet! lisus S-a conformat: „Intrând în corabie, S-a înapoiat”. 
Atâta avea de făcut: gadarenilor le-a dat un misionar. Şi un fost îndrăcit 
nu este un misionar de rând. 

GÂNDURILE 

273. E ştiut că pentru a scoate un gând rău din mintea cuiva, 
trebuie să i-o învălui de foarte multe ori cu cuvântul bun, ca s-o 
izbăveşti din robia gândului străin. Asta-i calea cea mai lungă: de la 
urechi la inimă. 

274. Gândurile pătimaşe nemărturisite sau simplu spuse au 
însușirea că se întăresc și se fac funii, cum zic părinţii, și trag mintea la 
învoire şi la faptă, care este păcat. 

275. Păcatul acesta este: înfrângerea morală a sufletului de către 
un gând rău. De aceea toate gândurile trebuie spuse înainte de a se 
întări şi de a birui mintea, căci de îndată ce sunt spuse le piere puterea 
de a obseda, asupri, stăpâni mintea. 

276. Şi gândurile bune trebuie controlate cu o altă conștiință, 
mai limpede. Controlul tuturor gândurilor e lege în călugărie. 
Neîntrebat nimic nu e bine, nici ce e bine, pentru că singur nu te poți 
apăra de săgețile slavei deșarte. 

277. „ Gândurile”, oricât de „nebune” ar fi, încă nu sunt înfrângeri 
şi păcat, oricât „se impun”, muncind mintea. Păcatul începe de la 
învoirea spre faptă şi fapta propriu-zisă. 

278. Toate patimile sau lucrările împotriva firii se ivesc mai 
întâi în minte, în partea cea mai subţire a făpturii noastre nevăzute. 


Aici vine un chip sau un gând al lumii acesteia şi stă ca o momeală. lar 
mintea, dacă e neînvățată sau neprevenită despre lucrătura străină, ca 
un miel neştiutor, vede lupul și se duce la el, crezând că e oaie. lar dacă 
lupul mai e şi viclean, se îmbracă în piele de oaie şi bietul miel neavând 
mirosul oii cercat, tot de-a zburda se duce în colții lupului flămând. 

279. Prima întâlnire între minte şi diavol e la linia momelii, pe 
care o flutură el în văzul minţii. Dacă mintea nu bagă momeala în 
seamă, vrăjmaşul stăruie cu ea, o arată mai sclipitoare, ca să o facă 
iubită minţii. Aceasta e a doua înaintare a războiului, sau asupreala. 
Dacă la asupreală a izbutit să fure mintea cu momeala și să o facă să 
vorbească împreună, avem înaintare la unire. 

Mintea însă se trezeşte c-a fost furată de gând străin și că se află 
în altceva decât în ceea ce-i era dat după fire; iar când îşi dă seama de 
ea însăşi și de cele în care se află, avem lupta cea de gând la o clipă 
hotărâtoare. Se va învoi mintea să meargă după momeală mai departe, 
sau se va întoarce de la dânsa? Aici e lupta și clipele sunt scumpe; și de 
cele mai multe ori viața întreagă a unuia sau a mulțime de inși atârnă 
de lupta nevăzută a câtorva clipe. Dacă întârziem să ne luptăm, se 
poate întâmpla ca fără veste să fim învăluiți la minte din partea poftei 
sau a iuțimii, asupra cărora încă aruncă vrăjmaşul aprinderea sa. Prin 
urmare, ostaş al lui Hristos, lupta trebuie dată grabnic şi după lege. 

280. Încă din Vechiul Testament se cunoaşte războiul cel de 
gând, despre care David scrie acestea: „Fiica Babilonului (înțelegețţi: 
«satană, satană»), dornică de pustiire, ferice de cel ce-ţi va plăti după 
fapta ce ne-ai făcut tu nouă; ferice de cel ce va lua şi va lovi de piatră 
pruncii tăi” (Psalmul 136, 8). 

281. Gândurile celui rău, nălucirile lui (ideiile fixe ale lui), 
momelile sale, aceştia sunt pruncii vaviloneşti sau „puii de drac”, după 
cum îi numeşte Sfântul Maxim Mărturisitorul. lar piatra este Hristos 
sau credința în El, temelia cetăţii sufletului, piatra cea din capul 
unghiului, pe care zidarii vremii de atunci n-au băgat-o în seamă 
(Matei 22, 42). (...) De piatra aceasta trebuie să lovim pruncii 
vavilonești. (...) De aceea Sfântul loan Scărarul zice: „Ca numele lui 
lisus Hristos, armă mai tare, în cer şi pe pământ nu este!”. Cerul este 
mintea şi pământul inima, în care trebuie să se depene rugăciunea 
neîncetată a preasfântului nume: „Doamne, lisuse Hristoase, Fiul lui 
Dumnezeu, miluieşte-mă pe mine păcătosul”, întorcându-se ca o armă 
mereu întinsă asupra vrăjmașului. 


282. Năvala de gânduri să nu descurajeze pe începători; toată 
grija să le fie să nu se nevoiască cu gândurile. A nu avea gânduri e tot 
aşa de cu neputinţă ca şi a crede că poți opri vântul, dar, cu orânduire 
dumnezeiască, vin şi vremuri fără furtună. 

283. Ferice de cel ce luptă duhovniceşte cu gândurile, lovindu-le 
de Piatra unghiulară a ființei omenești lisus. 

IERTAREA 

284. lertând, ştergi ce ierţi. Ce ierți la altul, ţie ţi se șterge. 
Judecata aceasta te scoate de sub judecată. 

285. lertarea noastră de la Dumnezeu e pusă, deci, în atârnarea 
de noi. Dumnezeu consfinţeşte pentru noi decizia noastră pentru alții. 
În cazul când, faptic, noi nu iertăm, rugăciunea noastră e întoarcere pe 
dos de faptele noastre și sună cam așa: Doamne, nu ne ierta nouă, căci 
nici noi nu iertăm altora! 

IISUS - CINE ESTE IISUS? 

286. Pentru noi lisus e Sensul vieţii și al Istoriei; reazemul ei în 
ispitele şi furtunile timpului. lisus e asemănarea după care tânjim şi 
însetăm de-a lungul deșertului lumii: originalul nostru, autenticitatea 
noastră, dar, mai mult decât acestea, lisus este Prietenul nostru, 
singurul care ne rămâne credincios şi nu ne părăsește niciodată. Şi mai 
mult: e Sfânta noastră Împărtășanie cu desăvârşirea: foamea noastră 
metafizică. 

287. lisus formulează o nouă ordine spirituală în om. lisus S-a 
integrat naturii omeneşti, de aceea El e mereu viu: şi vine ca ființă 
supremă, şi e vie în noi, ca ființă supremă și posibilitate nesfârşită de 
desăvârşire. 

„Nu ştiţi că Hristos e în voi? Afară, cumva, dacă sunteţi creştini 
netrebnici”. (II Cor. 13, 5). „Nu mai trăiesc eu, ci Hristos trăieşte în 
mine. Pentru voi, fiii mei, trăiesc durerile de mamă, până ce Hristos va 
prinde chip în voi” (Galateni 4, 19). Deci, cum spune Clement 
Alexandrinul: „Dumnezeu S-a făcut om, ca de la om să înveţe cum se 
face omul Dumnezeu”. Acesta e omul cel nou, făptura cea nouă, omul 
născut de sus, omul cu reflexul veșniciei lui lisus, răsfrânt în afară de 
chip, simplu în toată ființa Sa. Fiindcă lisus e omul cerului și S-a ţesut 
pe Sine în firea cea omenească, de aceea, EI Se impune tuturor 
oamenilor și tuturor veacurilor, cu atât mai mult cu cât ar vrea unii să 
scape de El. 

lisus cere istoriei decizia existenţei Sale. Dar istoria s-a arătat 


neputincioasă din primele ei zile. Aşa a rămas şi mai rămâne. Prin 
faptul că lisus S-a ţesut destinului omenesc și prin faptul că omul 
trebuie să se decidă ce face cu lisus, se explică de ce istoria omului e 
aşa de zbuciumată şi veşnicia lui e aşa de hărțuită și muşcată de șerpii 
îndoielilor şi ai contrazicerilor. Așa se explică de ce pentru lisus 
oamenii s-au iubit și s-au urât, s-au măcelărit şi s-au ajutat, au 
cunoscut extremitățile pasiunii şi ale jertfei. De El a atârnat roata 
conștiinței, a frumosului și a rătăcirii. El este forța interioară pe care 
forța veacurilor n-au putut-o istovi. Amintirea Lui e vie pretutindeni, 
pe zidurile bisericilor și ale școlilor, pe vârful clopotnițelor, pe toate 
drumurile, la căpătâiul paturilor şi al mormintelor. Distrugeţi 
ferestrele de biserici, luaţi icoanele din altare și de pe la case! Viaţa lui 
lisus umple muzeele şi bibliotecile. Daţi foc Liturghierelor, 
ceasloavelor şi cărţilor de rugăciune; Îl veţi descoperi pe El şi toate 
cuvintele Lui în toate cărțile literaturilor, ba chiar și cei care-L 
blestemă nu fac altceva decât să-L mărturisească fără să vrea prezenţa 
Lui. 

Răsunetul tuturor romanilor, stăpâni ai lumii, a încetat odată cu 
zilele lor şi cine se mai gândește să moară pentru faima lor postumă? 
În jurul multora s-a făcut mai multă gălăgie ca în jurul lui lisus; iar 
după mii de ani, numai în jurul lui lisus își pun oamenii problema și 
astăzi, pe viață şi pe moarte, ca-n primele zile. 

Numai cineva mai viu ca romanii şi care e cu adevărat un idol 
nemincinos al omului, poate înteți lupta aceasta permanentă între 
oameni. Și astăzi, ca în ziua Naşterii Sale, unii îl iubesc, iar alţii îl urăsc. 
Oamenii sunt antrenați înșiși într-o patimă pentru Patima Lui, iar alţii 
într-o patimă pentru iubirea Lui. Unii sunt în destinul lui lisus, iar alții 
fără destin, nici sens. Deci, dacă întrebarea: „Cine este lisus?” a crescut 
în veacuri și cere fiecărei generaţii un răspuns decisiv, noi nu putem 
răspunde decât într-un glas cu Tatăl, într-o rostire cu îngerii, într-o 
propovăduire cu apostolii, într-o mărturisire cu mucenicii și cu toţi 
sfinţii şi într-o afirmare cu toată creştinătatea a doua milenii: „Acesta 
este Fiul lui Dumnezeu, Mântuitorul lumii”. Salutul permanent al 
fiecărui Toma, din îndoiala omenească și certitudinea dumnezeiască. 

Dacă cineva a ajuns la siguranţa aceasta și poate acoperi cu 
viaţa, în acela s-a născut lisus, naștere care deschide calea veşniciei, 
încă fiind în veac. Cu lisus se naște și explicația omului și explicația 
lumii. 


Cine este lisus? - s-a întrebat Irod, care aflând de la magi cine-l, 
L-a osândit la moarte, crezând că omorând 14.000 de prunci, va scăpa 
de lisus. S-a întrebat Irod Tetrarhul, care auzind toate câte făcea lisus, 
nu se dumirea ce să creadă despre Dânsul. 

Se întrebau cărturarii şi fariseii, smintindu-se pentru formalități 
înfrânte; se întrebau cine-l acesta de iartă şi păcatele? 

Se întrebau până și apostolii cine-l acesta că ascultă de El 
vânturile şi marea? 

Şi s-a întrebat un șir întreg de nedumeriți. 

S-a întrebat puterea lumească. 

S-a întrebat toată trufia minții. 

S-a întrebat toată necredinţa. 

Toţi aceştia L-au refuzat, L-au osândit și L-au omorât pe lisus și 
aceasta s-a întâmplat permanent în istorie. Cine este lisus pentru noi? 

Pe contemporanii lui lisus îi înțelegm că le era greu să-L creadă 
pe Dumnezeu. Dar după dovada învierii Sale, după dovada dumnezeirii 
Sale, după apariţia Sa mai presus de fire, prin uşi încuiate, petrecere 
nevăzută cu oamenii, arătându-Se lui Pavel şi altora din veac în veac, 
nu mai putea fi fără răspuns. 

Răspunsurile teologice sunt știința. 

De aici, pentru noi, lisus e sensul vieții, reazimul și în ispite și în 
furtuni. Asemănarea după care tânjim şi însetăm de-a lungul 
deşertului vieţii. Originalul nostru, autenticitatea noastră. 

Dar mai mult decât acestea este prietenul nostru care sigur nu 
ne părăseşte niciodată; e Sfânta noastră Împărtășanie, cu desăvârşire 
şi foamea noastră metafizică. (...) 

288. Împăratul însuşi. Se va face slujitorul celor ce L-au aşteptat 
cu toată fiinţa. De altfel, acesta e lisus: Împăratul slujitor al destinului 
omenesc. lisus a reîntors sensul existenţei iarăși în Ţara de obârşie: 
Împărăţia Sensului şi a explicaţiei depline. 

Atunci se va odihni sufletul omului de neliniștea sa. 

Dar întrucâtva se linişteşte sufletul omului și până atunci: 
ştiindu-le acestea precis. 

lată o făclie (cunoștința în parte) până vine Lumina. 

IMAGINAȚIA 

289. Riscurile imaginaţiei sunt ocolite în duhovnicia răsăritului 
(nălucirile false). 

De aceea, Răsăritul meditează fără imagini, chiar contra 


imaginilor, chiar vedeniile reale le refuză, nu din rea credință sau din 
împotrivire, ci din grija de a nu greşi, primind orice. Și se știe că 
Dumnezeu nu se supără când se stă pe acest punct de vedere. Singura 
pomenire ortodoxă este aceea care nu pune niciun tipar pe minte, care 
nu statorniceşte nicio imaginaţie sau imagine. Exemplu: „Adevăr”, 
„Duh”, Numele lui lisus din rugăciunea călugărilor: „Doamne, lisuse 
Hristoase, Fiul lui Dumnezeu, miluieşte-mă pe mine păcătosul”. 

(Exemple practice: fiindcă noi nu putem fi contemporanii lui 
lisus, este lisus contemporanul nostru peste veacuri. Inspirăm 
atotprezenţa Sa în Prea Sfânt Numele Său și expirăm aerul stricat al 
păcatelor noastre. Inspiri Duhul Sfânt, Duhul lui Dumnezeu și expiri 
duhul rău din tine.) 

INSTINCTELE 

290. Ca neamul oamenilor să dăinuiască şi peste triajul morții, 
Dumnezeu a sădit în fire câteva legi fundamentale numite instincte (...) 
care sunt norme fixe de viață. Numai omul poate interveni cu voinţa, 
cu libertatea și cu funcţia conştiinţei să modifice natura acestor norme 
fixe. 

Această modificare a funcţiei instinctelor, când nu e păstrată în 
starea lor originară, poate fi făcută în două sensuri opuse: înspre 
dereglarea lor, când devin patimi și, în sens opus, înspre convertirea 
sau sublimarea lor, prin virtute, prin luptă metodică, prin nevoinţă. 

291. Cum devine „patimă” un instinct sădit ca lege de existență a 
firii? lată răspunsul unui profesor creştin de medicină: „Împlinirea 
oricărui instinct al firii e însoţită de o plăcere. Omul, numai omul, din 
toate viețuitoarele, vrea să despartă funcţia biologică a instinctului în 
două: vrea să separe rostul instinctului de plăcerea ce-l însoțește, 
alegându-și plăcerea şi refuzându-i rostul”. 

Omul reușește această denaturare, căutată intenţionat - arbitrar 
- dar în dauna sănătății, cu prețul pierderii libertăţii, a dereglării altor 
instincte superioare, cu inevitabile urmări ereditare ș.a.m.d. 

292. În creier funcționează un centru de cenzură (medical 
„inhibiția”) care are la dispoziție tot mecanismul biochimic necesar 
(neuro-psihic, neuro-endocrin, neuro-motor, neuro-static), capabil să 
aprobe sau să frâneze tot ce obligatoriu trebuie să treacă pe la acest 
centru de informaţie. 

293. Între cenzura minţii (centrul inhibitor al creierului) şi între 
puterea de impunere a forţei oarbe se creează o tensiune, o luptă, 


război chiar, sau dezechilibru total. 

Instinctele, câtă vreme cineva nu iese din rânduiala lor, nu-i dau 
omului lupte, pentru că acestea primesc aprobarea, satisfacerea şi 
rostul lor concret. Cum însă marea majoritate a oamenilor au dereglat 
rostul normal al acestor forțe oarbe ale firii - urmărind exclusiv 
plăcerea ce-o conferă, dar refuzând rostul -, oamenii au ajuns în robia 
patimilor. În cazul robiei, cenzura minţii a slăbit considerabil şi 
patimile conduc mintea, iar omul şi-a pierdut libertatea. Omul care a 
ajuns rob patimilor sale nu mai are mărturia conştiinţei pentru faptele 
sale - care a ajuns într-un fel de „adormire”, ca în somn, deşi conștiința 
nu doarme; e într-o stare de necredinţă, de uitare de Dumnezeu, omul 
trăieşte în stare de păcat. Căci „păcat” aceasta înseamnă: înfrângerea 
morală a conștiinței de către satana, prin patimile trupului. 

294. Forţa instinctelor - forțele oarbe ale firii, altfel în serviciul 
vieții rânduite -, creşte când degenerează în patimi, întrucât ele au 
slăbit stavila cenzurii rațiunii, iar de acum caută să o surpe cu totul și 
lumina conștiinței să o stingă. 

295. O mare dizarmonie constă în faptul că instinctul bărbatului 
e în conflict cu instinctul femeii. Instinctul bărbatului vrea mereu 
femeia, ca prilej al descărcărilor sale genezice. Instinctul femeii însă e 
maternitatea. Copilului până se desprinde de mamă, îi trebuie doi ani, 
deci, după rânduiala firii, trebuie să fie lăsată în pace. 

Deci, ce va face bărbatul? Sau îşi va perverti soţia, făcând-o să 
umble și ea după plăcerea pătimașă, căutând să scape de rostul firii 
sale, sau o va face criminală, punând-o să-și ucidă în pântece ființa fără 
apărare, sau va practica scârba onaniei cu femeia sa (Facere 38, 9), 
păzind-o de rostul zămislirii, dar necinstind-o, cum nu se mai poate 
spune. Alţii recurg la sterilizare, alții la aventuri, sau la lupanare. Un 
atare bărbat nu-şi va mântui soţia prin nașterea de fii (1 Timotei 2, 
15), ci o va osândii cu ucigașii şi curvarii, printre care și el de 
asemenea va fi (Apocalipsă 21, 8). 

Prea puţini sunt bărbaţii care-şi stăpânesc instinctul irațional, 
prin puterile raționale ale sufletului, reglementându-l potrivit cu rostul 
său originar. Şi iarăşi, şi mai puţini sunt cei ce convertesc energia prin 
înfrânare, săltând sensul firii la rosturi mai presus de fire. 

296. Plăcerea, căutată numai pentru ea însăşi, cheamă repetarea 
din ce în ce mai deasă a actului, până ce ajunge la distrugerea 
sistemului nervos. Mai mult chiar: ea aprinde organismul și-l împinge 


până dincolo de posibilităţile sale funcționale; ea provoacă frângerea 
oricărei cenzuri morale și-și duce supuşii până la doaga nebuniei. 

ISPĂŞIREA 

297. Când dreptatea lui Dumnezeu se întoarce asupra noastră a 
sosit vremea de plată sau ispășirea. Ispăşirea nu-i o pedeapsă de la 
Dumnezeu, ci un mijloc de înţelepțire, o îndreptare mai aspră. lar 
fiindcă dreptatea lui Dumnezeu mereu ține cumpănă între faptă şi 
răsplată, putem vorbi chiar de legea dreptăţii, ca o lege milostivă, prin 
care ne curăţim de petele faptelor rele. În vremea ispășirii, când vin 
asupra noastră strâmtorările, dacă le răbdăm de bunăvoie, neumblând 
cu ocolirea, ne ajută Dumnezeu; iar de nu vrem să primim cele ce vin 
peste noi, că nu le înţelegem, nu ne ajută Dumnezeu, deşi El ar fi vrut. 

298. Pe când dreptul cunoaște un Dumnezeu personal, plin de 
iubire și apropiat oamenilor, păcătosul simte un Dumnezeu aspru, 
ascuns, ameninţător, atotputernic și tare departe. Dar sunt păcătoşi cu 
totul vrăjmași lui Dumnezeu, care nici nu îngăduie să li se zică 
păcătoși. Aceştia nu sunt împreună-lucrători cu Dumnezeu. Peste 
lucrul lor trebuie să vină corecturi divine. Așa se face că simțim un 
Dumnezeu atotputernic, care restabileşte, peste voinţele oamenilor, 
echilibrul creaţiei și echilibrul vieţii, stricat de fărădelegile oamenilor. 
Acţiunea aceasta a lui Dumnezeu, prin care constrânge faptele 
oamenilor cu urmările lor, o numim ispășire. 

Ispășirea e un chip de veghe a lui Dumnezeu în destinul insului 
şi în destinul neamurilor. Dar cu toate că răul se pedepseşte prin sine 
însuși, iubirea divină dă totuși putință de ieșire din înfundătura 
răutății ce se pedepseşte pe sine însăşi: de se va găsi cineva să stea bun 
pentru fraţii săi înaintea lui Dumnezeu. 

299. De obicei oamenii stârnesc cu faptele lor anumite furtuni 
nevăzute: acestea tot în capul lor se întorc, dar în chipul cel mai văzut 
cu putință. Dumnezeu, știind de mai-nainte sfârșitul tuturor a, 
rânduieşte fiecăruia ispășiri în lumea aceasta. 

ISPITELE 

300. Vrăjmașul, ca să-și ajungă ţinta fărădelegii, îmbie sufletului 
ispita întâi, cea prin plăcere, aducându-i momeli plăcute la vedere şi 
bune la gustare, potrivite cu fiecare putere frântă a sufletului în parte. 

301. Deşi înzestrați cu darurile Botezului, totuși n-am scăpat de 
războiul momelilor. Momeala nefiind păcat, e permisă de Dumnezeu să 
cerce cumpăna libertăţii noastre. 


302. Sfântul Marcu Ascetul ne lămureşte: Hristos prin Cruce și 
prin Harul Botezului „slobozindu-ne de orice silă, n-a împiedicat 
aruncarea gândurilor în inimă. Aceasta pentru ca unele din ele, fiind 
urâte de noi, îndată să fie şterse; altele, fiind iubite, în măsura în care 
sunt iubite să și rămână; şi astfel să se arate şi Harul lui Dumnezeu și 
voia omului, ce anume iubeşte: ostenelile din pricina Harului, sau 
gândurile din pricina plăcerii”. Aici stă pricina pentru care noi, deşi 
botezați, totuşi mai avem trebuinţă și de al doilea Botez, al pocăinţei, 
întrucât nu suntem ca îngerii neschimbabili. 

303. Încercările şi neliniştile vremii au și ele un rost: ne 
provoacă la găsirea sensului ce-l avem în Dumnezeu, ca ultim reazim 
etern al liniştii, iar pe de altă parte ne conduc la găsirea de noi înşine, 
ca făpturi renăscute în Dumnezeu și ajunse la libertatea spiritului. 

304. Câtă vreme mergem în voia valurilor, în voia firii povârnite 
spre păcat, n-avem nicio luptă, nu ne trezim din cursele vrăjmașului 

(2 Timiotei 2, 26); stăm de bună credință că mergem bine, ne 
isprăvim zilele în fericire şi coborâm cu pace la iad! Dar de îndată ce 
aflăm ce înzestrare avem şi ne trezim spre ce trebuie să fim, puterile 
iadului vor sări să ne ceară socoteală pentru nesupunere. Dar nu vor 
sări cu toată urgia răutățţii, că nu le lasă Dumnezeu, ci cu vicleşuguri și 
curse, cu minciuni şi cu înfricoșare și cu alte nemaipomenite zavistii. 
Pe de altă parte, se vor folosi de unelte ale lor (loan 8, 44), oameni 
amăgiţi de ei, care le-ar face toate câte-i învaţă dracii - dacă ar fi după 
ei. De aceea zice înțeleptul: „Fiule, când vrei să te apropii să slujeşti 
Domnului, găteşte sufletul tău spre ispite” (Înţelepciunea lui lisus 
Sirah 2, 1). 

305. Zice un Sfânt Părinte: „la ispitele şi îndată nu mai e nimeni 
care să se mântuiască”. Războiul ispitelor e focul care lămurește ce 
suntem fiecare: lemne, pietre, aramă, paie, câlți sau „pământ şi cenușă” 
(Facere 18, 27), aurul smereniei - dulama lui Dumnezeu. 

306. Războiul duhovnicesc seamănă întrucâtva cu războiul 
lumii. Și unul și altul te desface de viața aceasta. Numai ispitele, 
necazurile şi tot felul de încercări ale războiului nevăzut izbutesc să ne 
tocească pe deplin gustul de lumea aceasta și să ne ducă la un fel de 
moarte față de lume, care-i smerenia deplină și condiţia de căpetenie a 
rugăciunii neîncetate. 

307. Dacă mintea se va afla iubind o momeală străină şi sfatul 
viclean, va înclina cumpăna liberei alegeri spre momeala și sfatul 


străin. Așa se deschide spărtură în cetate şi se năpustesc puhoaie de 
vrăjmași care aşteptau ascunși afară. Și repede urmează jalnică 
pustiire în cetatea sufletului: împlinirea cu lucrul şi repetarea faptei 
aceleia, până ajunge deprindere sau obicei. 

308. De unde atâta pustiire? De la o clipă fără de Dumnezeu a 
minții, clipă în care vrăjmașul i-a furişat undița iadului pe gât, învăluită 
meșteșugit într-o momeală a unui lucru sensibil al lumii de aici. 
Potrivnicul ispitește cu momeala plăcerii pe tot omul spre patima spre 
care-l prinde că are povârnire mai mare: pe cel aplecat spre trup, cu 
desfrânarea; pe cel înclinat spre gânduri, cu înțelepciunea veacului 
acestuia (1 Corinteni 1, 20), care pe mulți i-a rătăcit de Dumnezeu şi pe 
puţini i-a întors; pe cei dornici de Cuvântul lui Dumnezeu îi ispitește cu 
Biblia (2 Petru 1, 20), încât în zilele noastre se văd mulţi călători la iad 
cu Scriptura în mână. Toţi cei ce umblă după plăceri, de orice fel, nu 
vor scăpa de primejdii, căci sub orice plăcere e încolăcit un șarpe. 

309. Videanul are două feluri de momeli, după iubirea omului, 
care înclină fie spre pierzare, fie spre mântuire. Este și o „ispită a 
mântuirii” în care au căzut mulţi înșelaţi, zicând că-s mântuiţi, când de 
fapt ei n-au săvârșit nici alergarea şi nici după lege n-au luptat. Este şi 
ispita sfințeniei, este și ispita misiunii sau a trimiterii de la 
„Dumnezeu”, precum este și ispita muceniciei. În toate aceste ispite 
cad cei ce ocolesc osteneala, minţile înguste, care spun că nu mai au 
nimic de făcut, decât să creadă şi să se socotească a fi şi ajuns sfințenia, 
misiunea, mucenicia şi celelalte năluci ale minţii înșelate. 

310. Câte unii mai aprinşi la minte, fie de la fire, fie de la boli, 
neavând cercarea dreptei socoteli, scâncesc în inima lor după daruri 
mai presus de fire, îmbulziți nu de vreo virtute, ci de iubirea de sine. 
Având aceştia iubire fără minte pe care vor să o cinstească cu daruri 
mai presus de fire, Dumnezeu îngăduie duhului rău să-i amăgească 
desăvârşit (2 Tesaloniceni 2, 11) ca pe unii ce îndrăznesc să se apropie 
de Dumnezeu, necurațţi la inimă. De aceea, pentru îndrăzneală, îi dă pe 
seama vicleanului să-i pedepsească. Astfel, când atârnă de la 
Dumnezeu o atare pedeapsă pentru oarecare, îl cercetează satana 
luând chip mincinos al lui Hristos și, grăindu-i cu mare blândeţe, îi 
trânteşte o laudă cu care-l câştigă fulgerător și poate pentru totdeauna, 
ca pe unul ce, pe calea cea strâmtă (Matei 7, 14) şi cu chinuri ce duce la 
Împărăţie, umblă după „plăceri duhovniceşti”. Iată-l cu momeala pe 
gât. De-acu, după oarecare şcoală a rătăcirii, când încrederea îi va fi 


câștigată desăvârșit şi îi va fi întărită, prin potriviri de semne 
prevestite ajunge încrezut în sine și în hristosul lui, încât și moarte de 
om e în stare să facă, întemeindu-se pe Scriptură. 

311. Iubind cele rele, pe firul acestei iubiri, intră vrăjmașul în 
cetate; adică prin cele de-a stânga, relele. Când însă vede că nu poate 
amăgi pe om cu cele de-a stânga, sare în cealaltă margine, de-a dreapta 
de tot, căutând să-l amăgească, ca să-i dea omul crezare. Îi trânteşte o 
laudă pentru mulțimea credinței în Dumnezeu și a iubirii virtuţii, și-l 
îndeamnă ca fără măsură şi fără întrebare să se silească în acestea. Pe 
unul îl trezea la rugăciune, silindu-se să-i strecoare în minte și în inimă 
părere mare despre sine, precum că pe „el' îl trezesc „îngerii” la 
pravilă. Sau dacă cel ochit spre înşelare nu-i chiar așa de virtuos, îi mai 
îngăduie să fumeze, să bea, zicându-i gândurile că-i trebuie putere și 
nu-i păcat. Pe unul l-a săgetat arătându-se în chipul lui „Hristos” şi 
spunându-i: „Pentru dumneata mai răsare soarele!”. Douăzeci şi cinci 
de ani pe urmă l-a mai dăscălit, ca să ajungă să se creadă pe sine căele 
fiul omului din Scriptură şi dreptul judecător, care va despărți oile de 
capre şi va întemeia Împărăţia lui Dumnezeu pe pământ, şi că în zilele 
lui va fi sfârşitul şi judecata, care se va face prin el. (De fapt era 
sfârşitul judecății sale, pe care o vedea, nu la sine, ci în afară, la toată 
lumea.) De fiecare dată când îl zorea credința aceasta trecea, după câte 
o ispravă, şi pe la casa de nebuni. 

312. De aceea sunt îngăduite încercările, fiindcă numai ele coc 
sămânța pe pământ, a „dumnezeilor” după har. 

IUBIREA 

313. Iubirea de Dumnezeu și iubirea de oameni în care atârnă 
toată Legea și Prorocii (Matei 22, 37 - 40), împlinindu-le lisus ca 
nimeni altul, prin aceasta se vedea limpede că lisus e Dumnezeu şi 
Dumnezeu este iubire (1 loan 4, 8). Pe acestea două ni le-a dat ca 
porunci. Aci stă taina pentru care poruncile lui Dumnezeu bat pe 
vrăjmașul, când are cine le trăi. Căci iată: Dumnezeu. Se ascunde în 
poruncile Sale, după cum ne asigură Sfinţii Marcu Ascetul (Sfântul 
Marcu Ascetul, Despre legea duhovnicească, Filocalia, Sibiu, 1946, ed. 
I, vol.1, p.249; şi ed. II, vol.1, Sibiu, 1947, p. 247) şi Maxim 
Mărturisitorul (Sfântul Maxim Mărturisitorul, Capete gnostice, 
Filocalia, Sibiu, 1947, ed. I, vol.2, p.193). 

Trăirea acestor porunci arde pe diavol așa de cumplit, încât 
acesta răscoală puterile iadului şi cu ele ațâță pe oamenii lumii, care-s 


biruiţi de el, şi-i năpusteşte împotriva lui lisus și a oricărui ucenic al 
Lui. 

314. „Dacă doi dintre voi se vor învoi pe pământ în privinţa unui 
lucru (mântuirea) pe care îl vor cere: se va da lor de către Tatăl Meu, 
Carele este în ceruri. Că unde sunt doi sau trei adunați întru numele 
Meu, acolo sunt şi Eu în mijlocul lor” (Matei 18, 19 - 20). 

Cuvintele acestea, pe lângă înţelesul literei, mai au și următorul 
înțeles: pământul este trupul, iar mai cu deosebire inima; cei doi sau 
trei sunt puterile sufletului care, dacă se vor învoi pe pământ, 
adunându-se într-un gând, va fi şi Dumnezeu în mijlocul lor. Unirea 
puterilor sufletului pe pământul inimii, înseamnă iubirea, căci numai 
ea uneşte cele învrăjbite. lar iubirea, cerând ceva de la Dumnezeu, 
Tatăl răspunde celor doi sau trei de pe pământ, dăruindu-le iubirea Sa 
din ceruri, care este Fiul Său, şi așa ne aflăm având pe Dumnezeu, 
Carele este iubire, în mijlocul nostru. 

315. Minunea adunării puterilor sufletului, învrăjbite de fapta 
ucigașă a păcatului, nu e cu putinţă decât în numele lui Dumnezeu. 

Rugăciunea neîncetată a fericitului nume: „Doamne, lisuse 
Hristoase, Fiul lui Dumnezeu, miluiește-mă pe mine păcătosul”, după 
îndemnarea Sfântului Pavel: „Neîntrerupt vă rugați”, săvârşeşte 
minunea unirii în dragoste a celor învrăjbite întreolaltă de păcat. 

316. lubirea înclină libertatea ca pe o cumpănă. 

317. „Aşa a iubit Dumnezeu lumea încât și pe singurul Său Fiu 
L-a dat, ca tot cel ce crede într-Însul, să nu piară, ci să aibă viață 
veșnică” (loan 3, 16). E mai mare iubirea aceasta decât iubirea care a 
creat lumea. De data aceasta stăvilarele dragostei se ridică şi aceasta 
se naşte pe pământ, în persoana lui lisus, pârjol de Cer în inimile 
oamenilor. 

318. Dragostea în Duhul lui Hristos, în trei vârste se vede: 

În iubirea aproapelui ca pe tine însuţi (Matei 19, 19); 

În iubirea mai mult ca pe tine însuţi - iubirea de vrăjmaşi (Matei 
5, 44); 

În iubirea ca jertfă pentru oameni (loan 15, 13). 

Până la măsura iubirii de vrăjmași sunt datori să ajungă toți 
creștinii, care au de gând să se mântuiască; pe când la vârsta a treia a 
iubirii, foarte puţini ajung. 

319. Iubirea n-are marginile omului, nici spaţiul, nici timpul; nu 
piere niciodată, e puternică, încât străbate dincolo de mormânt și 


ajunge pe cel iubit; străpunge iadul care nu-i poate sta împotrivă şi 
străbate cerul. 

320. Iubirea e însușirea lui Dumnezeu prin care a creat lumea 
văzută și nevăzută și toată făptura care-L cunoaşte de Tată e 
străbătută de iubire. Dacă am stărui cum trebuie în iubirea aceasta fără 
margini, s-ar răsfrânge şi în noi obârșia noastră divină, chipul şi 
asemănarea fiilor cu Tatăl, am avea şi noi mulţime de însușiri 
dumnezeieșşti, prin har nu prin natură, în primul rând n-am fi aşa de 
mărginiţi într-o mulțime de privințe. 

321. Iubirea e calea cea mai scurtă şi mai presus de orice cale, 
spre desăvârșire (1 Corinteni 12, 31); printr-însa avem înăuntrul 
nostru Împărăţia Cerurilor. 

322. Focul iubirii divine, de dragul Adevărului, între potrivnici 
se aprinde şi se menține. 

IUBIREA DE SINE 

323. Sfântul Maxim Mărturisitorul numește iubirea de sine 
„primul pui al diavolului”. Ea e cealaltă parte din piedica a doua ce ne-o 
stârneşte potrivnicul în noi înşine: iubirea trupească de sine, 
începătura mândriei. Împotriva ei ne-a cerut Mântuitorul să ne 
hotărâm pentru lepădarea de sine, zicând: „Oricine voiește să vie după 
Mine să se lepede de sine, să-şi ia crucea sa în fiecare zi şi să-mi 
urmeze Mie” (Luca 9, 23). Lepădarea aceasta însă o poate face numai 
cine s-a ridicat cu mintea mai presus de cele deşarte și s-a desfăcut din 
toată dragostea lumească şi şi-a strămutat puterea dragostei sale, 
toată, către Dumnezeu. Sau, cu alte cuvinte: pe cine l-a ajutat 
Dumnezeu să iasă din legăturile iubirii de lume, îl ajută să iasă și din 
legăturile dinlăuntru ale iubirii de sine. 

324. Iubirea trupească de sine şi plină de trufie, numai 
dragostea aprinsă a lui Dumnezeu o poate scoate și desăvârşit s-o facă 
scrum, prin umilinţele cu care o arde. 

325. Noi nu prea putem ști în câtă primejdie ne bagă iubirea de 
sine, dar o putem deduce din purtarea de grijă a lui Dumnezeu, Care, 
cu iubire de oameni, ajută mântuirea noastră, îngăduind încercări, 
certări și ocări peste capul nostru, cu rostul ca să ne scârbim de noi 
înşine şi să ni se tocească tot gustul de cele de aici, căci altfel nu putem 
muri nouă înșine ca să vrem lui Dumnezeu (Galateni 2, 19). De aceea 
toți Părinţii au fugit de laudă și au iubit ocara și toată năpăstuirea, ca 
pe unele ce ucid puii vicleni și aduc mult folos de la Dumnezeu. 


326. Cei ce prin darul lui Dumnezeu se izbăvesc şi de legăturile 
dinlăuntru ale iubirii de sine, se poartă şi se mărturisesc pe ei înșiși 
străini şi călători (Evrei 11, 13) aici pe pământ. De aceea „suspinăm în 
acest trup, dorind să ne îmbrăcăm cu locuința noastră cea din Ceruri” 
(2 Corinteni 5, 2). 

327. „Puiul de drac” al iubirii de sine, făcându-se bărbat şi ajutat 
prin vedenii mincinoase de tatăl său, tatăl minciunii, strâmbă mintea 
bietului om, încât i se va părea păcatul virtute dumnezeiască. Ba încă, 
omorând pe cei ce nu cred că el, i se va părea că face slujbă lui 
„Dumnezeu” (dumnezeul care l-a înșelat pe el) (Numerii 25, 7 - 13). 

328. Cu îngăduirea lui Dumnezeu, Satana îi cerne și îi culege pe 
toţi cei ce mai umblă în lumea aceasta după plăceri, chiar duhovniceşti, 
numai să-i prindă, că încă nu s-au lepădat desăvârşit de iubirea de sine 
şi de orice spurcăciune a vieţii, după atâta şi atâta propovăduire a 
Bisericii: căci patima aceasta face pe om să cadă, lovit de săgețile 
laudei şi să se trezească cu mintea înșelată și sărită din socoteala 
smereniei. 

329. Precum în viața pământească lucra Harul asupra celor ce se 
sfințeau și sporea în ei iubirea, iar la dezlegarea lor din trup, rămânând 
în Împărăţia Harului, acesta sporeşte, desăvârşind în ei iubirea; aşa 
prin contrast, în starea de iad a conștiinței, în împărăţia fără de Har, 
lucrează demonii asupra sufletelor chinuite şi sporesc în ele ura. Ura 
aceasta care nu poate face nimic, zvârcolirea neputinței furioase, ura 
demonilor care chinuiesc sufletele şi văd că nu isprăvesc nimic, ura 
aceasta arde, ura aceasta infernală e focul nestins, care nu luminează 
nimic. Sufletele acelea, care s-au amăgit de poftele lumii, de slava 
deşartă şi de trufia vieţii (1 loan 2, 16), înşelate de iubirea de sine care 
le-a povățţuit la toate poftele, iată-le înecându-se în ura care le arde și 
care s-a întărit peste ele ca o mare împărăție a răului. În această 
împărăție infernală i-a dus iubirea de sine, primul pui al diavolului și 
tată a toată amăgirea. 

Într-o așa împărăție au să sufere toţi cei ce n-au scos cu 
desăvârşire iubirea de sine dinlăuntrul lor, ci au mângâiat-o cu toate 
plăcerile și i-a surprins moartea încă neînțelepțiți la minte şi necurățiți 
la inimă. Au plecat cu nădejde, le rămâne nădejdea. Şi dacă se va afla 
cineva dintre rudenii sau urmași, ca să împlinească pentru ei faptele 
iubirii, cu acestea acopăr mulțime de păcate și-i scot din moarte (Tobit 
4, 10). lar dacă Dumnezeu nu pune nimănui în gând să împlinească 


mila și pocăința pentru ei, e semnul că nu are planul să-i scoată din 
muncă. 

IUDA - IUDELE 

330. Structura lui era o dizarmonie, un haos. De aceea satana 
întru ale sale a intrat. 

331. luda nu mai este un anonim, de acum luda este o mare 
putere: a devenit o minte satanică. „Marele Iuda”. lată oamenilor mici, 
o cale de a ajunge „mari'. De acum Iuda va fi prototipul tuturor 
trădătorilor. 

luda va avea ucenicii lui până la sfârşitul lumii, care aceeași 
treabă o vor face-o: vânzând, reclamând, trădând, dând la moarte: 
părinți, fraţi, surori, bărbați, preoți, sfinţi... Iuda multiplicat, vinde pe 
lisus mereu. 

Fiii diavolului îi cumpără lui luda ucenici. Și cu preţuri derizorii 
fiindcă se îmbie mulți. 

ÎMPĂRĂȚIA LUI DUMNEZEU 

332. Împărăţia lui Dumnezeu are două vârste. 

Prima vârstă a Împărăției lui Dumnezeu e deodată cu venirea lui 
lisus între oameni. El e Fiul şi energia spirituală a Împărăției. El, născut 
în fiecare suflet prin Duhul Sfânt, în suflete devenite fecioare, se 
multiplică - aşa zicând - dar neîmpărţindu-se, locuind deodată între o 
mulțime de fraţi, făcându-i oameni cerești, chiar dacă după omul 
dinafară aceştia sufăr toate umilinţele și necazurile veacului acestuia - 
şi mai ales dacă le sufăr mulțumind și binecuvântând pe Dumnezeu 
întru necazuri. 

Împărăţia, în vârsta ei primă e nevăzută; e mai mult dedusă din 
„răbdarea sfinților”. Ea nu are decât o evidenţă interioară pentru cel ce 
o trăieşte şi, în lipsă de argumente decisive, el nu are decât afirmarea 
ei prin jertfa vieţii - ultimul cuvânt. 

În acest interval al Împărăției nevăzute creştinul se bucură întru 
necazuri, arde într-însul focul aruncat de lisus pe pământ: focul iubirii 
de oameni. 

În rezumat, Împărăția lui Dumnezeu e oriunde se află un om 
centrat lăuntric de lisus. Nu e o împărăție de vedenii - cum cer 
oamenii. Aci se pune accentul pe virtute, nu pe daruri neobișnuite sau 
viziuni. „Cea mai minunată viziune e un om care se distinge prin 
puritatea și smerenia sufletului său” (Halkiu, Sancti Pahomii, Vitae 
Graecae, Bruxelles, 1932, Vita prima 48). 


A fi luminat de cunoștința de Dumnezeu, curat şi smerit cu 
inima, e singurul argument valabil al Împărăției. Într-un așa suflet se 
străvede lisus. El nu trebuie să vorbească, e destul să existe; existența 
lui grăiește mai tare decât cele ce ar spune. 

A doua vârstă a Împărăției lui Dumnezeu va veni pe văzutele: ca 
fulgerul de la răsărituri până la apusuri, fiindcă e deodată cu a doua 
venire a lui lisus, în slavă și mărire. 

Până atunci Împărăţia lui Dumnezeu e contestată; - vinovăția o 
purtăm şi noi „creștinii netrebnici” (2 Corinteni 13, 5) -, dar atunci va 
fi afirmată de însuşi Împăratul Cerurilor. Nu numai afirmată: ci de 
istov desfășurată, din nevăzută ce era, în slava ei orbitoare și 
transformatoare de eon, în Cer nou și pământ nou (Matei 19, 28). 

Creştinismul e văzut ca a doua creaţie a omului. Când va veni 
Împărăția lui Dumnezeu, întru slava ei orbitoare, toată făptura se va 
înnoi - dar „ca prin foc” - și va deveni spirituală, înghițită de slavă și 
statornicită pentru nesfârșitul veşniciei. 

Şi când te gândeşti că în fiecare om - luat la întâmplare - e 
ascunsă Împărăţia lui Dumnezeu, în grăunte nevăzut: desăvârșirea, 
niciunul din „necazurile de față”, (fie ele mii de ispite, fie și cercarea cu 
moartea), nu pot să ne despartă pe noi de dragostea lui lisus, Cel ce ne 
lucrează desăvârșirea, destinul şi obârșia noastră de fii ai lui 
Dumnezeu. 

O astfel de zare a destinului nu se deslușește însă omului care 
nu vrea să sufere nimic. 

333, Împărăția cerurilor, comprimată într-o sămânță mică, a 
luat-o un Om și-a aruncat-o în grădina Sa, lumea și s-a făcut (creștinul) 
copac mare și păsările cerului s-au sălășluit în ramurile lui. 

Împărăţia cerurilor nu este pentru păsări, ci pentru oamenii 
care trăiesc „ca păsările” - mai desprinse de pământ şi firea 
pământească, trăind mai după firea lor cerească trăind mai „în grija lui 
Dumnezeu” decât în grija vieții. Păsările acestea sunt „vulturii” care se 
vor aduna ca să judece lumea (I Cor. 6, 2), când pământul va fi stârv. 

334. Împărăţia lui Dumnezeu este un aluat pe care l-a luat o 
femeie (Sfânta Fecioară Maria) şi l-a pus în trei măsuri de făină (în 
firea omenească de acum întreită): sufletul, trupul și Duhul, până a 
dospit toată. 

335. Pentru veşnicia noastră în împărăţia lui lisus nici prețul 
vieţii şi niciun alt preț nu este prea mare. 


336. Necazurile de acum nu sunt vrednice de a fi în cumpănă cu 
slava noastră viitoare. 

337. Sunt multe chipuri de a intra în Împărăţia lui Dumnezeu, 
dar numai o singură ușă: lisus. 

338. Dacă nu puteţi înţelege Împărăţia lui Dumnezeu, cel puţin 
primiți-o ca un copil în care nu se întâmplă nicio răvășire dialectică. 

339. lisus nu ne lasă numai cu presimţirea - chiar întărită - a 
Paradisului pierdut, nu ne lasă cu o simplă certitudine a inimii - pe 
care de fapt o are oricine care-şi vinde averea (marea avere „eul”, 
„conştiinţa eului”, conştiinţa de „sine”) și o dă săracilor -, ci ne 
vorbeşte de făclia aprinsă a cunoaşterii acestei Împărăţii şi a aşteptării 
ei stăruitoare. 

ÎNDUMNEZEIREA 

340. Firea întreagă suspină după arătarea fiilor lui Dumnezeu 
(Romani 8, 19), adică după îndumnezeirea omului. În cale stă 
infirmitatea firii şi o putere potrivnică nevăzută care caută să 
înfrâneze sufletul de la un zbor mai înalt decât viaţa veacului acestuia. 

ÎNFRÂNAREA 

341. Este o corespondenţă între trup şi suflet, între calitatea 
trupului şi calitatea sufletului; o  întrepătrundere ondulatorie. 
Presupuneți o noapte cu lună și un lac liniştit, în care cineva aruncă 
două pietre în puncte diferite; se văd valurile apei, întretăindu-se în 
cercuri și, pe ele, mișcându-se, petece de lună. Cam așa ceva ar fi 
atingerea sufletului cu undele trupului, deşi sufletul e de altă natură, 
nu mai puțin deosebită de trup decât oglindirea de lună pe vălurelele 
apei. Şi totuşi se răsfrâng întreolaltă. 

342. Hormonii, prin trup, influențează spiritul; într-un fel al 
bărbatului și într-alt fel, al femeii. Astfel bărbatul dobândeşte, pe lângă 
configurația  vigorii anatomice şi sentimentul virilității sale. 
Intelectualitatea biruie asupra sensibilităţii; puterile minţii se 
dovedesc creatoare. Cu alții e activ; înclinat mai mult spre tiranie, 
decât spre supunere; mai curând spre brutalitate, decât spre bunătate. 
Cu cât notele diferenţiale sunt mai accentuate, cu atât avem de-a face 
cu un caracter mai agresiv. Mi se pare că tot aici trebuie căutat și 
suportul trufiei. 

Poate de aici îşi are obârșia faptul că, mai ales bărbaţii, nici lui 
Dumnezeu nu vor să se supună, iar când se aprind la mânie, nu găsesc 
cuvânt mai expresiv ca înjurătura de Dumnezeu şi de toate cele sfinte. 


Caracterul agresiv al masculului se observă ca o notă comună și în firea 
animală. Omul gândeşte cu toate organele sale. 

343. Foliculina, hormonul feminin, are o acţiune cu totul 
diferită. Astfel, pe lângă configurația anatomică, proprie destinului de 
mamă, îi păstrează totuși însușirile copilăriei: voce subțire, înfățișare 
de copil, prietena copiilor; mai mult sensibilă decât intelectuală, mai 
mult primitoare decât creatoare. Presimte prin instinct, nu prin 
judecăți. Mintea ei e inima. E înclinată mai bucuros spre suferință și 
supunere, decât spre asuprire și dominație și, după Scriptură, veşnic 
atrasă (preocupată) spre bărbat (Facere 3, 16). 

Deci, dacă am socoti numai capătul fiziologic al deosebirii 
bărbat-femeie, găsim o mare disonanță. Tot rostul fiziologic al 
bărbatului - ca de altfel al întregului regn animal - nu e altul decât 
aventura, cu prima întâmplată în cale. 

Bărbatul e poligam din fire - aşa ca evreii de odinioară și ca 
turcii de dăunăzi. Înțeleptul Solomon avea o mie de femei, însă i-au 
plătit femeile bine - că l-au smintit la minte, încât s-a lepădat de 
Dumnezeu (3 Regi 11, 3 - 4). 

Tot rostul şi configurația femeii e maternitatea. Chiar și 
mântuirea ei e condiționată de naşterea de fii - dacă stăruie cu deplină 
înţelepciune în credinţă, în iubire şi în sfințenie (1 Timotei 2, 15). 

Între instinctul poligamic şi instinctul maternității e un adevărat 
conflict biologic și pricină de tragedii. Ce vrea unul, nu corespunde cu 
ce vrea altul. Drept aceea, li s-au dat oamenilor normele divine și 
minte, ca să trăiască într-o rânduială după fire - rânduială morală și 
spirituală, dispuse ierarhic - iar nu să-şi facă de cap, trăind împotriva 
firii, împotriva moralei, împotriva spiritului, cu totul anarhic, ceea ce 
de multe ori au să plătească cu capul, sau ei, sau urmașii lor. 

344. Organismul întreg și îndeosebi sistemul nervos se dezvoltă 
bine datorită și hormonilor genezici - însă numai sub o cenzură de 
înfrânare. De aceea, până la căsătoria legală, toţi tinerii trebuie să fie 
curați, cu fecioria păzită, şi băieţi şi fete. Minunea e și cu putinţă și cu 
trebuinţă. 

345. Bărbaţii cu un sistem nervos rezistent sunt capabili de 
înfrânare. Pe când slabii, nervoşii, dezechilibraţii devin și mai anormali 
în urma înfrânării poftelor lor genezice. Persoanele tari se fac mai tari 
prin această formă de asceză. 

ÎNJURĂTURILE 


346. Aşa sunt gândurile de hulă: răbufniri de păcură în raza de 
soare. 

347. Faptul dragostei trupeşti lasă o puternică impresie în toată 
pivniţa ființei, în acea zonă de nouă zecimi a subconştientului. Aci, 
fapta, rezumată în simbol, se sedimentează ca un conflict cu conștiința. 
Cenzura morală astupă un depozit de dinamită, după ce n-a reuşit să-l 
refuze. O înjurătură de Dumnezeu e explozia acestui depozit. lată de ce, 
când înjură bărbaţii folosesc cuvântul - ce nu se scrie - al iubirii 
trupeşti. Partea de înjosire și păcat a acestei iubiri pe care o simt în 
trupul lor, le izbucnește din subconștient și, cu ea, izbesc furios 
cenzura morală şi idealul de dragoste - pe Dumnezeul celui pe care-l 
înjură. O înjurătură e un moment de îndrăcire a mâniei, o clipă de 
întunecare a minţii - aşa plăteşte cenzura conştiinţei negrija de mai 
înainte. 

Înjurăturile dovedesc, prin urmare, că această iubire între 
trupuri a fost închisă într-un blestem, într-o rușine și într-o necesitate. 
Totul,  schematizat în simboluri, coboară în întunericul 
subconștientului. Când deci pe unii cu cenzura slabă - înţelegeţi 
genetic slăbiciunea aceasta - îi scoate din sărite vreo împrejurare 
oarecare, afluxul de sânge și fiere la creier face de li se întunecă orice 
conștiință şi încep rafalele înjurăturii. 

348. Unii înjură pe Dumnezeu pe față. Alţii îl înjură când se 
roagă. Situaţia îngrozește pe cei ce pătimesc neputința asta. Ea vine, 
din cât se poate vedea, din poveri ereditare, din fapte consumate, din 
auzire, din conţinutul memoriei conştiente sau inconștiente, printr-un 
mecanism al suprapunerii de imagini, și anume, peste cele cuvioase, 
cele necuvioase, stârnite de hormoni, sau, în sfârșit, prin mecanismul 
de contrast. 

349. Înjurăturile au aceeaşi obârşie ca hulele; numai că unele 
sunt învoite de minte, celelalte sunt cenzurate. De aceea vinovăția 
celor de pe urmă e neasemănat mai mică. Hulele dovedesc o vinovăţie 
mai veche nu una de acum. Ele sunt o pedeapsă, însă nu duc la 
nebunie, cum se tem cei mai mulți. Înjurătura însă îl dovedeşte pe 
respectivul că, cel puţin în momentul acela, e un iresponsabil, deci 
dezechilibrat în structura genetică, în mediul umoral, în serviciul de 
cenzură și în sistemul nervos. Temniţa îi deschide porțile şi-l va lua în 
braţe, de nu va fi cu luare-aminte. 

350. Mai bine o rugăciune pentru cel care înjură decât 


observaţie. 

ÎNTRISTAREA 

351. Întristarea e chipul unui suflet cu luminile stinse. 

ÎNVIEREA 

352. lisus ne aduce învierea - firul transcendenţei noastre, pe 
care ni-l leagă de inimă. 

353. Învierea este noul stâlp de foc, care conduce de două mii de 
ani neamul creştinesc prin pustia acestei lumi. Din lumina lui este făcut 
destinul care ne atrage Acasă. 

JERTFA 

354. Nici Dumnezeu n-a avut alt cuvânt mai tare decât jertfa. 
Jertfa e maxima apropiere a voinței și iubirii lui Dumnezeu de 
libertatea omului. Ea e hotarul de atingere între voința divină și 
libertatea omului. 

JUDECATA DREAPTĂ A LUI DUMNEZEU 

355. Dumnezeu nu pedepseşte toată răutatea tuturor, aici, și 
numaidecât; precum nici nu slăveşte bunătatea tuturor, aici, şi 
numaidecât. Chiar dacă ar face așa, atunci și oamenii ar face binele de 
frică; mântuirea ar fi de silă, iar nu o faptă a libertăţii şi a dragostei. 
Apoi, dacă repede ar pedepsi tot răul, Dumnezeu ar fi un fricos, un 
neputincios, micit la o măsură omenească sau cel mult îngerească, și 
ne-ar da să înțelegem că se teme de rău și-și apără stăpânirea - cum 
fac oamenii. Ci tocmai pe faptul că îngăduie răilor să-şi facă de cap și-i 
lasă pe oameni neînfricați de pedeapsa năprasnică, ne dovedește 
atotputernicia Sa, veșnic liniștită asupra răului - atotputernicie asupra 
căreia, prin virtutea credinţei, stăm liniștiți și noi, primind palmele și 
scuipările răului, ca pe niște mărturii ale neputinței aceluia, în fața 
atotputerniciei lui Dumnezeu, Care ne întăreşte cu liniștea Sa. 

Cu aceea că nu pedepseşte răutatea numaidecât, îi întinde ispită 
puternică, să se desăvârşească şi ea, spre pedeapsă sigură în ziua 
judecății. lar, dacă, totuşi, uneori pedepseşte năprasnic vreo 
fărădelege, o face ca să mai pună frâu răutăţii între oameni și, mai ales, 
să nu scadă în credință începătorii şi să nu se piardă dintre oameni 
cunoştinţa răsplătirii după fapte. 

Deci, ori că răsplăteşte, ori că nu răsplătește, fie binele, fie răul, 
un lucru e sigur: că vine o răsplată sigură şi veșnică şi că biruieşte 
binele asupra răutății. Apoi, prin răbdarea multor neștiuţi de oameni, 
atotputernicia şi dreptatea lui Dumnezeu sfărâmă mereu porțile 


iadului, cu puterea Bisericii văzute și nevăzute. 

356. O judecată dreaptă şi veşnică nu se face decât chemându-se 
toți martorii, toți oamenii, din toate vremile, să-și vadă toate faptele şi 
să-şi cunoască toate urmările lor și pe dreptate să-și ia plata veşnică. 
Atunci mateloțţii lui Columb vor vedea turma de nebuni pentru care au 
să dea seama, că le-au adus cu fapta lor germenele nebuniei. Luther se 
va vedea pricinuitorul puzderiei de secte, iar înșelaţii lui se vor apăra 
şi ei de urgia judecății, zicând: „Doamne, Doamne, au nu în numele Tău 
am profeţit şi cu numele Tău am scos demoni şi în numele Tău multe 
minuni am făcut?” Dar capătă răspunsul: „Niciodată nu v-am cunoscut 
pe voi. Duceţi-vă de la Mine, cei ce lucraţi fărădelegea!” (Matei 7, 22 - 
33) şi vor merge cu lucrătorii fărădelegii toți cei ce-au ascultat de ei. Și 
aşa mai departe, fiecare va vedea și va culege roadele, nebănuit de 
mari, ale faptelor sale, fie bune, fie rele. Căci viața pământeană era 
vremea semănatului, iar viața viitoare, vremea secerișului. 

357. Pe pământ sunt adeseori puzderii de legi omenești; la 
judecata lui Dumnezeu sunt numai două: legea iubirii de Dumnezeu și 
legea iubirii de oameni, în care se cuprinde toată Scriptura. În loc de 
dosare, sunt cărțile morţii și Cartea Vieţii, în care-s scrise toate faptele 
oamenilor. 

358. În ziua judecății se împlineşte desăvârşit cuvântul „Mila şi 
adevărul merg înaintea Ta” (Psalm 88, 15), căci atunci oamenii vor fi 
întrebaţi despre: 1. faptele iubirii și 2. mărturisirea dreptei credinţe, 
după cuvântul: „Cine se va ruşina de Mine şi de cuvintele Mele în 
neamul acesta preacurvar și păcătos, și Fiul Omului se va ruşina de el 
când va veni întru mărirea Tatălui Său, cu sfinţii îngeri” (Marcu 8, 38). 

Mila și adevărul, iubirea și curajul mărturisirii lui Dumnezeu, iar 
pe de altă parte, ura și minciuna, acestea îi despart pe oameni în două, 
în buni şi răi, precum desparte păstorul oile de capre; oile de-a dreapta 
şi caprele de-a stânga. 

359. Pentru o greșeală vremelnică, o pedeapsă veşnică? 

Întrebarea aceasta zvâcneşte aproape în toate minţile. 
Într-adevăr, pentru că n-ai fost milostiv cu săracii, frații mai mici ai lui 
Dumnezeu, pentru că nu le-ai dat să mănânce, nu i-ai îmbrăcat, nu i-ai 
primit când erau străini, nu i-ai cercetat când erau în temniță, numai 
pentru atâta vină, făcută într-o viață scurtă, se poate ca Dumnezeu să 
te dea focului și diavolilor să te muncească în vecii vecilor? Ce taină ar 
putea răspunde și la întrebarea aceasta? 


Totuşi este răspuns: Cel flămând și însetat, gol, străin şi bolnav 
şi, peste toate acestea, în temniţă, în înţelesul tainic, nu sunt numai 
săracii, ci Mântuitorul lisus Hristos însuși, pe care îl avem noi, în 
fiecare, de la Botez. 

360. Față de Hristos lisus din noi și de Duhul Său cel Sfânt, 
temelia și viața noastră cea după Dumnezeu, putem avea în vremea 
vieții noastre pământești una din cele două atitudini: fie trădarea lui 
Iuda, fie iubirea lui loan. De la acestea se decide soarta noastră în vecii 
vecilor. Dacă am trăi anii lui Matusalem tot așa am face. 

Prin urmare: „Nu este nedreptate la Dumnezeu”, când ne dă o 
plată veşnică pentru o mică decizie. 

361. Mulţi oameni, mai puternicii veacului, sunt refractari 
propovăduirii cuvântului, dar unii din ei se biruiesc de ultimul cuvânt 
al sfinților, cel acoperit cu preţul vieţii. La urma tuturor este dreapta 
judecată a lui Dumnezeu şi este dreaptă pentru că la toți Dumnezeu 
le-a prilejuit o mărturisire a cuiva şi deci nu vor avea cuvânt de scuză 
că n-au auzit de Dumnezeu. 

Aceasta este rațiunea ascunsă a Providenţei: toată lumea ispitită 
să se ciocnească de lisus. 

LEPĂDAREA DE LUME 

362. Lepădarea de lume are două trepte. Întâi ne lepădăm de 
lumea din afară și de tot ce ne-ar putea ţine legaţi de ea. În al doilea 
rând ne lepădăm și de toate asemănările noastre lăuntrice cu lumea. 
Acestea sunt patimile, năravurile şi toate slăbiciunile noastre 
personale. 

363. Să desăvârşim lepădarea de lume cu lepădarea de sine. 

364. Lepădarea de lume e o convingere, pe care poţi s-o ai și-n 
mijlocul lumii stând, precum poţi să n-o ai în mijlocul pustiei 
petrecând. 

LEPĂDAREA DE SINE 

365. Lepădarea de sine nu este cu neputinţă sau înfrângere. 
Dimpotrivă, e descătușarea unei foarte mari puteri sufletești. Mărturie 
la îndemână ne stau însăși prilejurile. Dacă le câștigăm, adică ne 
comportăm prin ele după Duhul lui Dumnezeu, simțim în suflet o pace 
şi o creştere sufletească. Pe când, dacă le pierdem, adică ne comportăm 
după om sau după patimi, simțim o tulburare, o mustrare de conștiință 
şi o împuţinare sufletească. Lepădarea de sine dovedește credinţa şi 
dragostea pe care o avem către lisus. Din aceasta izvorăşte o mare 


trăire sufletească. Lepădarea de sine trebuie să ne-o facem a doua 
natură, ca să ne însoțească toată calea călugăriei şi să caracterizeze 
călugăria. 

În felul acesta seacă izvorul şi rădăcina patimilor. 

366. Lepădarea de sine nu se realizează dintr-odată sau o dată 
pentru totdeauna, ci trebuie timp şi răbdare. Timp pentru deprindere 
şi răbdare pentru greutatea ei. Răbdare trebuie să avem mai întâi cu 
noi înşine, ca să nu cădem în întristare, apoi trebuie să aibă și alții 
răbdare cu noi, până deprindem desăvârșit lepădarea de sine. Dacă 
învăţăm practic lepădarea de sine și sporeşte dragostea în inima 
noastră, răbdarea încetează de a mai avea înfăţişarea negativă, de 
necaz și se schimbă în bucurie, cu toată întristarea mea sunt covârșit 
de bucurie. 

367. Când avem lepădarea de sine şi dragostea, ocara ni se face 
ca lauda și lauda ca ocara. Răbdarea mai este și nevoinţă, adică 
pedepsirea de bunăvoie a firii cu tot felul de osteneli. 

368. Bobul care nu vrea să moară, fie chiar și de grâu, nu mai 
aduce nicio roadă. 

369. Mântuirea se lucrează numai pe ruinele egoismului. 

LIBERTATEA OMULUI 

370. Libertatea omului înclină orientările sale, undeva în centrul 
timpului, iar urmările acestei înclinări sunt mai neprevăzute ca ale 
unei linii ce descrie diferite unghiuri mici, la centru, dar nemăsurat de 
mari la infinit. 

371. Omul are nevoie de Dumnezeu, garant al libertăţii sale și 
care are libertatea absolută, a armonizării totului. De aceea libertatea 
omului este îngrădită „în soroacele” timpului. Numai a lui Dumnezeu 
este neîngrădită în niciun fel de timp, ci întrucâtva de libertatea 
omului. 

372. Libertatea omului cu libertatea lui Dumnezeu stau în 
acelaşi raport ca timpul cu eternitatea. 

373. Dumnezeu întrucât prevede mişcările libertății omenești, 
singur El ştie şi deține etapele timpului cât va mai fi timp. 

374. Ce ușor poate face Dumnezeu ochi sănătoşi. Scuipă pe cei 
bolnavi, pune mâinile pe umerii orbului şi-l întreabă: „vezi?”. Şi vede. 

Evidenţa divină n-are nevoie de nicio sprijinire. Totuşi vedem că 
necredința îi stăvileşte evidența. Deci credința este o decizie a 
libertății. Căci numai despre libertatea omului știu că se hotărăște 


numai până la un punct atotputernicia lui Dumnezeu. 

Decizia de a crede în Dumnezeu sau de a fi ateu, firește este o 
faptă a libertăţii - sensul pozitiv al libertăţii. 

Cu nonsensul, sub orice formă l-a întâlnit lisus, dar n-a putu face 
nimic. Aparent lucrurile arătau pe lisus neputincios. În schimb lisus îşi 
ascundea atotputernicia slavei, rezervată pentru a doua venire, când 
deciziile negative ale libertății omenești, nu-l mai sunt stavilă. Atunci 
acestea nu mai au îngăduire. 

375. Cine nu se va lepăda de sine nu va fi liber. 

LUMEA - LUMESCUL 

376. Omul care s-a hotărât să iasă din calea păcatelor sau din 
gâlceava fărădelegilor, se va trezi deodată că i se vor ridica împotrivă 
(2 Timotei 3, 12) trei vrăjmași, unul după altul. lar vrăjmaşii mântuirii 
sunt aceştia: lumea, trupul şi diavolul. Pe aceștia îi arată ca atare toţi 
Sfinţii Părinţi. 

Prin „lume” se înțelege categoria păcatului, adică turma 
oamenilor necredincioși (loan 1, 10), cei ce din toată voia s-au unit cu 
sfaturile dracilor (1 loan 3, 8). E lumea pentru care nu s-a rugat 
Mântuitorul (loan 17, 9). E gura satului, gura vecinului şi, de multe ori, 
gura și faptele celor dintr-o casă cu tine (Matei 10, 36). Aceştia, sau 
lumea, îți iartă orice ticăloşie ai face, oricât ai îndărăpta cu sufletul, dar 
nu te iartă nicidecum să le-o iei un pas înainte și să te faci mai bun. 
Oamenii aceştia ai lumii au o ciudată rușine de a fi buni. Bunătatea ta îi 
arde şi se trudesc să te scoată de vină cu tot felul de ponoase. „Lumea” 
e veacul viclean (Galateni 1, 4), placul oamenilor (Efeseni 6, 6) şi slava 
deşartă (1 loan 2, 16). Gura lumii grăieşte ale stăpânitorului ei (1 loan 
5, 19). De aceea avem poruncă: „Nu iubiţi lumea, nici cele din lume: 
pofta trupului, pofta ochilor și trufia vieţii, care nu sunt de la Tatăl”. 

(1 loan 2, 15 - 16). 

Cine vrea să biruie această primă piedică în calea mântuirii, are 
la îndemână aceste trei: răbdarea, iertarea și rugăciunea. 

377. Cine vrea să biruie lumea e dator să ia arma rar folosită a 
iertării, oricâte necazuri ar pătimi de la oamenii lumii acesteia, ca unul 
ce vede că fraţii săi stau legaţi într-o robie străină, în întunericul 
necunoștinţei de Dumnezeu și de ei înșiși. 

378. Cine vrea să biruie lumea se roagă Tatălui său în ascuns sau 
în gând, pentru orice fiu al lui Dumnezeu, oricât de întunecată purtare 
ar avea și oricâte rele i-ar face. Căci răbdarea răului, iertarea fraţilor şi 


rugăciunea în ascuns au mare putere înaintea lui Dumnezeu, căci 
pentru ele biruie EI în locul omului, întorcând spre bine cele pornite de 
la lume cu răutate. Stăruind în acestea te-ai făcut pricină de mântuire 
şi pentru fratele tău din lume. 

MAICA DOMNULUI 

379. Maica Domnului este crinul neamului omenesc. 

MARTIRII 

380. Creştinului nu-i poate face rău nici cel care-l omoară. 

381. Să ne îngrijim mai ales de cei care vor primi mucenicia în 
prigoana de la sfârșit. 

MÂNDRIA 

382. Neascultători, oamenii tari de cap și betegi la minte de 
fumul mândriei, nu au parte de darurile sfatului. Căci, părăsind sfatul 
cel bun dat la vreme și Dumnezeu îi părăseşte și-i lasă în sfatul cel rău. 

383. Viaţa duhovnicească are multe greutăţi de învins, mai ales 
din partea mândriei. 

384. Partea importanţei, boala locului de cinste sau a numelui 
de cinste, boala obrăzniciei, neascultarea, grăirea împotrivă, 
posomorârea, groaza de umilinţă, toate acestea sunt forme în care se 
dezvoltă și se înmulțește mândria în suflet. 

385. Mândria şi toți puii ei sunt pricini de conflicte, de 
nemulțumiri, de fățărnicii. Din răcirea dragostei şi a umplerii sufletului 
de răutate sub influența acestei patimi, mintea alunecă pe panta 
nebuniei. 

386. Sufletele slăbănogite de mândrie stau pururea încordate în 
legitimă apărare de către orice îndregători, gata să-şi apere dreptatea 
şi să-şi justifice întristarea, să-şi explice ei mai bine cauza și niciodată 
nu simte trebuință să asculte și să urmeze, dacă este o cale mai presus 
de ce pot ei pricepe. Așa se explică îndărăptările, împuţinările și chiar 
întunecările de la rostul luminos al călugăriei. 

387. Mândria singură, chiar sub cea mai subțire formă a sa, cum 
e părerea de sine, dacă nu e tăiată din rădăcini e în stare să risipească 
din suflet toată viața după duh. Nu e mândria urâciunea pustiirii? De 
aceea când te crezi bun, să ştii că eşti nebun și să aștepți ocara ca să te 
curăţești. Întunecarea aceasta însă ne aduce aminte de învinuirile pe 
care le-a adus lisus peste capul celor ce fățărniceau virtutea. 

388. Ispita sfințeniei e cea mai rafinată capcană a mândriei. De 
aceea când Avva Macarie era dus de îngeri din lumea aceasta și pe 


drum îl întâmpinau dracii, zicându-i: ai scăpat de noi, Macarie, sufletul 
lui, răspundea: încă n-am scăpat. 

389. Cea mai primejdioasă este mândria sfântului, de aceea 
sfinții adevăraţi sunt cei ce nu știu că sunt sfinţi, ce ţin morţiș că-s 
păcătoşi. 

MÂNTUIREA 

390. Mântuirea e fapta milostivirii lui Dumnezeu, prin care ne 
scoate din păcat, dacă vrem și ostenim şi noi. Dacă însă nu vrem, cu 
sila, nu ne mântuieşte nimeni. Aşa voiește Dumnezeu, ca darul 
mântuirii (Efeseni 2, 8) Sale să fie totodată și roada cunoștinței, a 
voinței şi a dragostei noastre. Dar Dumnezeu e așa de milostiv, că tot El 
ne ajută și să vrem şi să lucrăm. 

391. Omul care s-a hotărât să iasă din calea păcatelor sau din 
gâlceava fărădelegilor, se va trezi deodată că i se vor ridica împotrivă 
(2 Timotei 3, 12) trei vrăjmași, unul după altul. lar vrăjmaşii mântuirii 
sunt aceştia: lumea, trupul și diavolul. 

392. Noi nu ştim tainele lui Dumnezeu: pe cine mântuieşte din 
lume și pe cine osândeşte. Dacă pe cel ce se sălbăticește asupra ta, din 
pricina întunecimii sale, îl ştie Dumnezeu că se va mântui, mântuirea 
lui o va face şi cu ajutorul tău, prin aceea că-ți dă darul răbdării, al 
iertării din inimă (Matei 18, 35) şi al rugăciunii. Astfel pentru smerenia 
ta îl va birui Dumnezeu și va alunga duhul potrivnic dintr-însul. Dacă 
însă fratele acela mai are de chinuit în robie străină, sau chiar își va 
pierde sufletul, la purtarea ta cea după Dumnezeu, răutatea lui va 
crește şi se va sălbătici cu totul împotriva oamenilor și împotriva lui 
Dumnezeu. Prin urmare, nicidecum să nu uităm că ostaşi (2 Timotei 2, 
3) ai lui Dumnezeu suntem. Deci fii destoinic, suflete, ştiind cui crezi (2 
Timotei 1, 12), cu ale cui arme baţi război (2 Corinteni 10, 4), cine îţi 
ajută - ca să nu piardă Dumnezeu pe cineva pentru neiscusinţa ta. De 
aceea au zis Părinţii că pricina mântuirii este aproapele. 

393. Mântuirea nu se câștigă cu o faptă răzleață, ci presupune și 
o față socială; nimeni nu se mântuiește singur; de mântuirea sa se mai 
leagă o mulțime de oameni. 

394. Darul mântuirii se dobândeşte chiar ca dar, cu mare luptă. 

395. Până la judecata din urmă, mântuirea se poate dobândi 
oriunde, şi pe câmpuri de bătaie; şi se poate dobândi şi din iad; şi se 
poate pierde oriunde, şi în mănăstiri, și în ceata sfinților Apostoli, și s-a 
pierut și în Rai. 


396. Tâlharul, răstignit pentru faptele sale, a sărit de pe cruce în 
Rai şi Lucifer ca fulgerul a căzut din Ceruri. Orbul din naștere capătă 
vederea și a văzut pe Dumnezeu şi a vorbit cu EI, iar fariseii templului 
o pierdeau zicând că-i păcătos și are drac (Matei 9, 34). Cereau semn 
(Luca 11, 29) şi umblau să omoare pe Lazăr, cel înviat a patra zi din 
morți. Orbia răutăţii, stând de-a pururi împotriva Adevărului, nu are 
leac, dar are pedeapsă. Inima înfrântă și smerită însă, Dumnezeu nu o 
va urgisi. De aceea, înfruntând mândria, a zis că vameșşii și păcătoasele 
vor lua-o înaintea „drepţilor” (celor ce se cred drepţi n.n.) (Matei 21, 
31), în Împărăţia Cerurilor și că se face bucurie în Ceruri pentru un 
păcătos ce se întoarce (Luca 15,7). 

397. Mântuirea se lucrează numai pe ruinele egoismului. 

398. Mântuirea noastră nu e numai un dar de la Dumnezeu, ci şi 
o faptă a libertăţii noastre. 

399. Mântuirea este prin Hristos, Care trebuie cunoscut istoric, 
dogmatic și mistic. Mântuirea este un har al locuirii lui Dumnezeu în 
om, dar şi rezultatul unui efort al libertăţii și cunoașterii omului. 

400. Însemnez aici cugetul unei femei simple, dar plin de tâlc. 

„De m-ar lăsa Dumnezeu să mă uit puţin în Rai şi-mi ajunge”. 
N-avem siguranța mântuirii în noi, în puterea noastră. Aceasta îi este 
omului cu neputinţă: să-și asigure eternitatea sa. Dar este cu putinţă și 
totul este cu putință numai la Dumnezeu. Dar, chiar de am fi siguri că 
Dumnezeu ne mântuiește şi încă n-am scăpa de primejdie, fiindcă 
această siguranţă nu s-a dat nimănuia. 

401. Câştigăm mântuirea sufletului când punem preţ pe ea. 
Prețul pe care l-a pus lisus şi toţi sfinţii. 

MINCIUNA 

402. Minte câte unul, în chipul cel mai firesc cu putință, de stă 
soarele în loc; iar după ce-i trece unda aceasta, nici măcar nu-și mai 
aduce aminte, iar dacă-i aduci probele în obraz, nu recunoaște nimic. O 
putere dinlăuntru îl împinge să mintă mereu și să i se pară că e omul 
cel mai cinstit. E ca şi când o noapte s-ar fi lăsat peste mintea lui, ca și 
când o altă persoană ar fi înjurat, ar fi minţit sau ar fi furat, așa sunt 
câte unii de înfundaţi în contraziceri. Acesta e un alt neajuns al 
căsătoriilor greşite, în care nu s-a ținut seamă și de calităţile sufleteşti 
ale celeilalte părți. Acestea se pot vedea mai bine în părinţii celor ce se 
căsătoresc, întrucât vremea le-a scos la iveală toate scăderile sau 
însușirile, şi aşchia nu sare departe de butuc. 


403. Minciuna în treptele ei ușoare, de glumă poate fi 
dăunătoare. Experiența următoare mi-a dovedit-o. 

Aveam în meditație un şcolar. Întâmplându-i-se odată ca să 
doarmă după amiaza cam mult, era și toamnă și ziua scăzuse. Când s-a 
trezit, era şapte seara. Cum era somnoros, l-am luat prin surprindere: 
repede la şcoală că-i târziu! Dar parcă este întuneric afară, zise el. Da, 
dar în dimineața aceasta este eclipsă de soare. S-a conformat, crezând 
situația descrisă. Luând ceva în gură, da să plece la școală. Stai, Gicule 
este seară. A, râzi de mine și dă repede să plece. Au trebuit și alte 
ajutoare să-i dovedească evidenţa, că este seară și nu dimineaţă. 
Atunci am văzut chipul dezorientării pe fața unui copil. 

MINTEA 

404. De la cârma minţii atârnă încotro pornim şi unde să 
ajungem. 

405. O minte nebună nu mai înțelege cele bune; nu se mai poate 
sui să priceapă din cele văzute pe cele nevăzute. O minte întunecată 
n-o mai poți crede, chiar când grăiește de bine nu mai are statornicie. 

406. Mintea care cugetă că nu este Dumnezeu cade în propria sa 
sentință: va trebui să se tăgăduiască și pe sine. Căci a te lupta din toate 
puterile împotriva a ceva ce nu există, dovedeşte nebunia acestei lupte; 
dovedește non-sensul, absurdul ei și, prin urmare, și a minţii care o 
conduce. 

407. Ascultarea cea străină a încovoiat dragostea noastră spre 
lumea aceasta și spre trup. luţimea sau voinţa, care după fire aveau 
rostul să îndrepte spre Dumnezeu ca un ac dragostea, iar către diavol 
mânia, ca pe o săgeată, a aprins-o contra firii și a transformat-o în ură, 
încât fiara de om, ca fulgerele zvârle săgețile în obrazul fraţilor şi în 
fața Sfântului Dumnezeu, blestemând și dând dracului pe toate și chiar 
pe sine însuși. lar pe biata minte, de unde - după fire - avea să fie 
oglindirea sau răsfrângerea lui Dumnezeu, tronul lui Dumnezeu în om, 
locul său cel sfânt, fie că o întunecă, afumând-o cu mândria, fie că o 
aprinde să stea împotriva adevărului, sau într-alte chipuri o sfarmă şi 
pune într-însa urâciunea pustirii sau idolul (ideea fixă a) păcatului. 

408. Mintea obişnuită, chiar a celei mai înzestrate şi cultivate 
firi, nu poate face dovada decisivă nici că este, nici că nu este 
Dumnezeu, pentru că mintea firii acesteia e tot atât de dibace de a 
dovedi și afirmaţia și negația unuia şi aceluiași lucru. 

409. Camilafca (pe care o primește candidatul la călugărie - 


n.n.) e un văl uşor, aproape străveziu, care pogoară de pe cap la corp. 
Deşi e negru şi el, nu înseamnă gândul morții. E un simbol al minţii 
care, sub puterea curățitoare a Harului, devine străvezie, devine de 
culoarea cerului și se vede pe sine ca lumină înțelegătoare. 

Aici e o mare taină a vieții duhovnicești. Altarul minţii în care 
s-a sălășluit Hristos la Botez devine tot luminos şi lumina 
dumnezeiască din lisus străbate catapeteasma, care este trupul în 
întregimea lui și astfel mintea noastră se uneşte cu mintea lui Hristos - 
cum spune Sfântul Apostol Pavel - și tot trupul nostru se face primitor 
de lumină înțelegătoare. lată unde are să ajungă rugăciunea minții, să 
străbată nu numai luptele, ci şi nepătimirea. 

Într-o atare tărie și deplinătate de Duh, mintea nu mai cugetă 
greșit sau rătăcit pe Dumnezeu ca obiect, ci ne întâlnim noi şi 
Dumnezeu în același subiect al unei altfel de cunoașteri, mai presus de 
firea de dincoace a minţii (Dumnezeu este subiectul universului văzut 
şi nevăzut şi tot universul este obiectul cugetării lui Dumnezeu; deci 
Dumnezeu gândește lumea, iar nu făptura îl gândeşte pe Dumnezeu; 
când face aceasta nu e de mirare că nu-L găseşte, de vreme ce-L face 
ceea ce nu e: obiect). În felul acesta El se face hrană minţii noastre, căci 
în ea s-a sădit putinţa unirii omului cu Dumnezeu. 

410. Toate patimile sau lucrările împotriva firii se ivesc mai 
întâi în minte, în partea cea mai subţire a făpturii noastre nevăzute. 
Aici vine un chip sau un gând al lumii acesteia şi stă ca o momeală. lar 
mintea, dacă e neînvățată sau neprevenită despre lucrătura străină, ca 
un miel neştiutor, vede lupul și se duce la el, crezând că e oaie. lar dacă 
lupul mai e și viclean, se îmbracă în piele de oaie şi bietul miel, 
neavând mirosul oii cercat, tot de-a zburda se duce în colții lupului 
flămând. 

411. Mintea, care odinioară vedea pe Dumnezeu într-însa, acum 
e templu al idolilor, având în loc de un singur Dumnezeu, multe chipuri 
ale patimilor necurate (Sfântul Maxim Mărturisitorul). Deci, mintea, 
nemaidepănând în sine vederea lui Dumnezeu, stăpânitorul lumii 
acesteia (loan 14, 30) s-a încâlcit în înfățişările cele supuse simţurilor. 

Mintea, fiind o putere arzătoare, ca una ce avea să sălășluiască 
într-însa pe Dumnezeu, care încă este foc arzător (leremia 20, 9), acum 
născocește şi aprinde plăcerile trupului, ea însăși fiind reținută astfel 
în legătură pătimașă cu simţurile! lată cum s-a furișat în sfatul minţii 
legea păcatului, care este plăcerea simţurilor și pentru care s-a hotărât 


moartea trupurilor, ca nu cumva răutatea să fie nemuritoare (Facere 3, 
22). 

412. O minte înnebunită de simțuri şi de poftele contra firii - 
prin care lucrează toată pofta vrăjmaşă „vrăjmăşia împotriva lui 
Dumnezeu” (Romani 8, 7) - ce sfaturi poate ea să dea, decât sfaturile 
tâlharilor care căsăpesc pe cei ce coboară din Ierusalim în Ierihon: 
copiii ce vin în lumea aceasta? 

413. Lucrul cel mai imposibil din lume ar fi o unificare a 
minților. 

MOARTEA 

414. Rar să găseşti un om care să dea sens religios morții, adică 
s-o aştepte cu bucurie, ca pe-o izbăvire sigură din împărăţia păcatului. 

415. Când sora moarte ne dezleagă de trup, ne face un mare 
bine, fără să știm şi fără să vrem. Tot ce e rău în lumea asta: neștiinţă, 
neputinţă, întunericul, păcatul cu miile lui de gheare, prin moarte 
încetează. Răul e osândit de moarte, deci moartea ni-i un ajutor. Nu 
trupul este răul, dar prin moarte se omoară răul cu desăvârșire, de 
aceea, la vreme, trupul va învia din morți. În moarte-i învierea. 

416. Oamenii fug, cât pot mai mult de fiorul cunoașterii - a unei 
cunoașteri de ei înșiși în relație cu Dumnezeu, în relaţie cu nemurirea 
sufletului, în relație cu binele și cu răul. Cu un cuvânt, fug până la 
moarte de orice cunoaştere existențială. Astfel, ceea ce nu cunosc ei, 
fiind stăpâniţi de o lege biologică, li se pare că nu există de fapt și dorm 
vremea vieții pământești pe urechea aceea. 

Situaţia se schimbă brusc în momentul morții. Toate lucrurile pe 
care trebuiau să le cunoască în vremea vieții, dar au fugit de ele sau 
le-au tăgăduit, năpădesc peste ei cu o evidență de neînlăturat. În 
vremea vieții pământești cunoaşterea rămâne la libertatea omului: 
dacă voia să cunoască, putea cunoaște; nu voia să cunoască, rămânea 
în necunoștință. Îndată după moarte însă, libertatea aceasta se 
suspendă, și sufletul cunoaște fără să vrea ceea ce s-a ferit să facă, pe 
când era îmbrăcat în trup. 

417. Cunoaşterea are două momente mari: momentul morții, 
când sufletul se dezleagă de necunoştinţă și momentul învierii, când se 
dezleagă şi trupul de necredinţă. Căci necredinţa își are obârşia mai 
mult din convieţuirea sufletului cu trupul. Ori și el trebuie să 
întovărășească și cunoștința şi credința. Moartea dezleagă sufletul de 
trup şi astfel sufletul ajunge la cunoştinţa spiritualităţii şi a nemuririi 


sale; învierea dezleagă trupul desăvârșit de moarte şi de necredinţă. 
Moartea şi învierea împlinesc, în privința conştiinţei și a izbăvirii de 
rău, ceea ce nu pot împlini nici cele mai impresionante nevoinţe ale 
sfințeniei. Până ce nu trecem și prin porţile acestea, cunoştinţa noastră 
e numai frântură. 

418. Când a sunat ceasul ieșirii din lume, sufletul se retrage din 
trup şi se adună înspre cap. De aceea, pentru cei ce au dus o viață 
duhovnicească intensă, li se înseninează faţa cu o lumină neobișnuită. 
La mulți dintre sfinții nevoitori ai pustiei, în vremea ieșirii sufletului le 
străluceau feţele ca soarele. Sufletul e o făptură spirituală care nu are 
îngrădirea pe care o are trupul și nici nu-i stau în cale piedicile 
trupului. În vremea aceea, o conştiinţă împăcată răsfrânge o față 
senină, pe când o conștiință neîmpăcată răsfrânge o față îngrozită. 

MUNCA 

419. În vremea noastră, conştiinţa față de muncă începe să fie 
un factor de mare preț în construirea viitorului oamenilor. Munca iese 
din stadiul pedepsei și trece în cel al consacrării, capătă o sfinţenie 
pentru conștiința cu care e făcută. 

NEAMURILE 

420. Pe locuitorii cu o viaţă stricată, când îi sorteşte Dumnezeu 
pedepsirii, nu-i apără nicio graniță şi nicio armă, dar pentru o viață 
curată, îi apără Dumnezeu, cum nu-i apără nimic pe lume. Neamurile 
au un destin ascuns în Dumnezeu. Când își urmează destinul, au 
apărarea lui Dumnezeu, când îl trădează, să se gătească de pedeapsă. 

NEASCULTAREA 

421. Au zis Părinţii că plata neascultării e pierderea mântuirii; 
dar şi aceea au mai zis, că pentru înmulţirea neascultării a ridicat 
Dumnezeu sfatul dintre oameni. lar Scriptura, pentru aceeași pricină, 
mărturiseşte că: „Preotului îi va lipsi cunoştinţa legii și bătrânului 
sfatul” (lezechiil 7, 26). 

Și iarăşi mărturisim: că Dumnezeu n-are pe nimeni de pierdut. 

NECAZURILE 

422. Cunoştința cea din pățanie sau învăţăturile din durere - 
singura cale care poate învăţa ceva pe oameni. 

423. Nouă toate necazurile ne vin de la greșeli, nu de la 
Dumnezeu. El numai le îngăduie și spală cu ele vinovăţiile noastre. 
Oamenii însă tare greu pricep că îndreptarea prin necazuri dovedește 
nu părăsirea lui Dumnezeu, ci milostivirea Lui. Ba chiar prin aceea 


ştim că Dumnezeu are grijă de noi, dacă vom avea necazuri. 

424. Fiind atotbun şi atotînţelept, ne poartă de grijă şi ne spală 
cu milostivire, ori vrem, ori nu vrem, ori pricepem acum, ori vom 
înţelege pe urmă. Căci: „Dumnezeu este îndelung răbdător și mult 
milostiv, dar nepedepsit nimic nu lasă” (Naum 1, 3). El aşteaptă o 
vreme să vadă: ne grăbim noi cu pocăința de bunăvoie sau nu; învăţăm 
din necazurile altora sau aşteptăm să ne spargem şi noi capul de ele, ca 
şi ei? 

425. Dumnezeu vrea să ajute pe toţi, dar nu toți primesc 
purtarea Sa de grijă. Așa se face că sunt oameni păcătoşi care n-au 
necazuri. Pe aceştia i-a lepădat Dumnezeu. Căci ştiindu-le firea, 
precum că nu au leac şi nu pricep nimic din ocârmuirea Sa, îi lasă în 
păcatele lor. 

426. Nu fericiţi, aşadar, pe cei ce n-au necazuri în lumea aceasta. 
Căci, cunoscându-i Dumnezeu că n-au minte să-l înțeleagă căile, nu le 
mai rânduieşte o îndreptare prin încercări în lumea aceasta, ci osânda 
în cealaltă. 

427. Calea cea mai lungă pe pământ e de la urechi la inimă, încât 
ani de zile nu ajung, ca să-i dai de capăt. De aceea, fiindcă ochiul 
conștiinței şi-a mai pierdut vederea și nici urechea nu înţelege 
chemarea cuvântului ce-și are obârşia dincolo de vorbe, Dumnezeu 
Milostivul, ca să nu piardă pe oameni, le rânduiește o chemare mai 
tare, chemarea care ustură, necazurile. (...) Necazurile vieţii însă iau pe 
oameni mai aspru dintr-o altă parte, silindu-i să-L caute pe Dumnezeu. 
Necazurile nu sunt fapta lui Dumnezeu, ci urmarea greşelilor noastre, 
urmare pe care îngăduie Dumnezeu s-o gustăm spre înţelepţirea 
noastră. 

428. Omul se roagă de Dumnezeu să-l scape de necazuri şi 
Dumnezeu se roagă de om să-și schimbe purtările. Socotiți acum, care 
de cine să asculte mai întâi? 

429. Necazurile vieții sunt un grai mai aspru al lui Dumnezeu 
către oamenii mai grei sau mai vicleni la minte. 

430. Necazurile spală petele păcatelor de pe haina noastră 
nevăzută. 

431. Încercările și neliniştile vremii au şi ele un rost: ne 
provoacă la găsirea sensului ce-l avem în Dumnezeu, ca ultim reazim 
etern al liniştii, iar pe de altă parte ne conduc la găsirea de noi înşine, 
ca făpturi renăscute în Dumnezeu și ajunse la libertatea spiritului. 


432. Necazurile de acum nu sunt vrednice de a fi în cumpănă cu 
slava noastră viitoare. 

433. Să nu cârtim la necazuri. 

NEPUTINȚELE 

434. Niciunul dintre sfinți nu a scăpat desăvârşit de vreo frână 
oarecare a neputinței, ca nu cumva tocmai la urmă să piardă totul. 

NEVOINȚA 

435. Vremea nevoinţei pentru unii e mai scurtă, pentru alții mai 
lungă, pentru unii mai uşoară, pentru alţii mai grea și pentru foarte 
mulți ține toată viața. Dar pentru cei care nu judecă pe nimeni, 
Mântuitorul zice că fără nevoinţă intră în Împărăţie (Luca 6, 37). 

OMUL 

436. După cum unii ridică până la Cer valoarea omului, alţii 
caută să-i coboare până la pământ toată însemnătatea sa. Realizările 
sale fizice sunt toată valoarea și nemurirea sa. 

437. Omul, în întregul lui, e din ce în ce mai necunoscut. De 
aceea, cei ce se mărginesc numai la cunoştinţa unilaterală, inevitabil 
ajung în înfundătura aroganţei care nu ştie nimic - ceea ce pățesc 
numai peticarii ştiinţei. 

438. Ceea ce se petrece în mic, într-un om, se petrece şi în mare, 
în omenirea întreagă. Ceea ce se petrece în microbiologie se petrece şi 
în macrobiologie, în societatea omenească; cu deosebirea că o mică 
strâmbare dintr-un ins, cu întinderea și lungimea de vreme, poate da 
între oameni o rătăcire cum nu s-a mai pomenit. De la faptul 
neînsemnat că unuia, investit cu putere, i s-a strâmbat mintea, e cu 
putință să se ajungă la izgonirea a milioane de oameni de sub 
ascultarea lui Dumnezeu. 

439. Faptul că din partea Sa Dumnezeu a făcut totul pentru om, 
până şi jertfa Sa de pe cruce, dovedeşte că omul are preț imens, 
necrezut de mare. Omul are dimensiunile intenţiei divine; centrul și 
sinteza creaţiunii Sale: lumea văzută îmbinată cu lumea nevăzută. 

lată de ce suntem datori a vieţui potrivit acestei intenții divine; 
adică să trăim deodată, şi ca persoane văzute, și ca persoane nevăzute; 
căci omul are valoarea arătată de jertfa de pe cruce. Când omul trăiește 
în adevărata lui valoare, e subiect de istorie, pe când, dacă renunţă la 
dimensiunile sale divine, ajunge obiect de istorie, în rând cu oricare 
dintre obiecte; nu mai poartă un nume, ci poartă un număr. 

Deci, ce poate să însemneze coborârea omului la simpla valoare 


economică, decât o degradare a lui în rândul vitelor, care se vor 
sălbătăci întreolaltă și-şi vor împinge conducătorii până la marginile 
nebuniei. Asta înseamnă treaba unuia, care ar încovoia crinii în gunoi, 
prețuind mai mult gunoiul decât mirosul crinului. 

Pentru o alunecare a omului de la nume la număr, au să dea 
seama toți înzestraţii lui Dumnezeu, cei cu daruri, cu răspunderi, cu 
măriri, cu puteri şi cu tot felul de haruri. 

440. Oamenii sunt oile cele mai greu de păstorit. Nu sunt toate 
oi, mai sunt şi berbeci și țapi; în veacul acesta oile sunt amestecate cu 
caprele. 

PACEA 

441. Pacea pe pământ e condiţionată de mărirea care se dă sau 
se refuză lui Dumnezeu. De asemenea și pacea sufletului atârnă de 
aceeaşi condiţie. Autonomia rațiunii, autonomia societății omenești nu 
se poate constitui ca atare decât cu preţul pierderii păcii; - ceea ce e de 
fapt o înfrângere sau, mai sincer, o mărturisire a neajunsului, a 
tragediei inerente construcțiilor fără Dumnezeu. 

442. Precum nu se află vrajbă în Dumnezeu, așa să nu se afle nici 
între cei ce-L au pe El ca temelie a vieţii. Starea de pace cu toată 
făptura e o minune așa de mare, încât uimește lumea şi o silește să 
recunoască într-aceasta fapta lui Dumnezeu. 

443. Dumnezeu, trăit din toată sinceritatea ființei, e singura cale 
care mai poate aduce pace între oameni și bună învoire; toate celelalte 
rezolvări, alături de trăirea creştinismului, grăbesc apocalipsul. 

444. Pacea este o idee specific creştină şi se condiționează de 
obârşia ei divină. 

445. Pacea de frică e o reală pierdere a păcii. lisus aduce omului 
pacea care vine de la Dumnezeu. Aceasta e un bun spiritual, care nu 
poate fi creat sau menținut de arme. 

PAGUBELE ASUPRA AVUTULUI 

446. lată pricinile pentru care Dumnezeu trimite pocania 
(pagubele) asupra avutului vostru: 

1. Unii din stăpâni le drăcuie şi atunci să nu se mire dacă i se 
împlinește cuvântul, căci dă Dumnezeu după cuvântul lui. 

2. Lucrează Duminica. Dacă Dumnezeu n-a lucrat Duminica, nici 
ție nu îţi este îngăduit ca să lucrezi și, dacă vei lucra, vei pierde nu 
numai ceea ce ai lucrat Duminica, ci şi ceea ce ai lucrat în cursul 
săptămânii. Să nu ascultați de sfatul nimănui când este vorba de 


cinstirea Duminicii. (...) 

3. Şi mai are pagubă cel ce se uită la agoniseala sa ca la ochii din 
cap. Şi-a lipit inima lui de lucruri pieritoare. Pentru altceva a dat 
Dumnezeu inima, nu ca să ţi-o împotmoleşti cu gunoiul lumii, ci ca să 
ţi-o îndrepţi spre Tatăl Cel din ceruri. Pe El să-L iubim, de El să ne 
lipim inima, căci neasemănată este plata pe care ne-o dă Dumnezeu, 
față de cea dată de lume. De aceea, nu-ţi lipi inima ta nici de propriii tăi 
copii, căci, de-i pătimi durere în cele iubite peste măsură, cine te va 
mângâia? 

4. Ai cumpărat din mână rea, din mână pătimaşă, din mâna care 
a furat sau de la unul care a curvit. De aceea, mai înainte de a o 
amesteca cu ale tale, dă-i puțină apă sfințită, cu făină, căci să știți, 
păcatele trec şi asupra pământului pe care-l calci și asupra vitelor. 

Când a fost izgonit Adam din Rai, Dumnezeu a blestemat 
pământul: spini și pălămidă să dea și prin sudoarea feţei să îți câştigi 
pâinea, iar femeia în dureri mari să nască”. O greşeală a noastră atârnă 
asupra întregii averi. 

5. Cineva se ține de vrăji asupra ta, iar tu n-ai ocrotirea lui 
Dumnezeu asupra ta. Cineva lucrează cu diavolul asupra ta și asupra 
vitelor tale şi atunci tu tânjești și vitele tale. De ce pot lucra aceste 
puteri? Pentru că tu n-ai ocrotirea lui Dumnezeu. Și ca să nu mai poată 
lucra duhurile rele, curăţește-ți trupul tău prin post, fă sfeştanie, 
pune-ți o cruce în curte și roagă-te lui Dumnezeu să te ocrotească. 

6. Mai poţi avea necazuri şi din cauză că, în curtea în care stai tu, 
sau pe pământul pe care-l lucrezi apăsă jurăminte, blesteme sau 
nedreptate: să luați seama, să nu tăiați o brazdă din pământul care nu 
este al vostru, căci aduce moarte, dar se mai poate să ai asupra curții și 
alte păcate. Poate că ai cumpărat această curte cu bani munciţi într-o 
vreme când poate trăiai în desfrânare. De aceşti bani, deşi i-ai muncit 
nu te vei putea folosi, căci și asupra lor atârnă și apasă păcatele, de 
când i-ai muncit și te urmărește Dumnezeu până în pânzele albe. 
Pentru ce? Pentru că nu te mărturisești, pentru că ţii șerpii în sân și 
Dumnezeu lasă să te muște. 

7. Apasă blestemele părinţilor sau ale altuia asupra casei tale şi 
asupra ta, sau ce este și mai des, copii lepădațţi şi îngropaţi ici, colo. Ba 
în gunoi, ba lângă o altoaie. Și lepădarea copiilor sunt păcate 
strigătoare la cer. 

8. Stăpânii au păcate nemărturisite din tinerețe sau mai pe urmă 


şi nu le-au ispăşit, că nu-i destul să le spui sub patrafir, trebuie să le şi 
ispășeşti de bunăvoie. De aceea vine bătaia lui Dumnezeu asupra 
voastră, peste tot, pe câmp, peste vite și peste tot lucrul mâinilor 
voastre. 

PATIMILE 

447. Sfinţii Părinți au numit „draci” patimile de căpetenie 
(Sfântul loan Scărarul în Scara numără 7 sau 8 patimi de căpetenie), 
din cauza caracterului lor constrângător, al obârşiei lor adamice, a 
capacităţii lor de a strica echilibrul minţii şi de a o întoarce stricată 
împotriva lui Dumnezeu: dracul lăcomiei, dracul desfrâului, dracul 
trufiei, şi alți „draci” ai nervilor. 

448. Un neurolog psihiatru a identificat pentru fiecare patimă 
descrisă de Sfinții Părinţi o glandă endocrină. Adevărat este că o bază 
biologică a patimilor şi a urmărilor lor o formează și glandele 
endocrine al căror echilibru sau dezechilibru funcțional se răsfrânge în 
toată ființa omenească. 

449. În creier funcționează un centru de cenzură (medical 
„inhibiţia”) care are la dispoziție tot mecanismul biochimic necesar 
(neuro-psihic, neuro-endocrin, neuro-motor, neuro-static), capabil să 
aprobe sau să frâneze tot ce obligatoriu trebuie să treacă pe la acest 
centru de informaţie. 

450. Între cenzura minţii (centrul inhibitor al creierului) şi între 
puterea de impunere a forţei oarbe se creează o tensiune, o luptă, 
război chiar sau dezechilibru total. 

Instinctele, câtă vreme cineva nu iese din rânduiala lor, nu-i dau 
omului lupte, pentru că acestea primesc aprobarea, satisfacerea şi 
rostul lor concret. Cum însă marea majoritate a oamenilor au dereglat 
rostul normal al acestor forțe oarbe ale firii - urmărind exclusiv 
plăcerea ce-o conferă, dar refuzând rostul -, oamenii au ajuns în robia 
patimilor. În cazul robiei, cenzura minţii a slăbit considerabil şi 
patimile conduc mintea, iar omul şi-a pierdut libertatea. Omul care a 
ajuns rob patimilor sale nu mai are mărturia conştiinţei pentru faptele 
sale - care a ajuns într-un fel de „adormire'”, ca în somn, deşi conștiința 
nu doarme; e într-o stare de necredinţă, de uitare de Dumnezeu, omul 
trăieşte în stare de păcat. Căci „păcat” aceasta înseamnă: înfrângerea 
morală a conștiinței de către satana, prin patimile trupului. 

451. Diavolul prezintă patimile din om ca plăcute și uşoare. 

452. Fiecare din patimile de căpetenie pot duce zidirea lui 


Dumnezeu până la decăderea cea mai de pe urmă, fie ea omorârea de 
sine, fie nebunia, fie chiar îndrăcirea. De pildă, lăcomia de avere, 
lăcomia de putere și fumul mândriei, pe câţi nu i-a luat de minte și s-au 
omorât! Bolile de pe urma desfrâului, pe câți nu i-au adus să-şi pună 
capăt zilelor? Care a sfârşit bine dintre beţivi, care n-au vrut nicidecum 
să se lase de patima lor? Dar şi lenea poate face nebunii când se vede 
în primejdii. 

453. Toată strădania potrivnicului aceasta este: să desfacă 
dragostea și cunoștința noastră de Dumnezeu și să le dea, prin patimi, 
ca obiect de preocupare nimicul şi absurdul. De aceea, vicleanul nu se 
dă la o parte de a reduce la nimic și la absurd chiar și virtuțile. Drept 
aceea, e destul să izbutească o mutare mai încoace, mai aici, a scopului 
ultim al virtuţilor, și cu asta a redus la nimicul slavei deșarte şi la 
absurd toată strădania virtuţii. lată-ne, printr-o singură întorsătură 
măiastră a vicleanului, deșertând virtuțile în sacul spart al patimilor şi 
culegând, în schimb, vorbe goale de la oameni și rânjetul lui sinistru. 
Trebuie, deci, multă şi adâncă deosebire a gândurilor. 

454. Sunt patimi trupeşti care înrâuresc sufletul și sunt patimi 
sufleteşti care se răsfrâng asupra trupului. 

455. În veacurile de aur ale creştinismului, trăirea în Hristos era 
mai puternică și mai întinsă între creștini; aceasta le făcea ușoară lupta 
cu patimile; în veacul nostru însă, când Dumnezeu a ajuns de râs 
(leremia 6, 10) chiar între creștini, a mai vorbi de luptă cu patimile 
înseamnă să-ți aprinzi paie în cap. De aceea, azi, oricât ne-ar costa 
îndrăzneala aceasta, trebuie să înduplecăm pe oameni la o viață mai 
curată - căci de ea atârnă o credință mai luminată şi, deci, mântuirea. 
Drept aceea, iau în ajutor propria lor mizerie, precum şi înfricoşarea 
de urmări, ca și mai mari mizerii. Calea aceasta e treabă de cârpaci, 
pentru că o trăire în Hristos ne-ar scuti de vorbă. De aceștia care însă 
să trăiască viaţa în Hristos, rar dacă se mai află; trebuie născuţi, altă 
cale nu rămâne; căci cu ce vine, cum vine, credința va ajunge să se 
strâmbe și în tot felul să se stingă. 

PĂCATELE 

456. Atâta vreme cât ținem păcatele nemărturisite, ascunse cu 
voia, atâta vreme atârnă pedeapsa lor asupra noastră, ca o sabie care 
stă să cadă peste viața noastră. De îndată însă ce mărturisim păcatele 
şi vinovăția, primejdia morţii o înlătură Dumnezeu de deasupra 
noastră. 


457. Cu obişnuinţa de a păcătui trebuie să ne luptăm noi, uneori, 
toată viaţa. Această vreme de amărăciune care ne învaţă minte ca să nu 
ne mai întoarcem la cele dintâi e chiar vremea de întărire a sănătăţii 
noastre sufleteşti. Aceasta ne învaţă cel mai bine calea lui Dumnezeu. 

458. Împătrit greşim: împotriva lui Dumnezeu, împotriva 
noastră înșine, împotriva aproapelui și împotriva firii întregi. 

459. Păcatul, sau decăderea firii, ne-a făcut să pierdem: pacea cu 
Dumnezeu, pacea dinlăuntrul nostru, pacea cu oamenii și pacea cu 
toată firea. Ne-am sălbăticit în toate părțile, cât aproape „să se teamă” 
şi Dumnezeu de noi. lată de ce şi fiarele fug de om. 

460. Nu Dumnezeu este Cel ce nu ne mai iubește și nu ne mai 
vede, ci noi suntem cei ce nu-L mai iubim și nu-L mai vedem, căci între 
noi şi El e zidul păcatului, iar dincoace de zid, noi: o grămadă de 
cioburi mereu zdrobindu-ne de zid şi în tot mai mare sfărmare 
aflându-ne. 

461. Păcat aceasta înseamnă: înfrângerea morală a conștiinței 
de către satana, prin patimile trupului. 

462. Păcatul este înfrângerea morală a sufletului de către un 
gând rău. De aceea, toate gândurile trebuie spuse înainte de a se întări 
şi de a birui mintea, căci de îndată ce sunt spuse, le piere puterea de a 
obseda, asupri, stăpâni mintea. 

463. Păcatele se înregistrează în codul genetic al fiecăruia. 

464.  Înrădăcinarea obiceiului păcătuirii duce întocmirea 
sufletească și trupească a omului până la neputinţă de a se mai 
împotrivi, sau chiar până la a nu vrea să se mai împotrivească. 

465. Lucrarea împotriva firii i se face omului „a doua fire” - firea 
fărădelegii sau legea păcatului (Romani 7, 7). Asta e tot una cu 
pierderea darului libertăţii voinţei. 

466. Totuşi, omul, slăbindu-i puterile, își dă seama că robește 
vrăjmașului, căci de unde odată pruncii vavilonești erau micuțţi şi îi lua 
în glumă, acum s-au făcut bărbați și îi simte cum îi fură puterile, iar lui, 
din multă păcătuire, i s-a stins puterea voinței de a se împotrivi. Când 
avea puterile întregi n-asculta povaţa, iar acum, când nu le mai are, 
le-ar întoarce lui Dumnezeu, dar nu le mai are de unde. Toată vigoarea 
tinereţii o dă cui nu trebuie, iar bătrâneţea hârbuită umblă să o dea lui 
Dumnezeu. 

467. Păcatul este o călcare a legilor vieții; introducerea în viață a 
unui dezechilibru consimţit de minte. Dacă urmează mereu așa, mintea 


slăbește şi nu mai poate stăvili dezechilibrul din ce în ce mai mare care 
invadează spaţiul vieţii cu spectrele sinistre ale morții pe picioare 
(Apocalipsă 3, 1). 

468. Păcatul nu e o realitate cu suport propriu, ci sunt ghearele 
haosului în grumazul realităţii, o pândire a nimicului care vrea să 
înghită în sine toate câte sunt. 

469. Părinţii au zis că singura noastră avuţie cu adevărat sunt 
păcatele. Căci, după ei, nu eşti proprietarul decât al lucrului pe care l-ai 
făcut din nimic. lar împlinind condiţia asta, din nimic Dumnezeu a 
făcut făptura, iar făptura a făcut păcatul. 

470. Deci, de drept, omul nu e al lui însuși, nici al altui om, ci al 
lui Dumnezeu. Pe de altă parte, păcatul, al cărui autor este, îl reclamă 
pentru el şi i se ține de urmă, ca proprietate de drept - balast de 
accident - care poate duce pe om până la starea să se lepede de 
Dumnezeu şi să-l stea împotrivă, ca un creator al unei teribile noutăți - 
păcatul - fără să bage de seamă că printr-asta se întoarce, cu ispravă 
cu tot, sub amara tiranie a neantului, adică a haosului de tot felul și în 
toate privinţele și poate că pentru totdeauna. 

471. Asta-i noutatea grozavă, că omul a putut să facă ceea ce 
Dumnezeu nu poate, adică răul. Faptul că, după judecata tuturor a, pe 
cei păcătoşi îi închide în chinurile haosului veșnic, nu e o răzbunare 
din partea lui Dumnezeu, ci o consfinţire a libertăţii și a deciziei viciate 
a omului, pentru ca acesta să fie împreună cu creaţia sa iubită - păcatul 
- în infinitul eternității. 

Păcatul, această mamonă cu adevărat nedreaptă a omului, 
trebuie risipit; trebuie să cerem iertare de la Dumnezeu pentru atare 
agoniseală, precum şi ajutorul ca s-o împrăştiem. Preoţii sunt acei 
iconomi ai tainelor lui Dumnezeu, care scad pentru semenii lor această 
mamonică agonisire, iertându-le din datorie. De aceea, Lucifer ridică 
pâră mare asupra lor înaintea lui Dumnezeu zi şi noapte şi le răscoală 
împotrivă toate urgiile împotrivirii. 

„Ci ei l-au biruit prin sângele Mielului și prin cuvântul mărturiei 
lor, şi nu şi-au iubit viaţa lor, până la moarte” (Apocalipsă 12, 11). 

De aceea, avea dreptate Sfântul loan Gură de Aur, zicând că: 
„Mai multe sunt furtunile care zbuciumă sufletul preotului, decât 
talazurile care bântuie marea” (Sfântul loan Gură de Aur, Despre 
preoție, Craiova, 1941, Cartea III, cap. VIII, p. 61). Iconomii tainelor, 
slujitorii Sfintei Liturghii, sunt și ei în măsura iubirii, jertfă neîncetată, 


arsă în lumea aceasta, pentru mântuirea lumii. 

472. Acum securea stă la rădăcina pomilor și focul alăturea 
pentru toți pomii care nu aduc roadă bună. Valoarea unui pom o 
hotărăsc roadele ce le face, nicidecum numele pe care îl are. 

Mărturisirea de credință fără îndreptarea vieţii nu are nicio 
valoare. Pentru păcat Dumnezeu este foc mistuitor. Deci, sau te desfaci 
de păcat sau vei fi ars cu păcat cu tot. 

473. Păcătoşii au un prieten, pe lisus. Din momentul în care 
cunoşti că eşti păcătos, te-ai schimbat din vrăjmașul lui Dumnezeu în 
prietenul lui Dumnezeu. 

474. Când crezi despre tine că eşti drept, ai închis toate 
posibilitățile tale de desăvârşire. Când ştii că ești păcătos, când eşti 
convins de nedesăvârșşirea ta, este semn că Cel desăvârșit este lângă 
tine şi conştiinţa ta strigă diferenţa între EI şi tine. 

475. Prietenul păcătoşilor aşteaptă pe toți cei ce au să se 
mântuiască, îi caută, aleargă după ei şi face aceasta până la ultimul om 
al împărăției Sale. lată o nevăzută dimensiune a crucii. 

476. Cel mai greu păcat, veşnic fără iertare: starea omului 
împotriva adevărului. 

477. Aşa-i firesc omului păcătos, când îi lovești dracii, zice că tu 
eşti drac. 

PERSONALITATEA 

478. Personalitatea este o înzestrare sufletească neobișnuită. 
Într-o personalitate chipul lui Dumnezeu este mult mai puternic şi 
mult mai limpede. Toţi creştinii au sigur câte un talant, dar unii au și 
câte doi, iar alții și câte cinci. Talanţii sunt talente, energii de lucru, ca 
de pildă o minte mai străvăzătoare, o inimă mai largă, o mare 
capacitate de dragoste, o voință mai puternică, o memorie mai bună, o 
ingeniozitate înnăscută. Aceste energii ale chipului prind mai bine, ca 
nişte antene mai bune, energiile Harului care le sfințește. 
Personalitatea are, de asemenea, de făcut calea de la chip la 
asemănare. Dar, datorită înzestrării sufleteşti mai puternice, 
personalitatea ar putea străbate calea într-un timp mai scurt sau ar 
putea realiza o neasemănată asemănare. E destul să ne gândim la 
Sfântulița de la Argeş, o copiliță numai, dar cu o capacitate de dragoste 
care a ridicat-o între sfinţi. 

PILDA SAMARINEANULUI MILOSTIV 

479. Pe lângă omul căzut între tâlhari treceau pe rând, 


neputincioase: Legea și preoția Vechiului Testament. Niciuna nu i-a 
putut ajuta nimic. A venit Samarineanul milostiv (Luca 10, 33), om de 
alt neam; omul fără de păcat, lisus, care l-a luat pe cel rănit și l-a pus pe 
dobitocul Său. Ceea ce, ascuns, înseamnă întruparea lui Dumnezeu în 
firea de om; omul fără de păcat, adevăratul nostru aproape, în stare să 
ne care în spate dintre tâlhari, Acasă. 

Cel căzut între tâlhari a fost încredințat Bisericii, ca slujitorii ei 
să poarte grijă de dânsul, spălându-i rănile, din neam în neam, cu vin şi 
untdelemn. Bisericii i-a dat cheltuială doi bani: Vechiul şi Noul 
Testament, adică după trebuinţă, legea, povăţuitoare la pocăință aspră 
ca vinul pe rană și Harul celor șapte Taine, izvorând din Hristos, pomul 
vieţii, ca un untdelemn ce unge rănile, curățite cu asprimea pocăinţei. 
Amândouă tămăduiesc deplin pe om. 

480. Pilda samarineanului nu este numai o pildă, este totodată și 
revelația misiunii viitoare a Bisericii, este şi angajarea omului în 
asemănarea cu samarineanul, creşterea lui în neamul samarineanului, 
(căci samarineanul era de alt neam decât cel căzut între tâlhari). 
Pogorârea din lerusalim în lerihon, adică căderea omului din starea de 
rai a conştiinţei în starea din lumea aceasta, rănită şi mai moartă de 
tâlharii cei din gând. 

Legea și prorocii, neputând să-l ajute, au trecut pe alăturea: 
asemenea şi leviţii nu i-au ajutat nimic. A venit un străin, i s-a apropiat 
de răni, le-a spălat cu vin (usturimea pocăinţei) le-a uns cu untdelemn 
(celelalte Taine), i-a luat firea sa în spate (întruparea lui Dumnezeu). A 
petrecut împreună cu omul, l-a dat în grija Bisericii. Dar a doua zi după 
înviere, pecetluind cu aceasta unul din cei doi bani de cheltuială, Noul 
Testament, a dat Bisericii grija de om, precum și cele două testamente 
Legea şi Harul. 

Toată bătaia de cap cu omul şi tămăduirea conștiinței sale o are 
Biserica, până la a doua venire a Samarineanului când i se va răsplăti 
osteneala. lată adevărata împlinire a legii în iubire. lată Samarineanul, 
adevăratul aproape al conștiinței căzute între tâlhari. 

lată cu cine să fim asemenea şi ce să facem, ca să avem răspuns 
la problema vieţii veșnice. 

PLĂCERILE 

481. Știe vrăjmaşul că plăcerea pământească, pentru cine umblă 
după ea, are drăcească putere să desfacă pe om de dragostea lui 
Dumnezeu și să i-o întoarcă spre plăcerea a orice altceva afară de 


Dumnezeu. Prin urmare, dacă mai avem inima prinsă de ceva de pe 
pământ, stăpânitorul lumii acesteia încă ne mai ține legaţi în împărăţia 
lui, de vreme ce dragostea noastră către Dumnezeu încă n-a ars şi aţa 
aceea. 

482. Toţi cei ce umblă după plăceri, de orice fel, nu vor scăpa de 
primejdii, căci sub orice plăcere e încolăcit un șarpe. 

483 a. Plăcerea e momeala cu care „hoţul' înșală pe om să se 
pogoare din Ierusalim la Ierihon. 

483 b. Să renunți la plăcerile tale spre a face bucuria altuia. 

PLÂNSUL 

484. „Bucuria minunilor te poate pierde în slavă deșartă” (cf. 
Matei 7, 22 - 23). Pe când în Cartea Vieţii se scriu, mai ales, faptele pe 
care le-ai făcut plângând. 

Cu puterea de a izgoni duhurile cureţi pe alții și te poți 
primejdui pe tine; pe când cu lacrimile te curățești pe tine și-i foloseşti 
şi pe alţii. lisus n-a pus accentul pe minuni, ci pe cunoștința de 
Dumnezeu şi pe curăţia inimii; iar la acestea se ajunge, de cele mai 
multe ori, plângând. 

POCĂINȚA 

485. Pocăinţa trebuie să fie o înseninare din ce în ce mai mare a 
sufletului şi a sănătăţii întregi. 

486. Mare este Taina pocăinţei, nu numai fiindcă te face din rău, 
bun, din vrăjmaş al lui Dumnezeu, prieten al Lui, ci şi pentru că un 
lucru aşa de mare e acoperit cu chip smerit. Mila cea fără de margini a 
Tatălui, ca să scape pe fiii Săi de judecata cea aspră, a dreptăţii după 
fapte, le trimite, coborând din ceruri, pe Fiul Său Cel Unul Născut, să le 
facă o judecată milostivă şi fără nicio înfricoșare și iarăși să-i împace 
cu Sine. 

Poate tocmai pentru că e așa de smerită judecata aceasta 
milostivă, nu pot să vie la mântuitoarea ei binefacere aproape niciunul 
dintre cei cu mintea plină de „știință” şi afumată de mândrie. Cum să 
poată veni, ei care ştiu totul, ei care stăpânesc peste oameni, să vie în 
genunchi înaintea unui simplu preot și să-și înşire toate fărădelegile şi 
necazurile lor?! Nu, asta mândria n-o poate face, să vie de bunăvoie la 
smerenie. De aceea, ei dau de asprimea dreptăţii care-i fierbe în zeama 
lor, până li se moaie oasele trufiei. 

487. Cei vechi se rugau pentru cei ce-i schingiuiau și le 
cuprindeau picioarele, binecuvântând pe cei ce-i duceau la moarte; iar 


alții ziceau că ar trebui să cumpărăm cu aur ocările și necazurile ce le 
pătimim de la oameni. Totul e să te învoiești așa pentru Dumnezeu și 
El îți ajută; căci e adevărat: nu e după fire să iubeşti din toată inima pe 
cel ce te ucide în tot felul, ci e mai presus de fire. Acesta e înțelesul și 
capătul acestei judecăţi milostive a lui Dumnezeu: redobândirea iubirii 
fără margini, întoarsă de la toate păcatele spre Dumnezeu unul şi spre 
toți oamenii. Cât se poate prinde de minunea acestei sfinte taine, iată 
spunem că ea lucrează revenirea oamenilor la nerăutatea pruncilor. 

POPORUL IUDEU 

488. Trebuia recrearea acestei zidiri, povârnită iremediabil spre 
plata păcatului, spre neîndurata moarte. Prin poporul iudeu era 
prevăzută era creștină, cea din urmă strădanie a lui Dumnezeu în 
persoană, cea din urmă dintre măsurile ce mai rămâneau. Singura 
rezolvare, care face viața neamurilor cu putinţă, nu află între iudei 
decât fapta cea mai ucigașă a lor, cea din curtea lui Pilat şi de pe dealul 
Căpățânii. 

Crinul Bunei Vestiri, pe care dragostea L-a coborât din Cer între 
oameni, iudeii îl răstigniră pe cruce. Cu fapta aceasta ucigașă, ei ieșiră 
din destinul lor, pentru care ostenise Dumnezeu cu ei atâta amar de 
vreme, și-şi băgară neamul sub roţile blestemului. 

489. Până la plinirea vremii atârnă peste ei blestemul pe care și 
l-au cerut în curtea lui Pilat: 

„Sângele Lui asupra noastră și asupra feciorilor noştri” (Matei 
27, 25). De aceea sunt urâţi de toate neamurile - că și asta e ponosul 
blestemului, pe care singuri şi l-au cerut peste urmași. Blestemul 
acesta îi zoreşte să ia în braţe pe toţi antihriștii vremurilor, până la cel 
mai de pe urmă, pe care şi-l vor pune rege. Le va sosi și vremea aceea 
mult dorită, dar chiar pentru ei ivirea antihriștilor e un destin 
blestemat. Când se vor convinge de aceasta, vor veni înfricoșațţi la 
credinţa creștină. 

490. Ei n-au înţeles că de aceea petrec acele „zile fără număr”, 
zile de foamete: „Nu foamete de pâine şi nu sete de apă, ci de auzit 
cuvintele Domnului. Și ei se vor clătina de la o mare până la cealaltă și 
de la Miazănoapte la Răsărit, şi vor cutreiera pământul, căutând 
cuvântul Domnului, dar nu-l vor afla” (Amos 8, 11 - 12). Asta-i 
foametea lor de mii de ani: Dumnezeu nu le mai vorbeşte! 

491. Toată tragedia acestui popor, ce se vrăjmășeşte de moarte 
cu lisus Hristos, e o mare lecție a lui Dumnezeu pe care o arată 


neamurilor creştine până la sfârșitul zilelor. Istoria se va repeta cu 
oricare dintre neamurile care vor face ce-au făcut ei. Aceleași fapte 
aduc aceleaşi urmări, deci pricinuiesc aceeaşi istorie; pentru asta nu 
trebuie să fii proroc deloc. 

492. Neam fără semn. Neam fără înviere. Neam fără Dumnezeu. 
Neam împotriva lui Dumnezeu. Pentru ei lisus a trecut pe cealaltă 
parte a mării înțelesurilor. Ei au rămas dincoace, dar fără idealul care 
i-a părăsit... Plată îi așteaptă. Vor îmbrăţișa pe omul trufiei absolute! 
Omul care în numele său se va proclama Dumnezeu! Acela-i Antihrist - 
Semnul Sfârşitului! 

493. Evreii urau de moarte stăpânirea romană, dar ca să 
termine cu lisus, erau dispuşi ca să apeleze la oricine. Astfel, au fost în 
stare de data aceasta să se facă apărătorii cei mai ascuțiți în slujba 
celor mai mari dușmani ai lor, romanii, numai și numai ca aceştia să-i 
scape de cel mai îngrozitor coşmar al istoriei lor: lisus. Au făcut-o și pe 
aceasta. 

Coşmarul acesta al lor s-a mărit cu veacurile, de proporțiile 
lumii, încât pretutindeni dau de lisus. 

Nici porţile iadului nu le-au putut ajuta să scape de El. Nu le-a 
rămas decât aruncarea lumii în Apocalipsă. Şi aceasta o vor face. 

PORUNCILE LUI DUMNEZEU 

494. Lucrarea poruncilor, care păzesc viața curată şi dau viață 
celui ce le împlineşte (Neemia 9, 29), tocmai slujba aceasta o are: 
dezgroparea comorii, sau deșteptarea puterilor sădite în noi la a doua 
naștere, trezirea la viața cea după Hristos şi Duhul Sfânt. 

Dumnezeu se găseşte în poruncile Sale și prin porunci vine la 
noi și pe noi ne strămută în Sine; precum și întors: prin fărădelegi se 
strecoară vrăjmașul şi ajungem de-o asemănare cu el. Deci cei ce ajung 
la hotarul morții în nelucrarea poruncilor, nu se vor mântui, ca unii ce 
n-au aflat comoara, ba şi talantul de negustorie l-au îngropat în 
pământ. 

495. Aşa vrea lisus să ne însușim împlinirea poruncilor: precum 
nu mulțumești servitorului tău care te serveşte, iar acela n-are niciun 
motiv să se supere tot așa și noi față de Dumnezeu, nu vom avea 
pretenţia ca Dumnezeu să ne mulțumească precum că l-am împlinit 
poruncile. 

POSEDAȚII 

496. Dacă omul călătorește neatent cu tranzitul său, poate 


ajunge la crize, la dezechilibru, la îndrăcire: pradă a unui duh rău sau a 
unor puteri rele, care-l scot clinic dintre oameni. 

497. Mai sunt şi cazuri când posedațţii sunt filosofi. Exemplu: 
Nietzsche, revoltat împotriva lui Dumnezeu, voia să scrie osândirea 
creștinismului pe toate gardurile, pentru că slăbeşte în om puterea de 
revoltă a supraomului, creaţia sa. 

POSTUL 

498. Postul e vechi şi începe odată cu omul. E prima poruncă de 
stăpânire de sine. 

499. Postul și rugăciunea sunt două mijloace prin care curățim 
firea de patimi. Toţi oamenii care s-au apropiat de Dumnezeu şi-au 
smerit sufletul cu rugăciune și post. Şi lisus a postit 40 de zile, punând 
postul începătură a vestirii Împărăției lui Dumnezeu, deşi Lui nu-l 
trebuia, fiind nepătimaş. 

500. Temeiurile mai adânci ale postului și rugăciunii le găsim la 
Botez. Adâncul fiinţei noastre se îmbracă în Hristos. În acest adânc al 
minţii, sau în altarul inimii, după expresia Părinților, Se sălășluieşte 
Hristos, izgonind afară pe satana, care se retrage în simțţiri. De aici 
puterile potrivnicului, patimile, se silesc să învăluie și să prindă voinţa 
din nou în mrejele sale. 

501. Cu trupul nu putem trata decât prin post. El nu știe şi nu 
recunoaște convingeri. De aceea el trebuie uscat, încet şi cu socoteală, 
fiindcă, în mocirla uscată, porcii patimilor nu mai vin să se scalde. 

502. Un organism topit cu postul nu mai are putere să schimbe 
convingerile conştiinţei. 

503. Mai bine de jumătate din numărul patimilor sunt ale minții. 
Postul lucrează şi asupra acestora. E lucru de mirare, zice loan 
Scărarul, că mintea fiind netrupească, de la trup se spurcă și se 
întunecă și că, dimpotrivă, cea nematerialnică de la țărână se subțiază 
şi se curăţă. Ochii văd lucrurile, mintea vede gândurile. 

POVĂŢUITORII 

504. E bine ca povăţuitorii să grăiască totdeauna din conștiința 
slujirii lui Hristos, ca în fața lui Hristos și atunci vor fi blânzi întru 
dojană și smeriţi întru mustrare, altfel mustrarea lor învinge, dar nu 
convinge. 

PREJUDECĂȚILE 

505. Zice un filosof: e destul să primești în minte o singură 
prejudecată, ca apoi să nu fie prăpăstenie la care să nu ajungi în chipul 


cel mai logic cu putință. De aceea, Biserica înșiră printre păcatele 
minții și prejudecățile. 

PREOȚII 

506. Larma vieţii şi gălăgia grijilor deşarte strigă oamenilor în 
urechi nevoile lor pământești, mai tare decât le strigă glasul conștiinței 
trebuințele lor veșnice. Oamenii abia mai aud cele de dincolo şi li se 
par departe: surzenia tot mai mult se întăreşte și chemarea lină nu se 
mai aude. Dar Dumnezeu, Milostivul, ca să nu-i piardă în fărădelegile 
lor, le rânduiește şi chemare dinafară prin glasul slujitorilor Săi. Prin 
preoți nu te cheamă omul, ca să-ți pui nădejdea în om, ci te cheamă 
Domnul ca să-ți strămuți viaţa ta de om. 

507. Preoţii poartă preoția lui Hristos; prin iertarea lor, 
Dumnezeu te iartă, prin graiul lor, Dumnezeu îți vorbeşte. Prin ei, 
Dumnezeu te cheamă, oricât ai fi de păcătos. 

508. Preoția este, prin Sfântul Sânge al Mântuitorului, ca o nouă 
filiațiune. 

509. Preoţia Bisericii urmăreşte ca niciunul din fiii Tatălui să nu 
se învrăjbească în sine însuși, sau să se rupă din obște și din duhul 
dragostei lui Hristos. Căci El e Cel ce unește obștea laolaltă, deci nimeni 
nu se mântuiește răzlețindu-se de Biserică, oricât ar crede că într-însul 
sălășluieşte Duhul lui Hristos. 

510. Preoţii vremurilor noastre, cu aceeași datorie ca Pavel, nu 
mai urmăresc desfrânarea ca pe un păcat care dărâmă alcătuirea 
omenească, în întindere și în adâncime, ci o lasă să-şi facă de cap. Ei nu 
mai au îndrăzneala să o măture afară din Taina căsătoriei creștine, de 
aceea se ajunge la sărăcirea roadelor ei, copiii. Așa se întâmplă că: 
„lipsind preotului cunoştinţa legii și bătrânului sfatul”, cum se tânguia 
lezechiil (lezechiil 7, 26), oamenii orbecăie în mulțimea neștiinței şi a 
lipsei de sfat, care s-au întins ca o noapte de osândă peste bieţii 
oameni. Acesta este un semn de primejdie, din amândouă părțile. Căci 
scrie: „Dormind oamenii, a venit vrăjmașul şi a semănat neghină 
printre grâu şi s-a dus” (Matei 13, 25). 

Deci nu fără rost atragem luarea-aminte că neghinele 
vrăjmașului vor sălbătăci oile împotriva păstorilor... 

511. Preoţii au grija de-a îndupleca pe oameni în vremea 
rânduită întoarcerii, ca să nu cadă din milostivire sub strivirea 
dreptății. Lor li s-a dat marele dar să ierte în numele lui Dumnezeu. 
Mare, covârşitor de mare dar! Oare de ce nu-l pricep oamenii? 


512. A osândi pe preoţi e lucrul cel mai ușor și cel mai fără rost. 
Să fim drepți: slujba preoților e sfântă, darul lor e de la Dumnezeu, e 
sfânt. Că firea lor pământească mai dă uneori prilej de sminteală, iar să 
fim drepţi: neavând cum să vină altfel decât prin naștere din trupuri 
pământești în care mișună pornirile fărădelegilor ca șerpii și rod 
înclinările patimilor ca viermii, sigur că ei vor fi covârșiți de 
moştenirea aceasta şi nu-şi vor putea îndeplini fără umbră trimiterea 
lor de la Dumnezeu. Chemarea le este învăluită, vor șovăi în hotărâri 
(Isaia 28, 7), biruindu-se de lume, în loc ca ei să biruie lumea. Sigur că 
aceștia, prin viața lor, nu vor lăsa poporul să creadă și așa se vor 
sălbătici oile asupra păstorului și vor face bucurie lupilor. În jurul lor 
se va întări întunericul a toată neştiința şi va începe foametea, nu de 
pâine, ci de Cuvântul lui Dumnezeu, pâinea cea din Cer. Sarea 
pământului o vor călca-o oamenii în picioare şi așa vine că: „şi 
preotului i se va întâmpla ca și poporului” (Isaia 24, 2). Dar, de toată 
starea asta rea a lucrurilor are să dea seama şi poporul, căci toată 
decăderea e de la părinți începătură. 

513. Preotul, și în general dreptul, îşi are slujba de a tălmăci 
tainele iconomiei divine, înduplecând spreolaltă amândouă părțile, şi 
pe om şi pe Dumnezeu. De multe ori dreptul o pățeşte, că primeşte 
săgeți din amândouă părțile. „Dreptul care moare osândește pe 
nelegiuiții care trăiesc... vedea-vor sfârșitul înțeleptului, dar nu vor 
înțelege ce sfat a avut Dumnezeu cu el...” (Înţelepciunea lui Solomon 4, 
16-17). 

514. Preoţii sunt acei iconomi ai tainelor lui Dumnezeu care 
scad pentru semenii lor această mamonică agonisire (păcatele), 
iertându-le din datorie. De aceea, Lucifer ridică pâră mare asupra lor 
înaintea lui Dumnezeu, zi şi noapte și le răscoală împotrivă toate 
urgiile împotrivirii. 

„Ci ei l-au biruit prin sângele Mielului și prin cuvântul mărturiei 
lor, şi nu şi-au iubit viața lor, până la moarte „(Apocalipsă 12, 11). 

De aceea, avea dreptate Sfântul loan Gură de Aur, zicând că: 
„Mai multe sunt furtunile care zbuciumă sufletul preotului, decât 
talazurile care bântuie marea” (Sf. loan Gură de Aur, Despre preoţie, 
Craiova, 1941, Cartea III, cap. VIII, p. 61). Iconomii tainelor, slujitorii 
Sfintei Liturghii, sunt şi ei în măsura iubirii, jertfă neîncetată, arsă în 
lumea aceasta, pentru mântuirea lumii. 

515. Multă pagubă face un preot în averea de păcate a 


oamenilor, ştergându-le cu darul datoriile agonisite diavolului, 
capitalizate în om. 

516. Este un duh vrăjmaş care întunecă minţile oamenilor şi îi 
răscoală pe unii împotriva neputințelor omeneşti ale păstorilor, 
dându-le impresia că nu sunt obligați să asculte de ei (de preoți), 
fiindcă au păcate. lisus nu a avut niciun păcat și, cu toate acestea, ce 
puţini L-au ascultat! 

Este un cerc vicios, în care se încurcă sufletul multora, a prea 
multor oameni: cercul rătăcirilor. Aceştia din anumite „motive” nu vor 
să asculte de preoţii Bisericii. Drept aceea, neascultând învăţătura 
dreptei credinţe și a vieţii în Dumnezeu, își strică mintea cu părerile 
lor. Aşa se cufundă în păcate, din neascultare. Omul se întunecă 
dinspre adevăr şi ia rătăcirea de bună. Unii se trezesc că au trăit în 
rătăcire. Vrăjmaşul, de care prin amăgire au ascultat, nevrând să-i 
piardă din gheare, le pune înainte neputințele oamenilor, ale 
slujitorilor legali ai Bisericii, acoperindu-le darurile și harurile. Și aşa îi 
duce de minte, să-și facă singuri „credința”, care trece peste taina 
pocăinţei, administrată valid exclusiv prin preoți şi arhierei, indiferent 
de neajunsul lor de oameni. 

517. Fraţilor, ascultați de Biserică, fiindcă cei ce ascultă de 
preoții ei, aşa cum sunt, de Dumnezeu ascultă. 

PROROCII ŞI HRISTOȘII MINCINOȘI 

518. Prorocii mincinoși din zilele noastre sunt de o îndrăzneală 
nemaipomenită și pălmuiesc smerenia, dându-se pe ei de ceva mai 
mare: Ilie, loan, Hristos, Fiul Omului, Dreptul Judecător şi aşa mai 
departe. Pretind ascultare de la oameni pentru că „Dumnezeu” i-a 
trimis să spună la lume lucruri de care îţi țiuie urechile, şi-ţi îngheață 
inima auzindu-i. 

519. Pe semnele următoare se pot cunoaște că nu mai sunt 
întregi la minte: 

1. Se dau pe sine de ceva mare, cum s-au dat, de altfel, toți 
ereticii (rătăciţii) vremurilor pe care însă i-a afurisit Biserica, prin 
sfintele soboare. 

2. Cad la laudă, având smerenie mincinoasă. 

3. Se ţin pe sine mai presus de Scriptură (unul chiar mi-a 
rupt-o), mai presus de Biserică şi sfinți. 

4. Mor după a fi ascultați și crezuţi de oameni. 

5. Fierb de mânie când nu sunt luaţi în serios. 


6. Adesea au „grăire în duh”, cu „duhul” care îi poartă şi îi învaţă. 

7. Nu vor nici în ruptul capului să-și controleze prin preoți cele 
auzite de la duhul lor. 

8. Câte unii, cu toate acestea, arată o evlavie neobișnuită: 
mărturisind pe Hristos, pe Maica Domnului, făcându-și şi Sfânta Cruce, 
bătând metanii, sărutând icoanele, ba şi Sfânta Împărtășanie luând-o!; 
şi jurându-se că-s oamenii lui Dumnezeu, iar ei sunt înșelați. 

9. Fac pe prorocii și împrăștie spaimă între oameni. Multe 
prorocii li se împlinesc, dar multe nu. Asta atârnă de puterea de 
străvedere a „duhului” care le spune ce le spune, ca unul ce n-are 
învelitoarea trupului și de aceea prinde cu oarecare vreme înainte cele 
ce le apropie Dumnezeu de oameni. Dar asta nu e prorocire. 

10. În numele „dumnezeului” lor sunt în stare să omoare om, 
întemeindu-se pe Scriptură că şi Avraam a fost în stare de o atare 
ascultare, iar Finees a şi făcut aceasta și i s-a socotit acestuia râvnă 
pentru Dumnezeul său (Numerii 25, 7 - 13). (Cu amăgirea ascultării 
până la ucidere de om, a cercat vrăjmașul pe mulți, în toate vremurile, 
chiar şi pe pustnici, de cum pe oamenii lumii.) Prin urmare fiind aşa de 
săritori cu ascultarea și credința la poveţele „duhului” lor, pe care-l 
cred că e Hristos, sunt o adevărată primejdie pentru oameni; teroriști 
ai sufletelor simple. 

11. Sar de la un lucru la altul şi leagă lucruri fără nicio legătură. 
Tălmăcesc greşit, strâmbă adevărul şi se propovăduiesc din Scripturi, 
mai mult pe ei înşişi decât pe Dumnezeu, mergând grăbit spre cea mai 
de pe urmă sfărmare și sărire a minții. 

12. În preajma lor simţi tulburare și primejdie, căci mulţi dintre 
ei au fost pe la casa de nebuni sau vor trebui să se ducă. Nu-i blândețe 
pe chipul lor. Nu-i ocărâm, ci ne păzim și îi învăţăm şi pe alții să se 
păzească şi ne înfricoșăm cât de groaznic şi-au tăiat mintea în Scripturi 
(2 Petru 1, 20). 

520. Ceea ce odinioară era corabia lui Noe peste puhoaiele 
potopului, aceea e Biserica lui Hristos - Cel cu cruce - peste puhoaiele 
pierzării. 

Astfel, după trecere de vreme, îngăduind Dumnezeu, vrăjmașul 
mântuirii oamenilor s-a iscusit tot mai mult în rele: a scornit și el 
corăbii şi cu ele dă târcoale peste apele potopului, ca să culeagă el pe 
cei ce-ntind mâinile să scape, dar scuipă Biserica. Pentru ei, pentru fiii 
pierzării, îngăduie Dumnezeu amăgirea nelegiuită a Satanei (2 


Tesaloniceni 2, 10), care li s-a făcut până acum în peste 800 de hristoşi 
mincinoși (Matei 24, 24), care de fapt sunt diavoli. Căci până acum 
nelegiuitul a scornit peste 800 secte (800 în 1946, acum cca. 3.000), 
luntri sau biserici mincinoase, în care pe mulți îi ia de minte şi-i duce 
cu el. Înşelăciunea e ușor de prins: corăbierul vrăjmaş şi hristoşii 
mincinoși nu au crucea pe catarg, iar înăuntru nu au cele şapte Taine. 
Înşelăciunea e şi mai vădită, întrucât oricare din hristoşii mincinoşi, 
luat în parte, nu e fiul Tatălui; dovadă că nu-și lasă ucenicii să zică 
„Tatăl nostru”, deşi scrie: „Aşa să vă rugaţi” (Matei 6, 9). Prin urmare, 
hristoșii mincinoşi îşi scot ucenicii dintre fiii Tatălui şi-i fac fiii 
pierzării. 

521. Răspunzând celor ce se ţin mai presus de Biserică și sfinți, 
e destul să le aducem aminte de înșelăciunea în care au căzut iudeii, 
ucigașii drepţilor, primii călători la iad cu Scriptura în mână, 
întrebându-i: Nu după scripturi (loan 19, 7) au răstignit ei pe 
Dumnezeu? 

PROVIDENȚA 

522. lisus Hristos, Dumnezeu-Omul, (...) umblă nevăzut de 
oamenii cu ochi de lut, căutând mereu pe fraţii Săi (Matei 28, 10), 
pândind şi alergând după fiecare ins, „până-i va prinde pe toți cei ce se 
vor mântui, ca pe Pavel” (Sfântul Maxim Mărturisitorul, Capete despre 
dragoste, Filocalia, Sibiu, 1947, ed. I, vol.2, p.77), şi neavând odihnă 
până nu-i adună pe toţi Acasă. Și aceasta o face mereu, în fiecare veac 
de oameni, până la sfârşitul lumii. Asta nu se poate tăcea. lar cine L-a și 
văzut pe Domnul şi neasemănata-i Cruce, pe care încă o tot duce 
printre oamenii ce-L pălmuiesc cu ură de fiară până la sfârșitul 
veacului de-acum, unul ca acela sare ca ars din orice iubire 
conservatoare de sine şi se roagă, strigând să aibă în lumea aceasta 
soarta lui Dumnezeu. Unul ca acesta trăiește ca un dezlegat de viaţă și 
nicio urgie a vremii nu-i poate face nimic, decât a-l desăvârși, 
lămurindu-l ca aurul. 

523. Dacă simțim suferința fără asemănare a lui Dumnezeu 
Mântuitorul nostru, cea din iubirea de oameni, aceasta curățeşte și 
viața noastră; căci acesta-i focul azvârlit de Dumnezeu pe pământ 
(Luca 12, 49): pârjolul dragostei, care aprinde lumea, arde puterile 
răului și strălucește cu lumină dumnezeiască pe smeriţii Săi următori, 
ce se întorc Acasă. 

524. Dorul lui Dumnezeu după cel mai mare păcătos este 


neasemănat mai mare decât dorul celui mai sfânt om după Dumnezeu. 

525. Când cineva se încumetă să se lase în conducerea 
Providenţei, printr-un elan de iubire de Dumnezeu, adică să-și 
depășească conștient condiția sa umană - sub acțiunea harului de sus, 
bineînțeles -, poate vedea încă de aici arvuna desăvârșirii sale, într-un 
sentiment de liberare, ca o înviere din morți. 

Timpul, cauzalitatea, lumea, viața şi toate vămile cunoașterii, 
pline de chinul contrazicerilor, rămân la pământ, ca o găoace de ou 
când iese din ea un pui viu sau, când dintr-o omidă păroasă - trecută 
aparent prin moartea unei crisalide - iese şi zboară un fluture în 
culorile curcubeului. 

Aşa suntem şi noi în condiţiile vieţii acesteia, o candelă cu 
untdelemn și fitil, dar încă neaprinsă. 

526. Când ajungem la cunoştinţa a ceea ce suntem de fapt, că 
avem o înrudire cu Dumnezeu, că locuiește chiar în structura noastră 
spirituală, că suntem în pragul liberei alegeri a unei concepții de viață 
de care să ne ţină chiar de n-om fi pe placul lumii, atunci Dumnezeu 
aprinde candela și luminează toată viața noastră cu concepţia creștină 
despre lume şi viață. 

527. În cazul când omul cel vechi mereu se obrăzniceşte cu 
„drepturile” sale biologice asupra omului ceresc și biruie, atunci, 
deosebirea celor două naturi care trăiesc întrețesute în noi, ajungând 
într-un contrast nelimitat, Duhul lui Dumnezeu. Se retrage din om și 
vin pedepse colective multiple asupra vieții păcătoase. 

Aşa avem motivarea potopului: „Nu va rămâne Duhul Meu 
pururea în oamenii aceştia, pentru că sunt numai trup. Deci zilele lor 
să fie o sută douăzeci de ani” (Geneză 6, 3). De asemenea, perversiunea 
sodomiei, care „striga înaintea Domnului” (Geneză 19, 13) a atras 
asupra Sodomei şi Gomorei prăpădul focului, care a ars pământul 400 
m sub nivelul mării, formând Marea Moartă, radioactivă până astăzi. 

528. Toată cărarea de la porunci la cunoaștere, de la ascetică la 
mistică, niciun pas nu o facem singuri. 

529. Dumnezeu vrea să stăvilească năvala anarhiei în făptură, 
însă, respectând libertatea omului, nu poate, decât dacă va câștiga și 
convingerea omului pentru intenţia Sa. Pe drepți îi are câştigaţi pentru 
această cauză. Pe nedrepți, pierzând aceștia libertatea lor - de vreme 
ce robesc păcatului - nu-i mai poate câștiga prin libertatea pe care n-o 
mai au, de aceea pentru aceștia nu-i mai rămâne decât sabia. Prin sabie 


se înțelege aici: asprimea dreptăţii, legea, autoritatea, stăpânirea, 
pedeapsa, până chiar şi pedeapsa cu sabia. 

530. Iubirea şi sabia lui Dumnezeu lucrează neîntrerupt şi 
deodată între oameni: pentru fiecare, după cum îi trebuie; asta nu 
numai fiindcă oamenii sunt amestecați, dar și pentru că fiecare ins îşi 
are vremile sale când îi strălucește milostivirea, precum și vremi când 
îl prigonește sabia - ca să vie iarăși la starea de milostivire. 

531. Dumnezeu taie para focului în două; cu puterea arzătoare, 
dar neluminoasă arde păcătoşii, iar cu puterea luminoasă, dar 
nearzătoare strălucește pe sfinți. Aşa că pe unii îi luminează 
nearzându-i, ca un Soare neapus în vecii vecilor; iar pe alţii îi arde 
neluminându-i, întunecați și la întuneric, în vecii vecilor... 

532. Mulţi oameni, mai puternicii veacului, sunt refractari 
propovăduirii cuvântului, dar unii din ei se biruiesc de ultimul cuvânt 
al sfinților, cel acoperit cu prețul vieții. 

533. La urma tuturor este dreapta judecată a lui Dumnezeu şi 
este dreaptă pentru că tuturor Dumnezeu le-a prilejuit o mărturisire a 
cuiva şi deci nu vor avea cuvânt de scuză că n-au auzit de Dumnezeu. 

534. Aceasta este rațiunea ascunsă a Providenţei: toată lumea 
ispitită să se ciocnească de lisus. 

535. Providența bate timpurile în funcţie de om. lar fiindcă omul 
are dorul excepțional al făpturilor spirituale, al libertăţii deciziei şi 
timpul are o funcţie variabilă în Providenţă. 

536. Știind Dumnezeu slăbiciunea credincioşilor și desfrâul 
răutății, mai intervine din când în când cu întâmplări înfricoșătoare 
între oameni. 

537. Dumnezeu nu pedepseşte toate relele aici şi imediat, 
precum nu răsplătește tot binele aici și numaidecât. 

538. Dacă Dumnezeu ar pedepsi toate relele aici, ar putea 
însemna că lumea aceasta este singura care există. 

Dacă ar pedepsi toate relele imediat, ar însemna că se teme de 
puterea răului, care nepedepsit imediat ar putea periclita stăpânirea 
lumii. 

539. Dacă Dumnezeu ar răsplăti tot binele aici ar însemna 
același lucru, că există numai lumea aceasta. 

Dacă ar răsplăti tot binele imediat ar însemna că sufletul există 
numai în lumea aceasta, în care Dumnezeu trebuie să se achite urgent 
de îndatorirea ce i-a făcut-o omul. 


Că uneori Dumnezeu pedepsește răul şi uneori răsplăteşte 
binele, este ca să ştie că răul se pedepsește și binele se răsplăteşte. 
Dacă o face rar în lumea aceasta este semn că o trece sigur în cealaltă. 

540. Dacă Dumnezeu uneori nu pedepsește răul este că aşteaptă 
pocăința păcătosului. 

Dacă uneori nu răsplătește binele dreptului este semn că-i 
lucrează răbdarea. În amândouă cazurile Dumnezeu aşteaptă sfârşitul 
omului, în ce sfârșește omul, fie că a fost multă vreme bun, fie că a fost 
multă vreme rău, cele de pe urmă au ultimul cuvânt. 

541. O răsplată aici și imediată pentru toate faptele ar dăuna 
libertăţii omului. 

Răul nu s-ar face de frica pedepsei, iar binele s-ar face din 
interesul răsplății. S-ar micșora ceva din slava lui Dumnezeu și s-ar 
micşora şi prestigiul ființei omeneşti. 

lată, prin urmare, la ce climat de libertate şi dragoste 
dezinteresată vrea Dumnezeu să-și ridice fiii, la sensul lor metafizic cel 
ascuns în Dumnezeu, care este Duh, este iubire și Adevăr. Și aceasta fac 
şi oamenii liberi și cunoscuţi și lor înşişi ca atare. 

PSALTIREA 

542. Toate cuvintele Psaltirii dovedesc cunoștința cea din 
păţanie, sau învățăturile din durere, singura cale care poate învăţa 
ceva pe oameni. 

543. Aşa e toată Psaltirea: o mărturie strălucitoare a bunătății 
lui Dumnezeu, ţinută în mână de David, ca o făclie, mângâind orice 
suflet zdrobit de pe urma păcatelor. Lumina ei atrage luarea-aminte la 
cârmuirea lui Dumnezeu asupra vieții omeneşti, îndeamnă sufletul la 
ascultare şi smerenie, cu care oricine poate birui toate potrivniciile din 
calea mântuirii și poate răbda toate patimile ispitelor. 

RAPORTUL CONJUGAL - DESPRE RELAȚIILE SEXUALE DINTRE 
SOŢI 

544. Femeia (luată din bărbat) are nevoie de completare 
endocrină prin contact de la bărbat. 

545. O mare dizarmonie constă în faptul că instinctul bărbatului 
e în conflict cu instinctul femeii. Instinctul bărbatului vrea mereu 
femeia, ca prilej al descărcărilor sale genezice. Instinctul femeii însă e 
maternitatea. Copilului, până se desprinde de mamă, îi trebuie doi ani, 
deci, după rânduiala firii, trebuie să fie lăsată în pace. 

Deci, ce va face bărbatul? Sau îşi va perverti soţia, făcând-o să 


umble și ea după plăcerea pătimașă, căutând să scape de rostul firii 
sale, sau o va face criminală, punând-o să-și ucidă în pântece ființa fără 
apărare, sau va practica scârba onaniei cu femeia sa (Facere 38, 9), 
păzind-o de rostul zămislirii, dar necinstind-o, cum nu se mai poate 
spune. Alţii recurg la sterilizare, alții la aventuri, sau la lupanare. Un 
atare bărbat nu-şi va mântui soţia prin nașterea de fii (1 Timotei 2, 
15), ci o va osândi cu ucigașii şi curvarii, printre care şi el de asemenea 
va fi (Apocalipsă 21,8). 

Prea puţini sunt bărbaţii care-şi stăpânesc instinctul irațional, 
prin puterile raţionale ale sufletului, reglementându-l potrivit cu rostul 
său originar. Şi iarăşi, şi mai puţini sunt cei ce convertesc energia prin 
înfrânare, săltând sensul firii la rosturi mai presus de fire. 

546. Plăcerea, căutată numai pentru ea însăşi, cheamă repetarea 
din ce în ce mai deasă a actului, până ce ajunge la distrugerea 
sistemului nervos. Mai mult chiar: ea aprinde organismul și-l împinge 
până dincolo de posibilităţile sale funcționale; ea provoacă frângerea 
oricărei cenzuri morale și-și duce supuşii până la doaga nebuniei. 

547. De ce nu-s părinții la fel de grăbiţi şi cu însurarea băieților, 
pe cât sunt de grăbiţi cu măritarea fetelor? Fapta lor greşită 
încurajează tăinuit şi pe faţă frauda neomaltusiană - onania cu femeie, 
fereala, păzirea - ceea ce e o plagă de o nebănuită întindere în toate 
mediile sociale. lată că, după scurtă vreme, se arată şi pedepsele 
acestei fraude, cu deosebire la femei: tulburări grave ale sănătății, 
fenomene dureroase ale pântecelui, tulburări îndeosebi nervoase și 
mintale, cu desăvârşire necunoscute nici chiar medicilor. Așa zic 
medicii. De la pântece durerile se întind la rinichi şi în josul pântecelui, 
uneori în membrele inferioare. Durerile se stârnesc şi cresc în vremea 
mersului, în vremea ridicării și așezării pe scaun, a ridicării vreunui 
lucru și peste tot în vremea intimităţii - lucru care aduce uneori grave 
neînțelegeri conjugale. Deodată cu durerile acestea, apar tulburările 
nervoase, care schimbă profund starea psihică și mintală a bolnavelor. 
Caracterul schimbător ajunge iritabil, irascibil până la exces. Din 
nimicuri, explozii violente, furii, adevărate sincope ale judecății, care 
nu mai pot fi înfrânate sau stăpânite. E un adevărat dezechilibru 
umoral, care face biata victimă să treacă de la explozia violenţei, până 
la tristețea şi melancolia cea mai profundă, şi uneori, până la ideea 
sinuciderii. Asta-i frauda şi isprava. De aceea nu tăcem, ci demascăm, 
împinşi de milă și de ştiinţă. 


548. Într-un raport conjugal normal, organele genitale feminine 
trec succesiv printr-o fază de congestie intensă și o fază de slăbănogire 
bruscă, ce stabileşte cursul regulat în circulaţia sângelui. Actul conjugal 
falsificat, neisprăvit, fără concluzia naturală, lasă să persiste în vase o 
stare de înecare ce, cu vremea, ia un caracter permanent. Urmează o 
tulburare a nutriției țesuturilor, pe urmă alterarea lor anatomică. 

549. Mulțimea firișoarelor nervoase ale plexului hipogastric, 
firişoare care pleacă de la uter şi se unesc cu sistemul cerebro-spinal, 
îndură apăsări, iritaţii, care, la obârşie sunt dureri locale, dar cu 
tulburări reflexe la distanţă; iar cu vremea, aruncă pe bolnave în plin 
domeniu psihiatric. 

550. Congestiile acestea cu repetiție produc alterări intense şi 
profunde în sânul țesuturilor, care-și pierd funcțiunea lor normală. Așa 
se instalează, cu vicleșug, sterilitatea definitivă, incurabilă, după câte o 
lungă perioadă de sterilitate voită. Atunci în zadar mai doreşti copii, 
mugurii vieţii, căci firea te pedepsește cu această crudă întoarcere a 
lucrurilor: îţi califică fapta şi îți condamnă neamul la moarte. Ultimul 
efect: denatalitatea, depopularea etc. Aşa se stinge neamul... 

RAŢIUNEA 

551. Când împrejurările te aduc în situația să vezi limitele 
rațiunii, cataclismul în față, puterile răului dezlănţuite, nu tremura căci 
nu eşti singur: este Cineva nevăzut cu tine, în tine, care stăvileşte 
haosul, iar pe tine te creşte mai presus de om, împrumutându-ți și ţie 
nimbul divinității. 

552. O iluminare a raţiunii, datorită „locuirii” lui Hristos în 
suflet, nu este de nicio mirare, întrucât lisus Hristos este numit încă în 
terminologia greacă: „logos”, Cuvânt, rațiune absolută a lui Dumnezeu. 

RĂBDAREA 

553. Cu arătarea răbdării suntem datori în primul rând pentru 
că, mai înainte de a veni la calea lui Dumnezeu sau la ostenelile 
mântuirii, făceam şi noi ale lumii, umblând în fărădelegi şi chinuind pe 
alții și, astfel, ne-am băgat datori; deci acum trebuie să plătim ale 
noastre cele de atunci, ca pentru răbdare să dobândim mântuirea de la 
Dumnezeu. Așa trebuie să plătim acum cu durere cele ce le-am făcut 
odinioară cu plăcere. 

554. Cei ce biruie lumea (1 loan 5, 4) nu sunt nicidecum o 
adunare de neputincioşi, o turmă de inactivi, oricât s-ar părea 
răbdarea răului o slăbiciune a binelui, ci ei sunt ostașii Împăratului, 


care prin răbdarea Crucii a biruit nu numai lumea, ci şi toată stăpânia 
morţii. Mântuirea e cununa acestei biruinţe. lar despre nevoinţa care 
dovedește răbdarea şi credința sfinţilor (Apocalipsă 13, 10), putem 
spune că e singura cale îngăduită și în stare să mistuie puterea răului și 
să o facă fără rost şi fără vlagă în lume. 

555. Răbdarea răului sau umilinţa, în credinţa lui Dumnezeu, 
este cea mai uriaşă putere asupra răului în lumea aceasta. 

556. Chip de umilință desăvârşită ne-a dat Mântuitorul pe cruce: 
El, Fiul şi slava Tatălui, Dumnezeu adevărat, nu S-a împotrivit, ci a 
primit să treacă prin cea mai de pe urmă umilire cu putință pe pământ, 
căci știa ce putere are umilința. Răbdând bătăi, scuipări în obraz, 
cunună de spini, piroanele și spânzurarea pe cruce, iar peste suflet 
hulirea celor fărădelege, toate acestea încă nu erau crucea cea mai 
grea; pe aceasta o avea la spate. Crucea cea mai grea, pe care era 
răstignit cu fața, era neasemănata durere a milei Sale față de oameni. 

557. Nu le trebuie potrivnicilor pustiire mai mare în lucrăturile 
lor, decât răbdarea cu dragoste a necazurilor, căci ea arde datoriile 
noastre și toată strădania lor. 

558. Prin răbdarea multor neştiuți de oameni, atotputernicia și 
dreptatea lui Dumnezeu, sfărâmă mereu porțile iadului, cu puterea 
Bisericii văzute şi nevăzute. 

559. Lepădarea de sine nu se realizează dintr-odată sau o dată 
pentru totdeauna, ci trebuie timp şi răbdare. Timp pentru deprindere 
şi răbdare pentru greutatea ei. 

560. Răbdare trebuie să avem mai întâi cu noi înşine, ca să nu 
cădem în întristare, apoi trebuie să aibă şi alții răbdare cu noi, până 
deprindem desăvârşit lepădarea de sine. Dacă învăţăm practic 
lepădarea de sine şi sporește dragostea în inima noastră, răbdarea 
încetează de a mai avea înfățișarea negativă de necaz și se schimbă în 
bucurie, cu toată întristarea mea sunt covârșit de bucurie. 

561. Răbdarea mai este şi nevoinţă, adică pedepsirea de 
bunăvoie a firii cu tot felul de osteneli. 

562. La începători, deprinderea răbdării începe cu ocara. 
Începutul trebuie întărit cu răbdarea, pentru că în lupta cu mândria şi 
cu slava deșartă, acestea au obiceiul să-l arunce în deznădejde ca să 
părăsească lupta. Cine rabdă (îndreptarea) până la sfârșit se va mântui 
(Matei 10, 22). 

563. Răbdarea este o condiţie a mântuirii, cu condiţia ca să nu 


fie pentru vinovății, ci pentru „vinovăţia” de a fi creştin. 

În lumea aceasta nu poţi să crezi în lisus fără să fii pedepsit. 
Scriptura a prevăzut de mult cenzura împotrivirii zicând: „Fiule, când 
vrei să te apropii și să slujeşti Domnului, să-ți pregăteşti sufletul de 
ispite” (Cartea înțelepciunii lui Sirah). lar, Sfântul Pavel de asemenea 
ne previne: „Toţi cei ce vor să trăiască cucernic vor fi prigoniţi” (2 
Timotei 3, 12). 

564. Mulţi tirani s-au îngrozit de răbdarea mai presus de fire a 
sfinților, prin a mărturisi şi ei pe Hristos, de asemenea, cu același preț 
al vieţii. 

565. Răbdarea sfinţilor în încercări are rostul iubirii de oameni, 
ai lui Dumnezeu. 

566. Atâta am înţeles din taina răbdării sfinților. Este ascunsă în 
ea o mare bucurie. 

RĂUTATEA 

567. Nimic mai greu, mai periculos decât să te lupţi cu 
îngustimea și cu formalismul. 

Nimic mai primejdios, decât a combate răutatea, care crede că 
are dreptate, că apără adevărul şi că slujește lui Dumnezeu. Aceste 
forme ale relei voințe au înfrânt şi pe lisus. Deşi Dumnezeu n-a revelat 
o Scriptură împotriva Sa, formalismul iudaic a întors-o împotriva lui 
Dumnezeu. Nu după Scriptură L-au câștigat pe lisus? lată ce poate 
răutatea: să stea împotriva iubirii de oameni și de Dumnezeu; 
împotriva ei, nu poate nimic, nici lisus. De aceea, răutatea, pentru că nu 
se poate schimba în bucurie nicidecum, nu are iertare, ea este 
împotriva iertării şi a oricărei tămăduiri, dar are judecată. Răutatea a 
înfrânt pe Dumnezeul iubirii, dar se va înfrânge de Dumnezeul 
Judecăţii. 

568. lisus a tămăduit orbirea ochilor, dar n-a putut tămădui 
orbia răutăţii. Orbia răutăţii nu are leac, dar are pedeapsă. 

569. Răutatea e o osândă, o moarte anticipată, care chinuieşte 
firea, dar nu e naturală, e o venetică în fire. Pe aceasta vrea Dumnezeu 
să o izgonească din fire, dar cu ajutorul omului, care a introdus-o în 
fire. I-a dat omului apostolia acestei misiuni: „lată eu vă trimit pe voi ca 
pe nişte miei în mijlocul lupilor”. 

Firea perversă şi firea curată, originară, stau laolaltă în raportul 
în care se afla un miel care bea apă dintr-un râu, față de lupul care se 
afla mai la deal, şi îi băga mielului de vină că-i tulbură apa, găsindu-i 


acestuia motivul „întemeiat” să-l mănânce. E absurditate multă și 
variată lipită pe fire. Misiunea lui lisus, dată și mieilor, e descojirea firii 
de absurditate, de sălbăticie, de caricatura existenţei: demonicul. 

Acesta înseamnă că lisus contează pe un miez originar 
necontaminat, existent încă în fire, deși comprimat dar capabil să-și 
recâștige dimensiunea paradiziacă: miezul capabil de Har. Precum că 
acestea sunt așa ne stau mărturie mieii lui Dumnezeu, sfinții în 
preajma cărora se îmblânzeau fiarele. 

570. Relele pe pământ aşa de mult vor strânge oamenii, încât nu 
mai rămâne istoriei altă soluţie decât sfârşitul ei. 

RĂZBOAIELE 

571. Când nu mai răspund oamenii la chemarea dragostei lui 
Dumnezeu, dau de asprimea dreptăţii Sale, când, spre pedepsirea 
răutății, îngăduie războaiele. Atunci viața oricui se află în primejdie de 
moarte, şi a celor de acasă şi a celor de pe fronturi. 

572. Dumnezeu, cel milostiv întru drepți, pe cei nebăgători în 
seamă sau potrivnici - dar totuși oameni cumsecade - abia cu ajutorul 
primejdiei îi înduplecă să vrea și ei ce vrea Dumnezeu, adică 
mântuirea, singurul lucru cu adevărat de trebuință. Al doilea gând de 
ajutor e primirea de mai înainte ca bun, a ceea ce orânduieşte și face 
Dumnezeu, și ştiind că nimic nu se întâmplă fără voia lui Dumnezeu, să 
ne bucurăm de hotărârea Lui, chiar dacă nu pricepem aceasta. lar 
gândul al treilea e că în suferințe fără de voie s-au mântuit mucenicii, 
în suferințe de bunăvoie s-au mântuit cuvioșii; tot aşa și cu suferinţele 
războaielor, mult mai mulți se mântuiesc pe front, decât s-ar fi mântuit 
acasă. 

573. Obişnuit, lumea crede că mor în războaie cei răi şi scapă cei 
buni. Este şi nu este așa, pentru că numai singur Dumnezeu ştie şi ţine 
socoteala fiecăruia. Unul din sfinţi a zis: „Caprele eu sunt; iar oile 
Dumnezeu le știe”. Pe urmă, numai singur Dumnezeu ştie - şi precum 
ştie şi face - dacă pentru cineva e mai de folos viața, sau mai mult îi 
foloseşte mutarea din viața aceasta. Apoi, Dumnezeu, în atotputernicia 
Sa, foloseşte şi pe cei răi, pe necredincioși, pe cei fără niciun 
Dumnezeu, ba chiar și pe draci, ca printr-înșii să aducă la mântuire pe 
cei de mântuit. 

574. Lupta începe abia în cei ce s-au hotărât la o viață mai 
conformă cu poruncile dumnezeieşti. 

575. Câtă vreme mergem în voia valurilor, în voia firii povârnite 


spre păcat, n-avem nicio luptă, nu ne trezim din cursele vrăjmașului 

(2 Timiotei 2, 26); stăm de bună credință că mergem bine, ne 
isprăvim zilele în fericire şi coborâm cu pace la iad! Dar, de îndată ce 
aflăm ce înzestrare avem şi ne trezim spre ce trebuie să fim, puterile 
iadului vor sări să ne ceară socoteală pentru nesupunere. Dar nu vor 
sări cu toată urgia răutățţii, că nu le lasă Dumnezeu, ci cu vicleşuguri și 
curse, cu minciuni şi cu înfricoșare și cu alte nemaipomenite zavistii. 
Pe de altă parte, se vor folosi de unelte ale lor (loan 8, 44), oameni 
amăgiţi de ei, care le-ar face toate câte-i învaţă dracii - dacă ar fi după 
ei. De aceea zice înțeleptul: „Fiule, când vrei să te apropii să slujeşti 
Domnului, găteşte sufletul tău spre ispite” (Înţelepciunea lui lisus 
Sirah 2, 1). 

576. Războiul duhovnicesc seamănă întrucâtva cu războiul 
lumii. Și unul și altul te desface de viața aceasta. Numai ispitele, 
necazurile şi tot felul de încercări ale războiului nevăzut izbutesc să ne 
tocească pe deplin gustul de lumea aceasta și să ne ducă la un fel de 
moarte față de lume, care-i smerenia deplină și condiţia de căpetenie a 
rugăciunii neîncetate. 

577. Cei ce nu urmăresc în viața aceasta nimic mai mult decât să 
fie fericiți în lume și tihniţi în trup, aceştia n-au război cu diavolul: pe 
aceștia îi are fără de război. (...) Căci cea mai primejdioasă temniţă e 
aceea în care te simți bine: nu vei ieși din ea niciodată. 

578. Prima întâlnire între minte şi diavol e la linia momelii, pe 
care o flutură el în văzul minţii. Dacă mintea nu bagă momeala în 
seamă vrăjmașul stăruie cu ea, o arată mai sclipitoare, ca să o facă 
iubită minţii. Aceasta e a doua înaintare a războiului, sau asupreala. 
Dacă la asupreală a izbutit să fure mintea cu momeala și să o facă să 
vorbească împreună, avem înaintare la unire. 

Mintea însă se trezeşte c-a fost furată de gând străin și că se află 
în altceva, decât în ceea ce-i era dat după fire; iar când îşi dă seama de 
ea însăşi și de cele în care se află, avem lupta cea de gând la o clipă 
hotărâtoare. Se va învoi mintea să meargă după momeală mai departe, 
sau se va întoarce de la dânsa? Aici e lupta și clipele sunt scumpe; și de 
cele mai multe ori viața întreagă a unuia sau a mulțime de inși atârnă 
de lupta nevăzută a câtorva clipe. Dacă întârziem să ne luptăm, se 
poate întâmpla ca fără veste să fim învăluiți la minte din partea poftei 
sau a iuțimii, asupra cărora încă aruncă vrăjmaşul aprinderea sa. Prin 
urmare, ostaş al lui Hristos, lupta trebuie dată grabnic şi după lege. 


579. Dacă la ceasul de război, mai bine-zis în clipa de luptă, 
lovim momeala cu numele lui Dumnezeu, depănând rugăciunea, vom 
vedea lucru minunat: pentru ostaș luptându-se Împăratul - tocmai 
întors de cum e războiul văzut. Căci Împăratul nostru s-a luptat până la 
moarte, și încă moarte pe cruce (Filipeni 2, 8), și printr-însa trecând, a 
rupt zăvoarele și a spart porțile iadului, biruind pentru ostaşii Săi şi 
slobozindu-i. lar de atunci biruie ca un Dumnezeu, oriunde e chemat 
pe nume. Și: Îl cheamă dragostea. 

580. Vremea de luptă are o mare cumpănă, și anume: dacă 
mintea nu-și aduce aminte cu credință de „Doamne lisuse..., i se 
întâmplă că încuviințează momeala vrăjmașului. Aici e granița între 
lupta după lege și căderea în fărădelege. 

581. Dacă mintea se va afla iubind o momeală străină şi sfatul 
viclean, va înclina cumpăna liberei alegeri spre momeala și sfatul 
străin. Aşa se deschide spărtură în cetate şi se năpustesc puhoaie de 
vrăjmași care așteptau ascunși afară. Și repede urmează jalnică 
pustiire în cetatea sufletului: împlinirea cu lucrul şi repetarea faptei 
aceleia, până ajunge deprindere sau obicei. 

582. De unde atâta pustiire? De la o clipă fără de Dumnezeu a 
minţii, clipă în care vrăjmașul i-a furişat undița iadului pe gât, învăluită 
meșteșugit într-o momeală a unui lucru sensibil al lumii de aici. 
Potrivnicul ispitește cu momeala plăcerii pe tot omul spre patima spre 
care-l prinde că are povârnire mai mare: pe cel aplecat spre trup, cu 
desfrânarea; pe cel înclinat spre gânduri, cu înțelepciunea veacului 
acestuia (1 Corinteni 1, 20) care pe mulţi i-a rătăcit de Dumnezeu și pe 
puţini i-a întors; pe cei dornici de Cuvântul lui Dumnezeu îi ispitește cu 
Biblia (2 Petru 1, 20), încât în zilele noastre se văd mulţi călători la iad 
cu Scriptura în mână. Toţi cei ce umblă după plăceri, de orice fel, nu 
vor scăpa de primejdii, căci sub orice plăcere e încolăcit un șarpe. 

583. Începătorii pot să vadă cum numele Mântuitorului îi 
izbăveşte de asuprirea momelilor vicleanului - ceea ce-i îndatorează 
cu o mare smerenie înaintea lui Dumnezeu, ştiind că se luptă EI în locul 
lor. 

584. Partea începătorilor este nevoința de a seca izvoarele 
patimilor din pământul inimii, precum și grija de a nu se sui cu mintea 
în văzduhul părerii, căci acolo bat furtuni mari şi se rup aripile minții. 

RĂZBOIUL NEVĂZUT 

ȘI RĂZBOIUL MOMELILOR 


585. Grijă la minte! Căci războiul nevăzut cearcă pe toată lumea 
şi n-a cruțat nici iubirea de Dumnezeu a Apostolilor! 

586. Cine are darul dragostei, al răbdării și al gândului smerit, în 
vremea de luptă - dacă luptă după lege (2 Timotei 2, 5), iar legea este 
dragostea - poate vedea lucruri minunate, întoarceri neașteptate la 
Dumnezeu. 

587. Deşi înzestrați cu darurile Botezului, totuși n-am scăpat de 
războiul momelilor. Momeala nefiind păcat, e permisă de Dumnezeu să 
cerce cumpăna libertăţii noastre. Sfântul Marcu Ascetul ne lămureșşte: 
Hristos prin cruce şi prin Harul Botezului „slobozindu-ne de orice silă, 
n-a împiedicat aruncarea gândurilor în inimă. Aceasta pentru ca unele 
din ele, fiind urâte de noi, îndată să fie șterse; altele, fiind iubite, în 
măsura în care sunt iubite să şi rămână; și astfel să se arate și harul lui 
Dumnezeu și voia omului, ce anume iubește: ostenelile din pricina 
Harului, sau gândurile din pricina plăcerii”. Aici stă pricina pentru care 
noi, deși botezați, totuși mai avem trebuinţă și de al doilea Botez, al 
pocăinţei, întrucât nu suntem ca îngerii neschimbabili. 

588. Răul, nebunia și haosul nu sunt literatură: sunt realități 
care uneori izbesc frontal şi caută să înghită relativul tău echilibru. 
Vezi clar, uneori cu luciditate unică în viaţă, că „dintr-asta” numai 
Dumnezeu te poate scăpa. 

589. Biruinţa Mântuitorului e unică. Fără El nimeni nu mai 
poate câștiga o a doua biruința asupra răului. Dar cu Hristos da; însă 
nu e nici atunci altă biruinţă, ci tot aceeaşi, prelungindu-se în vreme și 
înmulțindu-se cu luptătorii. 

590. Când împrejurările te aduc în situația să vezi limitele 
rațiunii, cataclismul în față, puterile răului dezlănţuite, nu tremura căci 
nu eşti singur: este Cineva nevăzut cu tine, în tine, care stăvileşte 
haosul, iar pe tine te creşte mai presus de om, împrumutându-ți și ţie 
nimbul divinității. 

591. Pe Dumnezeu îl ai sădit, „inoculat”, latent, în structura ta 
spirituală. Tu eşti altoit cu un Om-Dumnezeu, absolut superior 
condiției tale pământeşti. Prin aceasta și tu est fiu al lui Dumnezeu. (...) 
Ne-a dat și nouă puterea să fim fiii lui Dumnezeu. Dacă cineva e 
conștient şi trăieşte această evidenţă interioară și pe celălalt plan al 
existenţei, unuia ca acela niciun rău nu i se mai poate întâmpla. Nici 
omorâți nu pot fi, pentru că într-înșii prezenţa divină e forţă care face 
deşartă orice zvârcolire a răului asupra lor. (...) Lumea nu se mai poate 


atinge decât de temniţa ta biologică. Noua ta realitate de o evidenţă 
absolută, scăpându-i cu desăvârşire. Acestea sunt cuprinse în cuvântul 
lui lisus: „Eu, Adevărul, vă voi face liberi!”. Și „Nu vă temeţi de cei ce 
ucid trupul - care nu plăteşte nimic (în sine) - și mai departe nu pot să 
facă nimic!” 

592. Tot intervalul de vreme până la moartea fizică a fiecăruia în 
parte, precum şi toată istoria acestui mod de existență decimat de 
moarte, e un continuu război nevăzut între binele și răul din om. (...) 
Când în om se întărește această alternativă, a trupului, care acaparează 
pentru sine şi forțele naturale ale sufletului, mintea - conștiința chiar - 
atunci războiul nevăzut între binele şi răul din om ia o formă clinică, 
psihanalitică. 

593. Potrivnicul are două feluri de ispite: prin plăcere și prin 
durere. Cu primele umblă să ne amăgească. Dar cu celelalte umblă să 
ne constrângă să socotim plăcerea ca bine şi durerea ca rău. Cu această 
meșteșugire ar restrânge năzuințele sufletului numai la o viață comodă 
în veacul acesta. 

594. Dacă vede vicleanul că nu isprăveşte surparea cu ispitele 
atunci aruncă în minte hule împotriva lui Dumnezeu. Covârșirile 
acestui mândru să nu sperie pe nimeni căci nu spurcă pe om, nici să nu 
le băgăm în seamă. 

595. Nicio viață sporită nu e cruțată de bântuieli: fie cu vederi 
amăgitoare și trăgând către slava deșartă, fie cu înfricoşări grozave 
ducând către ieșirea din minţi. În calea celor dintâi avem lepădarea de 
vederi, căci mai de folos este a ne vedea păcatele decât a vedea îngerii, 
iar în calea celorlalte avem lepădarea de sine în grija lui Dumnezeu. Pe 
puţini credincioşi și molateci vicleanul îi scoate din luptă cu evidenţa 
neputinței cu care îi aruncă în deznădejde, iar către smerenie le 
închide calea prezentându-le-o ca umilire. Pe calea aceasta le macină 
sufletul între deznădejde şi nemulțumire, de unde ajung la mania 
persecuției. Adună la conflict, se închid sufletește în prejudecăţi și aşa 
alunecă din calea sfântă în calea profană sau chiar clinică. La aceştia 
lepădarea de sine a fost mereu un lucru de silă sau fără convingere. 

596. Să ştii că a rămâne în picioare nu e treaba ta, nici a virtuții 
tale, ci a harului Aceluia care te ţine în braţele Sale ca să nu cazi în 
întristare. 

597. Deplin izbăvit de lupte nu este om pământean, nici nu 
trebuie să fie. Altfel nu ar mai fi luptă, nici ucenicie, nici sporire, nu ar 


mai trebui nici Harul neîncetat de la Dumnezeu. Omul nu și-ar mai 
cunoaşte slăbiciunea și nici de smerenie nu ar mai avea trebuință. E 
mai de preţ lupta, că vezi ajutorul lui Dumnezeu şi te smereşti și te 
umpli de dragoste, căci biruința pe mulți i-a păgubit. 

598. Suntem în furtună cu sufletul numai atâta vreme cât trăim 
la suprafață, la expresia cea mai dinafară a vieţii. Când însă ne mai 
adâncim sufletele acolo unde ne așteaptă Hristos de la Botez, sau de la 
oricare altă Taină, primim cuvântul Lui care împrăștie furtuna. El este 
izvorul smereniei care reechilibrează sufletul din bântuielile mândriei. 
De la această experienţă începând, iubim Crucea lui Hristos și crucea 
noastră, cu firea primim și credem că tăierea voii proprii e într-un 
cuvânt curățirea de patimi. 

599. Încercările şi neliniştile vremii au și ele un rost: ne 
provoacă la găsirea sensului ce-l avem în Dumnezeu, ca ultim reazim 
etern al liniştii, iar pe de altă parte ne conduc la găsirea de noi înşine, 
ca făpturi renăscute în Dumnezeu și ajunse la libertatea spiritului. 

Răbdarea însăși a războiului e ultima ta rugăciune. 

RECUNOȘTINȚA 

600. Astăzi, când mila lui Dumnezeu vine în Persoană să caute şi 
să curețe pe pedepsiţii Săi, iată că nu găsește recunoştinţă în Israel. 
Dar, a găsit-o între străini, la un samarinean. lată de ce se spune că 
binefacerea și cu recunoştinţa sunt două virtuţi care nu s-au întâlnit 
amândouă pe pământ. lată încă o amărăciune a lui lisus. Nouă, din 
zece, iarăşi se vor fi apucat de rele. 

RELIGIA 

601. În istoria Egiptului, câtă vreme faraonii respectau religia, 
dinastiile lor dăinuiau multe mii de ani. Îndată ce și-au ridicat mâna 
asupra preoţilor, s-a isprăvit cu ei; templele și-au închis luminile 
ştiinţei, piramidele au rămas monumente ale morții şi dinastiile s-au 
stins. Unul dintre faraoni sfârșeşte cu toată oastea în fundul Mării Roşii 
(leşire 14, 28). 

602. Religia nu face ştiinţă, ci conștiință. 

RENUNȚAREA 

603. Toată lumea este a ta când ai renunțat la ea. Atunci, ești 
mai tare ca ea și te ascultă. Această renunțare totală asigură „pentru 
veacul viitor viața veșnică”. 

RESPONSABILITĂȚILE 

604. Cu cât cineva stă mai sus pe scara răspunderilor obşteşti, 


cu atât îi poartă şi Dumnezeu o iubire şi o grijă mai mare. 

605. Pentru cei ce însă au o răspundere între oameni, e neapărat 
de trebuință să-şi cunoască atârnarea lor de Dumnezeu şi Lui să-l 
întoarcă cinstea şi slujba, pe care le au ei între oameni. 

RUGĂCIUNEA - RUGĂCIUNEA MINȚII 

SAU A INIMII 

606. O unificare a voinţei, ba chiar a tuturor facultăţilor noastre 
sufleteşti izbutește s-o ajungă abia rugăciunea. 

607. Rugăciunea nu judecă, ci se smereşte, aducându-ne aminte 
greșelile noastre, nu ale lumii. Rugăciunea adevărată cere iertarea 
lumii, nu osândirea ei. lar asupra smereniei vrăjmașul nu poate nimic. 

608. Postul curățește ochiul, rugăciunea curăţeşte mintea. Aici 
nu vorbim de rugăciuni care cer lucruri materiale, nici de rugăciunea 
care dă drumul închipuirii, după cum nu vorbim nici de rugăciunea 
liturgică, ci numai de rugăciunea minții. La intrarea în călugărie 
rugăciunea vameșului, completată poate chiar de lisus, e numită 
deodată cu metaniile „Sabia Duhului Sfânt”. Rugăciunea minții este 
„Doamne, lisuse Hristoase Fiul lui Dumnezeu, miluieşte-mă pe mine 
păcătosul”. 

609. Cu numele lui lisus spus întâi cu gura, apoi cu mintea, 
pătrundem din afară spre înăuntrul nostru către lisus, Care la 
rugăciunea noastră bate război cu potrivnicul din gânduri şi ne 
izbăveșşte de asupririle patimilor. 

610. Rugăciunea minţii sau rugăciunea inimii are temeiul acesta, 
descoperit de însuși lisus, că „fără Mine nu puteţi face nimic” în 
privinţa izbăvirii de patimi, deci în privința mântuirii. 

611. Rugăciunea minţii are și stări superioare, când 
izbăvindu-se patimile, se deapănă de la sine fără cuvinte, într-o 
nesfârşită dragoste de Dumnezeu, de oameni și de toată făptura. 

612. Rugăciunea minţii este sabia Duhului, care taie gândurile 
rele cu Numele lui lisus. Propriu-zis, lisus ne izbăvește neîncetat de 
lupta potrivnică: Cu Numele lui Hristos lisus batem pe vrăjmași. Căci 
armă mai puternică asupra diavolului ca Numele lui Dumnezeu în cer 
sau pe pământ nu este (Sfântul loan Scărarul). 

613. Rugăciunea neîncetată a fericitului Nume: „Doamne, lisuse 
Hristoase, Fiul lui Dumnezeu, miluiește-mă pe mine păcătosul”, după 
îndemnarea Sfântului Pavel: „Neîntrerupt vă rugați”, săvârşeşte 
minunea unirii în dragoste a celor învrăjbite întreolaltă de păcat. 


614. Sfântul loan Scărarul zice: „Ca Numele lui lisus Hristos, 
armă mai tare, în cer şi pe pământ nu este!'. Cerul este mintea şi 
pământul inima, în care trebuie să se depene rugăciunea neîncetată a 
preasfântului nume: „Doamne, lisuse Hristoase, Fiul lui Dumnezeu, 
miluieşte-mă pe mine păcătosul”, întorcându-se ca o armă mereu 
întinsă asupra vrăjmașului. 

615. Dacă la ceasul de război, mai bine-zis în clipa de luptă, 
lovim momeala cu numele lui Dumnezeu, depănând rugăciunea, vom 
vedea lucru minunat: pentru ostaș luptându-se Împăratul - tocmai 
întors de cum e războiul văzut. Căci Împăratul nostru s-a luptat până la 
moarte, și încă moarte pe cruce (Filipeni 2, 8), și printr-însa trecând, a 
rupt zăvoarele și a spart porțile iadului, biruind pentru ostaşii Săi şi 
slobozindu-i. lar de atunci biruie ca un Dumnezeu, oriunde e chemat 
pe nume. Și: Îl cheamă dragostea. 

616. Ne trebuie mai multă inimă în minte și mai multă minte în 
inimă, căci altfel, fără lucrarea de unire a preafericitului nume, o iau 
razna şi inima şi mintea. 

617. Fiindcă noi nu putem fi contemporanii lui lisus, este lisus 
contemporanul nostru peste veacuri. Inspirăm atotprezenţa Sa în Prea 
Sfânt Numele Său și expirăm aerul stricat al păcatelor noastre. Inspiri 
Duhul Sfânt, Duhul lui Dumnezeu şi expiri duhul rău din tine. 

618. Cine ştie, dacă nu mărturiile unor văzători Părinți despre 
stâlpul de foc ce urca la câte un sporit duhovniceşte până la cer, nu era 
tocmai această concentrare a personalității fericitului: a minţii în inimă 
şi a amândurora în Dumnezeu, căpătând forma unui stâlp de foc. 

SCRIPTURA 

619. Sfânta Scriptură, Cartea lui Dumnezeu, are literă şi are duh. 
De aceea și citiri sunt două. Dacă-ţi dezleagă Dumnezeu taina ascunsă 
în litere o pricepi; dacă nu ţi-o dezleagă, nu pricepi decât litere. 

620. O măsură de ajutor în biruința asupra firii ne-o dă și citirea 
dumnezeieştilor Scripturi. Este Duhul lui Dumnezeu în cărțile Sfintei 
Scripturi, de aceea citirea ei zideşte duhovnicește. Dar şi pentru 
aceasta trebuie puţină preocupare. Mai întâi trebuie învățată această 
carte a lui Dumnezeu către oameni, adică înţeleasă în rostul ei de 
revelaţie, înțeleasă în cadrul ei istoric, în sforţarea ei de a menţine în 
conștiința poporului ales așteptarea descoperirii desăvârșite în lisus 
Hristos. 

621. Valoarea spirituală a Scripturii nu se pierde în istoria pe 


care o cuprinde. De aceea Biblia e și singura carte a căreia date istorice 
au şi o neistorie pe care o cuprinde. De aceea, Biblia e singura carte ale 
cărei date istorice au și o memorie duhovnicească. 

622. Citirea cu socoteală a Dumnezeieșştilor Scripturi aprinde și 
hrăneşte sufletul cu gândurile lui Dumnezeu, care nu sunt ca gândurile 
omului. 

623. În zilele noastre se văd mulţi călători la iad cu Scriptura în 
mână. 

SECTARII 

624. Nu da cu bâta în viespile sectare. 

SFÂNTA CRUCE 

625. N-ai să găseşti Sfinte Moaşte mai sfinte ca Sfânta Cruce. 

SFÂNTA ÎMPĂRTĂŞANIE 

626. Spre schimbarea omului din raza naturii în raza 
supranaturii avem trebuință mereu nu numai de pâinea naturală, ci 
mai ales de pâinea supranaturală a Sfintei Împărtăşanii. 

627. Trupul şi Sângele Lui Hristos din Sfânta Împărtăşanie se 
luptă cu trupul și sângele nostru împotriva patimilor, sfințind trupul şi 
arzând patimile. 

628. Unde sunt lacrimile când venim să ne împărtășim? 

SFÂNTA LITURGHIE 

629. Dumnezeu coboară între oameni şi suie oamenii la Sine, pe 
scara Sfintei Liturghii. 

630. Precum Taina pocăinţei sau mărturisirea este judecata 
milostivă a lui Dumnezeu, ascunsă sub chip smerit, și iubitorii de 
smerenie dau de darul acesta, asemenea şi Sfânta Jertfă a 
Mântuitorului, din Sfânta Liturghie, ascunde, iarăși sub chip smerit, o 
taină a ocârmuirii lumii. 

631. Cei vechi ştiau pricina pentru care nu se arată Antihrist în 
zilele lor, căci Sfântul Pavel vorbeşte despre taina aceasta în chip 
ascuns, dar n-o numeşte (2 Tesaloniceni 2, 6). E Sfânta Liturghie, sau 
Jertfa cea de-a pururi, despre care a grăit Domnul prin Daniil (Daniil 
12, 10) şi apoi însuşi ne-a învățat. Ea este aceea care opreşte să nu se 
arate Antihrist, sau omul nelegiuirii (2 Tesaloniceni 2, 3) decât în 
vremea  îngăduită lui de Dumnezeu. Căci pentru mulțimea 
fărădelegilor, demult ar fi trebuit Dumnezeu-Tatăl să sfârșească lumea, 
însă Dumnezeu-Fiul, Cel ce este iubirea de oameni și de toată firea, 
mereu. Se aduce pe Sine Jertfă Sfântă înaintea lui Dumnezeu-Tatăl, 


mijlocind milostivirea de la El. 

632. Sângele Mielului din Sfânta Împărtășanie mai ţine sufletul 
în oase și lumea în picioare. Precum Taina Pocăinţei e un dar al 
Cerului, sub chip smerit, pentru mântuirea fiecărui suflet în parte, așa 
Sfânta Liturghie, marea taină, ascunsă iarăși sub chip smerit, 
mântuieşte lumea, sau o fereşte de urgiile Antihristului. lată de ce, 
toată lumea ar trebui să vie la Sfânta Liturghie, că pentru dăinuirea 
lumii e darul acesta pe pământ. 

633. Deci, câtă vreme mai sunt oameni ce caută pocăinţa și 
Sfânta Împărtăşanie, Satana n-are putere: îl opreşte Dumnezeu. Dar 
când oamenii se vor întuneca la minte așa de tare, încât vor împiedica 
Sfânta Liturghie, cu toată voia lor, vrând necredinţă, în zilele acelea va 
înceta şi Jertfa cea de-a pururi, și va începe urâciunea pustiirii, precum 
zice la Daniil: „Și din vremea când va înceta Jertfa cea de-a pururi şi va 
începe urâciunea pustiirii, vor fi 1290 de zile” (Daniil 12, 11). 

634. Sfânta Liturghie mai ține lumea. 

SFÂNTUL NICOLAE 

635. Suferința pe care o aduna de la toți îi făcea iubirea mai 
strălucitoare - şi acestea laolaltă - ard ca o făclie în viața sfântului, 
care apoi, mai multă suferință atrage, sporind focul iubirii sale de 
oameni. 

Suferinţa şi iubirea se cresc în progresie una pe alta. Aşa se face 
că inima lui era mare în care se revărsau toate lacrimile și durerile 
pământului îşi găseau alinare. 

Cred că aceasta este taina „luminătorilor lumii”. De fapt toate 
minunile pe care le-a făcut Dumnezeu oamenilor, după mutarea 
Sfântului nu au altă explicaţie, decât că sunt un răspuns pe care l-a dat 
Dumnezeu pentru iubirea lor de marele ierarh. Căci Dumnezeu este 
făcătorul de minuni în Sfinţii Săi, indiferent dacă sunt în lumea aceasta 
sau nu. 

Dar, marea minune şi din ce în ce mai rară între oameni este 
tocmai această lumină a inimii, căreia Dumnezeu nu-i poate pune hotar 
mormântul. De aceea, Dumnezeu o laudă cu fapte mai presus de fire, 
cinstind cu ele pomenirea iubiților Săi, iubitori de oameni sfinți. 
Dumnezeu o laudă cu fapte mai presus de fire. Să o lăudăm și noi 
măcar cu vorba. 

SFÂRŞITUL LUMII 

636. Când fărădelegile vor încleșta mintea și inima oamenilor 


şi-i vor sălbătici aşa de tare, încât vor zice că nu le mai trebuie 
Dumnezeu și Biserică și Preoţi, încât va fi sălbăticirea și nebunia urii 
(Luca 6, 11) peste tot pământul, atunci vine sfârşitul. 

SFINTELE TAINE 

637. Biruinţa Mântuitorului e unică. Fără El nimeni nu mai 
poate câștiga o a doua biruință asupra răului. Dar cu Hristos da; însă 
nu e nici atunci altă biruinţă, ci tot aceeaşi, prelungindu-se în vreme și 
înmulțindu-se cu luptătorii. 

638. lisus Hristos împlineşte ceea ce ne lipseşte nouă: ne-a 
dăruit o a doua naștere, iertându-ne de prima; ne-a întărit firea pentru 
refacerea virtuţii şi ne-a luminat mintea pentru refacerea cunoștinței — 
amândouă de trebuință pentru a ne lipi cu dragostea mai tare de 
adevăr decât de viaţa aceasta. Astfel, ne-a dăruit și nouă biruinţa 
asupra morții, întrucât - celor ce trăim viața în Hristos - nu ne mai 
este o groază, ci o dezlegare definitivă de păcate. Moartea pentru noi 
nu mai este o înfrângere a firii, ci omorâre a păcatului și izbăvirea firii. 
În felul acesta zicem că biruim şi noi, dar de fapt e lisus Hristos, Cel ce 
locuieşte în noi prin Taine, care câștigă războiul şi se oşteşte pentru 
mântuirea noastră; şi, stăruind şi noi cu dragoste în nevoința lui 
Dumnezeu, răzbeşte asemănarea Sa peste chipul vieții noastre. 

639. Aşa ni s-a împărtăşit pe Sine, în primele trei Sfinte Taine, 
fiecăruia, îndată după venirea noastră în lume (loan 1, 9). Acestea 
sunt: Sfântul Botez, Ungerea cu Sfântul Mir şi Sfânta Împărtăşanie, iar 
la vârsta priceperii, cunoştinţa de Dumnezeu (loan 17, 3). 

640. Prezenţa lui Hristos în Sfintele Taine rămâne un adevăr 
dogmatic. Aici vorbim de trăire, de desfășurarea lui Hristos din Taine 
în viața noastră reală. Dacă Domnul este ascuns de la Botez în 
Sanctuarul cel mai dinlăuntru al ființei noastre, ca un înaintemergător 
îndemnându-ne spre împlinirea poruncilor, printr-însele apar pe 
obrazul nostru spiritual trăsăturile Domnului. 

641. Ceea ce odinioară era corabia lui Noe peste puhoaiele 
potopului, aceea e Biserica lui Hristos - Cel cu cruce - peste puhoaiele 
pierzării. Deosebirea e aceea că corabia lui Noe a fost închisă pe 
dinafară de Dumnezeu şi nimeni n-a mai putut intra (Facere 7, 16), pe 
când corabia Bisericii - corabia cu crucea pe catarg - are intrarea 
deschisă și mai pot intra oameni învălmășiți de puhoaie. Acolo era Noe, 
aci Hristos, iar în valuri ucigașul, înecând pe oameni. 

Se întâmplă însă ceva de neînțeles: că cei ce se chinuiesc în 


valuri, deşi toți țin să trăiască, totuși nu toţi vor să scape în corabie. 
Mai mult chiar, scuipă mâinile ce li se-ntind de la intrarea corăbiei. lar 
mâinile sunt braţele părintești: braţele celor șapte Sfinte Taine ale lui 
Dumnezeu care izbăvesc pe oameni din potop, născându-i din trup în 
Duh (Coloseni 2, 12), din amărâta viaţă la viața cerească. 

SFINȚENIA 

642. lisus Hristos e Calea şi naturală și supranaturală a 
desăvârşirii. 

643. Sfinţenia nu e tristeţe, e bucurie. Sfințenia tristă e o tristă 
sfinţenie. 

644. Toţi ştim că înăuntrul nostru stau ascunse mărgăritarul, 
comoara, talantul şi altarul Împărăției lui Dumnezeu. Înăuntrul nostru 
avem aşadar posibilitatea sfințeniei. Dar posibilitatea încă nu e 
realitatea. De la sine numai, posibilitatea sfințeniei nu se transformă în 
sfințenie. 

645. În viața duhovnicească credința hotărâtă poate face ca 
posibilitatea sfințeniei să se transforme în realitatea sfințeniei. Este 
nevoința monahului. Fără nevoinţă întinsă, susținută de convingere, 
orice posibilitate reală va rămâne numai posibilitate sau chiar se va 
transforma în imposibilitate. 

646. O sfințenie conștientă ar putea cădea ca fulgerul în ispita 
sfințeniei, care e cea mai rafinată capcană a mândriei. 

646. Sfinţii Părinți nu au recunoscut desăvârșirea decât după 
semnul desăvârşitei smerenii. 

647. Cei ce îşi întorc mânia și pofta de la cele de aici, unde altfel 
ar fi zăcătorit în contra firii, aceia scapă de bărbatul sau de femeia 
dintr-înșii şi vin la starea unui suflet de fecioară. 

Sufletul ajuns la starea de fecioară are parte de crinul 
Bunei-Vestiri a naşterii lui Hristos într-însul. 

648. Lui lisus lucrurile, întâmplările, oamenii de tot felul, până și 
copiii îi prilejuiau motive de revelaţie. De la toate lucrurile lumii lisus 
ridică oamenii la rațiunile supranaturale ale Providenţei. Pe copii de 
pildă: lisus i-a găsit modelul sufletului deschis spre Dumnezeu. Ei, deşi 
nu înțeleg nimic și nu schițează nicio împotrivire dialectică, cred totul 
şi pun întrebări uimitoare de credință. Pentru ei existența lui 
Dumnezeu şi prezența divină este un lucru de la sine înțeles. Nu în 
zadar s-au alăturat aceste două cuvinte: copilărie și sfințenie. De fapt, 
omul începe viața cu sfințenie, apoi o pierde: devine păcătos, devine 


„întrebătorul complicat al veacului acestuia”. 

650. Limitele omului sunt limitele sfințeniei sale. lar sfințenia 
este de la Dumnezeu. De altfel, singurul leac al vieţii, s-o scape de 
năruire numai sfințenia rămâne. Sfinţenia este şi efectivă şi preventivă. 
Datori de a o câștiga sunt toţi oamenii care vor să se mântuiască. 

651. Sfinţenia, tare seamănă a sănătate originară, o strălucire 
lină a spiritului. Unde sunt acestea și Dumnezeu. Se odihneşte, unde 
lipsesc şi lisus îşi pierde răbdarea. Este lucrul cel mai greu să îndupleci 
omul să urmărească realizarea sfințeniei. 

SFINȚII - DREPȚII 

652. Oamenii voinţei sunt eroii credinţei şi sfinții creştinismului. 

653. Sfinții sunt convinşi de păcatele lor. De aceea, judecându-se 
pe ei înşişi vrednici de iad, primesc de la Dumnezeu Raiul şi, în dar, 
mântuirea. 

654. Cei desăvârşiți nu simt numai spinul păcatelor lor, ci găsesc 
într-înşii murmurând toate păcatele oamenilor. Căci prin cei 
desăvârşiți se răsfrânge sfințenia lui Dumnezeu, ca printr-o oglindă și 
într-înşii iarăși toată firea omenească-și simte durerea şi păcatul. 

655. Abia lor le îngăduie Atotştiutorul Dumnezeu să bată război 
cu stricătorul firii omenești şi cu sabia Duhului neîntrerupt să-l ardă. 
Dar nu spre el le e privirea, ci având toată făptura lor absorbită de dar, 
s-au făcut ca un pârjol într-un rug nearzător și, strămutați de 
dragostea lui Dumnezeu, chiar şi numai cu atâta, că sunt în lumea 
aceasta, ard pe „stăpânitorul” ei în inimă, ca o sabie de văpaie. 

656. Acesta e focul celei mai mari nevoinţe prin care au să 
treacă cei ce ajung desăvârşirea, că Dumnezeu însuși se ascunde din 
fața lor, şi se prăvălesc asupra lor puhoaie de ură, căutând cum să-i 
înghită. Dar de dragostea lui Dumnezeu nimic nu-i mai desparte 
(Romani 8, 38 - 39): nici suferinţa, nici îngerii, nici viața, nici moartea, 
nici iadul, de care se dovedesc mai presus, căci desăvârşirea dragostei 
nu mai are pe acestea îngrădire şi hotar. 

657. În Biserică se nasc de sus şi cresc pe pământ, câştigând în 
războaie, oamenii mai presus de fire sau dumnezeii după Dar. 

658. În ştiinţă e savantul care sondează necunoscutul prin teorii 
şi le verifică pe urmă, dacă aduc lumină şi corespund realităţii sau ba. 

În credinţă, în religie este sfântul, care are alte mijloace de aflare 
a adevărului. 

Sfântul nu cercetează. Viaţa lui curată e mijlocul de cunoaștere a 


unei realități pe care cercetătorul savant n-o poate prinde niciodată. 

Ştiinţa nu angajează viața, de aceea nici n-o poate pricepe și nici 
n-o poate crea. 

659. Cu toate că răul se pedepsește prin sine însuși, iubirea 
divină dă totuși putință de ieșire din înfundătura răutăţii ce se 
pedepsește pe sine însăşi: de se va găsi cineva să stea bun pentru frații 
săi înaintea lui Dumnezeu. 

660. Aceştia, prevăzuţi de Dumnezeu cu slujba aceasta încă mai 
înainte de-a se naște (Galateni 1, 15; Ieremia 1, 5) şi trimiși să o 
împlinească, sunt slugile Sale, cărora le-a dat avuţia Sa pe mână. 

661. Să nu se creadă îngust că dreptul apare numai în religie. 
Dreptul poate să se arate în oricare dintre valorile sau talanții lui 
Dumnezeu. Dacă însă abia apare în religie, asta se datorează faptului că 
numai aici se mai știe ceva despre atârnarea omului de Dumnezeu. 

662. Purtătorul oricărei valori, dacă va ajunge la cunoștința 
atârnării sale de Dumnezeu, va ajunge drept. 

663. Dreptul e omul lui Dumnezeu, ori de poartă slujba 
preotului, ori pe-a împăratului, ori pe-a artistului, ori pe-a 
vistiernicului, ori pe-a bogatului, ori pe-a săracului. Un singur lucru i se 
cere pentru aceasta: să se cunoască pe sine ca avându-și obârșia 
spirituală și toată înzestrarea de la Dumnezeu. Sunt mulți drepți care 
nici nu știu despre ei că sunt drepți. Pentru ei neștiința e o mare 
acoperire de primejdii şi anume, primejdia căderii în mândrie a celor 
conştienţi de virtutea lor. În sfânta lor neștiință ei sunt simpli ca florile, 
nu știu nimic de frumusețea lor. 

664. Sfinţii, drepții prin excelență, pe măsura credinţei și a 
curăției lor moştenită din părinţi și sporită cu propria lor osteneală 
sunt o cuvântare vie, pentru că au într-înșii pe Dumnezeu - Cuvântul, 
Cel ce strigă printr-înşii voia Sa către ceilalți oameni. În jurul acestora 
se întăreşte şi se întinde credinţa, și mulți se mântuiesc. Prin ei se 
potoleşte anarhia, prin ei se restabilește echilibrul şi armonia şi prin ei 
şi ceilalți întrevăd pe Dumnezeu. Sfințenia e tocmai această 
transparenţă a lui Dumnezeu în făptura Sa, prietenia aceea de mare 
cuviință a sufletului cu Tatăl său - singura situație normală și de la sine 
înțeleasă a omului și a oamenilor. 

665. Drepţii fac cumpănă între Dumnezeu și oameni: dobândind 
de la oameni pocăinţa şi de la Dumnezeu, milostivirea. Când lipsesc 
drepții dintre oameni, iubirea nu se poate împlini, ci trebuie să se 


împlinească dreptatea. 

666. Preotul, şi în general dreptul, îşi are slujba de a tălmăci 
tainele iconomiei divine, înduplecând spreolaltă amândouă părțile, şi 
pe om şi pe Dumnezeu. De multe ori dreptul o pățeşte, că primeşte 
săgeți din amândouă părțile. „Dreptul care moare osândește pe 
nelegiuiții care trăiesc... vedea-vor sfârșitul înțeleptului, dar nu vor 
înțelege ce sfat a avut Dumnezeu cu el...” (Înţelepciunea lui Solomon 4, 
16-17). 

667. Oare de ce învinuiește Dumnezeu pe oameni de faptul că 
nu se mai naşte dreptul printre dânşii și că ei nu bagă de seamă? 

Răspunsul e următorul: drepţii sunt uneltele lui Dumnezeu, prin 
care sfătuiește neamurile şi, prin rostul lor, face cu putință milostivirea 
Sa peste oameni; pe când dacă nu-i are, oamenii vor da peste urgia 
dreptății Sale, după faptele lor. Familia, cu roadele ei împovărate de 
fărădelegi, Îl aduce pe Dumnezeu la impas; drept aceea, oamenii sunt 
traşi la răspundere şi se află în aceeași primejdie cu smochinul fără 
roadă (Luca 13, 6; Marcu 11,13). 

„Căutat-am printre ei, să găsesc un om ca să se poarte cu 
dreptate înaintea feței Mele pentru țara aceasta, ca să nu o pierd, și 
n-am găsit” (lezechiil 22, 30). 

668. „Dumnezeu este îndelung-răbdător și mult milostiv, dar 
nepedepsit nimic nu lasă” (Naum 1, 3). Însă nimic nu face fără să arate 
taina Sa slujitorilor Săi (Amos 3, 7). lată dreptul ca vestitor al voinţei 
lui Dumnezeu, ca văzător înainte, dincolo de zarea dimensiunii a patra, 
timpul. Sfânta Scriptură ar fi o copie de pe nevăzuta Carte de la cârma 
lumii. Dreptul ajunge la obârşia Scripturii. 

669. Slujba cea anevoioasă și plină de primejdii o au însă drepții, 
când trebuie să dea pe față păcatele poporului (Plângeri 2, 14; Ieremia 
14, 10; Isaia 58). „Prin ştiinţa lui, dreptul, sluga Mea, va îndrepta pe 
mulți” (Isaia 53, 11). De aceea trebuie să fie deodată și stâlp de fier şi 
zid de aramă (leremia 1, 18) şi față de cremene (Isaia 50, 7); şi, pe 
deasupra, tuturor a, trebuie să fie păstorul cel bun, care-și pune viața 
pentru oile sale (loan 10, 11). 

Într-adevăr, slujba aceasta n-o poate face decât un lepădat de 
viață şi un îndrăgostit de Dumnezeu. De aceea zice Petru, că şi dreptul 
abia se mântuiește (1 Petru 4, 18), socotind greutatea sarcinii. Căci 
nimeni nu e drept fără vreun rost de la Dumnezeu, fără vreo treabă de 
făcut. 


Mântuirea dreptului e condiționată de împlinirea destinului său 
de la Dumnezeu și e primejduită de cruțarea vieţii proprii, când o face 
în dauna intenției divine. 

SIFILISUL 

670. Acum cinci veacuri, la 1492, Columb aduce în Europa 
vestea descoperirii Americii, iar mateloţii lui aduc Europei sifilisul. 
Isprava lor a luat proporții, încât, pentru stăvilirea urmărilor 
dezastruoase ale spirochetei, facultățile de medicină au creat catedră 
de sifiligrafie. (...) 

E recunoscută de toți extraordinara repeziciune și putere de 
adaptare a organismului la orice accident și împrejurare; adaptare 
aproape automată. De pildă, unui tăietor de lemne îi alunecă mâna în 
pânza fierăstrăului său, cu câteva sute de turaţii pe secundă. De-abia a 
simţit grozăvia şi cade în nesimţire. Un șoc nervos opreşte afluența 
sângelui la creier, ceea ce aduce căderea în nesimţire, organismul stă 
astfel locului, fără vreo mișcare, căci altfel ar conturba lucrul zorit al 
apărării automate. Un val de sânge învăluie rana care se coagulează în 
atingere cu aerul și formează un înveliș izolator. Ca la o comandă, 
fibrina din sânge se şi transformă în mici aţe, pe care le ghemuiască ca 
un dop, în corpul tăieturii, unde se și apucă să repare, lipind, 
completând etc. Temperatura locală se ridică, atingerea devine 
dureroasă, ca să fie asigurată liniştea apărării organice. Toată această 
adaptare la noua situație dovedeşte un serviciu automat de siguranţă a 
vieţii. (...) 

Faţă de bacilul sifilisului, atitudinea serviciului de siguranţă e cu 
totul stranie: nu se apără, nu dă alarmă, îi lasă deschise toate căile, îi 
îngăduie să umble în inspecţie prin întreg organismul și-l lasă să 
„mănânce” ce pofteşte, până și scoarța de pe creier. De aceea a trebuit 
ştiinţa să ia măsuri împotriva lui, fiindcă natura nu vrea să se apere. 

Nu cumva Treponema asta e o pedeapsă neîndurată, aruncată ca 
o frână împotriva destrăbălării? Nu cumva, în fața acestei pedepse i s-a 
luat firii dreptul de apărare? De ce nu se apără? (...) 

Tare-mi vine-a mă gândi la locul din Ieremia prorocul, unde 
zice: „lată, voi trimite asupra voastră șerpi și scorpii, împotriva cărora 
nu-i descântec și vă vor mușca, zice Domnul” (Ieremia 8, 17). (...) 

lată, dar, pedeapsa neîndurată peste care dă mintea când nu-și 
înfrânează poftele: e dată jos de pe tronul conducerii şi, cu totul, trup și 
suflet, prăvălii, legaţi în casa de nebuni. 


SMERENIA 

671. Primirea umilinţei e cea mai mare putere a dreptului; pe 
când războiul pentru mândrie e dovada celei mai mari neputinţe. 

672. Suferința mai are şi un alt rost. Prin ea îngăduie Dumnezeu 
oricui, neînsemnat la slujbă sau chip, să-ţi sară în obraz și să ţi-l 
pălmuiască cu ocările cele mai de pe urmă. Şi cine ar putea să facă mai 
bine o treabă de asta, decât un om de nimica, dar totuși de vreo treabă 
lui Dumnezeu. 

673. Îngăduie Dumnezeu să-ţi auzi faptele pe nume. Căci foarte 
mari târcoale dă vrăjmașul în jurul celor încercaţi, pentru păcatele lor 
trecute, ca să-i scoată din calea mântuirii, ispitindu-i să nu se 
smerească, ci să-şi apere „onoarea'. 

674. Ne-am putea întreba: de ce îngăduie Dumnezeu palme 
peste faţa dreptului? Răspundem că nu este altă cale de sfințire și că, 
înaintea lui Dumnezeu, nici cerul nu este destul de curat (lov 15, 15); 
iar sfințire fără smerenie nu este. Pe noi însă, cei păcătoși și grei la 
pricepere, Dumnezeu nu are cum ne aduce aminte de păcatele noastre, 
ştiute sau neștiute, ca să ni le cunoaștem și să ni le mărturisim - de 
vreme ce nu luăm aminte la predica Bisericii - decât luând, cu atât mai 
vârtos, prăjina ocărilor. Dacă ne-am cunoaşte cât suntem de păcătoşi, 
ne-ar fi mult mai uşoară ispăşirea vinovăţiilor. Dar când nu ne 
cunoaştem vinovățiile, ne înșelăm după părerea noastră cu „dreptatea” 
pe care n-o avem, și necunoscându-ne, nu răbdăm cele ce vin peste noi, 
cu rânduiala lui Dumnezeu. Drept aceea, când auzi pe cineva 
făcându-te tobă de ocări și blesteme, nu te pripi cu mintea şi nu sări cu 
gura, răspunzându-i ce nu trebuie. Nu-l întreba pe el: de ce mă 
ocărăşti, ci întreabă-te pe tine oare de ce mă ocărăşte omul acesta? În 
orice caz, răspunde ca David: pentru păcatele mele Domnul i-a 
poruncit să mă ocărască şi să mă blesteme; dar nădăjduiesc, pentru 
năpăstuirea ocării, mila lui Dumnezeu. 

675. Să zicem că, după părerea ta, ai avea o viață bună după voia 
lui Dumnezeu, soţ și copii cumsecade și, totuși, aşa din senin, la o 
întâmplare oarecare, un vecin sau propriul tău copil sau soţ, să-ți ardă 
obrazul zvârlindu-ţi vorbe grele: prăpădită, ucigașă, hoaţă. lar tu, 
neștiindu-te de vină cu niciuna din acestea şi nepricepând ce se 
lucrează la mijloc, se poate să sari, ca mușcată de șarpe, cu şi mai grele 
vorbe, apărându-te şi îndreptându-te, iar pe cel ce te cearcă, 
apăsându-l și ucigându-l cu mânia. Nu e bine, nu te grăbi, ci socotește 


cum trebuie: poate că nu ţi-ai mărturisit, asupra ta, vreo greșeală cu 
propriul tău soț, înainte de vreme, iar soţul tău îți aduce aminte acum, 
într-un şuvoi de mânie, fără să ştie că păcatul o dată tot răbufneşte, 
oricâtă uitare s-ar fi aşternut peste el. Poate că şi copilul îşi strigă în 
ocara sa vreun păcat al părinţilor, de care trebuia cruțat, fie cu fapta, 
fie cu gândul. Poate că vreun gând rău asupra vieții sale, el la vreme îţi 
aduce aminte, sub formă de necuviință, greşeala ce era s-o faci 
asupră-i. Uitaseşi să ți le mărturiseşti, să te dezlegi de vina lor şi iată, ți 
se aduc aminte. Căci, prin cei apropiați primim arsurile cele mai 
curățitoare - ştiut fiind că nu este nedreptate la Dumnezeu. lar pe de 
altă parte, poate că puţine zile mai avem şi, din îngăduirea lui 
Dumnezeu, se răstesc la noi viclenii, cei ce ne-au îndemnat la păcate, și, 
prin vreo gură slabă, ne strigă vinovăţiile uitate pe care mărturisirea şi 
lacrimile noastre nu le-au șters. 

Drept aceea, cu lumina cunoștinței fiind, în necazuri bucuraţi-vă 

(1 Tesaloniceni 5, 16). Căci celui lămurit în căile lui Dumnezeu 
tot ce i se întâmplă spre mai multă lumină i se face, ori pricepem, ori 
nu pricepem aceasta. Grija noastră să fie: de-a nu strica ce tocmeșşte 
Dumnezeu. 

676. Vremea de amărăciune ţine de obicei cât ține aplecarea 
spre mândrie; căci celui smerit nimic nu-i poate sta împotrivă: nici 
lucrurile, nici oamenii şi nici dracii. 

Înaintea lui Dumnezeu adevărata virtute e smerenia care 
tămăduieşte, curăță, apără şi întoarce toate spre pace. Deci, când 
amărăciunea încercării și-a împlinit lucrul, iarăși întoarce Dumnezeu 
toate spre bucurie. 

677. Mulţi, până nu-şi înţeleg greşelile, se cred curați 
apărându-se: că n-au omorât, n-au dat foc şi aşa mai departe. De fapt ei 
sunt închişi şi legaţi la minte cu un văl de întuneric care nu se rupe 
altfel, decât numai când le izbeşti păcatele peste obraz. 

678. „Cui i se pare că stă, să ia aminte să nu cadă”. De aceea, 
stăm improvizat, în nesiguranță, în atârnarea milostivirii lui 
Dumnezeu. Firea noastră, încă nu este întărită ca să poată „sta”. „A sta” 
este înălțarea care se corectează cu căderea. Depresiunea de asemenea 
nu este stare de masă. O cădere în umilinţă, convins de binefacere şi pe 
mulți i-a folosit şi la mai mari măsuri i-a adus decât pe mulți dintre 
nevoitorii conștienți de calea sfinţeniei. 

679. Necertat nu te smerești. Şi nesmerit nu apare înrudirea ta 


cu crucea, ca să o iubeşti, ca pe ceva în care ești smerit (smerenia, 
iubirea şi crucea sunt din aceeaşi familie a desăvârşirii). 

Şi crucea - cu învierea care-i urmează - era punctul de vedere al 
lui Dumnezeu. Omul voia să-l scape pe Dumnezeu de cruce. Dumnezeu 
se ceartă cu omul... în numele dragostei. 

Satana Îi era milostiv lui Dumnezeu prin Petru și ucigaș prin 
Iuda. Satana, prin frica de suferință a trupului și prin ignoranța 
rațiunilor mântuirii, ține omul în îngustime, în nedezvoltare, în 
nonsens, cu un cuvânt: în sminteală cu Dumnezeu. 

680. Mare este acela care numai de mărimea lui nu se ocupă. 
Este cel ce creşte fără să ştie, ca bobul de grâu în strălucirea soarelui. 

Dacă este o creştere naturală este şi o creştere supranaturală, 
căci adevărata dimensiune a desăvârşirii este smerenia. 

Drept aceea, dacă nu puteţi înțelege Împărăţia lui Dumnezeu, cel 
puţin primiţi-o ca un copil în care nu se întâmplă nicio răvăşire 
dialectică. 

SMERENIA ȘI CURAJUL 

681. Smerenia şi curajul s-ar părea doi termeni opuși. Cu toate 
acestea, în viața duhovnicească ei se armonizează, ba se și 
completează. Absența sau împuţinarea unuia slăbeşte pe celălalt și 
între ei trebuie ținut un echilibru. Căci viața creștină orientată numai 
spre umilință ia o înfățișare de sclavie spirituală, de pipernicire la 
literă şi pierde curajul. De asemenea, orientarea numai spre 
îndrăzneală personală şi spre profetism distruge bisericitatea și 
sobornicitatea creștinismului, provocând fie erezie, fie schismă, deci 
pierde smerenia. 

SMERENIA (CHENOZA) MÂNTUITORULUI 

682. Ziditorul făpturii, Mântuitorul nostru, îndură o micşorare a 
Sa în Duh, pe potriva măsurilor noastre omenești, cu fiecare vârstă, cu 
fiecare rând de oameni până la sfârșitul veacului. Şi se sileşte, ca un 
mare smerit să ne înduplece, prin alegerea cea de bunăvoie, să suim la 
măsura Sa dumnezeiască. Se micşorează pe Sine la măsură omenească, 
dându-se minţii noastre să-i semuiască prețul, și, dacă îl va afla, să 
ridice firea omenească la măsura dumnezeieştii Sale smerenii, adică să 
fim dumnezei după Har. 

683. lată pe Dumnezeu cârmuind lumea şi, totuși, cu mare 
smerenie, bătând și așteptând la poarta zidirii Sale să i se deschidă și 
să fie primit... Într-unii. Se naște, într-alții sporeşte cu vârsta şi cu 


înţelepciunea, într-alții propovăduieşte, într-alții minuni săvârşeşte şi 
în sfârșit într-unii. Se schimbă la față în lumină dumnezeiască; iar 
într-alții - foarte mulţi de aceştia - neasemănat. Se chinuieşte. 

SPIRITISMUL 

684. Fărădelegea vorbirii cu morții, sau spiritismul, are vechime 
mare. În zilele noastre, a ajuns o adevărată modă de lume mare, și, 
fiind cea mai subţire dintre amăgiri, e și cea mai primejdioasă rătăcire. 
(i) 

Biserica nu tăgăduieşte spiritismul, ci-l opreşte. lată de ce: 

Spiritul care vine nu poate aduce nicio probă îndeajuns de 
convingătoare despre ființa sau identitatea sa. Poate înșira dovezi 
după dovezi, arătând că ştie lucruri, pe care, ni se pare nouă, numai 
răposatul putea să le ştie. Dar și îngerii răi sau spiritele pot să le ştie 
tot aşa de bine. În niciun chip nu putem fi siguri de identitatea celui ce 
vorbeşte sau scrie întocmai ca răposatul. Se-ntâmplă, adică, cea mai 
meșteșugită substituire a persoanei, care e înlocuită și copiată 
întocmai întru toate, cum o ştiam și noi, ca amăgirea noastră cea din 
bună credință să fie desăvârșită: iar noi să credem o lucrare de 
amăgire, ca pe cea mai adevărată descoperire de dincolo. Și, văzând că 
cele mai multe descoperiri se împlinesc mai pe urmă, primeşti fără 
control cea mai de pe urmă înșelare. lar aceasta o pățesc mai ales cei 
ce ocolesc sfintele Predanii ale Bisericii și umblă după măiastra 
înșelare ca să-i povăţuiască aceia către lumea de dincolo. E şi mai uşor: 
spiritismul nu cere lupta cu sine însuși, nu cere sfințirea vieţii, nu cere 
recunoașterea dumnezeirii Mântuitorului, nu opreşte ispitirea de 
Dumnezeu - căci tocmai asta e spiritismul. Ba, dacă ţii neapărat la 
acestea, de teama să nu te afli în greșeală, ţi le cere şi pe-acestea, dar 
numai ca, pe lângă toate acestea, să mai crezi şi în spiritism, adică şi în 
altceva pe lângă Biserica întemeiată de Dumnezeu. lar cu vremea, 
câştigându-ţi încrederea, te poţi pomeni cu sfaturi împotriva mântuirii, 
sau pradă nălucirilor care clintesc mintea din dreapta socoteală. 

Am putea fi întâmpinați de adepţii spiritismului cu cuvântul că 
dintre sfinți mulți au grăit cu îngerii, iar unii cu adevărat au grăit şi cu 
cei mutați de aici, ba și la viaţă i-au întors; dar asta a fost din 
îngăduința lui Dumnezeu, ca o mărturie a nemuririi sufletului și a 
învierii celei de obşte, şi ca o slavă cu care i-a cinstit pe sfinți. Din când 
în când se arată între oameni cât ascultă Dumnezeu de sfinți când arde 
într-înşii iubirea de oameni și voiesc să-i scape de vreo mare 


nedreptate năpăstuită peste dânşii: ei cer de la Dumnezeu mărturia 
celui de dincolo de mormânt. Dar de la minunile lui Dumnezeu prin 
sfinți şi până la descoperirile spiritiste e tot atâta depărtare, câtă de la 
sfinți la ispititorii de Dumnezeu. Viaţa Sfântului Ciprian, care înainte de 
a fi creștin era mare vrăjitor și înşelător de oameni, ne poate sta 
mărturie și în privinţa spiritismului. 

Altă pricină, pentru care Biserica își opreşte fiii de la calea 
lăturalnică a spiritismului şi a vrăjitoriei de toate treptele e şi aceasta: 
s-a băgat de seamă că practica spiritismului duce la nebunie. 
Făcându-se cercetare undeva, într-o casă de nebuni, s-a găsit că 70 de 
inşi la sută făcuseră spiritism. Cum se ajunge la nebunie e ușor de 
priceput: fiecare şedinţă se poate face numai dacă toți cei din adunare 
se învoiesc să împrumute din ei o anumită putere nervoasă, 
trebuitoare spiritului de dincolo, care scrie sau vorbește printr-unul 
din cei adunați. Acela își pierde conştiinţa de sine în vremea ședinței, 
cade în transă. Împrumutarea puterii nervoase pe care o solicită 
spiritele spre a putea comunica dincoace e mai mult o învoire la jaf pe 
socoteala sănătății nervilor, jaf care duce, încetul cu încetul, pe unii 
mai repede, pe alții mai târziu la a nu se mai putea sluji de minte și de 
nervi, căci tâlhărite de spirite slăbesc și, oarecum zicând, își schimbă 
firea, încât toate le văd printr-un duh străin, altfel decât cealaltă lume 
normală. Așa începe pe încetul să se arate nebunia, de cele mai multe 
ori fără întoarcere. 

685. Biserica e datoare să-și cruţe fiii de ispita căderii între 
tâlharii cei de duh; de aceea oprește lucrul acesta și-și previne 
credincioşii cu sfatul Sfântului Pavel, dat Tesalonicenilor, iscoditori și 
ei de taine: 

„Taina fărădelegii se înfiripează... Ivirea „aceluia” va fi prin 
lucrarea lui Satan, însoţită prin tot felul de puteri şi de semne şi de 
minuni mincinoase, și de amăgiri nelegiuite, pentru fiii pierzării, 
fiindcă n-au primit iubirea adevărului, ca să se mântuiască. Pentru 
aceea Dumnezeu le trimite amăgiri puternice, ca să dea (dar) 
crezământ minciunii, şi să cadă sub osândă toţi cei ce n-au crezut 
adevărul, ci au îndrăgit nedreptatea” (2 Tesaloniceni 2, 7 - 12). 

Căci cale nedreaptă îndrăgesc toți acei ce iscodesc lăturalnic 
tainele lui Dumnezeu, cele închise în zile viitoare. 

SPOVEDANIA 

686. Atâta vreme cât ținem păcatele nemărturisite, ascunse cu 


voia, atâta vreme atârnă pedeapsa lor asupra noastră, ca o sabie care 
stă să cadă peste viața noastră. De îndată însă ce mărturisim păcatele 
şi vinovăția, primejdia morţii o înlătură Dumnezeu de deasupra 
noastră. 

687. Să nu uităm însă că una e lupta şi suferința omului 
mărturisit şi alta e suferința omului nemărturisit. Unul e luminat la 
minte, liniștit şi câștigă din nou nevinovăția; celălalt e întunecat, 
îndărătnic și mai rău se afundă. Unul e ascultător de duhovnic - asta-i 
ușurează răbdarea încercărilor; celălalt nu ascultă de nimeni, ceea ce-i 
face îndreptarea cu neputinţă. 

688. Spovedania deasă trebuie ţinută însă la prețul ei. Ținta 
sufletească a monahului față de taină trebuie îndreptată atunci când se 
dovedește ușurătate la mijloc. De aceea, o prea deasă spovedanie, în 
sufletele neadâncite, se banalizează. De aceea ne ajutăm de cercetarea 
conștiinței sau de spunerea gândurilor, care poate fi oricât de deasă. 

689. Spovedania deasă şi cercetarea conştiinţei au rostul de a 
slăbi din fire deprinderile patimilor și a pune în loc deprinderile bune 
sau virtuțile contrare patimilor. 

690. Gândurile pătimaşe nemărturisite sau simplu spuse au 
însușirea că se întăresc şi se fac funii, cum zic părinții şi trag mintea la 
învoire şi la faptă, care este păcat. 

691. Păcatul acesta este: înfrângerea morală a sufletului de către 
un gând rău. De aceea toate gândurile trebuie spuse înainte de a se 
întări şi de a birui mintea, căci de îndată ce sunt spuse le piere puterea 
de a obseda, asupri, stăpâni mintea. 

692. Și gândurile bune trebuie controlate cu o altă conștiință, 
mai limpede. Controlul tuturor gândurilor e lege în călugărie. 
Neîntrebat nimic nu e bine, nici ce e bine, pentru că singur nu te poți 
apăra de săgețile slavei deșarte. 

STĂPÂNIREA 

693. Apostolul Pavel, tâlcuiește autoritatea lumii acesteia, ca 
provenită din autoritatea lui Dumnezeu, și cine se împotriveşte 
stăpânirii, lui Dumnezeu se împotriveşte. Reacţionarismul este un 
păcat, este o atitudine fals religioasă. Din acest motiv, creștinii trebuie 
să dea ascultare cezarului, să se roage pentru el, şi să-i plătească 
dajdia. Supunerea față de stăpânire este din rațiuni divine: din iubire 
universală de oameni și nu din oportunism sau din frică. 

STRUCTURA GENETICĂ ȘI CONŞTIINŢA 


694. Situaţia, isprăvile și tendinţele ce le avem, toate se răsfrâng, 
se rezumă și se înscriu în structura noastră genetică, dar și în sfera 
conștiinței. Aci, în conștiință, se răsfrâng isprăvile pământului, şi, peste 
ele, în aceeași sferă, tot atunci, sau mai târziu, luminează seninul 
cerului, sau fulgerele dreptăţii divine. 

695. În iconomia organică, genezele recesive, deși latente, sunt 
ca şi inexistente, dacă sunt dublate de perechea genezelor dominante. 
Nu tot așa e cazul și în ce privește sfera conștiinței. 

Iarăşi o mică asemănare: de când undele hertziene ale 
posturilor de radio-difuziune circulă în jurul nostru, ne străbat fără să 
prindem nimic, oriunde ne-am afla, veştile și poveștile din lumea 
întreagă. Le prind însă aparatele de recepţie, care le transformă pe 
înţelesul nostru. Cam aşa ceva se întâmplă și cu energia germenilor 
infirmi ai structurii noastre genetice: organismul nu înregistrează 
această energie, dar o înregistrează sfera conștiinței, și ne-o tălmăceşte 
printr-un conflict străfund în temelia noastră. 

696. Însuşirea sufletului de a-şi cunoaşte şi recunoaște pe Tatăl, 
sau de a se lepăda de EI, e dependentă şi de construcția genetică a 
trupului, în care va avea să petreacă o vreme. 

697. Înclinarea sufletului face interferenţă cu înclinarea trupului 
în care a fost trimis. Deci, dacă vine într-un trup în care găsește numai 
dezechilibru, nu-și va putea manifesta înclinarea sa către cele de sus, ci 
va asista neputincios lângă un aparat stricat, care nu cântă, ci huruie. 

Toate chinurile conștiinței izvorăsc din simţirea acestor 
infirmităţi, ce zac în străfunduri, şi de unde ele răbufnesc până în 
suprafața faptelor văzute. Ca să ușureze Dumnezeu povara unui suflet, 
de multe ori îl cruță de cunoștința infirmităţii în care trebuie să 
petreacă. Așa vedem seninătate și la idioţi. 

STUDIUL 

698. Profesorii ascund soluţiile temelor, ca să ia banii elevilor şi 
studenților. 

699. Nu te răspândi cu multe cărți. 

700. Cine face curte nu face carte. 

SUFERINŢA 

701. Să nu uităm că una e lupta şi suferința omului mărturisit şi 
alta e suferința omului nemărturisit. Unul e luminat la minte, liniștit și 
câştigă din nou nevinovăția; celălalt e întunecat, îndărătnic și mai rău 
se afundă. Unul e ascultător de duhovnic - asta-i ușurează răbdarea 


încercărilor; celălalt nu ascultă de nimeni, ceea ce-i face îndreptarea cu 
neputinţă. 

702. Cunoştinţa cea din pățanie, sau învăţăturile din durere - 
singura cale care poate învăţa ceva pe oameni. 

703. E bine să luăm aminte însăși mărturia prorocului David - 
„Mărturisi-voi Domnului fărădelegea mea! Și îndată ai ridicat pedeapsa 
păcatului meu” (Psalmul 31, 6) -, precum că îndată după mărturisire 
Dumnezeu ridică pedeapsa păcatului; totuși înduri încercări şi de 
multe ori ani de zile în șir. Să fim înţeleși: încercările acestea nu-s 
pedeapsă, ci şcoală, lumină pentru minte şi milă de la Dumnezeu. Că le 
simţim ca suferințe? De nu le-am simţi ca atare, n-am învăţa nimic. 

Precum plăcerea e dascălul păcatelor, așa durerea e dascălul 
înţelepciunii; iar din odihnă, până acuma încă n-a ieşit ceva de folos. 

704. Toate darurile închise în destinul nostru sunt îngrădite cu 
suferințe, şi numai la atâtea daruri ajungem, prin câtă suferință putem 
răzbi cu bucurie. Numai atâta bine putem face, câtă suferință putem 
ridica de pe el. Numai atâta mângâiere putem aduce între oameni, câtă 
amărăciune putem bea în locul celor ce vrem să-i mângâiem. Atâta 
strălucire va arăta iubirea de Dumnezeu și de oameni în noi, sau atât 
de puternice vor fi mila şi adevărul în noi, câtă văpaie de ură înfruntăm 
bucuroşi pentru Dumnezeu şi oameni. 

705. E bine de știut şi faptul că darurile lui Dumnezeu dau o 
mare putere de a suferi, cu seninătate, orice potrivnicie în calea 
darului și, răbdând cu linişte, toate piedicile cad pe rând, printr-o 
nevăzută rânduială dumnezeiască. 

706. Fără libertate și fără har, nicio suferință nu plăteşte nimic, 
cu atât mai puțin suferința din iad. Suferinţa aceea, deşi foarte mare, 
nu rodeşte nicio nădejde de pe urma ei. Dar libertatea, iubirea și harul 
celor de pe pământ pot îndupleca pe Dumnezeu să scoată din muncă 
sufletul ce n-a ajuns la sfinţenie deplină. 

707. Suferinţa și iubirea se cresc în progresie una pe alta. 

708. Durerea nu e obiect sănătos de meditaţie. De durere 
trebuie să scapi, să o depășeşti, să fii deasupra ei. Dar trebuie să vină 
cineva să te scoată din cercul tău chinuitor de îngust. Căci durerea ta te 
ia în vârtejul ei şi te închide dinspre toată lumea şi dinspre orice lume. 
E parcă o prelungire a iadului după tine. 

Cu cât orizontul tău e mai îngust şi mai îngustat de durere, cu 
atât neliniștea ta e mai mare și poate să fie mai mare ca în toată lumea. 


SUFLETUL 

709. Sufletul are şi el o parte pătimașă, care, prin negrijă, 
nărăvindu-se cu viața cea trupească, aşa se învoieşte și se leagă de tare 
cu plăcerea din lumea aceasta, încât n-ar mai vrea să-i moară trupul, ci 
ar vrea să fie veșnică viaţa aceasta vremelnică. Poate că și de aceea a 
lăsat Dumnezeu viața aceasta așa de necăjită, ca să ne mai și săturăm 
de ea. 

710. Şi sufletul are patimile lui: părerea, slava deșartă și 
mândria - iar dacă scapă de aceste bucurii mincinoase, dăruindu-le 
Dumnezeu în schimb adevărate bucurii duhovnicești, cad în primejdie 
de a se îndrăgosti aşa de tare de propriul lor suflet, pentru faptul că se 
face curat, încât sufletele lor se sting și se pierd. Bucuria neînfrânată, 
chiar cea pentru daruri cu adevărat duhovniceşti, te poate face să uiţi 
că încă n-ai ieşit cu totul din împărăţia ispitelor. 

711. Sufletul care se mântuiește este acela care nu mai trăieşte 
pentru sine, ci pentru Dumnezeu - sufletul care s-a izbăvit de sine şi 
petrece ca un dus din lumea aceasta. Viaţa și dragostea lui întreagă 
este numai Dumnezeu, Care-L face să uite de sine, iar când revine în 
lumea aceasta, se urăște pe sine. Evanghelistul loan prinde tocmai 
această a treia treaptă a luptei cu sine însuși, după cuvântul Domnului, 
care zice: „Cine-și iubeşte sufletul său îl va pierde; iar cine-și urăște 
sufletul său, în lumea aceasta, îl va păzi spre viața veşnică” (loan 12, 
25). Deci, de-am străluci duhovniceşte ca soarele, ceea ce la puţini se 
întâmplă, de una să ne ținem: că nu suntem din lumea aceasta şi nu 
trebuie țintuită „aici” dragostea noastră. 

712. Dacă îmbinarea sufletului cu trupul n-ar fi strunită din voia 
lui Dumnezeu, însușirile sufletului ar fi ca niște fulgere, care ar pârli 
într-o clipă fărâma de țărână a trupului în care zăboveşte suflarea lui 
Dumnezeu. 

713. Trupul trăieşte, dacă e locuit de suflet; iar sufletul trăieşte, 
dacă e locuit de Dumnezeu. Așadar, sunt oameni care au într-înșii 
suflete vii, şi sunt oameni care au suflete moarte (Apocalipsă). 

714. Starea sufletului dincolo de mormânt este continuarea 
stării sale pământeşti, fie de viață, fie de moarte. 

715. Cel ce a înviat în sufletul său cunoștința și iubirea lui 
Dumnezeu, câtă vreme era pe pământ, acela a înviat pentru veșnicie; 
iar cel ce a omorât acestea în sufletul său și moartea l-a prins în 
acestea, acela a murit pentru veșnicie. Acela a omorât Împărăţia lui 


Dumnezeu dinlăuntrul său și a înlocuit-o cu împărăţia chinurilor 
veșnice, în care a intrat încă din viața pământească. 

716. Sufletul, amăgit de conviețuirea cu animalitatea trupului, 
are să poarte chinurile răsturnării rolurilor de îndată după despărțirea 
sa din robia uneltei sale. 

717. Orice faptă trupească a fost mai întâi o faptă sufletească. O 
cădere în curvie e mai întâi o cădere în spirit. În spirit e înclinarea şi 
căderea. lar aceasta e de la conviețuirea cu trupul în care s-a retras 
ispititorul şi-l munceşte cu pofte. Dar ispititorul nu poate face nimic 
fără consimţirea sufletului. Această consimțţire însă înnegreşte sau 
spurcă față sufletului; îl face din ce în ce mai mânjit de poftele 
împotriva firii. 

718. După încetarea trupului, poftele, stropii aceștia de noroi 
împroşcaţi din trup pe suflet, stârnesc în sufletul desfăcut de trup o 
văpaie de pofte, care-l muncesc cel puţin tot atâta cât l-ar chinui setea 
până la moarte, pe unul care ar trece Sahara şi n-ar găsi apă. 

719. Sufletul, izgonit din trup de moartea acestuia, are să se 
chinuiască în felul fiecărei patimi, care l-a ros în viața pământească. 

720. Un iubitor de argint, un lacom de avere, un lacom de 
mâncare, un bețiv, un curvar, nu scapă de tirania poftelor sale, ci 
acestea îl chinuiesc fără de sfârşit şi se măresc pe măsură ce nu pot fi 
satisfăcute - lipsind trupul, iar conștiința îi strigă mereu osânda lui 
Dumnezeu şi zădărnicia suferinţei sale. 

721. Dumnezeu a pedepsit până şi cu lepră. Deci lepra și orice 
lepră, urmărite la obârşiile ei, arată că păcatul sufletului atrage după 
sine pedeapsa trupului, dar îi aduce sufletului smerenia, sănătatea 
minţii. 

722. Oare în Templul sufletului nostru se va găsi vreun copil sau 
măcar vreun orb să-L primească pe lisus? 

723. Aspiraţia sufletului după realizarea desăvârşirii sale, asta 
este toată istoria omului. 

ŞTIINŢA 

724. Multă ştiinţă apropie pe om de Dumnezeu, puţină știință îl 
îndepărtează şi de ştiinţă și de Dumnezeu. Omul atâta prețuiește câtă 
apropiere de Dumnezeu și-a câștigat în sine. 

725. Ştiinţa, filosofia, medicina şi celelalte discipline ale 
preocupărilor omenești, chiar şi dreptul, care pune crucea pe masa de 
judecată, toate la un loc nu pot să dovedească, nici că există Dumnezeu, 


nici că nu există. Toate aceste discipline ale științei sunt însă 
folositoare când îşi cunosc marginile şi când nu trec într-o altă zonă a 
existenţei, unde nu au competenţă și nici mijloace de cercetare. 

726. În ştiinţă e savantul care sondează necunoscutul prin teorii 
şi le verifică pe urmă, dacă aduc lumină şi corespund realităţii sau ba. 

În credinţă, în religie este sfântul, care are alte mijloace de aflare 
a adevărului. Sfântul nu cercetează. Viaţa lui curată e mijlocul de 
cunoaştere a unei realități pe care cercetătorul savant n-o poate prinde 
niciodată. 

Ştiinţa nu angajează viața, de aceea nici n-o poate pricepe și nici 
n-o poate crea. 

727. Omul, în întregul lui, e din ce în ce mai necunoscut. De 
aceea, cei ce se mărginesc numai la cunoştinţa unilaterală, inevitabil 
ajung în înfundătura aroganţei care nu ştie nimic - ceea ce pățesc 
numai peticarii ştiinţei. 

728. A nu şti şi a recunoaște aceasta, nu e totdeauna o vinovăţie 
- uneori e chiar virtute; însă a ști puţin, şi a face gâlceavă că știi totul, 
asta e descalificare și ruşine, și totdeauna o vinovăţie. 

729. Problema eredității mai are un capăt, dincolo de biologie și 
probabilitate. Chiar numai factorul eredității, ca să fie cunoscut 
îndeajuns, depăşeşte limitele științei pozitive. 

730. Dacă ştiinţa ar putea prinde momentul când apare în 
părinți o geneză (genă) defectivă, ar însemna pentru ea un adevărat 
triumf. 

731. Medicul, care crede că, povățuind pe oameni, n-are 
trebuință de suflet şi de Dumnezeu - autorul și stăpânul vieţii - e, până 
la un loc, un bun veterinar. 

732. Ştiinţa fără Dumnezeu şi împotriva omului, s-a apucat să 
facă şi nebunia ei cea mai de pe urmă: desfacerea și aprinderea 
stihiilor. 

733. Oare ştiinţa nu aşteaptă și ea, fără să ştie, și nu găteşte 
venirea zilei Domnului? 

TALANȚII 

734. Sufletul dus în robie e jefuit pe dată de toată agoniseala sa 
duhovnicească. Aceasta-i contabilitatea fricosului: zarafii cu banii lor 
falşi fură talanțţii noştri buni. 

735. Cel cu un talant din Sfânta Evanghelie are numai botezul și 
talantul lui i se va da celor fără botez, dar cu fapte. 


736. Între cei trimişi de Dumnezeu sunt şi oameni ce au darul să 
vadă dincolo de zare, să audă graiul şi cuvintele mai presus de fire. Dar 
aceștia, la vreme de mare însemnătate pentru ei, când li se deschide 
ochiul vederii şi urechile auzirii celor de dincolo, să nu întârzie a căuta 
povăţuirea unui duhovnic, care le va feri inima și mintea de bucurie 
străină și care îi va ocroti cu dulama smereniei. 

737. Darurile lui Dumnezeu ascunse în noi nu le ştim, dar satana 
le vede; și, ca un tâlhar viclean, pândeşte vremea darului de sus să se 
deschidă în viața noastră și de nu-l va afla acoperit de smerenie și 
dreaptă socoteală, varsă el, ca pe un jgheab, pustiirile lui pe făgașul lui 
Dumnezeu. 

738. Ce ţi-a dat Dumnezeu dar, asigură-l cu întrebarea și 
ocroteşte-l cu smerenia și cu atât mai vârtos nu ieși din sfatul unuia 
dintre nebăgații în seamă slujitori ai lui Dumnezeu. 

739. În fiecare om este închisă o măsură a lui, după cum ne 
asigură și Sfântul Pavel (Romani 12, 3); peste aceasta să nu treacă 
nimeni, dar nici să nu se lovească nimeni a o ajunge. 

740. Toate valorile, talentele, ar trebui să se negustorească între 
oameni, în favoarea lui Dumnezeu, căci precum este o ierarhie a 
valorilor, tot aşa este un lerarh al lor. 

741. A nu lucra cu valorile, în sensul în care le-a rostuit 
Dumnezeu, înseamnă a ieși din ierarhie şi a face anarhie. 

742. Purtătorul oricărei valori, dacă va ajunge la cunoştinţa 
atârnării sale de Dumnezeu, va ajunge drept. 

743. Un bărbat de ştiinţă, care mărturisește în mediul său pe 
Dumnezeu, adeseori e mucenic; un conducător de neamuri, dacă se 
declară atârnător de Dumnezeu, de asemenea e mucenic, ca și cum 
atârnarea de Dumnezeu ar fi o mare slăbiciune și vinovăție. Şi aşa 
păţesc pe rând toți dăruiţii lui Dumnezeu când nu se învoiesc la sfatul 
lumii, să tâlhărească pe Dumnezeu de darul ce li-l dăduse spre tot 
lucrul bun, ce au să-l împlinească în lume. 

744. Pentru o alunecare a omului de la nume la număr, au să dea 
seama toți înzestraţii lui Dumnezeu, cei cu daruri, cu răspunderi, cu 
măriri, cu puteri şi cu tot felul de haruri. 

Regele David, înzestrat deodată cu darul stăpânirii şi cu darul 
prorociei, a căpătat o strașnică pedeapsă, numai fiindcă a îndrăznit să 
numere poporul (2 Regi 24). Darul prorociei i s-a luat o vreme, iar din 
popor i-au murit 70.000 de oameni - și doar el greşise, nu poporul 


(2 Regi 24, 17). 

Deci, înaintestătătorii şi deținătorii puterii au să dea seama, 
chiar de venirea sabiei după dreptate. 

745. Cu talantul Botezului sunt dăruiți creștinii, talantul 
îngropat și de puţini dezgropat şi sporit. 

746. Convertirea talentelor este un mare talent. Înzestrările lui 
Dumnezeu nu sunt date ca simple ornamente, de care să ne bucurăm 
numai noi. Talentele sunt înzestrări de energie divină, spre scopurile ei 
anumite, energie pe care lumea nu o cunoaște. Aceasta dă îndrăzneală 
mucenicilor, răbdare pustnicilor, darul cunoștinței, curajul adevărului, 
nebunia pentru Hristos, interpretarea vieții în perspectiva luminii 
divine. 

747. Prezenţa lui lisus în toate fragmentele timpului este ceea ce 
dă talanţilor valoarea lor de energii divine. 

748. Cel ce recunoaște Providența de la Dumnezeu a talentelor 
sale va mai primi și celui ce i se pare că nu le are de la Dumnezeu, i se 
va lua şi ceea ce i se pare că are. 

TENSIUNEA DINTRE MINTE ȘI PATIMI 

749. Să ne apropiem de o analiză concretă a tensiunii dintre 
minte şi patimi. 

Care este mecanismul biologic al instinctului de reproducție? 

Instinctul acesta are ca obârşie materială o glandă endocrină, 
care varsă o substanță chimică în sânge, care la nivelul creierului, 
erotizează scoarța cerebrală. Această erotizare constă în apariția pe 
ecranul minţii a gândurilor și a imaginilor în favoarea satisfacerii 
acestui instinct. 

Ele cer învoirea. 

Cenzura rezistă, le respinge. 

Conșştiința - care ocroteşte viața omului și sub perspectivă 
transcendentă - aduce „Numele lui Dumnezeu care arde pe draci” şi 
aduce Crucea Domnului: Jertfa - lepădarea de sine, lepădarea de 
plăcere. 

Când aceste gânduri de rezistență, puternice și luminoase, sunt 
afirmate cu toată credinţa și ştiind cu certitudine că însuși lisus. Se 
luptă cu Satana în locul nostru, atunci în organic se petrece o reacție 
chimică în care substanțele endocrine din sânge, care erotizau scoarța 
cerebrală, se neutralizează printr-o apariție de anticorpi, care fac 
această neutralizare. În felul acesta „gândurile” şi „imaginile” şi 


„reprezentările”, toate pier şi se restabileşte un echilibru și o liniște în 
minte, asemenea cu liniştea pe care a restabilit-o lisus când a venit pe 
mare la ucenicii Săi învăluiţi de talazurile înfuriate ale mării, care apoi 
s-au liniștit. (...) 

Mărturisirile străfunde de credință în Dumnezeu, de pe urma 
unei evidențe divine, au ca urmare convertirea, strămutarea forței 
oarbe neutralizate într-o energie de o altă calitate şi de o înaltă 
valoare: a iubirii de Dumnezeu şi de oameni în genere şi nicidecum nu 
mai rămâne de vreun om, ca trup. 

Aşa prinde putere viața religioasă din chiar neputința 
omenească. lată prilej de câștigat la nivel înalt. (...) 

Şi totuși, talazurile mării, înfuriate de patimi, iarăși vin şi izbesc 
în pereţii corăbiei şi în digurile portului... 

Trupul e indiferent; forțele sale sunt oarbe. Chimismul endocrin 
nu e biruit - asimilat, neutralizat - decât după o ciocnire, criză; la 
obârşie, în glande, hormoni, se produc iarăși și iarăşi. Satana nu e 
definitiv biruit pe pământ; abia în Împărăţia ce va să vie oamenii nu se 
mai însoară şi nu se mai mărită. Lupta „de gând” iarăși începe. Omul, ca 
om, ostenește; Luarea prin surprindere poate fi aprigă; nevoitorul se 
sperie. Se vede învăluit, deznădăjduit chiar. Dar Dumnezeu nu te-a 
părăsit, chiar dacă pe ecranul minţii au apărut gânduri şi imagini de 
hulă împotriva lui Dumnezeu şi te vezi în imposibilitate de a te mai 
ruga chiar. Răbdarea însăși a războiului e ultima ta rugăciune. 

TRINITATEA 

750. Revelaţiile lui Dumnezeu cu altul se împlinesc într-un al 
treilea. Subiectul iubitor și iubitul găsesc deplinătatea vieţii în 
împărăţia iubirii, care este a treia împărăție a lui Dumnezeu. Împărăţia 
omului și a cosmosului iluminat nu se realizează decât prin Sfântul 
Duh, în care se încheie drama, se încheie cerul. Numai în această 
„Trinitate” ne este dată viața divină perfectă, în care subiectul iubitor 
şi obiectul iubit, creează împărăţia lor, găsesc conținutul definitiv şi 
deplinătatea vieţii lor. 

Trinitatea este un număr sacru, divin, un număr care simplifică, 
plenitudinea, victoria asupra luptei şi diviziunii, ecumenismul și 
societatea perfectă, în care nu este opoziţie între personalităţi, între 
ipoteze şi ființa unică. 

Misterul creștinismului este misterul unității, în dualitate 
găsindu-şi soluţia în Unitate - Trinitate. lată de ce creștinismul are ca 


bază dogma hristologică a naturii teandrice a Fiului și dogma Trinitară. 

TRUFIA 

751. Dezechilibrul mintal al trufiei a contaminat aproape toate 
valorile şi le-a pus în conflict. În valoarea politică trufia stârneşte 
tirania, terorismul, dictatura; în religie, inchiziția, despotismul, 
protestantismul; în știință și economie, materialismul; în artă, 
senzualismul; în toate a băgat anarhia față de Dumnezeu, lerarhul lor 
de drept. 

TRUPUL 

752. Când potrivnicul mântuirii noastre se vede bătut la prima 
piedică - cea mai uşoară - ce o ridică în calea robilor lui Dumnezeu 
prin lume, mândria nu-l lasă să se dea bătut, ci le stârneşte a doua 
piedică prin viciile trupului, sau o iubire trupească de sine. La o atare 
înaintare a luptei pentru mântuire se tânguie trupul, ca să te 
milostiveşti de el; e tânguirea vicleană a stricăciunii, care nu trebuie 
ascultată, ci scoasă din rădăcină şi firea făcută iarăși curată. De aceea, 
Părinţii i-au zis trupului: vrăjmaș milostiv și prieten viclean. 

753. Fiecare ducem un ateu, necredincios, în spate - trupul de 
pe noi. De la starea asta și până la a-l face să fie templu sau Biserică a 
Duhului Sfânt (1 Corinteni 3, 16) e de luptat de cele mai multe ori viața 
întreagă. 

754. Firea trupului fiind surdă, oarbă şi mută, nu te poți înţelege 
cu el decât prin osteneală și foame, acestea însă trebuie conduse după 
dreapta socoteală, ca să nu dăuneze sănătăţii. Acestea îl îmblânzesc, 
încât nu se mai ține vrăjmașş lui Dumnezeu. Rugăciunea şi postul scot 
dracii poftei și ai mâniei din trup. Foamea îmblânzește fiarele. 

755. Cu tot dinadinsul se atrage luarea-aminte că toată lupta 
aceasta să nu se ducă fără îndrumarea unui duhovnic iscusit, care ştie 
cumpăni pentru fiecare ins aparte: măsura, trebuința și putinţa 
fiecăruia. Postul, adică, să fie măsurat după vârstă, după sănătatea 
rămasă - deși postul pe mulţi i-a făcut sănătoşi - şi după tăria şi felul 
ispitelor. Aşa cere dreapta socoteală. Cei ce s-au grăbit fără sfatul 
dreptei socoteli, toți au întârziat sau, îndărăptând, au pierdut. De 
aceea, au zis Părinţii, gândindu-se la cei grăbiţi să stingă patimile, că 
mai mulți s-au păgubit din post, decât din prea multă mâncare, şi 
preamăreau dreapta socoteală, ca virtutea cea mai mare (Sfântul loan 
Casian, Cuvânt despre Sfinţii Părinţi din Skit, Filocalia, Sibiu 1946, ed. I, 
vol.1, p.130; Și ed. II, vol.1, Sibiu, 1947, p.129). Prețuirea pătimașă a 


trupului pe mulţi îi întoarce împotriva duhovnicului, deşi învrăjbirea 
nu-i ține mult, boala îi întoarce; pe alţii, însă, mușcaţi la minte de 
mândrie, nici nu-i lasă să meargă vreodată la duhovnic, deși le tânjeşte 
cugetul. La vreme de umilință - care cearcă pe toţi - și aceștia biruie 
piedica și intră în lupta mântuirii. 

756. E de neînțeles cum de nu simte omul cu sufletul că a ieșit 
din omenie, ci abia simte cu trupul că s-a depărtat de Dumnezeu și a 
ajuns o grămadă de doage. 

E de neînțeles că durerea trupului îl face pe om să ceară ajutorul 
lui Dumnezeu, pe când durerea sufletului, de strâmbătatea și 
amorțirea lui, nici că se mișcă. 

E de neînțeles cum oamenii aleargă după sănătatea trupului, dar 
după iertarea păcatelor așa de puţin! 

URA 

757. Acestor două feluri de oameni le-a zis Dumnezeu nebuni: 
celor ce leapădă pe Dumnezeu și celor ce leapădă pe oameni din inima 
lor. De fapt, nu mai sunt buni decât să facă din viaţa celorlalți un iad. 
Ura, această desfigurare spirituală, face mii de victime, căci stinge pe 
Dumnezeu și din ochii celorlalți. Ura își ridică împotrivă și mai mare 
ură, atât a oamenilor cât și a lui Dumnezeu. Ea un e un climat al 
mediului viciat, o viforniţă, o boare a haosului. Ea face din viaţa aceasta 
o anticameră a iadului. 

758. Precum în viaţa pământească lucra Harul asupra celor ce se 
sfințeau și sporea în ei iubirea, iar la dezlegarea lor din trup, rămânând 
în Împărăția Harului, acesta sporește, desăvârşind în ei iubirea; aşa 
prin contrast, în starea de iad a conștiinței, în împărăţia fără de Har, 
lucrează demonii asupra sufletelor chinuite și sporesc în ele ura. 

URMAREA LUI HRISTOS 

759. lisus Hristos e Calea și naturală și supranaturală a 
desăvârşirii. 

760. Ar trebui să urmăm Mântuitorului toată calea Sa 
pământească, măcar tot aşa de zornic, pe cât ne zoreşte foamea și setea 
după cele pieritoare. 

761. Nouă, neputincioșilor, deși cugetăm ale lumii și umblăm în 
calea păcatelor, încă nu ne-a îndesat nimeni cununa de spini pe frunte 
şi nu ne-a bătut piroanele în tălpi. Zic însă: cine vrea să urmeze pe 
Domnul și să se asemene cu EI, în cruce să se asemene şi, cât poate să 
cuprindă firea omenească, asemenea cu El va fi. 


762. E lucru de mirare că, pentru pricini pământeşti se găsesc 
mii și milioane de oameni care merg cântând la moarte, dar pentru 
Împăratul Cerurilor abia se mai găsesc puţini, din când în când, care să 
fie liniștiți şi bucuroși de moarte. 

763. Ce folos, că urmărit de o fiară, scapi până la ușa unei case în 
pădure, dar n-ai avut grijă ca să iei cheia de acasă. Dar, lisus e nu 
numai Cheia, ci și Ușa împărăției de scăpare. 

764. Sunt mulți cărturari „aproape de împărăţia lui Dumnezeu”. 
Sunt toţi cei care cred în Dumnezeu, dar nu cred în lisus Hristos. 
Aceştia au simplificat tot aparatul religiei, ca odinioară cărturarul cu 
care a vorbit lisus. Au rămas cu un Dumnezeu abstract, care nu le cere 
mai mult decât să-l recunoască existenţa. Se mulțumeau foarte bine cu 
un Dumnezeu pe care îl deduc ei, creat de ei, chiar un Dumnezeu al lor, 
deşi absolut, inaccesibil dacă nu chiar inexistent. 

Fără revelaţia lui Dumnezeu în lisus Hristos și fără angajarea în 
toate consecințele concrete ale acestei Revelaţii, cărturarii rămân 
aproape pe „dinafară de împărăție”. 

765. Toţi care nu cred şi nu urmează lui Dumnezeu sunt morți 
înaintea lui Dumnezeu. 

La aceștia s-a referit lisus când descurca pe al doilea spre rostul 
său: „lasă morții să-şi îngroape morții lor”. 

Ar fi surprinzător răspunsul vreunuia: „Doamne, lasă-mă să-mi 
îngrop necredința mea!” 

766. Când ţi-a găsit Dumnezeu vreo treabă pentru Împărăţia Sa 
între oameni, ai isprăvit toate obligaţiile lumii. 

767. A fi ucenicul lui lisus nu înseamnă a te opri la mijlocul 
uceniciei. A fi ucenicul lui lisus înseamnă o prevedere, un război şi a-ți 
zidi o cetate. A nu-ţi face socoteala aceasta înseamnă a te face de râs. 
lar a nu te face de râs înseamnă a-L urma pe lisus în toată calea vieţii 
Sale pământeşti, chiar dacă ultimul pas al căii îl vei avea de făcut 
răstignit pe o cruce. „Dumnezeu poartă pașii omului”, iar acestea sunt 
marile hotărâri spre El. 

768. Vecinul tău bate crâşmele, verişoara ta a fugit necununată, 
feciorul tău fuge de biserică, copiii tăi umblă la joc seara și scuipă după 
preot. N-ai pe nimeni de adus la lisus? Poate ai de gând să te aduci pe 
tine. 

769. O întâlnire cu lisus înseamnă o misiune, înseamnă chemare 
la apostolie şi la toate riscurile trăirii de Dumnezeu între irozii 


neamurilor, pe care, de asemenea, trebuie să-i iubeşti. Nu cumva 
sunteţi și voi căutând pe lisus? 

Voi ştiţi despre lisus o mulțime de lucruri, dar nu-L știți pe El. Şi 
până nu-L găsești pe Dumnezeu, nu te afli nici pe tine, nu-ţi găsești nici 
sensul tău, nici sensul lumii. Este la mijloc o revelaţie tripartită, care 
trebuie să aibă loc. Omul este veşnic în căutare după ceva, ce înseamnă 
mai mult decât haina şi mâncarea. El este în căutarea lui însuși. 
Aspiraţia sufletului după realizarea desăvârșirii sale, asta este toată 
istoria omului. 

Mărginirea ta, te doare, ştiu. Dar când aceasta a ajuns un dar al 
conștiinței, este semn că Dumnezeu, nemărginitul vrea să creșşti 
spiritual pe dimensiuni divine. Această țâșnire în conștiință a darului 
nemărginirii, este pentru tine argumentul decisiv al existenţei Sale și a 
rudeniei tale cu El, dacă te găsești pe tine în funcție de Dumnezeu - 
nașterea ta în adevăr. Toţi marii mistici, fără deosebire de confesiune, 
au învățat că, în demnitate, în adâncul lumii spirituale se săvârşeşte un 
proces divin, în care apar relaţiile lui Dumnezeu cu omul: naşterea lui 
Dumnezeu în om şi nașterea omului în Dumnezeu, adânc în care se 
întâlnesc iubitorul şi iubitul. Acolo sunt adevărurile experienţei 
spirituale, adevărurile vii, nu categoriile metafizice sub substanţe 
alegorice. 

770. O trăire a vieţii lui lisus, a primejdiilor la câte te expune 
aceasta, grăbeşte sfârșitul. 

VEDENIILE 

771. Predania Bisericii Răsăritene se fereşte de vedenii şi își 
fereşte şi fiii, întrucât acestea nu sunt neapărat trebuitoare mântuirii 
şi, desăvârşirea, la care suntem chemaţi, lasă în urmă orice vedenie. 
Revelația e deplină, iar cele ce mai lipsesc le aşteptăm la a doua venire. 

772. Riscurile imaginaţiei sunt ocolite în duhovnicia Răsăritului 
(nălucirile false). 

De aceea Răsăritul meditează fără imagini chiar contra 
imaginilor, chiar vedeniile reale le refuză - nu din rea credință sau din 
împotrivire, ci din grija de a nu greşi, primind orice. Și se ştie că 
Dumnezeu nu. Se supără când se stă pe acest punct de vedere. Singura 
pomenire ortodoxă este aceea care nu pune niciun tipar pe minte, care 
nu statorniceşte nicio imaginație sau imagine. Exemplu: „Adevăr”, 
„Duh”, Numele lui lisus din rugăciunea călugărilor: „Doamne, lisuse 
Hristoase, Fiul lui Dumnezeu, miluieşte-mă pe mine, păcătosul'. 


VICLENIA 

773. Dumnezeu iartă neștiinţa, dar viclenia ba. lar omul cu 
socoteală vicleană e acela care-și dă cu voia toată tinereţea dracilor, 
rămânând ca lui Dumnezeu să-l dea o bătrâneţe distrusă. Nu-i va fi 
zvârlită şi bătrâneţea laolaltă cu tinerețea? 

VIRTUȚILE 

774. Dacă Domnul e ascuns în poruncile Sale, fireşte că este şi în 
strădania pentru dobândirea virtuţilor. El este puterea sau sufletul 
nevoinţelor virtuţii. 

775. Dacă prin porunci Domnul ni. Se îmbie, așa zicând, 
dinafară, ca principiu atractiv, prin virtuți Domnul se manifestă 
dinlăuntru, ca principiu impulsiv. Porunca ar fi Cuvântul lui Dumnezeu 
ca îndemnare din afară, iar virtutea ar fi Cuvântul lui Dumnezeu ca 
îndemnare dinlăuntru. 

VOTURILE MONAHALE 

776. Dintre cele trei făgăduințe (monahale), cea mai grea e 
ascultarea, pentru că are de biruit mai mult patimile minţii, care 
discută cu Dumnezeu, în loc să asculte fără discuţie. 

777. Obligativitatea voturilor monahale poate înceta numai în 
cazul extrem de rar când se întâmplă din motive clinice a personalităţii 
omeneşti, deci şi a conştiinţei în cazul deplinătăţii de conștiință, însă 
făgăduințele rămân obligatorii iar lepădarea lor păcat. 

778. Încetarea voturilor e încetarea călugăriei. 

779. Mănăstirile cu viaţă de sine au slăbit votul ascultării și al 
sărăciei şi, din pricina aceasta, sunt o formă decadentă de monahism. 

VRAJBA CONFESIONALĂ 

780. Numai sila unei prigoane peste tot pământul împotriva 
creștinilor îi va hotărî să lase la o parte orice vrajbă confesională și să 
fie una, cum au fost la început. Nu vor scăpa de sub tăvălugul urgiilor 
istoriei până nu vor veni și la mintea aceea să asculte și să împlinească, 
măcar la sfârşit, rugămintea cea mai de pe urmă a Mântuitorului în 
lume. 

Poate că în vremile acelea abia vor mai fi creștini, dar oricâţi vor 
rămâne, aceia trebuie să treacă peste ceea ce ar fi foarte bine să treacă 
creștinătatea vremii noastre şi să fie una. 

Primejdia comună s-a arătat în lume, unirea creştinătăţii 
întârzie Doamne, până când? 

VRAJBA ÎN CASĂ 


781. Vrajba în casă vine din păcate. Toate îşi au izvorul în 
păcate. Neapărat vine vrajba în casă, dacă: 

1. Căsătoria s-a început cu stângul, adică cu desfrânarea; 

2. Mai vine apoi, dacă soții trăiesc în căsătorie nelegitimă, sau 
fără cununie bisericească. Este un prim păcat, pe care toți îl plătesc cu 
vrajba. De aceea, toţi trebuie să intre la cuminţenie şi să se legiuiască 
dacă sunt aşa; 

3. Din curvii nemărturisite, făcute înainte sau după căsătorie. 
Astfel au intrat într-o casă nouă, cu o pecete drăcească pe trupul și pe 
sufletul lor şi pentru că nu şi-au mărturisit acel păcat, are să le spargă 
casă, tocmai pentru că n-au omorât pe diavolul, care este cel care făcea 
acest lucru; 

4. Lăcomia de avere a unui părinte când şi-a măritat sau și-a 
căsătorit feciorul. O asemenea căsătorie nu ţine, pentru că s-a făcut cu 
o lucrare a diavolului. De vei mărita fata ta numai pentru avere, 
căsătoria lor va sfârși cu vrajbă sau cu spargerea casei aceleia. Prin 
urmare, cuminţiți-vă părinţilor cu sfaturile, când vă măritați fetele sau 
vă însurațţi feciorii! 

5. Nepotrivirea de vârstă. Sunt părinţi care-și mărită fetele la 14 
- 16 ani, iar la 18, 19 ani fata lor este văduvă și încă cu copil. Aceasta 
din cauza nepotrivirii de vârstă, căci ce poate face o fată așa tânără în 
fața unui vlăjgan, om în toată firea. Această diferență mare de vârstă 
este un păcat înaintea lui Dumnezeu. Și din cauza aceasta, casa aceea 
nu ţine, ci se sparge şi în aceste cazuri părinţii trebuie să recunoască că 
au dat un sfat prost. 

6. Din negrija de suflet a celor din casă, din negrija de 
spovedanie, de Sfânta Împărtăşanie şi de rânduielile Bisericii, care 
sunt poruncile lui Dumnezeu, care dacă nu se păzesc, păzesc pe ale 
diavolului și nu pot să aibă linişte; 

7. Din petrecere fără post. Cei ce se umplu de mânie sunt cei 
plini de fiere, care se înmulțește în corpul omului atunci când mănâncă 
carne multă și nu postește. Plin de fiere fiind, te umpli de mânie și 
astfel își sar în cap unii la alții. Așa, pentru o vorbă cât de neînsemnată, 
pentru o bucată de lemn ce nu e la locul ei, îi sare în cap celuilalt; 

8. Şi o ultimă pricină este desfrânarea soților. Dar soții cum 
desfrânează, când sunt legiuiți? Aşa bine, căci nu mai țin seamă de 
miercuri, de vineri, de zilele postului și de sărbători. Nu mai țin nicio 
rânduială. Şi bate Dumnezeu nerânduiala ca să se facă rânduială. 


VRĂJMAȘUL - ANTIHRIST 

782. Potrivnicul a dat primul război cu Adam în rai şi, prin el, cu 
noi cu toți, întrucât toți eram în Adam (Romani 5, 12). E primul război 
pierdut de om. Înfrângerea lui însă o repetă întreg neamul omenesc, 
mii de ani de-a rândul; iar ceea ce a făcut Adam facem și noi, fiecare. E 
limpede că la mijloc a fost o neascultare, o încovoiere a unei meniri, 
dată omului de Dumnezeu (A se vedea şi Sfântul Maxim Mărturisitorul, 
Răspunsuri către Talasie, Filocalia vol. 3). 

783. Mântuitorul a înfrânt întâi pe potrivnicul în duh, în apariția 
lui personală din pustie, biruind prin dragostea de Dumnezeu ispita 
aceluia când îl îmbia cu momeala plăcerii din materia lumii. Noi, 
muritorii n-avem de a începe lupta de la arătarea fățișă și personală a 
potrivnicului; căci, după unii, ne-ar fugi mintea de spaima arătării lui 
înfiorătoare. E lucru ştiut că sistemul nostru nervos, răvășit de atâtea 
vicii săvârșite de noi sau de un șir întreg de părinţi înaintași, nu 
suportă impresii prea tari, ca peste toate acestea să rămână sănătos. 
Noi trebuie să începem urmarea Mântuitorului de la purificarea de 
patimi, ca să ajungem după multă vreme la o sănătate, fizică și psihică, 
în stare de a ne apropia, fără primejdii grave, acolo de unde doar lisus 
a început lupta. E lucru știut și probat de medicină că spaimele 
(traumatismele) peste puterea de răbdare a sistemului nervos îl 
dezechilibrează şi, după slăbiciunea la care-l găsește, poate să-l ducă 
până la boala epilepsiei, care seamănă mult cu îndrăcirea, descrisă de 
Evanghelii. 

Fireşte că și noi în lupta cu patimile - treabă de începători, dar 
care poate ţine o viaţă întreagă - trebuie să dăm cu el o luptă în duh. În 
această luptă încă suntem scutiți prin rânduiala dumnezeiască de a-l 
vedea în toată fioroasa lui prezenţă. 

De la această deosebire încolo, lupta pentru mântuire, atât a 
Mântuitorului, cât și a ucenicului, urmează aceeași cărare și stadii. 
Astfel, după ce lisus l-a bătut pe potrivnic în pustie, a venit să-l bată și 
în lume, în societatea omenească stăpânită de acela. De aceea, urmând 
pe Domnul, spunem că mântuirea nu se câștigă cu o faptă răzleaţă, ci 
presupune şi o față socială; nimeni nu se mântuiește singur; de 
mântuirea sa se mai leagă o mulțime de oameni. 

784. Mândria lui nu poate răbda bătaie; acesta-i chinul păcatului 
său că, totuşi, trebuie s-o capete. Deci, dacă a fost bătut când se lupta 
cu noi din afară, prin gura lumii, dacă a trebuit să fugă rușinat, după 


zeci de ani de lupte dinlăuntru, din trup şi din suflet, atunci sufletul şi 
mintea, făcându-se curate, îl prind în prezența nevăzută. Atunci, 
nemaiavând ce face, vine în persoană să se războiască cu noi. De acum 
începe războiul minţii omului cu mintea cea vicleană, sau războiul 
nevăzut. Spre războiul acesta însă să nu îndrăznească nimeni, de n-a 
fost chemat de Dumnezeu cu rost de a rușina puterea vrăjmașă şi a mai 
întări neputința oamenilor spre război, căci nu e un război de glumă. 

785. Asupra diavolului avem aceste trei arme: Numele 
Domnului și al Maicii Domnului, despre care zice Sfântul loan Scărarul 
că: „Armă mai tare în cer şi pe pământ nu avem, ca numele lui 
Dumnezeu”. lar a doua armă pe care o avem împotriva puterii 
vrăjmașe este Sfânta Cruce 

(1 Corinteni 1, 18). (Aş întreba pe cei ce nu au cruce: cu ce semn 
vă apărațţi voi de diavol?) Ei însă nu au semn, că nu-i lasă (diavolul 
n.n.) să-l facă. Nu în zadar semnul Crucii îl numește Biserica: „Armă 
nebiruită asupra diavolului, Crucea Ta ne-ai dat”. lar a treia armă de 
apărare este smerenia sufletului. Deci, chiar în ceasul tulburării tale, să 
zici în adâncul inimii: „Pentru păcatele mele pătimesc acestea, 
Doamne, izbăvește-mă de cel rău”. Și întoarce-te cu inimă bună către 
Dumnezeu, orice gânduri rele ai avea, pălmuindu-ţi mintea, căci vede 
Tatăl osteneala fiului și nicidecum nu-l lasă. 

786. Îngăduie Dumnezeu ispititorului să se apropie, ca un vameş 
al văzduhului, de robii lui Dumnezeu ca să-i cerce nu cumva să se mai 
afle la ei ceva iubire de sine, ceva mândrie, sau părere înaltă, şi prin 
aceasta să-i întineze iarăși în cele dintâi, sau în mai mari să-i cufunde. 

787. El e „acela” care va veni în numele său - nu al lui Dumnezeu 
- evreu de neam, care va tirani sub ascultarea sa tot pământul. Căci 
„acela” va primi să fie împărat peste strălucirea tuturor împărățiilor 
pământului (Matei 4, 8 - 9). 

788 a. Diavolul dă sfaturile lui la toţi, dar nu are putere peste cei 
ce nu-l ascultă! 

788 b. Să nu vorbeşti niciodată despre proiectele tale, căci cel 
rău ştie doar ce vorbeşti nu și ce gândești și ţi le nimiceşte. 

789. Diavolul ştie şi el Scriptura, însă diavoleşte, deoarece 
mintea lui fiind nebună, strâmbă înţelesul oricărui cuvânt, de vreme ce 
el nu stă în adevăr, ci în minciună. 

790. „Acela” nu se mulţumeşte numai să înșele pe oameni cu 
amânarea pocăinţei pe mâine, pe poimâine, la bătrâneţe, ci luptă 


nebun cerând: 1. moarte lui Dumnezeu; 2. moarte învăţăturii Sale; 3. 
moarte creștinilor, ucenicilor Săi; 4. pustiire Bisericii Sale și oprirea 
Sfintei Jertfe celei de-a pururi, care este Sfânta Liturghie. 

791. Vrăjmaşul, ca să-și ajungă ţinta fărădelegii, îmbie sufletului 
ispita întâi, cea prin plăcere, aducându-i momeli plăcute la vedere şi 
bune la gustare, potrivite cu fiecare putere frântă a sufletului în parte. 

792. Diavolul prezintă patimile din om ca plăcute și uşoare. 

793. Toată strădania potrivnicului aceasta este: să desfacă 
dragostea și cunoștința noastră de Dumnezeu și să le dea, prin patimi, 
ca obiect de preocupare nimicul şi absurdul. De aceea, vicleanul nu se 
dă la o parte de a reduce la nimic și la absurd chiar și virtuțile. Drept 
aceea, e destul să izbutească o mutare mai încoace, mai aici, a scopului 
ultim al virtuţilor și cu asta a redus la nimicul slavei deșarte și la 
absurd toată strădania virtuţii. lată-ne, printr-o singură întorsătură 
măiastră a vicleanului, deșertând virtuțile în sacul spart al patimilor şi 
culegând, în schimb, vorbe goale de la oameni și rânjetul lui sinistru. 
Trebuie, deci, multă şi adâncă deosebire a gândurilor. 

794. Diavolul ştie cât iubeşte Dumnezeu pe om, de aceea îl 
pârăște neîncetat înaintea lui Dumnezeu, că-l risipește avuţiile. 

795. Cel rău vrea să ocupe scaunul lui Dumnezeu. 

796. Cu trecere de vreme, satana s-a mai iscusit în rele. Pe cine 
poate să-l întoarcă împotriva lui Dumnezeu, o face, rânjind (1 Petru 5, 
8) bucuros; pe cine iubește pe Dumnezeu, dar călătorește fără sfat și 
întrebare, îl învaţă și el să iubească pe Dumnezeu și-l laudă, că face 
bine - fără să priceapă unul ca acesta că a căzut la laudă străină și că în 
credinţa lui s-a încâlcit un fir subțire de putere vrăjmaşă. 

797. Videanul bagă de seamă ce face Dumnezeu şi face și el la 
fel. Trimite Dumnezeu slujitori, trimite și el; trimite Dumnezeu vedenii, 
se arată și el. Propovăduiește Dumnezeu iubirea de oameni fără 
deosebiri şi margini, propovăduiește şi el. Cu un cuvânt: contraface tot 
ce face Dumnezeu și dă de râpă pe oameni cu mulțimea înşelăciunilor. 

S-a făcut de-o îndrăzneală nemaipomenită, încât și lumina 
dumnezeiască o contraface, nu în înţelesul că s-ar putea apropia să 
strâmbe adevărata lumină, căci l-ar face scrum şi nu poate sta 
într-însa, ci năluceşte și el o lumină, cu care amăgește pe cine poate şi 
pe cine vede că umblă cu îndrăzneală după daruri dumnezeiești, 
înainte de dobândirea smereniei statornice. Așa se preface în chip 
mincinos şi în înger al luminii (2 Corinteni 11, 14) și în Hristos 


mincinos (Matei 24, 24) şi înșeală pe mulţi, zicând: „Eu sunt Hristos!” 
(Luca 21, 8). Şi te trimit să propovăduiești şi să faci cutare și cutare... 

798. Ştiţi cum sunt nebunii: se dau pe sine de ceva mare și 
pretind să li se supună oamenii, se cred pe sine stăpâni și împărați, că 
aşa cere boala lor; cu atât mai vârtos o cere Lucifer, începătorul 
nebuniei. Deci, orice iubire, în păruta lui împărăție, e o risipire; și orice 
ură - după voia lui cea rea - o mare faptă bună. Dar, împărăţia fiind de 
drept a lui Dumnezeu, care este lumea întreagă, chivernisită de oameni 
cu ură, nu cu iubire, îngrămădeşte pe cheltuitorii ei cu o mare datorie 
de plată lui Dumnezeu. Orice ascultare de Stăpânul adevărat al lumii e 
o daună în împărăția „stăpânului” nebun şi orice ascultare de stăpânul 
nebun al pământului îngrămădește pe oameni sub povara unei datorii 
sau greşeli făcute lui Dumnezeu. 

799. Cum zice un Părinte, Antihrist - care nu se mulțumește 
numai cu necredinţa sa, ci vrea necredinţa tuturor a - nu va avea 
astâmpăr decât în ziua când ar izbuti să ucidă pe Dumnezeu și să-L 
azvârle din inima şi mintea celui din urmă credincios rămas pe 
pământ; și nu râvneşte, nebunul la o mândrie mai mare, decât aceea de 
a termina odată cu Dumnezeu, iar în locul Lui să-și împlânte în sufletul 
omului ca pe o sabie a iadului, chipul său de fiară. 

800. Chinurile cele de pe urmă, cele de la Antihrist, în care va 
lucra toată puterea Satanei, vor întrece toate prigoanele câte s-au 
întețit asupra creştinilor, de la început până în zilele acelea. 

CELE MAI FRUMOASE CUVINTE ALE PĂRINTELUI ARSENIE 
BOCA EXPLICATE DE PĂRINTELE TEOFIL 

Părintele Arsenie a fost un om cu o capacitate sufletească 
deosebită și cred că Părintele, orice ar fi fost, ar fi fost un om deosebit. 
Adică dacă era inginer, nu era un inginer comun; dacă era profesor, era 
un profesor excepţional; dacă era un doctor, era un doctor deosebit. El 
a avut o înzestrare nativă deosebită şi când l-am cunoscut eu, în '42, 
avea 32 de ani și deja avea un nume mare. Cum a ajuns la aceasta 
Părintele nu a spus niciodată, însă eu, personal, cred că a avut o 
înzestrare de la Dumnezeu pe care dacă nu o ai nu poți fi niciodată 
ceea ce a fost Părintele Arsenie. Apoi el a studiat mult, nu numai 
Teologie, ci a studiat și artă, a făcut Şcoala de Belle Arte, secția pictură, 
a făcut și ceva Medicină, cunoştea şi chestiuni de medicină, şi toate 
acestea la un loc i-au dat capacitatea de a lucra ca un om bine înzestrat 
şi cu o cultură bine pusă la punct. 


Cândva stăteam în fața unei icoane făcute de Părintele Arsenie 
la București pentru mănăstirea noastră, o icoană cu Adormirea Maicii 
Domnului, care se găseşte acum în Muzeul mănăstirii noastre. Stăteam 
în fața acestei icoane şi o prezentam unui cadru universitar de la Sibiu, 
şi zic: „Eu cred că Părintele Arsenie este un geniu”. Și respectivul 
spune: „Asta înseamnă că are o cultură perfectă și încă ceva”. Și zic eu: 
„Nu ştiu dacă are o cultură perfectă, dar sunt sigur că are încă ceva”. 
Ăsta a fost Părintele Arsenie. 

Avea o putere de sinteză deosebită, o putere de intuiție și o 
putere de a cunoaşte totdeauna esențţialul într-o chestiune. Când îi 
puneai o problemă, el imediat avea răspunsul. Și de la el au rămas şi 
cuvinte scrise, în manuscrisele lui. De pildă, când l-am întâlnit eu 
pentru prima dată, mi-a și spus un cuvânt, o formulă. Zice: „Mă, nu toţi 
din lume se prăpădesc, nici toți din mănăstire se mântuiesc”. Deci avea 
o posibilitate de a formula ceva. Sau cândva spunea el așa: „În mintea 
strâmbă și lucrul drept se strâmbă”. Asta le place la mulţi, am băgat de 
seamă că le place. Când le spun că Părintele a zis că: „În mintea 
strâmbă și lucrul drept se strâmbă”, oamenii râd, în general. De ce râd? 
Pentru că își dau seama că aşa e. Numai că e greu să știi când ţi-e 
mintea strâmbă. Sau zicea Părintele că: „Cea mai lungă cale e calea care 
duce de la urechi la inimă”, adică de la informaţie la convingere. Și 
zicea Părintele că: „Mustrarea învinge, dar nu convinge”, sau că: „Bobul 
lui de grâu se preschimbă în tăciune, iar el se crede grâu nedreptăţit”. 

Din câţi oameni am cunoscut eu lucrători în Biserică, Părintele 
Arsenie a fost unic. Unic prin gândirea lui, prin stilul lui de lucru. 

Dragostea lui Dumnezeu pentru cel mai mare păcătos este mai 
mare decât dragostea celui mai mare sfânt față de Dumnezeu. 

Părintele Arsenie a zis o vorbă cât lumea asta de mare - ba mai 
mare decât lumea asta! Și anume a zis așa: „Iubirea lui Dumnezeu față 
de cel mai mare păcătos îi mai mare decât iubirea celui mai mare sfânt 
față de Dumnezeu”. Nu poate iubi un sfânt pe Dumnezeu, cât ar fi 
sfântul de mare, cât iubeşte Dumnezeu pe cel mai mare păcătos; și-l 
aşteaptă; şi vrea să-l primească; şi aleargă înaintea lui, după cum citim 
în pilda cu fiul risipitor, unde se spune că tatăl nu l-a așteptat pe fiul 
care se întorcea; l-a aşteptat într-un fel, dar când l-a văzut că vine, nu 
l-a mai ţinut locul: a alergat înaintea lui, ca să-l primească, să-l 
îmbrățișeze, să-l sărute, să-l ajute, să-l aşeze iarăși în starea din care a 
plecat. Pentru că din inima lui, fiul n-a plecat niciodată! El a rămas în 


inima tatălui, aşa cum rămânem noi în inima lui Dumnezeu, în inima 
Mântuitorului nostru lisus Hristos, în inima Maicii Domnului, oricât de 
depărtaţi am fi, oricâte rele am face. Până trăim în această viață 
Dumnezeu nu ne părăsește. Noi putem să părăsim pe Dumnezeu, dar 
Dumnezeu nu poate să ne părăsească pe noi. Cu o astfel de afirmație, 
Părintele ne dă încredere în bunătatea lui Dumnezeu, în iubirea lui 
Dumnezeu față de noi, păcătoşii, căci se afirmă şi în rugăciunile de 
dezlegare ale sfintei noastre Biserici, că mila lui Dumnezeu este tot 
atât de mare, tot atât de infinită, cum este de infinită şi mărirea Lui, de 
vreme ce se spune: „Că precum este mărirea Ta, așa este şi mila Ta”. 
Cuvântul spus de Părintele Arsenie, în formularea de mai sus, ne aduce 
aminte şi de ceea ce spune Psalmistul, prin cuvintele acestea: „Cât e de 
sus cerul deasupra pământului atât de mare e bunătatea Lui (a lui 
Dumnezeu) spre cei ce se tem de Dânsul. Cât de departe e Răsăritul de 
Apus, atâta a depărtat El de noi fărădelegile noastre. Cum miluiește un 
tată pe copiii săi, aşa miluiește Domnul pe cei ce se tem de Dânsul” 
(Psalmul 102, 10 - 13). 

Să-ţi fereşti capul de frig și de prostie! 

E un cuvânt care merită să fie ştiut şi urmat, el putând fi de folos 
tuturor celor ce nu iau aminte la ei înșiși, tuturor celor care vor să 
braveze şi nu se gândesc la urmările pe care le pot avea, spre răul lor, 
nişte atitudini care nu sunt destul de bine gândite și controlate. Să 
luăm, deci, aminte la cuvântul de mai sus și să-l împlinim în cele două 
laturi ale lui. 

În mintea strâmbă şi lucrul drept se strâmbă. 

Aşa obișnuia să spună Părintele Arsenie, care urmărea pentru 
oameni o minte dreaptă și lucruri drepte şi îndreptare spre mintea cea 
bună. Valoarea acestui cuvânt o intuiesc toţi cei ce îl aud, și asta se 
întâmplă des, căci noi îl aducem înaintea vizitatorilor și închinătorilor 
noştri, mai ales atunci când au prilejul să vadă o pictură a Părintelui 
Arsenie reprezentând Adormirea Maicii Domnului, pictură în fața 
căreia se opresc cu admirație mulți dintre cei ce vizitează Mănăstirea 
Brâncoveanu de la Sâmbăta. Mintea se strâmbă în urma patimilor și se 
îndreaptă pe măsura curăţirii de patimi. Când mintea se îndreaptă, 
vede lucrurile drept, deci aşa cum sunt ele. „În mintea strâmbă şi lucrul 
drept se strâmbă”. Asta le place la mulți, am băgat de seamă că le place. 
Când le spun că Părintele a zis că „în mintea strâmbă și lucrul drept se 
strâmbă”, oamenii râd în general. De ce râd? Pentru că îşi dau seama că 


aşa e. Numai că e greu să știi când ţi-e mintea strâmbă. 

Cea mai lungă cale este calea care duce de la urechi la inimă. 

Cea mai lungă cale este calea care duce de la urechi la inimă, 
adică de la informaţie la convingere. Oameni de informaţie religioasă 
sunt mai mulți decât cei ce au convingeri religioase. E necesară și 
informaţia, care adeseori se face prin auzire. Dar a rămâne la 
informaţie înseamnă doar a fi la începutul drumului, „la urechi”. Până 
la inimă mai e o cale lungă, „cea mai lungă cale”. 

Un suflet trist este un suflet cu luminile stinse. 

Cuvântul acesta ne aduce aminte de un cuvânt asemănător, cu 
circulație mai ales în lumea din Apus: „Un sfânt trist este un trist 
sfânt”. Părintele a fost întotdeauna pentru optimism, pentru bucurie, 
credința noastră fiind „izvor de bucurie”, creştinismul fiind „religia 
bucuriei”. Domnul Hristos le-a spus ucenicilor Săi: „Acestea vi le spun, 
ca bucuria Mea să fie întru voi și ca bucuria voastră să fie deplină” 
(loan 15, 11). 

Bobul lui de grâu se preschimbă în tăciune, iar el se crede grâu 
nedreptăţit. 

Aşa caracteriza Părintele Arsenie pe omul care se abate de la 
cele bune şi care nu caută şi nu primeşte îndreptarea, ci îşi explică el 
mai bine cele pentru sine condamnând pe cei ce vreau să-l îndrepte. 
Începutul oricărei îndreptări este să-ți recunoşti greşeala. „Când 
greșeala s-a făcut în tine așezare şi adevăr”, când o ai ca deprindere şi 
o mai și justifici, atunci „nu mai e greșeală, ci e păcat de moarte”. Într-o 
astfel de situaţie, cel ce se crede a fi drept, fără să şi fie de fapt, nu mai 
e bob de grâu, ci doar tăciune. 

Mustrarea învinge, dar nu convinge. 

Este și aceasta o cugetare la care e bine să luăm aminte. Are și 
mustrarea rostul şi puterea ei, dar ea, ca şi constrângere, doar învinge, 
însă de convins nu convinge. De la învingere până la convingere e o 
cale lungă, poate tot atât de lungă, cât cea de la informaţie la 
convingere, cât cea de la urechi la inimă. 

Ajutaţi-mă să vă pot ajuta. 

Asta înseamnă că nu cel care vrea să te ajute te ajută cel mai 
mult, ci tu ești cel care poți să fii ajutat. Dacă eşti deschis spre ajutor te 
poate ajuta omul de lângă tine și omul superior ţie; dar dacă nu-l 
recunoşti superior, ba, dimpotrivă, îl judeci şi-l calci în picioare, atunci 
nu te poate ajuta, pentru că omul este ființa care poate zice nu, și zice 


nu! 

Dacă tot trebuie să suferim, măcar să nu suferim zadarnic. 

Pentru a putea folosi suferința spre binele său, omul trebuie să 
creadă că suferinţa are un sens pentru el, chiar dacă pe moment nu 
înțelege. De fapt, cel care înțelege şi știe cum să suporte suferința, nu 
mai suferă. 

Să ai înțelegere față de neputinţa omenească. 

Părintele Arsenie, Dumnezeu să-l odihnească, mi-a spus cândva 
un cuvânt; de fapt, nu mie, ci unui părinte, pe atunci student la 
teologie, un cuvânt pe care eu îl socotesc cel mai important cuvânt pe 
care l-am auzit de la el din câte ştiu că le-a spus și le-a scris, anume: „Să 
ai înțelegere față de neputința omenească”. 

Mă, nu toți din lume se prăpădesc, nici toți din mănăstire se 
mântuiesc. 

Avea o putere de sinteză deosebită, o putere de intuiție și o 
putere de a cunoaşte totdeauna esențţialul într-o chestiune. Când îi 
puneai o problemă, el imediat avea răspunsul. Și de la el au rămas şi 
cuvinte scrise, în manuscrisele lui. De pildă, când l-am întâlnit eu 
pentru prima dată, mi-a și spus un cuvânt, o formulă. Zice: „Mă, nu toţi 
din lume se prăpădesc, nici toți din mănăstire se mântuiesc”. Deci, avea 
o posibilitate de a formula ceva. 

Nici abuzul, nici refuzul. 

În legătură cu sexualitatea în familie, Părintele Arsenie zicea: 
„Nici abuzul, nici refuzul”. 

Fiecare dintre noi ducem un necredincios în spate. 

Zicea Părintele Arsenie referindu-se la trup: „Fiecare dintre noi 
ducem un necredincios în spate”. 

Nașteţi-vă sfinți! 

Părintele Arsenie îi îndemna pe oameni să nască sfinți. 
Bineînţeles că pentru a naște sfinți trebuie să fii sfânt sau trebuie să 
tragi de tine spre idealul sfințeniei. Şi când începem să ne ocupăm de 
noi înşine, putem să ne cunoaștem, să aflăm negativele noastre, să 
cunoaştem încărcătura dată de alții și pusă în noi, s-o rezolvăm; dar 
aceasta cere timp şi osteneală. 

Cu mine de două ori trebuie să se întâlnească omul... 

Părintele zicea că de două ori trebuia să se întâlnească omul cu 
el: o dată când îi spune și a doua oară la moarte, să-i spună dacă a făcut 
ce i-a spus. Foarte corect! Ce rost are să meargă, cum merg unii, că să-i 


spună unul, că să-i spună altul, că un cuvânt de folos, că nu știu ce... 
şi-apoi adună la cuvinte de folos şi nu împlinește nimic! 

Oxigen, glicogen, somn, să-ţi păstrezi hormonii şi să ai concepție 
de viață creștină. 

A trecut pe la mine un tânăr care a fost la Părintele Arsenie. Și 
ştiind eu că a fost la Părintele Arsenie, zic: „Măi, ce ţi-a spus Părintele 
Arsenie?”. Şi tânărul acela spune: „Ştiţi ce mi-a spus? Oxigen, glicogen, 
somn, să-ți păstrezi hormonii şi să ai concepţie de viață creştină”. 

Se cunoaşte că Părintele a învățat medicină și că de fapt el își 
dădea seama că omul este și trup, nu e numai suflet. Eu am dat un 
îndrumar pentru suflet. Părintele vine şi dă ceva pentru trup şi zice: 
Oxigen. Ce înseamnă asta? Aer cât mai bun, să trăieşti în aer cât mai 
bun. Glicogen: să ai o hrană raţională, căci numai aşa poți să ai un 
echilibru organic. Să ai glicogen, adică zahăr din ficat. Cum? Printr-o 
hrană rațională, nici mai mult nici prea puţin. După aceea somn. Sunt 
unii care spun că e destul călugărului să doarmă un ceas. Dacă m-aș 
întâlni cu acela care a spus așa, i-aş spune că nu are dreptate. Ştiţi de 
ce? Pentru că somnul e o binecuvântare de la Dumnezeu și Părintele 
şi-a dat seama de lucrul acesta. De curând, am găsit în volumul XI din 
Filocalie că trebuie să dormi cel puțin şase ore, e mai rațional Sfântul 
Varsanufie decât cel care a scris în Pateric că e destul să dormi numai 
un ceas. Și Părintele Arsenie zicea că cel puţin șase ceasuri de somn 
continuu. Cel puţin, adică înseamnă și mai mult. Bineînţeles, nu vreo 
zece ceasuri, cum dorm unii acuma, vara, se culcă pe la zece şi se 
scoală a doua zi tot pe la zece. E cam prea mult. 

Al patrulea punct: să-ți păstrezi hormonii, adică să nu faci risipă 
de energie sexuală. Și Părintele şi noi care spovedim, întâlnim oameni 
dărâmațţi prin abuzuri şi, de aceea îndrăznim să spunem: fiți atenţi, nu 
faceți abuz, nu faceţi risipă de energie sexuală. 

Şi al cincilea punct: să ai concepție de viaţă creștină, adică să nu 
umbli după alte concepții de viață, știu eu, yoga, zen şi altele. 

Concepţia de viață creştină, câtă o avem, nestatorniceşte în 
gândul şi dorința de a ne ridica mai presus de fire, de a îndumnezei 
firea, prin harul și îndurările și iubirea de oameni a lui Dumnezeu. 
Tocmai de aceea folosim și resursele fireşti, câte le avem la îndemână: 
aerul (aerul bun), hrana rațională, somnul și energia vitală, pe care nu 
vrem să o risipim pe plăceri, ci vrem s-o canalizăm spre binele nostru 
material și spiritual. Aşa dorea Părintele Arsenie, care a formulat 


îndreptarul de viață, pe care l-a predat tinerilor şi oricui care vrea să ia 
aminte la el. 

Domnul Hristos a fost răstignit cu spatele pe crucea materială și 
cu fața pe crucea spirituală. 

Unii dintre călugări nu sunt călugări, ci cuiere de haine 
călugărești. 

Cine face curte nu face carte. 

Pe o pictură făcută de Părintele Arsenie cu Judecata de Apoi e 
scris: „Tu ești noi”. „Tu ești noi”, ca și când ar spune faptele oamenilor: 
Fii atent că tu cum eşti acum, să ştii că ești noi, tu eşti ceea ce ai făcut, 
tu eşti ceea ce ai gândit, tu eşti ceea ce ai vorbit, tu ești ceea ce ai 
simţit, tu eşti ceea ce ai citit. Tu ești noi. Noi ne-am alcătuit în tine. 
Cartea vieţii tale ești tu însuți. 

MĂRTURII 

P.S. Daniil Partoşanul 

Părintele Arsenie Boca - o abordare simpatetică a relației 
tânăr-duhovnici 

„Părintele Arsenie știa că la tinerețe se pune temelia vieţii 
omului, a dezvoltării omului pentru mai târziu și pentru totdeauna și 
de aceea era și înconjurat de tineri; îl căutau tinerii şi îl ascultau și-i 
primeau poveţele şi sfaturile, venite ca din partea lui Dumnezeu. 
Simţeai, când îți vorbea Părintele Arsenie, că îți vorbește Dumnezeu 
prin Sfinţia Sa”. 

Prea Sfinţitul Dr. Daniil Partoșanul, Episcop vicar al Mitropoliei 
Banatului cu atribuţii în administrarea Episcopiei Române din 
Iugoslavia 

După 160 de ani, credincioşii români ortodocşi din Banatul 
lugoslav au episcop, în persoana P.S. Sale Daniil Partoşanul. Născut la 
23 septembrie 1957 în Hăţăgel.com. Densuş (jud. Hunedoara), P.S. Să 
este unul dintre cei ce au lăsat frumoase urme în spiritualitatea Țării 
Hațegului. La 25 martie 1984 (după absolvirea Institutului Teologic 
din Sibiu şi a cursurilor postuniversitare ale Facultă! ilor de Teologie 
Ortodoxă din Bucureşti şi Tesalonic-Grecia) intră în monahism la 
Mănăstirea Hodoş-Bodrog, fiind hirotonit preot la 10 aprilie 1984. Din 
1991 este cadru universitar la Facultatea de Teologie Ortodoxă din 
Arad, disciplina Patrologie și literatură postpatristică. Între 1986 - 
1999 este preot la Prislop şi Densuş. Între 1999 - 2000 ctitoreşte 
schitul Retezat. La 31 martie-laprilie 2001 este hirotonit episcop vicar 


al Mitropoliei Banatului, cu atribuţii în administrarea Episcopiei 
Române din Iugoslavia (cu sediul la Vârşeţ). 

— Prea Sfinţite Daniil, sunteţi unul dintre puţinii care l-au 
cunoscut, mai îndeaproape, pe Părintele Arsenie Boca, pe acest „ctitor al 
Filocaliei românești”, cum îl numea un alt mare ctitor al iubirii de 
Frumos - și l-am amintit aici pe Părintele Dumitru Stăniloae. 

— Astăzi, aici, la Timişoara, ca episcop vicar și administrator al 
Episcopiei Ortodoxe de Vârşeţ, mărturisesc înaintea lui Dumnezeu și 
înaintea tuturor cititorilor că pentru patru lucruri, în mod deosebit, 
petrecute în viața mea, nu sunt și nu voi fi niciodată vrednic a mulțumi 
îndeajuns lui Dumnezeu. 

În primul rând, pentru faptul că, la 15 ani, mi-a îndrumat paşii 
spre Teologie, respectiv spre Seminarul Teologic din Caransebeş, apoi 
spre Institutul Teologic din Sibiu, după aceea spre cursurile de 
doctorat de la Bucureşti și, mai apoi, spre Facultatea de Teologie din 
cadrul Universităţii Aristotelice din Tesalonic - Grecia. 

În al doilea rând, pentru faptul că, la începutul celui de-al doilea 
an de studenţie la Sibiu, Dumnezeu mi-a rânduit paşii, în ziua de 26 
octombrie, sărbătoarea Sfântului Mare Mucenic Dimitrie Izvorâtorul 
de Mir, spre Părintele Arsenie Boca, pe care l-am întâlnit întâia dată în 
casa parohială a bisericii sale ortodoxe din Drăgănescu, comuna 
Mihăileşti, din apropierea Bucureștilor, unde Sfinţia Sa, de mai mulți 
ani, picta şi lucra în semiclandestinitate la biserica ce astăzi îi poartă 
pictura exprimată şi reprezentată într-un mod deosebit în stil 
neobizantin curat ortodox, pedagogic, duhovnicesc şi chiar profetic. 

În al treilea rând, trebuie să-l mulțumesc lui Dumnezeu pentru 
faptul că mi-a îndrumat pașii înspre viața monahală, mai întâi spre 
mănăstirea Sâmbăta Brâncoveanu unde am fost frate, mai apoi spre 
mănăstirea Hodoș-Bodrog unde am fost călugărit și în cele din urmă 
spre sfânta mănăstire Prislop unde am putut să fiu mai mult în 
apropierea Părintelui Arsenie, în ultimii ani ai vieţii Sfinţiei Sale. 

În al patrulea rând, trebuie să mulțumesc lui Dumnezeu şi să-mi 
plec capul cu nevrednicie pentru harul arhieriei la care m-a chemat şi 
pentru slujba de ierarh și de episcop în Biserica Sa, Biserica Ortodoxă, 
acum, pentru fraţii noştri români ortodocși din Banatul lugoslav, care, 
după 160 de ani, au în persoana mea un ierarh, silindu-mă și 
străduindu-mă să-i călăuzesc, să-i păstoresc şi să-i conduc spre 
Mântuitorul nostru lisus Hristos. 


În viaţa mea personală, mai mulţi oameni au avut roluri 
deosebite. În primul rând părinţii mei. Apoi preotul care m-a botezat și 
mi-a îndrumat pașii spre seminarul teologic, profesorii de la 
Caransebeş, Sibiu, București, Tesalonic, colegii profesori și studenţi de 
la Facultatea de Teologie Ortodoxă din Arad unde predau în 
continuare Patristica, Î.P.S. Să Mitropolitul Nicolae al Banatului, care 
m-a propus pentru alegerea și hirotonirea întru arhiereu, fratele 
Traian Dorz, conducătorul spiritual al Oştii Domnului în anii '70 şi '80, 
pe care l-am cunoscut de asemenea. Dar în mod cu totul și cu totul 
aparte, cu totul și cu totul deosebit în viaţa mea, un rol crucial l-a avut 
şi-l are persoana și personalitatea duhovnicească, harismatică, de 
statură neopatristică, a Părintelui Arsenie Boca, atât de cinstit, de 
cunoscut, de apreciat, de căutat şi de recunoscut chiar şi ca sfânt de 
către o mulțime uriașă de credincioși. 

— Mai vorbiţi-ne puţin despre prima întâlnire cu Sfinţia Sa! 

— Eram student la Sibiu, în toamna anului 1979, când, auzind 
de la maicile de la mănăstirea Prislop - unde petreceam vacanţele de 
vară, satul meu natal fiind la aproximativ 7 km spre sud de sfânta 
mănăstire Prislop, din jud. Hunedoara - despre Părintele Arsenie. Am 
ajuns la Sfinția Sa, după ce am călătorit cu trenul o noapte, de la Sibiu 
spre Bucureşti. Prima întâlnire cu Părintele, ca şi toate celelalte, m-a 
marcat profund, m-a răscolit, m-a remontat, m-a zidit sufleteşte şi 
duhovniceşte. Părintele Arsenie, din nefericire, era atunci civil, întrucât 
fusese pe nedrept scos din mănăstirea Prislop prin Decretul 410 din 
1959 (Părintele Arsenie a plecat din Prislop la începutul lui mai '59, și 
nu datorită Decretului 410 n.n.). După ce a lucrat o vreme în Schitul 
Maicilor la Bucureşti, după ce a pictat parţial biserica „Sfântul 
Elefterie” din București, ieșind la pensie - o pensie minoră, în 1968 a 
început pictura bisericii parohiale ortodoxe din Drăgănescu, unde a 
lucrat vreme de 15 ani cu multă dragoste, cu răbdare, prin multe 
încercări, şi unde - cum spunea Sfinția Sa însuși - a fost căutat și 
cercetat duhovnicește de o adevărată „avalanșă de oameni”. Pun aceste 
cuvinte în ghilimele pentru că îi aparţin şi eu însumi l-am auzit zicând 
aceasta. Pe Părintele Arsenie l-am frecventat discret şi clandestin în 
toţi anii cât am fost apoi student la Sibiu. După aceea, fiind doctorand 
la București, am avut prilejul mai mult şi mai îndeaproape să-l 
întâlnesc, tot acolo, în biserică la Drăgănescu. De asemenea, cu Sfinția 
Sa am avut fericirea să fiu de două ori în călătorii și drumeţii în Munţii 


Retezat, o dată la Sinaia, la Ghelar și în alte părți. 

— Întâlnirile cu oamenii mari rămân, pentru totdeauna, marcate 
de amintirea și prezenţa lor. Ce „urme a lăsat Părintele Arsenie în viața 
Prea Sfinţiei Voastre? 

— De fapt, Sfinţia Sa este cel care m-a îndrumat spre studii și 
cursuri de doctorat. Întâlnirea cu Sfinţia Sa a fost decisivă în a lua 
hotărârea de a intra în monahism. Pe Părintele Arsenie l-am reîntâlnit 
de mai multe ori la Mănăstirea Prislop - unde am ajuns preot slujitor, 
la sfatul și povățuirea Sfinţiei Sale, între 1986 și 1988, 17 decembrie, 
când l-am întâlnit pentru ultima dată - Sfinția Sa trecând la cele 
veşnice în 28 noiembrie 1989. 

— Cuviosul Arsenie a fost - o spun cei ce l-au cunoscut și i-au 
recunoscut Cărarea Împărăției - unul din cei mai mari teologi-duhovnici 
ai neamului românesc. Care e „poziţia” Prea Sfinţiei Voastre față de 
această consideraţie? 

— Părintele Arsenie a fost un om excepţional, un om 
extraordinar, un om al lui Dumnezeu, un mare părinte al Bisericii 
noastre. Pentru mine personal, cel mai mare din veacul nostru și din 
vremea noastră. Neînţeles de mulţi, neiubit de mulți, neapreciat de 
mulți, a fost însă căutat, iubit, stimat, cinstit şi în timpul vieții, și mai 
ales după moarte, de o mulțime de credincioși, de o mulțime de 
oameni ai lui Dumnezeu, creștini care sunt deschiși mai mult spre acel 
simț al sacrului, al sfinţeniei, care radia şi pe care-l transmitea 
personalitatea Părintelui Arsenie. 

Despre Părintele Arsenie trebuie să vină vremea, cât mai curând 
posibil, să se scrie mai mult, să se vorbească mai mult; și eu sunt 
absolut sigur, și mărturisesc cu toată responsabilitatea mea de episcop 
şi membru al B.O.R., că mai devreme sau mai târziu va veni timpul 
rânduit de Dumnezeu când Părintele Arsenie Boca va fi canonizat. 
Sfinția Sa a fost un mare duhovnic, a fost un pictor bisericesc, a fost un 
zugrav de suflete, a fost un predicator de statură patristică, ne-a lăsat 
Cărarea Împărăției ca pe o călăuză pentru viaţa duhovnicească, și sunt 
sigur că, de acolo de unde este, ne povăţuiește, ne călăuzeşte, 
mijlocește pentru noi, ne ocroteşte. lar mormântul Sfinţiei Sale de la 
Mănăstirea Prislop, duhul Sfinţiei Sale de la Mănăstirea 
Sâmbăta-Brâncoveanu, ctitoria Sfinţiei Sale de la Sinaia, pictura Sfinţiei 
Sale de la biserica din Drăgănescu vor vorbi şi vorbesc chiar pentru 
foarte multă vreme, dacă nu cumva pentru totdeauna, despre trăirea în 


Hristos, credinţa în Hristos, dragostea față de Hristos, despre adevărul 
Bisericii Ortodoxe, mormântul Sfinţiei Sale şi crucea de la mormânt 
fiind dintre cele mai cunoscute şi importante în același timp şi discrete 
locuri de pelerinaj, unde vin creştini din toată țara şi chiar şi din alte 
părți. Vin, se roagă, aprind o lumânare, se închină și cer mijlocirea prin 
rugăciunea de foc a Părintelui Arsenie pentru ei, pentru familie, pentru 
țară, pentru lume, pentru Biserică, pentru noi, toți. 

— Ce sfaturi deosebite vă dădea Părintele? 

— Legătura dintre un începător, cum am fost şi am rămas eu, și 
Părintele Arsenie nu poate fi exprimată și explicată în cuvinte. Am o 
mulțime de cuvinte, de învățături, de povăţuiri, de sfaturi, dar şi 
mustrări; şi mulțumesc lui Dumnezeu și Părintelui Arsenie, în mod 
deosebit, pentru aceste cuvinte care m-au zidit lăuntric, care mă ţin 
lăuntric, care sunt pietrele de temelie ale vieții mele duhovnicești, 
atâta câtă este. Am multe cuvinte de la Părintele Arsenie, am auzit 
multe cuvinte, îmi plăcea să stau în apropierea Sfinţiei Sale, 
ascultându-l cum vorbea cu oamenii, cum le asculta necazurile, cum le 
explica problemele și necazurile şi cum îi povăţuia și îi sfătuia. 
Părintele Arsenie a purtat şi a menţinut aprinsă în veacul nostru o 
conștiință creştină, duhovnicească, filocalică, apostolică și patristică de 
cel mai înalt nivel și de cea mai adâncă și profundă simțţire și trăire. Eu 
sunt sigur că pentru neamul românesc, pentru poporul român, pentru 
ortodoxia românească, astăzi, dar mai ales mâine şi, cu siguranţă, 
poimâine, în viitor, Părintele Arsenie va fi pentru noi, românii, ceea ce 
Sf. Serafim de Sarov a fost pentru ortodocșii ruși sau Sf. Grigore 
Palama pentru greci şi pentru ortodoxia ecumenică sau alți şi alți sfinți 
din istoria creştinismului, a ortodoxiei şi a Bisericii. 

— Ce credeţi că ar spune lumii de azi Părintele Arsenie (și o 
spune, cu siguranță!)? 

— Atunci când Părintele Arsenie şi-a isprăvit de scris și de 
redactat Cărarea Împărăției, a căutat un subtitlu acestei cărţi, acestei 
scrieri-testament a Sfinţiei Sale, şi l-a ales pe următorul: Un răspuns 
creștin la neliniștile vremii. Prin urmare, mesajul Părintelui Arsenie 
pentru noi, toţi, în mod deosebit pentru cei care l-am cunoscut, ca și 
pentru cei care nu l-au cunoscut, ca şi pentru cei care nu l-au 
recunoscut și nu-l recunosc, este credinţa în Dumnezeu, în Mântuitorul 
lisus Hristos, în Ortodoxie, în Biserică, în Harul și Darul Sfântului Duh 
şi al Sfintelor Taine, prin rugăciune, prin citirea Sfintelor Scripturi, prin 


umilință și pocăință, prin citirea și studiul Sfinţilor Părinţi și prin 
întreaga noastră trăire şi concepție de viaţă creștină. Părintele Arsenie 
punea foarte mult accent pe viața duhovnicească, pe conștiința 
atotprezenţei lui Dumnezeu, pe dezvoltarea în fiecare om, în fiecare 
suflet, a acestei conștiințe, a atotprezenţei lui Dumnezeu. Adică omul, 
creștinul, credinciosul, monahul, preotul, ierarhul să fie conştienţi de 
atotprezenţa lui Dumnezeu, de faptul că Dumnezeu este în orice loc şi 
în orice timp şi ne vede, ne aude, ne simte și ne știe tot ceea ce facem, 
gândim sau vorbim. Și, știind de acest lucru, trăind acest adevăr 
dogmatic, altele vor fi vorbele noastre, gândurile noastre, simţirile 
noastre, trăirile noastre. În explicarea necazurilor şi a problemelor 
oamenilor, a crucilor pe care oamenii le au de purtat, fiecare într-un fel 
sau altul, de la Dumnezeu, Părintele Arsenie promova ideea legii 
ispășirii, a faptului că păcatele noastre sunt cauzele durerilor noastre. 
Și, cum spunea și scria Sfinția Sa: „Am vrut să pun mâna pe rădăcina 
durerii care nu este alta decât păcatul”, păcatul săvârşit sau urmările 
păcatelor moştenite de la moșii şi strămoșii noştri, de la părinţii noștri, 
au urmări și în viața noastră sau lasă urmări și în viața urmașilor. De 
aceea, păcatele se cuvine să fie ispășite, spovedite, iertate, dezlegate şi 
stinse în harul, puterea şi iubirea lui Dumnezeu, prin pocăința noastră, 
prin umilinţă, prin lacrimă, prin rugăciune, prin smerenie. 

Aflându-te în prezența și în apropierea Părintelui Arsenie, 
simţeai prezența lui Dumnezeu și îl simțeai pe Hristos trăind şi 
vorbind în Părintele Arsenie. Era şi este un lucru extraordinar - cum 
spunea cineva - în viața noastră, în viața oamenilor să întâlnim un 
sfânt. Eu pot să spun că acest lucru l-am simțit și l-am trăit și sunt 
absolut convins și responsabil de ceea ce spun acum. 

— Să abordăm puţin relaţia tânăr-duhovnic: Prea Sfinţia Voastră 
- Părintele Arsenie. Cum se raporta Părintele la tinereţea și tinerii 
vremii Sfinţiei Sale? 

— Părintele Arsenie aprecia, fără îndoială, foarte mult pe tineri 
şi căuta să-i îndrume ca să-și închine tinereţea lui Hristos și Bisericii 
Sale. Părintele Arsenie știa că la tinereţe se pune temelia vieții omului, 
a dezvoltării omului pentru mai târziu şi pentru totdeauna și de aceea 
era şi înconjurat de tineri; îl căutau tinerii, şi nu numai, și îl ascultau 
şi-i primeau poveţele şi sfaturile, venite ca din partea lui Dumnezeu. 
Simţeai, când îți vorbea Părintele Arsenie, că îți vorbește Dumnezeu 
prin Sfinția Sa. Și acesta este un lucru foarte important și foarte 


necesar şi-n vremurile de astăzi, ca să se ridice oameni ai lui 
Dumnezeu, adevăraţi, care să fie călăuze și care să fie povățuitori 
pentru ceilalți. 

— Amintiri, experienţe singulare... 

— În legătură cu amintirile și experienţele şi trăirile deosebite 
în preajma Părintelui Arsenie, nu-mi îngădui acum să vorbesc despre 
ele sau despre toate acestea, pentru că este imposibil. Poate va rândui 
Dumnezeu o vreme când voi scrie aceste lucruri într-o carte despre 
viața Părintelui Arsenie și despre semnele pe care Dumnezeu ni le-a 
trimis prin viaţa şi lucrarea duhovnicească a Sfinţiei Sale. Însă pot să 
amintesc doar faptul că simţeai în prezența Părintelui Arsenie că te 
vede, te cunoaște, că-ți știe nu numai prezentul, dar și trecutul, și îţi 
intuiește viitorul. Cu doisprezece ani înainte de a ajunge printr-o bursă 
să studiez în Grecia, Părintele Arsenie mi-a spus și mi-a dat de înțeles 
acest lucru. Și multe alte lucruri care s-au împlinit la vremea potrivită 
conform spuselor şi cuvintelor duhovnicești ale Sfinţiei Sale. Însă nu 
vreau să fiu înțeles greșit şi să accentuez doar faptul şi latura profetică 
a personalității Părintelui Arsenie. Şi aceasta a fost și este esenţială, 
dar aceasta se leagă de cea duhovnicească, de cea neopatristică, de cea 
neofilocalică, de cea creștină şi ortodoxă. 

— Un cuvânt de mângâiere și de alinare? 

— Aş aminti cuvântul Sfântului Ignatie Teoforul, purtătorul de 
Dumnezeu - mutat la Domnul în anul 107 d.Hr., fost episcop al 
Antiohiei, martirizat la Roma şi sfâșiat de fiarele sălbatice în arena 
romană - scrise şi adresate în epistola Sfântului Policarp către acest 
episcop al Smirnei, ucenic oarecum și părinte apostolic, discipol al 
Sfântului loan Evanghelistul: „Tous kairoús katamântane!” - Citeşte 
vremurile! Datori suntem și noi, creștinii, astăzi, preoți, duhovnici, 
monahi, ierarhi mai ales, să citim, să descifrăm, să căutăm să înțelegem 
vremurile pe care le trăim și mesajul lui Dumnezeu în vremurile 
acestea destul de tulburi, destul de instabile, destul de pline de 
incertitudine. Cunoaştem cu toţii cuvintele celebre de pe mormântul 
lui Kant: „Cerul înstelat deasupra mea și conștiința morală din mine”. 
Eu aș adăuga: „Cerul înnorat deasupra noastră și credinţa creştină din 
noi”. Aceasta ne ţine, aceasta ne menține și aceasta ne va duce şi ne va 
trece în veșnicie. Să căutăm să fim creştini cât mai mult, ucenici ai lui 
Hristos, ucenici ai Sfinţilor Părinţi, ucenici ai părinţilor duhovniceşti și 
fiecare, după măsura noastră, să aducem unul treizeci, altul șaizeci, 


altul o sută din roadele duhovnicești. 

lar în încheiere aș dori să amintesc un cuvânt pe care Părintele 
Arsenie mi i-a spus într-una din primele întâlniri. Eram un grup 
restrâns de studenți teologi de la Sibiu şi ne-a zis următoarele: „Să vă 
întăriți convingerea în credință încât să fiți gata să vă puneţi capul pe 
butuc, dacă timpul o va cere”. 

Arhimandritul Teofil Pârâian2 

Despre Părintele Arsenie am auzit pentru prima dată în anul 
1942 prin aprilie. Mi l-a pus în atenţie Părintele loan Opriș, care era 
paroh în satul meu, satul Topârcea, din județul Sibiu, un om cult, un 
preot tânăr. Ştia despre Părintele Arsenie Boca, știa despre Mănăstirea 
de la Sâmbăta. El mi-a dat și ideea să mă fac călugăr. După ce am aflat 
despre Părintele Arsenie Boca i-am scris o scrisoare. Am învățat în 
iunie 1942 să scriu la maşina de scris, notarul din sat mi-a dat voie să 
folosesc mașina de scris de la Primărie și i-am scris o scrisoare la care 
am primit răspuns prin intermediar. Părintele Arsenie Boca l-a delegat 
pe un diacon de la Mănăstirea Brâncoveanu de la Sâmbăta de Sus să-mi 
scrie el un răspuns ca din partea Părintelui, adică să-mi atragă atenţia 
asupra rugăciunii cu care se mântuiesc călugării. E vorba de diaconul 
Vasile șortan care în cele din urmă n-a mai rămas la Mănăstire. Mi-a 
scris ca din partea Părintelui şi mi-a atras atenţia asupra rugăciunii 
„Doamne lisuse Hristoase...” 

Eu am stăruit încât m-am întâlnit cu Părintele și în 30 august 
1942. Am ajuns la Sâmbăta în dimineața zilei de 30 august. Era o zi de 
Duminică și era Duminica în care s-a citit din Evanghelie Pilda cu 
Nunta fiului de împărat, după Evanghelia de la Matei, cu adaosul care 
este numai în Sfânta Evanghelie de la Matei, cu omul care neavând 
haine de nuntă a intrat totuşi la nuntă și care a fost scos afară legat de 
mâini și de picioare şi aruncat în întunericul cel mai dinafară. Atunci 
Părintele o ținut și o predică. Eu de fapt pe Părintele Arsenie Boca nu 
l-am auzit vorbind altă dată decât în Duminica aceea și a doua zi 
dimineaţă, luni, în 31 august 1942, ţinând un fel de cuvânt îndrumător 
pentru credincioşii care erau de față la Mănăstire. 

Prima predică pe care am auzit-o, prima şi ultima la drept 
vorbind, ținută de Părintele Arsenie Boca avea trei teme - mi-aduc 
aminte foarte bine de predica aceea, am ținut-o minte poate pentru că 
ştiam că o ţine un om deosebit - anume, mai întâi Părintele o vorbit 
despre haina de nuntă. Şi a spus că pentru el cuvântul din Sfânta 


Evanghelie despre cel care o intrat fără haină de nuntă a fost un cuvânt 
de care s-o poticnit el de multă vreme, în înţelesul că la un moment dat 
şi-a văzut haina cu care era îmbrăcat, ca rezultat al vieții pe care a 
dus-o probabil Părintele Arsenie, şi zicea Părintele că şi-a văzut haina, 
expresia este a lui „ca o spălătoare'”, murdară ca o spălătoare. 
Și-atuncea, după ce și-o văzut haina murdară ca o spălătoare, o fost 
preocupat de curățirea hainei, ca să ajungă să aibă „haină de nuntă”. Și 
spunea el că ar fi făcut orice numai să-și vadă haina curată, orice lucru 
de jos din lumea aceasta din câte se pot face l-ar fi făcut, a zis atunci: 
„Aş fi mutat şi ceea ce nu se poate spune aici”. După o vreme, nu o spus 
câtă vreme o trecut de atunci, fiind la Mănăstire la Sâmbăta, n-o spus 
unde o avut intuiţia hainei de nuntă, adică a hainei pe care o purta, dar 
la Sâmbăta fiind, după ce s-a încadrat în Mănăstire, o avut o vedenie. Se 
făcea că e în biserica Mănăstirii, în locul acela unde se trece din 
pronaos în naos, în locul acela mai strâmt, a văzut un copil care plutea 
în aer. Nu se sprijinea de pereţi zicea Părintele, plutea în aer şi copilul 
i-a arătat cu mâna spre Părintele. El atunci s-o uitat la el însuși şi și-o 
văzut haina cu care era îmbrăcat, de data aceasta curată, cu o pată pe 
ea cam de o jumătate de metru, şi asta reprezenta un păcat. Nu a spus 
ce păcat, doar că copilul i-a atras atenţia că el mai are un păcat pe 
lângă cel care se arăta în pata de pe haină și păcatul acela, și-o dat 
Părintele seama că e din pricina că o întâmpinat vedenia cu „Doamne”, 
şi-atunci o spus el că cuvântul „Doamne” se adresează numai lui 
Dumnezeu și Domnului Hristos, nici măcar Maicii Domnului, și și-o dat 
seama că el o făcut acest păcat, păcat care atunci când şi-o dat seama 
că l-o făcut, copilul o zâmbit, ceea ce însemna că o nimerit. 

Adevărul este, fac aici o paranteză, că de câte ori l-am întâlnit pe 
Părintele, sau de câte ori am vorbit despre Părintele, sau am vorbit cu 
el, sau o venit vorba despre el, niciodată nu m-am gândit că Părintele 
Arsenie este omul cu două păcate, sau cu mai puţin de două păcate, 
poate fără niciun păcat la drept vorbind. El s-o prezentat pe sine atunci 
public în fața credincioşilor care erau de față ca un om cu două păcate. 
Unul reflectat pe haină, ca o pată, despre care el n-a spus ce este, şi 
celălalt care a fost de pe urma faptului că a întâmpinat vedenia cu 
„Doamne”. Mai fac o paranteză, sau în continuarea aceleiaşi paranteze, 
aş zice eu că nu știu dacă cineva poate să fie vinovat de pe urma 
faptului că întâmpină o vedenie cu un cuvânt, că acel cuvânt nu îl 
caracterizează la drept vorbind şi nu știu dacă există într-adevăr o vină 


în chestiunea aceasta. 

A doua temă pe care a tratat-o Părintele a privit 
responsabilitatea preotului, responsabilitățile îndrumătorului de 
suflete; o citit din cartea Prorocului lezechiel, cuvântul adresat 
stăjerului, când îi spune Dumnezeu prorocului: Fiul omului, dacă eşti 
pus străjer și îi anunţi pe oameni despre iminența pericolului ei vor 
muri pentru păcatele lor dacă nu te vor asculta, dar tu vei fi nevinovat. 
lar dacă nu-i vei anunţa, atunci sângele lor se va cere din palma ta. 

A treia temă a fost în legătură cu Sfânta Împărtășanie. A citit din 
Sfânta Scriptură a Noului Testament, din Epistola I către Corinteni cap. 
11, la sfârşitul capitolului, unde sunt cuvintele Sfântului Apostol Pavel: 
„Să se cerceteze omul pe sine şi numai așa să mănânce din această 
pâine și să bea din acest pahar, că cine mănâncă și bea Trupul şi 
Sângele Domnului cu nevrednicie mănâncă și îşi bea sieși osândă. De 
aceea printre voi sunt mulţi slabi şi bolnavi şi bună parte mor”. 

Mă gândesc eu acuma că cuvintele acestea ale Sfântului Apostol 
Pavel se referă mai ales la o boală și la o slăbiciune sufletească, pentru 
că bolnavi nu sunt numai între creştini şi nu sunt numai între creștinii 
nevrednici să zicem, ci sunt și în afară de creștinism, respectiv toţi 
oamenii pot fi bolnavi și slabi şi morţi. Da' Părintele a interpretat 
chestiunea aceasta cumva și în înţeles fizic, că şi bolile fizice de multe 
ori sunt de pe urma faptelor rele pe care le fac oamenii. Asta a fost 
predica Părintelui. Am vorbit puţin cu el după Slujbă. El nu vorbea 
Duminica cu oamenii pentru că era împresurat de mulți credincioși și 
atuncea el voia să facă deosebire între o zi de lucru și o zi de Duminică. 
Voia să se odihnească, să se retragă. Deci nu o fost posibil să stau de 
vorbă cu el decât Duminică seara. Şi Duminică seara mi-o spus un 
cuvânt care mi-o rămas de atuncea: „Nu toţi cei din lume se prăpădesc, 
nici toţi cei din mănăstire se mântuiesc'. 

Încă ceva: după ce o ținut cuvântul către credincioși, predica, s-o 
ocupat puţin şi de niște copii care erau acolo de față și le-o vorbit 
despre conștiință și o formulat definiția cugetului sau conștiinței ca 
fiind: „Glasul lui Dumnezeu care vorbeşte în noi şi arată ce este bine și 
ce este rău”. 

A doua zi o ținut un cuvânt de îndrumare pentru credincioşii 
care erau de față, deşi el o şi exceptat pe unii, erau nişte copii, pe mine 
nu m-o exceptat, era vorba despre necazurile care le vin părinților prin 
copii. Le-o zis despre cazuri când părinții sunt responsabili pentru 


copiii lor care vin în lumea aceasta cu defecte. O atras atenţia asupra 
faptului de a fi oamenii cununați la biserică, de avea slujba cununiei, o 
pus în atenţie faptul că soţii nu trebuie să consume băuturi alcoolice, 
căci chiar şi un pahar de vin pe care îl bea cineva care după aceea se 
angajează la conceperea unui copil este dăunător pentru copilul care 
urmează să se nască. O atras atenţia că atâta vreme cât cineva care a 
fost în război şi se întoarce acasă şi încă mai are visuri cu groaza pe 
care o trăit-o pe front în timpul războiului, câtă vreme mai are astfel de 
traume să zicem, nu are voie să se angajeze la conceperea copiilor, 
deoarece copiii pot să aibă neputinţe de pe urma faptului că părinții nu 
sunt destul de liniștiți. Așa că Părintele era de atunci, din 1942, 
preocupat de chestiuni de felul acesta, de responsabilitatea părinților 
pentru copiii lor. Lucruri pe care după aceea le-o dezvoltat şi le-o 
prezentat în Cărarea Împărăției, în special în capitolul Ereditate și 
spirit şi în subcapitolele Copii căzuţi între tâlhari și Copii născuţi în 
lanţuri. După aceea Părintele o spovedit în ziua aceea de 31 august 
1942, o spovedit întâi pe un tânăr, pe un student în medicină care 
urma să meargă pe front. L-o ţinut foarte mult, sau mie mi s-o părut că 
l-o ţinut foarte mult. După aceea m-o spovedit și pe mine. A fost 
singura spovedanie pe care am făcut-o la Părintele. Aveam 13 ani şi 
jumătate. Dorinţa mea era să mă fac călugăr. De fapt am avut, aș putea 
zice vocaţie pentru asta, în sensul că întotdeauna mi-o părut bine să 
aud despre călugări, mi-aş fi dorit să vorbesc cu călugări, aș fi vrut să 
ştiu ce fac călugării, cum trăiesc, ce mănâncă, cât dorm, cum dorm, cum 
se roagă. Nişte lucruri de felul acesta le-am avut în vedere de pe 
atuncea şi m-am prezentat la mănăstire la Sâmbăta cu dorința să 
rămân la Mănăstire. Nu s-o putut. De fapt chestiunea a tratat-o 
Părintele Arsenie. N-o trebuit să mergem mai departe, să mai întrebăm 
pe cineva. Dar, pentru că Mitropolitul Nicolae Bălan care o restaurat 
mănăstirea de la Sâmbăta, mănăstire Voievodală zidită de Constantin 
Brâncoveanu, dar dărâmată și rămasă în ruină până în 1928 când 
Mitrpolitul Nicolae Bălan s-o îngrijit de restaurarea bisericii și de 
reînființarea Mănăstirii, Mitropolitul voia să aibă acolo numai 
absolvenţi de Teologie. Cu gândul acesta a pornit. Bineînţeles că nu și 
l-a putut duce la îndeplinire decât în parte, pentru că nu s-au prezentat 
mulți absolvenţi de Teologie. 

Mănăstirea a început cu trei oameni, cu trei candidați la 
călugărie, şi anume: cu Părintele Arsenie, cu Părintele Nicolae Mladin, 


care a ajuns profesor la Teologie prin purtarea de grijă a Mitropolitului 
Nicolae Bălan care s-a interesat foarte mult de Academia Andreiană 
pentru care o format profesori, și după aceea în 1940 s-a aşezat şi 
Părintele Serafim care venea de la studii din Grecia. Părintele Serafim 
şi cu Părintele Arsenie au fost trimiși de Mitropolitul Nicolae Bălan la 
Sfântul Munte ca să cunoască realitățile de acolo. Mitropolitul își dădea 
seama că începe cu oameni nepregătiți în altă mănăstire şi atunci i-o 
trimis la Sfântul Munte. Părintele Arsenie o stat acolo trei luni, din 
1939 din martie începând și s-o întors şi s-a aşezat la Sâmbăta. Și 
Părintele Serafim o rămas acolo 6 luni la Sfântul Munte și un an şcolar 
la Atena la Teologie. 

Părintele Serafim o adus de la Athos un caiet cu texte 
ascetico-mistice dar nu numai din Filocalie. De exemplu un cuvânt al 
Sfântului loan Gură de Aur despre rugăciunea de toată vremea, care de 
fapt nu e autentic, aşa se zice că nu e autentic, nici nu a fost publicat în 
Filocalia. 

Părintele Arsenie, după ce a terminat Teologia, pentru că era 
talentat la pictură, a fost trimis de Mitropolitul Nicolae Bălan la 
București unde o urmat Şcoala de „Belle Arte”. O făcut pictură și 
sculptură. Și tot atuncea o frecventat şi cursuri de medicină, în special 
de genetică. De aceea Părintele o lucrat cu toată capacitatea lui. El, 
după cum ziceau oamenii, și aveau și dreptate, a fost un om cu dar de 
la Dumnezeu. 

Mitropolitul nostru, zilele trecute, Duminica trecută, o sfințit o 
troiță la intrarea în Mănăstirea noastră. Și cu ocazia asta o spus de 
câteva ori că Părintele Arsenie a fost un călugăr mare. Și la sfinţirea 
monumentului, acea cruce de marmoră, a pomenit Mitropolitul de 
Părintele Arsenie ca de un „mare duovnic al vremii sale” și ca de un 
„Zalmoxis al neamului românesc”. Sunt cuvintele Mitropolitului 
Antonie, care i-o fost într-un fel ucenic, în sensul că o fost călugărit de 
Părintele Arsenie la Prislop. 

De aceea, Părintele, având și cunoștințe de artă, putea să-şi dea 
seama și de pe figura omului despre starea lui sufletească. Chiar şi de 
pe fotografii. Veneau oamenii la el cu fotografia cuiva și ziceau: uite, 
asta este fata cu care vreau să mă căsătoresc şi Părintele zicea: Nu-i 
bună. Sau îi bună, contând, cred, și pe ceea ce îi spunea figura. 

La noi la Mănăstire o fost o carte în bibliotecă, nu știu pe unde o 
mai apucat sau pe unde mai este, o carte intitulată: Revelation du 


visage - cum descoperă fața starea interioară. Din 1949 ştiu de cartea 
aceasta. Era şi cu desene explicative. Deci Părintele nu a lucrat numai 
cu asta, că îi descoperea Dumnezeu, ci el o lucrat și cu niște lucruri 
ştiinţifice. De exemplu, în ceea ce priveşte cunoştinţele medicale. El îşi 
dădea seama de tarele ereditare şi le explica. Îi trimitea pe unii dintre 
credincioşii care veneau la Părintele să se ducă să-și facă analiza 
sângelui și să vină cu rezultatul la el. Și-apoi el trăgea niște concluzii. 
Sau o fost un caz în Sâmbăta de Sus, o fată, care voia să se căsătorească 
cu un băiat din Hârseni. Băiatul din Hârseni avea un tată care 
gângăvea. Părintele nu știu dacă l-o trimis sau nu să-şi facă analiza 
sângelui, dar și-o dat seama că ceva nu-i în regulă. Când vorbea, 
gângăvea. Și Părintele şi-o dat seama că e o tare ereditară, că e un 
sânge bolnav. Și soția respectivului, deci mama băiatului, la fel, nu era 
ea ca toți oamenii, nu era ea destul de luminată la minte. Și Părintele, 
fără să-i dea o explicaţie i-o spus fetei: „Să nu te căsătoreşti cu 
Gheorghe, că nu o să aveți copii sănătoşi”. Dar ea totuși s-a căsătorit 
şi-o avut un copil. Şi copilul, de la o vreme, de la trei ani, o început să 
aibă îndărăptări fizice şi, bineînţeles, și spirituale. De la o vreme, nu o 
mai putut nici să vorbească şi la șapte ani o murit. Bineînţeles că 
persoana respectivă o spus: o avut dreptate Părintele, Părintele are 
dar de la Dumnezeu, că o știut că nu o să am copii sănătoși şi că vor 
muri. Ori Părintele putea ştii asta şi fără să aibă dar de la Dumnezeu. 
Dar el o lucrat cu toate mijloacele lui. 

Au mai fost și alte cazuri, un caz din Ludişor. Un bărbat o vrut să 
se căsătorească cu o fată. Fata avea ceva la un ochi. Părintele și-o dat 
seama că ceva nu e în regulă și i-o spus băiatului: „O iubeşti?”. Și el o 
zis: „Da”. Şi atuncea Părintele o zis: „la-o”. Și o luat-o. Și după ce s-au 
căsătorit ei sau dus la Cluj, la o clinică și s-a constatat că femeia e 
bolnavă, are sângele contaminat. Şi omul nu o mai vrut să stea cu ea. Și 
asta s-a socotit un eșec al Părintelui Arsenie. În realitate, nu o fost un 
eşec al Părintelui, de vreme ce i-o spus că, dacă o iubeşte, să o ia. Că el, 
dacă ar fi iubit-o, ar fi susținut-o și în suferință și nu ar mai fi făcut 
niciun caz. Ori, el s-a despărțit de ea, s-a recăsătorit, el trăieşte şi 
acuma, are vreo 80 de ani. Însă acuma o ajuns şi el în declin. Nu mai 
recunoaște oamenii, nu mai are ţinere de minte. Copiii îi sunt sănătoși. 

Ceea ce făcea Părintele, și asta e interesant de ştiut şi de reținut, 
niciodată nu calcula un răspuns. Ce îi venea prima dată în minte aceea 
spunea. Şi cu asta rezolva o chestiune sau nu o rezolva dar, în orice caz, 


își spunea punctul de vedere. O fost şi nereuşite multe în viața 
Părintelui în sensul acesta. Să amintesc un caz: un preot din Sibiu, i-am 
spus de multe ori: măi, tu eşti un eşec al Părintelui Arsenie. În sensul 
că l-a îndrumat să se căsătorească cu fata cu care s-a căsătorit și nu o 
duce bine, nu o duc bine. Trăiesc totuși împreună, au un băiat, soția 
este funcționară la o bancă... Părintele i-a pus-o în vedere odată când 
s-a dus el acolo la Drăgănescu, unde lucra Părintele pe atuncea, și o zis 
că l-ar interesa o fată, că ar vrea să se căsătorească. Și atuncea 
Părintele i-o zis: „ia-o pe asta”. l-a arătat-o şi după aceea el a fost 
preocupat de chestiunea aceasta. A luat-o în căsătorie, dar acum nu-i 
bine. Realitatea este că nu e bine şi i-am zis eu că e un eșec al Părintelui 
Arsenie. Dumnezeu știe până la urmă dacă e eşec sau nu-i eșec, dar 
te-ai gândi aşa, că dacă te duci la cineva să te îndrumeze, ar fi cazul să 
te îndrumeze să te căsătoreşti, când e vorba de căsătorie, nu să suporţi 
o căsătorie, ci să te fericești în căsătorie. Este un preot în apropierea 
noastră şi tot aşa s-a dus la Părintele şi tot aşa i-o pus în atenţie o fată, 
dar o fată infirmă. A dus-o foarte greu, pentru că ea era infirmă nu 
numai fizic, în sensul că nu putea merge foarte bine, avea un fel de 
şchiopătare, avea un picior mai scurt, sau ceva de felul acesta, şi 
Părintele i-a spus să se căsătorească. Ea nu l-a înţeles pe Părintele, în 
orice caz nu l-a înţeles pe Părintele ca Părinte și poate nici ca soț. 
Părintele se socotea întotdeauna asuprit de soţia lui. Și au 5 copii 
totuși, dintre care unul e călugăr la noi la Mănăstire, Părintele Casian. 

Părintele Arsenie era întotdeauna la îndemâna oamenilor. Eu, 
personal, am impresia că uneori şi căuta să facă pe omul care ştie 
multe şi că ştie bine ce știe. Dar, în orice caz, cu pregătirea pe care o 
avut-o şi cu cunoştinţele pe care le-a avut a lucrat mai bine decât am fi 
lucrat ceilalți care nu aveam astfel de cunoștințe și pe care nici nu 
trebuie să le ai neapărat ca să fii îndrumător de suflete. 

La spovedania mea Părintele m-a întrebat un lucru care mi s-a 
părut curios că mă întrebă. Și anume, m-a întrebat dacă mi-a venit 
vreodată în minte să omor vreun om. Acuma, poate că la vârsta aceea, 
de 13 ani şi jumătate nu era cazul să îmi pună o astfel de întrebare, 
deşi, după aceea mi-am dat seama de ce mi-a pus-o. Pentru că 
Părintele ştia că copilul este oglinda părinților, că fiecare dintre noi 
aducem o încărcătură din străfunduri de existenţă, că fiecare dintre noi 
suntem sinteza înaintaşilor noştri - părinţi, bunici, străbunici, până 
unde ajunge spectrul vital al existenței noastre. Și, bineînțeles că, chiar 


dacă m-am mirat, i-am dat răspunsul care era de fapt, nu i-am dat un 
răspuns evaziv, i-am spus că niciodată nu mi-a venit să omor un om. 
Părintele voia să intre în legătură cu înaintașii mei, să vadă eventual 
din ce tâlhari am apărut eu în această lume. Probabil s-a gândit la 
aceasta că, fiind un nevăzător, fiind un „copil născut în lanţuri”, fiind un 
„om născut între tâlhari”, a vrut să ştie dacă părinţii mei sunt, 
într-adevăr, ceea ce gândea el că sunt. Mulţumesc lui Dumnezeu, am 
avut niște părinţi, nu pot zice ca Sfânta Tereza de Lisieux: „Să știți că eu 
am avut niște părinți sfinți”. Nu pot zice lucrul acesta, dar, în orice caz, 
au fost oameni de treabă și-au văzut de îndatoririle pe care le-au avut, 
ne-au crescut, ne-au îndrumat bine. Că or fi având și ei vreo vină... mă 
rog, Dumnezeu știe de toate. Nu ne alegem noi părinții și nici părinții 
nu ne aleg pe noi şi venim în lume în contextul fizic, fiziologic şi social 
în care am venit în lume. 

M-a îndrumat Părintele atuncea să fac rugăciunea cu care se 
mântuiesc călugării. Și asta arată că Părintele, de fapt, avea o putere de 
sinteză şi o putere de pătrundere şi scotea niște concluzii bune, în 
înţelesul că el, dacă şi-a dat seama că eu nu pot rămâne acolo, nefiind 
absolvent de Teologie şi neavând vârsta la care se poate hotărî cineva 
să se facă călugăr şi având şi deficiența cu care am străbătut prin viață, 
Părintele și-o dat seama de asta și atuncea a zis, totuşi, că aș putea face 
eu ceea ce fac călugării, adică să zic: „Doamne, lisuse Hristoase, Fiul lui 
Dumnezeu, miluiește-mă pe mine, păcătosul”. Am luat aminte la ce 
mi-a zis Părintele. Adică el ce mi-a zis de fapt să zic „Doamne, lisuse 
Hristoase, Fiul lui Dumnezeu, miluieşte-mă pe mine, păcătosul”, mi-o 
spus că aceasta e rugăciunea cu care se mântuiesc călugării, mi-o spus 
că această rugăciune să o zic în gând, nu cu cuvântul vorbit, ci în gând, 
s-o lipesc de respiraţie în felul următor: Între respiraţii, deci fără să 
inspir şi fără să expir, acolo unde se întâlneşte o respiraţie cu cealaltă, 
să zic „Doamne, trăgând aerul în piept, odată cu aceasta, să zic „lisuse 
Hristoase, Fiul lui Dumnezeu”, și dând aerul afară din piept 
„miluieşte-mă pe mine păcătosul”. Altceva nu mi-a mai spus în legătură 
cu asta. De aceasta pot să zic eu că Părintele Arsenie a fost un ctitor la 
existența mea. 

Când l-am întâlnit a doua oară, după 23 de ani, nu-și mai aducea 
aminte de mine şi nici de îndrumările pe care mi le-a dat. Important 
însă este că eu mi-am adus aminte și că am folosit îndrumările pe care 
mi le-a dat. Și nu mi-a zis să iau legătură cu un îndrumător, cu un om 


care practică rugăciunea, cu cineva care ştie ce ispite pot veni, care, 
având o experienţă, ar putea trage niște concluzii şi ar putea să mă 
direcționeze. Doar mi-a spus ceva care zic eu că nu a fost o îndrumare 
foarte bine gândită. Şi anume, eu am zis că dacă nu pot să rămân aici la 
Mănăstire, eu mă duc să fac școală. Și Părintele nu a zis să fac şcoală. A 
zis: „Da, dar şcoala nu te duce la mântuire”. Acuma a avut dreptate, că 
dacă eu m-aş fi ocupat de rugăciunea de toată vremea cu exclusivitate, 
poate că aș fi ajuns la niște performanţe sau la niște rezultate pe care 
le presupunea Părintele. Însă eu nu am putut face lucrul acesta și eu 
i-am spus Părintelui că nici părinţii mei nu ar fi de acord să renunţ la 
şcoală. Acuma nu mă mai pot gândi ce ar fi fost dacă ar fi fost altceva, 
pentru că eu am mers pe direcţia școlii și eu mă bucur că am mers pe 
direcția școlii. Chiar în toamna aceluiași an, în 1942, am plecat la 
Timişoara, la o Şcoală Specială. Aveam cinci clase făcute la Cluj și am 
continuat clasa a șasea la Timişoara la o Școală Specială și după aceea 
am fost elev la Liceul Loga, un liceu de văzători, însă am făcut mai mult 
la fără frecvență. După aceea m-am dus şi la Teologie și asta m-a 
favorizat şi pentru preoție. Dacă mă duceam la mănăstire, cred că 
n-ajugeam eu niciodată mai mult decât un călugăr simplu și călugăr 
simplu simplu. Adică, nu numai simplu ca formă, ci simplu și ca 
gândire. Eu nu am ținut seama de ce mi-a zis Părintele și am făcut 
şcoală, care chiar dacă nu m-a adus la mântuire, m-a dus totuși la ceva, 
la ceea ce sunt prin şcoală. 

Cu Părintele nu m-am mai întâlnit 23 de ani. În 1949 cred, pe la 
începutul anului, fiind deja student la Teologie în anul I, am auzit că 
Părintele a venit la Sibiu şi că e la Profesorul Nicolae Mladin. Mi-a spus 
un student care îl cunoștea de la Sâmbăta. 

Părintele a avut o activitate deosebită și Părintele a fost o 
personalitate puternică de atuncea, din 1941, 1942 a intrat în atenţia 
oamenilor şi oamenii erau sensibilizați atuncea, plecau pe front și 
Părintele îi îndruma. Spunea cineva că i-a spus: „Măi, niciodată să nu 
tragi la țintă! Tragi în gol”. Mergeau oamenii să se roage pentru ei, să le 
dea binecuvântare. Mergeau părinţii copiilor, mergeau copiii împreună 
cu părinţii. Era o situaţie specială, care i-a sensibilizat pe oameni. 

Părintele a lucrat și în niște condiţii care au favorizat stilul lui de 
lucru. Dar a avut o activitate cu răsunet în conștiința oamenilor. Nu 
prea erau personalități de seama Părintelui pe vremea aceea... Nici 
atunci şi nici după aceea. 


La Sâmbăta te puteai duce la doi duhovnici: la Părintele Arsenie 
sau la Părintele Serafim. Dar toată lumea îl prefera pe Părintele 
Arsenie, nu pe Părintele Serafim. Deși, eu, ca om, l-am prețuit mai mult 
pe Părintele Serafim decât pe Părintele Arsenie. Mi-a convenit mie 
personal mai mult Părintele Serafim decât Părintele Arsenie. Dar 
niciodată nu aş fi putut zice că Părintele Arsenie e mai mic decât 
Părintele Serafim. Fiecare era mare în felul lui. Dar nici ei, ca 
temperament și ca formare nu s-au potrivit. S-au înţeles în sensul 
acesta că nu s-au exclus. Nu s-au completat, ci fiecare a avut stilul lui 
de lucru. 

Părintele Arsenie a fost un om cu o înzestrare deosebită, în 
sensul că orice lucru pe care l-ai fi întrebat, şi lucruri tehnice, cum se 
face o casă, orice ştia. Ori, Părintele Serafim, săracu', dacă bătea un cui 
trebuia să-l scoată apoi cineva şi să-l bată cumsecade. Nu putea așa 
ceva. De aceea el nu a avut niciodată o înaintare, în sensul acesta, că el 
e un om deosebit. Deși era deosebit și era mai bun ca Părintele Arsenie 
ca inimă, era mai de inimă, mai cald la suflet, nu putea să bruscheze pe 
cineva. Ori, Părintele Arsenie era dintr-odată, ca din pleasna bicului, te 
pocnea şi rămâneai pocnit. Nu îl interesa, nu a avut o căldură 
sufletească. Totuși, a şi avut. De pildă, Maica Teodosia Laţcu a avut 
două iubiri: pe Părintele Arsenie și pe maica Veronica. Ea a considerat 
că Părintele a fost extraordinar. Dar, zic eu, nu pentru oricine. 

Și, cum ziceam, în timpul cât a fost Părintele la Sâmbăta, a venit 
lume multă. Păi veneau studenți de la Teologie din București. 
Mitropolitul nostru Antonie, ca student la Teologie în anul 2 a venit la 
Sâmbăta împreună cu colegi de-ai lui, cu colege de-ale lui. S-au 
organizat la Sâmbăta întâlniri cu Părintele Arsenie, Părintele îi primea 
la spovedanie, Părintele Arsenie le ţinea cuvântări în care punea în 
valoare credinţa creştină, punea în valoare rezultatele ştiinţei. Era un 
om cu o cultură bine pusă la punct. 

Mişcarea asta s-a stins repede după aceea. Ăsta e necazul. Adică 
eu aş zice că, și m-am întrebat de multe ori, unde sunt oamenii aceia 
mulți care veneau la Părintele? Ce a însemnat pentru ei întâlnirea cu 
Părintele, în viaţa lor de toate zilele, în societatea în care au trăit? Ce a 
însemnat influența Părintelui în existența lor, în progresul lor 
spiritual? Deci, Părintele Arsenie i-a fascinat, pur şi simplu, i-a făcut să 
fie copleșiți în faţa lui. Unii s-au spovedit la Părintele. Însă, în general, 
oamenii, aşa cum a zis şi Părintele odată: „Oamenii rămân tot oameni”. 


Atunci, în 1942, nu era chiar aşa multă lume în jurul Părintelui. 
Deşi era, pentru că în acea Duminică în care am fost eu erau mulți la 
mănăstire, mai ales din pătura țărănească. Intelectuali erau mai puţini, 
pentru că intelectuali sunt mai puţini și în societate. Cei mai mulți 
oameni sunt oameni simpli. Pe atuncea, domina omul simplu. Și ăștia 
erau cei care veneau. Părintele ţinea o predică hotărâtă și cu fiecare 
vorbea așa, de la egal la egal. Nu zicea „dumneavoastră”. (...) Avea aşa 
o prestanță, o autoritate, o siguranță a cuvântului, o siguranță a 
verdictului. Şi asta a durat la Sâmbăta până în 1948. Veneau oamenii 
de la 40 de km pe jos la mănăstire, de la Poiana Mărului. Un grup de 
oameni de 20 sau 50 de persoane porneau din Poiana Mărului 
dimineața și seara erau la Sâmbăta, venind pe jos, să-l vadă pe 
Părintele Arsenie, să-l asculte, să-l admire. Veneau și de mai departe. 
Părintele le vorbea la fiecare pe limba lui. (...) 

Eu, până în 1949, nu am mai ajuns la Sâmbăta. Părintele Arsenie 
era plecat când am mai ajuns eu la Sâmbăta. Plecase în 1948, la 
sfârşitul lui octombrie. Eram student la Teologie și eram în vacanţa de 
Paști. Părintele Serafim era atuncea conducătorul mănăstirii. Cu dânsul 
m-am înțeles eu foarte bine de atuncea și am rămas în legătură toată 
viața, până la sfârşitul vieţii Părintelui și după aceea. Ori, cu Părintele 
Arsenie nu ştiu dacă aş fi reușit să formez o legătură din asta. 

În 1949, să continui ce am început, eram student la Teologie și 
am aflat că Părintele Arsenie era la Sibiu. Am trimis vorbă printr-un 
student care mergea la Sâmbăta, care îl cunoştea de când era elev de 
liceu şi care mergea împreună cu părinţii la Sâmbăta, şi l-am rugat să-i 
spună Părintelui Arsenie că sunt şi eu acolo şi că aş vrea să vorbesc cu 
el. De fapt nu atâta doream eu să vorbesc cu el, cât mi-aș fi dorit să 
vorbească el cu mine. Şi Părintele nu mi-a dat-o în bună, că hai să 
vorbim. Deşi eu am găsit asta, așa cumva, o lipsă a Părintelui. Poate nu 
l-a luminat Dumnezeu, poate nu am fost eu vrednic, nu știu ce 
interpretări se pot da. Da' realitatea asta este: nu a vrut să stea de 
vorbă cu mine. No bine, nu a vrut, nu a vrut. Nu aveam ce să fac. Mi s-a 
mai întâmplat o situaţie dintr-aceasta în 1987. În 1987 Părintele 
Arsenie era la Prislop. Acolo era plecat de la Sâmbăta. (...) 

Între timp Mănăstirea de la Prislop a devenit mănăstire de maici 
prin stăruința Maicii Zamfira, care era absolventă de Teologie, care îl 
cunoştea pe Părintele Arsenie, care s-a dus și ea la Prislop împreună cu 
Părintele Arsenie și s-au aranjat lucrurile în așa fel încât mănăstirea de 


la Prislop să devină mănăstire de maici. Și Părintele a rămas acolo ca 
duhovnic la obştea din Mănăstirea Prislop, obște care a durat până în 
1959. Părintele a avut acolo o întrerupere, în sensul că în 1951 - 1952, 
cam pe atuncea, a fost arestat și dus la Canal. Se făcea pe atuncea 
Canalul Dunăre-Marea Neagră, care după aceea s-a părăsit și la care au 
lucrat mulți deținuți politici. Şi Părintele a fost între cei care au lucrat 
acolo. A stat acolo cam vreo 9 luni. Apoi s-a întors la Prislop, a fost 
foarte mult urmărit de Securitate şi maica Zamfira l-a ajutat pe 
Părintele, în sensul acesta de a-l scuti pe Părintele de relațiile cu 
oamenii. A fost foarte dură. Chiar și călugări care se duceau să-l vadă 
pe Părintele aveau de suferit. Îi baga într-o magazie acolo, şi îi ţinea de 
seara până dimineaţa și dimineaţa le dădea drumul. Eu nu ştiu dacă și 
Părintele Arsenie cumva nu a avut o amestecare în toată treaba 
aceasta. În sensul acesta că el nu a dorit să mai aibă treabă prea mult 
cu oamenii, ca să fie scutit de deranjul Securităţii. Și atuncea, maica 
Zamfira a fost cerberul care l-a ajutat pe Părintele să fie scutit de 
relaţiile cu oamenii. Bine, mai vorbea el cu câte cineva, mai ales cu 
oamenii mai cunoscuţi, cu cei cu care avea ceva relaţii sau care erau 
mai deosebiți, dar, în general, făcea în așa fel încât să nu se ajungă la el. 
Şi asta a mers până în 1959. 

În 1959 a primit ordin din partea Episcopiei Aradului, asta a fost 
în mai, să părăsească Mănăstirea Prislop. A fost o dispoziție pe care, de 
fapt, a dat-o stăpânirea, Guvernul, prin Departamentul Cultelor, şi nu 
numai pentru Părintele. Și de la noi de la Sâmbăta au plecat atuncea 
vreo patru inși. Și apoi toamna a fost un decret care a golit mănăstirile. 
În 1959 a fost decretul şi s-a aplicat în 1960, în primăvară. Ori, 
Părintele, în 1959, în mai, a părăsit Mănăstirea Prislop şi s-a dus la 
București. Și având el pregătire de pictor și de sculptor s-a angajat la 
Atelierele Patriarhiei şi a lucrat acolo vreme de 10 ani. A pictat icoane, 
în special pe email. În 1969 a început pictura de la Drăgănescu. Cum 
s-a ajuns la asta? Maica Zamfira, care a fost stareță la Prislop, s-a retras 
şi ea de la Prislop, odată cu Părintele. Mănăstirea s-a desființat 
atuncea, maicile şi surorile s-au dus la Sibiu, au stat în Sibiu şi apoi în 
Răşinari, unde au lucrat la Arta Manuală. Maica Zamfira s-a dus cu 
Părintele. Părintele a stat în Bucureşti până în 1980, 1981. În 1982 
parcă, s-a sfinţit biserica de la Drăgănescu, pe care Părintele a pictat-o 
de două ori. A pictat-o în tempera prima dată și s-a „pangarit', cum 
zicea el, adică s-a afumat de lumânări. După aceea, a găsit modalitatea 


să scoată lumânările din biserică și s-a apucat Părintele și a mai 
pictat-o o dată. În 1982, cred, s-a sfințit biserica de la Dragănescu. 

Pentru că a venit vorba de pictura Părintelui Arsenie, prin 1970 
şi ceva, în legătură cu epitaful pictat de Părintele și care se putea vedea 
de vizitatori în holul stăreţiei vechi, stăteam de vorbă cu un cadru 
universitar din Sibiu, pe nume Bologa. Și zic și eu în legătură cu 
epitaful: Epitaful acesta este unul deosebit, făcut de un Părinte despre 
care zic eu că este un geniu. Și domnul respectiv a zis: „Asta înseamnă 
că are o cultură perfectă şi încă ceva”. Şi am zis: Nu ştiu dacă are o 
cultură perfectă, dar, sigur, pe lângă cultura pe care o are, are „încă 
ceva”. 

Părintele, după ce a terminat pictura la Drăgănescu, s-a retras, a 
stat prin București, la Sinaia. Pentru că la Sinaia grupul acela de surori 
şi de maici care au fost în subordinea Părintelui cândva la Prislop şi-au 
cumpărat o vilă, din munca lor. Ele au muncit la Munca Manuală, mai 
întâi în Sibiu, apoi în Răşinari și apoi s-au mutat la Sinaia. Acolo este un 
fel de așezământ cvasi-monahal. Părintele a avut acolo o chilie, a stat 
acolo, acolo a şi murit în 1989 şi grupul acesta mai există. Maica 
Zamfira e conducătoarea acestui grup, care nu ai putea zice că e o 
unitate monahală. E o unitate monahală doar în sensul acesta, că stau 
acolo nişte viețuitoare care trăiesc cum trăiesc călugării. (...) 

Părintele la Sinaia a murit. S-au făcut multe vorbe în legătură cu 
moartea Părintelui. De fapt, el a murit de moarte naturală. A avut ceva 
cu rinichii. 

Nu știu dacă am continuat ideea aceea că Părintele, în 1949, nu a 
vrut să vorbească cu mine. Deşi eu zic că ar fi trebuit să vorbească cu 
mine și pentru că l-am rugat, dar şi pentru că, fiind eu într-o situație 
specială, zic eu, aveam nevoie de un ajutor mai mult decât cineva care 
este într-o situație obișnuită. Nu vreau eu să mă prevalez de niște 
lucruri. De exemplu, Părintele Şoima, un părinte care a fost profesor de 
muzică şi de tipic la Teologie, odată nu mi-a prea convenit mie treaba 
aceasta, dar după aceea mi-am dat seama că a avut dreptate, voiam să 
plec acasă. Şi Părintele Șoima se gândea că e mai bine să rămân, era de 
Rusalii, era o festivitate la Sibiu în legătură cu Mitropolitul Nicolae 
Bălan. Nu mai ştiu eu cum a fost, cum n-a fost, dar ştiu că a fost vorba 
de asta că vreau să plec și că o mai vrut cineva să plece şi nu l-a lăsat 
Părintele Șoima. Da’ zice: „Dumitale zice îți dau voie, că dumneata nu ai 
aşa de multe bucurii câte avem noi”. Mie nu mi-a prea convenit treaba 


asta, că a zis el vorba asta, dar după aceea mi-am dat seama că a avut 
dreptate. Adică, domnule, într-o situație specială trebuie și un 
tratament special. Nu așa că nu vorbesc, lasă-l încolo de Teofil, nu 
vorbesc cu el. Și apoi nu am mai ajuns să vorbesc cu Părintele decât în 
1965. La Prislop nu am fost. l-am mai scris o scrisoare la care a 
răspuns Părintele, dar nu mie mi-a scris, ci Părintelui Serafim, că o 
să-mi scrie. Da' nu mi-a mai scris. Când m-am întâlnit cu el în 1965, 
mi-a spus: „Măi, îmi aduc aminte de scrisoarea aceea” și a căutat el o 
modalitate de a se scuza, că tocmai de aceea că nu mi-a scris m-a avut 
el în vedere mai mult decât dacă mi-ar fi scris şi m-ar fi uitat. Dar, în 
sfârşit, sunt lucruri pe care Dumnezeu le știe, nici nu are rost să le 
îmblătești de pe-o parte pe cealaltă, că tot ălea - s. 

În 1965 când m-am întâlnit cu Părintele, într-adevăr a fost o 
întâlnire cu rost şi cu folos. Părintele mi-a pus în atenţie un lucru care, 
zic eu, este bine să îl aibă în vedere oricine. Şi anume despre 
cunoștința de Dumnezeu prin Dumnezeu sau despre cunoștința de 
Dumnezeu prin studiu. Şi zicea Părintele: „Teologie pot să facă și 
păgânii şi necredincioșii”. Dar noi trebuie să căutăm o cunoştinţă pe 
care ne-o dă Dumnezeu, cumva prin limpezimea sufletului. Mi-a pus în 
atenție Catavasia I din Catavasiile înălțării: „Cu dumnezeiescul nor 
fiind acoperit, gângavul a spus legea cea scrisă de Dumnezeu. Căci 
scuturând tina de pe ochii minţii vede pe Cel ce este și se învață 
cunoștința Duhului, cinstind cu dumnezeieşti cântări”. Bineînţeles că 
am reținut catavasia, pentru că o ştiam şi a făcut nişte referiri la asta şi 
mi-au plăcut foarte mult referirile. Adică, aici este vorba despre Moise, 
despre Duhul Sfânt Care-l învăluie pe Moise, Dumnezeu care îi 
vorbeşte, despre condiţia de a-ți vorbi Dumnezeu, în înțelesul că 
trebuie să-ți scuturi tina de pe ochii minţii - pentru că avea Părintele 
vorba: „În mintea strâmbă şi lucrul drept se strâmbă”. Să izvorască din 
sufletul tău nişte cântări spre slava lui Dumnezeu, cântări din intuiţia 
măreției lui Dumnezeu. 

Atunci eu am fost la Părintele Arsenie cu un student care a 
plecat în oraș între timp. Părintele m-a dus într-un birou și se ducea și 
lucra și după aceea mai venea și mai stăteam puţin de vorbă. Și când să 
plecăm, Părintele o luat bagajul studentului acela și am ieşit. El o ieşit 
înaintea mea şi nu m-a condus, aşa ca să-l aud eu pe unde merge şi să 
merg după el. Nu mi-a fost foarte comodă treaba şi mă miram eu așa. 
Poate mai avea el şi nişte dorinţe de a face el niște experienţe... ce ştiu 


eu? Dar, atunci când am fost eu în 1965 la București cu băiatul acela, 
care acum e preot şi e consilier la Sibiu, Părintele Simion Săsăujan era 
student în anul 3 la Teologie. Şi a zis Părintele către el: „Să fii 
înţelegător față de neputința omenească”. Mi-a plăcut foarte mult 
cuvântul acesta și eu îl socotesc cel mai important cuvânt dintre 
cuvintele rostite de Părintele Arsenie. „Să ai înţelegere față de 
neputința omenească”. M-am gândit de foarte multe ori la lucrul 
acesta, l-am spus de foarte multe ori și, mai ales, am constatat că 
neputința omenească este o realitate din care mulţi nici nu pot ieşi. 
Chiar şi noi înșine, de multe ori suntem limitați cu posibilitățile de a ne 
manifesta, aşa că e de mare importanţă să fii înțelegător față de 
neputința omenească. Bineînţeles, toate cuvintele Părintelui, câte le 
ştim şi câte le putem şti, sunt importante, dar cred că de măsura asta 
nu este niciunul. Deci, în cazul nostru, să-l înţelegi şi pe acela care te 
vorbeşte de rău, să-l înţelegi și pe acela care nu-și poate ține gura, să-l 
înţelegi și pe acela care vrea să facă un lucru peste tine, că vrea el să-l 
facă, chiar dacă nu vrei tu să-l facă, toate lucrurile acestea să le 
categorisești ca neputinţă omenească și să-ți dai seama că altfel nu se 
poate. 

Eu m-am mai întâlnit cu Părintele şi de altă dată. Părintele a fost 
cum a putut el să fie față de mine. Eu nu am fost un admirator al 
Părintelui Arsenie, deși m-am bucurat de toate afirmaţiile lui care au 
ajuns la mine. Mi-ar fi părut tare bine dacă se putea face un om din doi, 
şi anume: un om cu mintea Părintelui Arsenie și un om cu inima 
Părintelui Serafim. Ar fi fost ceva excepțional. Nu se poate, fiecare este 
cum este. Eu l-am preferat pe Părintele Serafim totdeauna, chiar dacă 
mi-au plăcut verdictele date de Părintele Arsenie. L-am considerat 
totdeauna o personalitate puternică, ca şi care nu a mai existat 
altcineva în Biserică, din câţi știu eu, din cât cunosc eu, contemporani 
cu noi. Nu mă gândesc că nu au fost în istorie personalități cu mai 
multă priză la oameni decât Părintele Arsenie. Din câți oameni am 
cunoscut eu, care au lucrat în Biserică, consider că Părintele Arsenie a 
fost cel mai de vârf, Culmea vieţuitorilor şi propovăduitorilor în 
contemporaneitatea noastră. A avut şi autoritate, a avut și cultură. Să 
ne gândim numai la îndreptarul acela de viață cu oxigen, glicogen, 
somn, să-ți păstrezi hormonii şi să ai concepție de viaţă creştină, deja 
vezi că este un om de excepţie, un om care ține seama și de lumea 
aceasta, nu numai de lumea de dincolo. Dacă ne gândim la toate 


lucrurile acestea ne dăm seama că Părintele a fost, într-adevăr, un om 
mare. A fost un duhovnic mare, a fost și un om cu pătrundere, a fost şi 
om cu dar de la Dumnezeu, a fost şi om cu perspectivă, cu lărgime de 
gândire, de înțelegere. Şi-a dat el seama că nu poți să schimbi multe în 
lumea aceasta, dar, în orice caz, a fost omul care şi-a dat seama de nişte 
realități la care noi ăștialalți nu ajungem. Cu toate acestea, s-a impus în 
conștiința multor credincioşi, în aşa fel încât nu numai cei care l-au 
cunoscut l-au avut în seamă, cât și cei care nu l-au cunoscut, care au 
aflat de la alții de Părintele Arsenie, au fost îndrumați. Se îndemnau 
unii pe alții să meargă pe la Părintele Arsenie. Unii dintre ei au reținut 
anumite lucruri, cum am reținut eu rugăciunea de toată vremea, cum 
am reținut Catavasia de la înălțarea Domnului, cum am reținut faptul 
că Teologie pot face şi păgânii, cum am reținut că trebuie să ai 
înţelegere față de neputința omenească. Sunt niște lucruri care au 
rămas după Părintele. Şi apoi gândurile lui din Cărarea Împărăției. 
Doar atâta îmi pare rău, că sunt gânduri de început, nu sunt gânduri de 
către sfârşit, adică gânduri de către sfârşitul vieţii. Bineînţeles că îl 
caracterizează - cu gândurile cu care a început cu acelea a și lucrat în 
general. Deşi am impresia că Părintele şi-a mai și schimbat din idei, din 
gândurile lui. De exemplu la început îi îndruma pe mulți să se facă 
călugări. Către sfârşitul vieții îndemna să nu se mai facă călugări, 
probabil şi pentru motivul că şi-a dat seama că mulţi dintre cei care 
s-au făcut călugări nu au realizat ceva deosebit în viaţa lor, în viața 
mănăstirii şi în viața Bisericii. 

Fântâniţa Părintelui Arsenie 

Fântâniţa de lângă mănăstire nu Părintele a descoperit-o. Era 
acolo un izvor natural. Părintele a fost atenţionat despre existența 
acelui izvor de către un frate de la mănăstire. Și fratele respectiv a 
spus: Părinte, să știți că eu știu undeva un izvor cu nişte apă foarte 
bună. Și Părintele a zis că vrea să-l vadă și el. Și așa s-a dus Părintele la 
izvor şi a văzut că e apă bună. Ani şi ani izvorul acesta a rămas aşa, fără 
să se îngrijească cineva să facă acolo nişte bănci și o masă. Acestea le-a 
făcut Părintele Efrem, un părinte care a murit în 1984. Nu el personal, 
ci a angajat niște oameni. Şi s-a făcut ceea ce este acolo. 

Acolo s-a vindecat o fată care 17 ani a fost în cărucior și după 17 
ani i-a venit puterea acolo, la fântâniţă. 

Părintele leromonah Dionisie Ignat de la Mănăstirea Albac 
povesteşte împrejurarea cum Maria Silaghi şi-a căpătat întregimea 


trupului la „Fântâna Părintelui Arsenie”. 

„Eram student în anul I la Teologie la Sibiu, sunt și sibian, de loc 
din Cisnădie şi fiind în vacanţa de vară am primit ascultare de la Î.P.S. 
Serafim acuma, atuncea era duhovnicul Institutului de Teologie, «să te 
duci să stai 2 săptămâni la Sâmbăta». Fiind prieten cu Maria Silaghi, 
fiindcă o ajutam tot mereu la biserică, îi duceam căruciorul sau o 
purtam în spate, pentru că avea scleroză în plăgi de 17 ani. Şi avea tot 
mereu nevoie de ajutor să o ducă cineva, să o urce, să o coboare scările, 
să o ducă la biserică. Cu vreo două zile înalte de a merge la Sâmbăta am 
trecut pe la ea şi i-am zis: uite, m-a trimis P.S. Serafim să stau acolo la 
Sâmbăta vreo două săptămâni şi zice: și noi ne-am gândit să venim, dar 
ştim că e mai greu... da' zic eu, haida să mergem că dacă sunt și eu 
acolo vă mai ajut şi eu să vă mai duc cu căruciorul. Și a zis că tare ar 
vrea să ajungă la izvor. Şi eu am zis că haide să mergem. Era într-o 
vineri când am ajuns acolo. S-a pregătit pentru spovedanie și pentru 
Sfânta Împărtășanie, chiar în vinerea aceea dimineața s-a spovedit, a 
fost la Sfânta Liturghie, s-a împărtășit, după împărtășanie a stat la 
Sfântul Maslu, iar după Sfântul Maslu, pe la ora 15 ne-am înţeles că, 
după ce se odihnește, să o duc eu cu căruciorul până la izvor acolo, 
erau vreo 2 km. Era 3 august 1990. Și pe la ora 14.30 s-au ridicat niște 
nori de ploaie foarte mari şi dădea înapoi să nu mai mergem. Da’ am 
spus: haide să mergem, că ajută Dumnezeu, ne ajută Părintele Arsenie. 
Și am pornit încet, încet. La pârâiaşul acela, peste care a trebuit să 
trecem, erau acolo niște muncitori care s-au împotmolit cu mașina şi 
zice: trebuie să ne întoarcem înapoi, că mi-e rușine să nu mă vadă că 
mă treci în spate. Şi am zis că nu-i nimica, trecem printr-altă parte. Și 
am ocolit puțin mașina aceea și ne-am dus pe mai în jos puţin și am 
trecut şi am împins căruciorul până acolo sus, la izvor. La izvor l-am 
tras în sus, că era mai uşor de tras, decât de împins și l-am lăsat lângă 
drum acolo sus. Apoi am dus-o în brațe până la izvoraş. S-a spălat pe 
picioruşe, pe mâini, pe față, am spus «Cuvine-se cu adevărat» şi am mai 
spus nişte rugăciuni. 

Apoi au venit niște turiști mai gălăgioși și am zis ca hai să 
mergem, că nu mai îi de noi aicea. Și zice: mă țin de tine, până când ne 
depărtăm, ca să nu vadă ăștia că mă duci în spate. Și zic, bine, ține-te. Și 
s-a ținut, a mers şi am ajuns până la cărucior. La cărucior zice: simt așa 
o putere în picioare hai să mergem până la drum, că am văzut că ai tras 
greu căruciorul în sus, că era pietriș, erau bolovani. Şi când a ajuns la 


drum, tot aşa a zis: să știi că nu mă dor picioarele. De obicei, când 
mergea mai mult de 10 metri i se întorceau picioarele, mâinile i se 
suceau. Şi când am ajuns la drum am spus că acuma, dacă tot mergem, 
să mergem până la mănăstire. Şi atuncea a mers până la mănăstire, a 
intrat în mănăstire pe picioarele ei. Era sora luliana, era sora Ana, 
adică Aurica acolo, care au văzut și s-au minunat. Însă făcuse febră 
musculară și sâmbăta nu s-a mai putut ridica din pat. Dar Duminică la 
Liturghie s-a ridicat și de atunci nu s-a mai aşezat în cărucior. Acuma 
este în obștea Schitului din Retezat, împreună cu sora ei, care o mai 
îngrijeşte”. 3 

DESPRE „FÂNTÂNI” (DUHOVNICI) 

„Cei săraci şi lipsiți caută apă, dar nu o găsesc; limba lor este 
uscată de sete” (Isaia 41, 17), din pricină că Izvorul apei celei vii L-au 
părăsit şi „și-au săpat fântâni sparte, care nu pot ține apă” (Ieremia 2, 
13). 

De toată starea asta rea a lucrurilor are să dea seama și poporul, 
căci toată decăderea e de la părinţi începătură - „Și preotului i se va 
întâmpla ca și poporului” (Isaia 24, 2). Asta le spunea Părintele Arsenie 
credincioşilor atunci când veneau la dânsul să se plângă de preoții lor. 
Îi îndemna pe oameni să nu se mai văicărească, ci să nască sfinţi, să nu 
mai sape „fântâni sparte”, dacă într-adevăr sunt însetați. 

Deci, cu alte cuvinte spus: „Sapă, frate, sapă, sapă, Până când vei 
da de apă. Ctitor fii fântânilor, ce Gura, inima ne-adapă”. (Lucian Blaga) 

„Cele mai multe lucruri au locţiitori: când n-ai la îndemână un 
ciocan și vrei totuși să baţi un cui, pot fi de folos o piatră sau tocul de la 
pantof. Când îți lipseşte masa pe care să-ţi aşezi hrana, un placaj poate 
face şi el destul de bine treaba. Un scaun poate fi înlocuit de un 
bolovan, un cuţit - de un ciob de sticlă ascuţit, cutia de chibrituri - prin 
cremene și iască. Dacă vrei să faci o groapă în pământ şi n-ai sapă, poți 
încerca cu un băț, dacă n-ai oglindă să-ţi vezi chipul, poţi folosi un 
lighean cu apă. La nevoie, când te prinde furtuna și n-ai casă, te poţi 
adăposti într-o colibă sau chiar sub buza unei stânci, iar un buștean 
poate uneori servi drept barcă, aşa cum două-trei pietre încinse bine în 
foc pot fi întrebuințate drept plită. Și așa mai departe. Dar o fântână cu 
ce să o înlocuiești? 

Fântânile nu au locţiitori. 

Câte deosebiri nu întâlneşti la fântâni! Unele sunt extrovertite, 
precum cele arteziene; Ele îşi risipesc cu profunzime și generozitate 


apa. Cele mai multe dintre acestea arată un clar dezinteres pentru util; 
cu un vădit temperament de artist, ele ne desfată prin nenumăratele 
curcubeie strălucitoare. Fântânile de ţară sunt mai reținute și mai 
introvertite. Unele, totuși, semețe, cele cu cumpănă, îți fac semn de 
departe, te atrag, te îndeamnă să te serveşti de ele. Pe altele, modeste, 
pitulate sub câte un copac, având un mic acoperiș conic, o pălărie de 
protecție deasupra, trebuie să ştii să le găsești. Există fântâni princiare, 
cu grifoni, delfini, scoici şi naiade, toate cioplite în piatră. Există fântâni 
cazone, cenușii, plasate exact în centrul curţii închise a unei cazărmi. 
Există fântâni serioase, grave, cu mecanismele bine unse, dar și fântâni 
glumețe, care te împroașcă şi te stropesc atunci când te străduieşti să 
întrebuințezi apa pe care ai scos-o din ele. Unele scârțâie de bătrânețe 
din toate încheieturile şi au ghizdurile antice şi acoperite de muşchi, 
altele își proclamă, cu trufie, printr-o inscripţie, vârsta și cine le-a 
săpat. Există fântâni care astâmpără de îndată setea, altele, care ţi-o 
sporesc pe ce bei mai mult. De unele n-ai vrea să te mai îndepărtezi și 
le ţii minte toată viaţa. Pe altele le părăsești repede și le uiţi de îndată 
ce nu le mai vezi în preajmă. Fântânile au, fiecare, fire, temperament, 
caracter și obiceiuri proprii, neasemenea. Dacă n-ar avea apă, ai spune 
că nu există nimic comun între ele. Dar au. (...) 

Fântânile au şi reputații cum nu se poate mai diferite între ele: 
despre unele se spun povești de spaimă, cum că, spre pildă, şi-ar fi 
găsit în ele sfârşitul vreo fată nemângâiată. Despre altele se zice că 
mijlocesc întâlniri, cum fusese cea dintre Isaac și Rebecca. Unele au 
renumele de a avea o apă cu virtuți curative și de aceea atrag în jurul 
lor o mulțime de oameni în zilele de sărbătoare, iar când renumele le 
este încă și mai mare, se fac într-acolo veritabile procesiuni. Întâlneşti 
fântâni despre care circulă atâtea calomnii încât, deși sunt puse în 
mijlocul pieței orașului, pe unde trec zilnic mii de oameni, nimeni nu 
vrea să se uite la ele. Despre altele, dimpotrivă, se crede că sunt în 
stare, contra unui bănuţ aruncat în apa lor, să-l facă pe drumeţul ce l-a 
azvârlit acolo să revină la ele. Reputaţiile fântânilor se fac și se desfac: 
fântâni importante cândva îşi pierd, nu prea se ştie exact de ce, mai tot 
creditul şi ajung să fie de-a dreptul abandonate, părăsite. Stau, de aici 
înainte, pierdute, cu trupul prădat de buruieni, cu cumpăna prăbușită, 
cu găleata mâncată de rugină, înnămolite și uitate de Dumnezeu. (...) 

La unele fântâni, oricât te-ai roti în jurul lor, vezi numai zidărie, 
țevi şi lanţuri. La altele, oricât te apleci deasupra ghizdurilor, nu zărești 


decât tenebrele adâncului. Dar mai sunt și fântâni din care, atunci când 
te uiţi în penumbra lor, te priveşte, luminos și albastru, un ochi de cer”. 
1 

Prin urmare, frate, „Sapă numai, sapă, sapă, Până dai de stele-n 
apă!” (Lucian Blaga) 

CONCLUZII 

Am început lucrarea de față cu îndemnul cuprins în Epistola 
către Evrei, în capitolul 13. Până aici am avut în vedere prima parte a 
acestuia, şi anume: „Aduceţi-vă aminte de mai-marii voştri, care v-au 
grăit vouă cuvântul lui Dumnezeu; priviți cu luare-aminte cum și-au 
încheiat viața...”, și am văzut și cu acest prilej că Părintele Arsenie Boca 
este unul dintre mai-marii noștri, căruia i se cuvine amintirea noastră. 
Dar, de-acum, ar trebui să ne gândim și la ultima parte a îndemnului de 
mai sus şi anume la: „urmați-le credinţa”. Ar trebui, deci, să ne 
întrebăm ce s-a întâmplat în acest timp care a trecut de la moartea 
Părintelui Arsenie. l-am urmat credința? Generaţia tânără de teologi 
sau monahii, mai ales cei pe care i-a îndrumat personal, au transformat 
moştenirea Părintelui Arsenie într-un punct de plecare întru 
mărturisire? 

Cei care au simțit contemporaneitatea cu Părintele drept o 
binecuvântare, împreună cu cei care-l descoperă acum pe Părintele, 
citindu-i scrierile sau ascultând mărturii despre dânsul, după cuvântul 
Epistolei amintite, sunt îndemnați să o facă. 

Unii însă, din pricini numai de ei gândite, sunt de părere că 
despre activitatea și lucrările Părintelui Arsenie „se cuvine mai mult și 
mai bine să se tacă, decât să se vorbească... 1. Acesta este și 
principalul motiv pentru care, despre Părintele Arsenie nu au apărut 
cărți, așa cum au apărut despre toţi marii duhovnici ai României. 

În afară de Cărarea Împărăției, care a dispărut de mult de pe 
piață (de fapt eu nu am văzut-o niciodată într-o librărie de carte 
religioasă2), mai sunt multe predici, meditații, schiţe şi desene care 
încă nu au fost tipărite, poate - zic unii - pentru a respecta ultima 
dorinţă a Părintelui Arsenie, anume aceea de a nu-i fi date publicităţii. 

Cu ele însă sau fără ele, tot există un interes crescând față de 
personalitatea Părintelui Arsenie. 

Este știut, de pildă, faptul că dintre toate mormintele 
duhovnicilor români, mormântul Sfinţiei Sale este cel mai căutat, 
devenind unul dintre cele mai cunoscute locuri de pelerinaj la care 


merg creştini din toată ţara, an de an tot mai mulți. 

Tot în acest sens, un exemplu concret și foarte concludent şi el 
este acela că, pe Internet, în cazul vizitatorilor de Pagini de 
spiritualitate ortodoxă, cele mai căutate nume sunt „arsenie” și „boca”, 
lucru pe care îl ilustrează cât se poate de limpede Statistica unui astfel 
de Site, pe care o reproducem în Anexa III. 

Dar, în legătură cu Părintele Arsenie Boca constatăm, cu părere 
de rău, că există și extreme: pe de-o parte, unii îl învinuiesc și îl 
suspectează de tot felul de lucruri3, iar pe de altă parte alţii, cei 
însetați de legende mai mult sau mai puțin miraculoase4, exagerează 
în ceea ce priveşte viaţa și activitatea Sfinţiei Sale. Din 1989 încoace 
am tot întâlnit astfel de atitudini sau mărturisiri apărute în diverse 
publicaţii, semnate fie de gazetari aflați în treabă, fie de omeni care se 
pretind deştepţi, cu aere de intelectuali5, fie de fețe bisericești, care au 
dat dovadă că nu au înţeles că sunt şi lucruri care se situează deasupra 
întâmplărilor în jurul cărora se pot face exerciții gazetărești, lucruri 
care trebuie să se continue a se desfășura dincolo de zgomotul și de 
curiozitatea întreținute în jurul unor realități umflate de gazete, ca 
lucrurile sfinte şi mari, ca şi creşterea grâului, ca viața intimă a familiei, 
ca respiraţia continuă, ca rugăciunea zilnică6. 

Cu toate acestea însă și aceştia, asemenea celor care l-au 
surghiunit pe Părintele Arsenie, nu i-au stins slava, ci, dimpotrivă, i-au 
înălțat-o şi mai mult, au făcut-o mai strălucitoare. 

„Aşa e cu natura faptelor duhovniceşti. Nicio piedică materială 
nu le oprește! Dimpotrivă, înfloresc şi cresc în fiecare zi. Nu le 
veștejeşte nici timpul și nu le opreşte nici depărtarea”. 7 

În acest înţeles numea Sfântul loan Gură de Aur trupurile 
sfinților şi izvoare, şi rădăcini, şi miruri duhovniceşti. 

„Pentru că izvorul, rădăcina și mirul, adică parfumul, nu-și 
îngrădesc însușirile lor numai la ele, ci le răspândesc la mare depărtare 
în jurul lor. De pildă, izvoarele izvorăsc multă apă, dar nu ţin apele în 
sânul lor, ci dau naştere la râuri care curg mai departe şi se întâlnesc 
cu marea. Și așa, izvoarele, ca o mână întinsă, îmbrățișează prin 
prelungirile lor apele mărilor. La fel, rădăcinile plantelor și ale 
arborilor stau ascunse în sânurile pământului; dar puterea lor nu 
rămâne jos în pământ; mai ales aceasta este însușirea viței de vie care 
se agaţă de copacii înconjurători. Când coardele viței de vie se agaţă de 
ramurile de sus ale copacilor, târându-se pe ele, se întind până la mare 


depărtare și fac prin desişul frunzelor un acoperiş întins. Asta e şi 
însușirea mirurilor, a parfumurilor. Parfumurile sunt păstrate în casă, 
dar adeseori mirosul lor plăcut se răspândește prin ferestre pe ulițe, 
pe străzi, în piaţă și vesteşte trecătorilor calitatea parfumurilor din 
casă. Dacă izvorul şi rădăcina, dacă natura plantelor şi a aromatelor au 
atâta putere, apoi cu atât mai mult trupurile sfinților”. 8 

Că spusele acestea nu-s minciuni îl arată marile pelerinaje de la 
mormântul Părintelui Arsenie. 

ANEXA I 

Cuvânt lămuritor în privința unor afirmaţii din anexa la 
„Cărarea Împărăției”, prezentată sub titlul „Notă asupra ediţiei”, 
semnată de Monabhia Zamfira Constantinescul 

Moto: 

„Dacă cerți pe cerşetorul, căruia o pâine-i dai. 

Raiul nu e pentru tine, nici tu nu ești pentru rai. 

Miere chiar de i-ai da astfel, nu e faptă de creștin. 

Căci până să-ți guste mierea, i-ai turnat pe ea pelin”. 

Vasile Militaru: Vorbe cu tâlc 

Consideraţii generale 

Cartea Părintelui Arsenie, Cărarea Împărăției, apărută recent în 
Editura Episcopiei Aradului, este urmată de o postfață, scrisă de Prea 
Sfinţitul Timotei Serviciu al Aradului, de o scrisoare adresată 
Părintelui Arsenie de Nichifor Crainic şi de niște mărturisiri făcute de 
Părintele Profesor Universitar Simion Todoran. Toate acestea sunt 
scrise decent şi odihnitor, iar atmosfera creată de ele se potriveşte cu 
cartea pe care o prezintă. Nu tot așa stau lucrurile în privința Notei 
asupra ediţiei, semnată de Monahia Zamfira Constantinescu, în care nu 
se prezintă observații asupra cărții - cum era de așteptat, ci se dau și 
unele lămuriri - care, până la urmă, au și ele nevoie de lămurire, iar 
aceasta se face într-o formă care tulbură „calea senină”, pe care ne-o 
indică lucrarea Părintelui Arsenie. Este „veninul” şi „pelinul” turnat 
peste „mierea” cărții şi a mărturisirilor care o însoțesc. Toţi cei cu care 
am venit la vorbă despre Cărarea Împărăției și-au exprimat 
nemulțumirile, pentru aprecierile din Notă asupra ediţiei, care nu 
privesc ediţia, ci lucruri în afara ei. Toţi apreciază negativ afirmaţiile la 
care ne este luarea-aminte și de care ne vom ocupa mai jos. 

Bietul Părinte Bodogae! 

Îndată după trecerea la cele veşnice a Părintelui Arsenie, fostul 


său coleg de Teologie și chiar de bancă, Părintele Teodor Bodogae, s-a 
simţit îndemnat să scrie câteva rânduri în amintirea Părintelui 
Arsenie, pe care le-a publicat în „Telegraful Român”, din luna ianuarie 
1990. Nu-mi pot închipui că Părintele Bodogae s-ar fi putut gândi că 
articolul său de pomenire a Părintelui Arsenie va fi considerat cândva, 
după aproape șase ani, ca fiind scris „la comandă”, cu scopul precis de 
a „minimaliza şi caricaturiza” „această complexă, harică și marcantă 
personalitate a monahismului din Ardeal”. 

Luând aminte la o astfel de apreciere sau supoziție, gândul mi se 
duce la cuvântul Domnului Hristos: „De va fi ochiul tău curat, tot trupul 
tău va fi luminat, iar de va fi ochiul tău rău, tot trupul tău va fi 
întunecat. Și dacă lumina din tine este întuneric, întunericul cu cât mai 
mult?” (Matei 6, 22 - 23). Mă gândesc, de asemenea, la ceea ce i-a spus 
stăpânul din pilda cu lucrătorii tocmiţi la vie (Matei 20, 1 și urm.) unui 
nemulțumit: „sau ochiul tău e rău, pentru că eu sunt bun?” (Matei 20, 
15). Să nu uităm apoi că „Din prisosinţa inimii grăiește gura” (Matei 12, 
34). Un monah simplu, trăitor odinioară în mănăstirea noastră de la 
Sâmbăta, spunea: „Pe om, dacă îl cauţi de bun, bun îl găsești, iar dacă-l 
cauţi de rău, și rău îl găseşti”. Eu am citit și recitit și am analizat 
articolul Părintelui Bodogae despre Părintele Arsenie şi n-am găsit în 
el nimic „minimalizat şi caricaturizat”. L-am înțeles ca pe un articol de 
aducere aminte şi atâta tot. 

Cum stau lucrurile în legătură cu numele Părintelui Arsenie 
înscris pe  crucea-monument a luptătorilor din rezistența 
anticomunistă, monument ce se găsește în curtea mănăstirii noastre? 

În toamna anului 1995 s-a ridicat în curtea Mănăstirii de la 
Sâmbăta o cruce monument, pe care se află scrise numele celor ce au 
murit pentru ţară, făcând parte dintre cei ce au luptat în Munţii 
Făgăraşului, în rezistența anticomunistă. 

Drept cap de listă a fost scris numele Părintelui Arsenie. Spun „a 
fost scris”, pentru că acum nu mai este scris, deoarece în seara zilei de 
21 noiembrie a fost şters, în mod abuziv, de către un fanatic apărător 
al numelui Părintelui Arsenie. Şi când te gândeşti că acel fanatic este în 
rosturi de îndrumător de oameni și mai ales de tineri! 

Ni se reproșează că nu ne-am opus noi, „Prea Cuvioşii Părinți de 
la Mănăstirea Sâmbăta, cu ştirea cărora s-a făcut acest lucru, ba mai 
având şi binecuvântarea arhierească”. Cine poate face o astfel de 
afirmaţie, anume că lucrurile s-au petrecut cu știrea noastră și cu 


binecuvântarea arhierească, înseamnă că ştie mai bine decât noi. Ori, 
aşa ceva nu se poate. 

Părinţii de la Sâmbăta s-au văzut în fața faptului împlinit. Fără 
îndoială că binecuvântare şi aprobare pentru monument a fost, şi 
pentru aşezarea lui în curtea mănăstirii. Nu cred că s-au discutat și 
chestiuni de amănunt, cum ar fi aceea dacă să fie sau nu scris şi numele 
Părintelui Arsenie pe monument. Părinţii de la Sâmbăta au luat la 
cunoştinţă că numele Părintelui Arsenie e scris pe monument abia 
atunci când monumentul a fost ridicat și când, la drept vorbind, nu se 
mai putea face nimic. Și mai e ceva: personal, când am aflat că numele 
Părintelui e scris pe monument, mi-am zis: „Cei care l-au scris vor fi 
ştiind mai bine decât mine, decât noi, de ce l-au scris”. Şi mai departe, 
mi-am zis: „Cine ştie ce acţiuni va fi desfășurat Părintele, de care noi nu 
ştim, dar de care ştiu cei ce l-au pus cap de listă”. În sfârşit - şi asta nu 
trebuie să fie trecută cu vederea -, la festivitatea de sfințire a 
monumentului, Î.P.S. Mitropolit Antonie, în legătură cu prezența 
numelui Părintelui Arsenie pe cruce, a spus: „Am văzut pe cruce şi 
numele Părintelui Arsenie Boca, vestitul mare duhovnic al vremii, un 
Zamolxis al neamului românesc, şi nu m-am mirat deloc; m-aș fi mirat 
să nu fie... Ctitorii acestei cruci monumentale știu desigur de ce au 
trecut pe cruce și numele Părintelui Arsenie. Ne vor spune ceva. Pentru 
istorie, voi putea completa şi eu unele lucruri, în memoriile mele; în 
ceea ce poate vor fi cândva memoriile mele”. (Cuvintele acestea au fost 
imprimate pe casetă, de unde le-am redat). În această perspectivă au 
ştiut cei de la Sâmbăta de prezența numelui Părintelui Arsenie pe 
cruce și nu s-au opus. Cine s-a opus, n-a știut sau n-a vrut să ştie de 
acestea. 

Având în vedere toate acestea, ne putem da seama că înscrierea 
numelui Părintelui Arsenie pe monumentul de la Sâmbăta n-a fost - 
cum se afirmă - „o ultimă încercare de a răstălmăci rostul și sensul 
profund creștin al activității Părintelui Arsenie”. 

E bine că s-a pus în atenţie faptul că Părintele Arsenie n-a fost 
scos de la Sâmbăta de autorităţile locale, ci a primit ascultare de la 
Mitropolitul Nicolae Bălan să organizeze Mănăstirea Prislop, însuși 
Mitropolitul ducându-l pe Părintele la Prislop. La acestea se mai poate 
adăuga că Părintele a fost chemat de Mitropolitul Nicolae să se 
întoarcă la Sâmbăta când Mănăstirea Prislop a trecut în perimetrul 
eparhiei Aradului, dar Părintele Arsenie i-a cerut Mitropolitului să-l 


lase în continuare la Prislop. Cunosc, în această privință, câteva scrisori 
ale Părintelui, adresate Mitropolitului Nicolae Bălan şi Părintelui 
Grovu, pe cel din urmă rugându-l să intervină pentru a i se da 
binecuvântarea să rămână la Prislop. 

„Nici mort nu mă mai întorc la Sâmbăta”. 

În ceea ce priveşte cele în legătură cu locul de înmormântare, cu 
deshumarea și cu o eventuală mutare a osemintelor Părintelui Arsenie 
la Sâmbăta, despre toate acestea am luat la cunoștință din cele 
afirmate în expunerea anexă la „notă asupra ediţiei”. 

Nu mai ştiu de unde şi prin ce împrejurare mi s-a împlântat în 
minte ideea că Părintele va fi înmormântat la Mănăstirea de la 
Sâmbăta. Abia la moartea Părintelui am înțeles că gândul meu nu se 
potrivește cu realitatea şi abia de curând am aflat că Părintele și-a ales 
loc de înmormântare și că a zis: „Nici mort nu mă mai întorc la 
Sâmbăta”, și cu alt prilej: „Pecetluit să-mi fie mormântul până la a doua 
venire”. Nu-mi amintesc să se fi vorbit vreodată în mănăstirea noastră 
despre o reînhumare la mănăstirea la care şi-a început activitatea. Este 
de mirare deci că în altă parte s-a putut vorbi despre așa ceva și că asta 
începe să se știe abia acum, din informaţiile semnate de Maica Zamfira. 
Mulţumim de informaţii. Nu ne deranjează cu nimic. 

Un acatist contestat și un om defăimat 

Am lăsat la urmă cele două scrieri ale Părintelui leromonah 
Dometie Moian, Acatistul Prea Cuviosului Părinte Arsenie şi Viaţa 
Sfântului Prea Cuvios Părinte Arsenie, în privința cărora a fost şi mai 
este atâta zbatere. 

Din referirile făcute la aceste scrieri reiese că ele au fost scrise şi 
răspândite „cu încuviințarea Prea Cuvioșilor Părinţi de la Sâmbăta și cu 
binecuvântare arhierească”. Să ştiţi că nu-i aşa! Eu am aflat de acatist 
atunci când se dactilografia. L-a dactilografiat un Părinte, licenţiat în 
Teologie, împlinind rugămintea autorului. Știind aceasta, nu mi-am 
făcut nicio grijă în ceea ce priveşte conținutul, căci mi-am zis că 
Părintele, fiind licenţiat în Teologie, dacă va fi necesar, va face 
corecturile de rigoare. Astfel, acatistul nu m-a interesat, așa că n-am 
avut curiozitatea nici să-l cunosc. În ce-l priveşte pe autor, nu-l ştiam a 
fi „maniac și exaltat religios” - cum este înfățișat în rândurile la care ne 
este luarea aminte -, ci îl ştiam om inteligent, chiar dacă nu avea 
pregătire şcolară, și îl mai știam cu multă evlavie la Părintele Arsenie. 
În cuvântul meu de la înmormântarea Părintelui leromonah Dometie, 


am spus despre el următoarele: „Părintele Dometie, cu rosturile pe 
care le-a avut, s-a făcut plăcut oamenilor. Și să știți că ceea ce l-a 
caracterizat cel mai mult şi mai mult - poate mai mult decât pe oricare 
dintre noi -, a fost evlavia lui la Părintele Arsenie. A fost copleșit de 
măreţia Părintelui Arsenie, pe care l-a văzut ca pe un om mare, ca pe 
un proroc, ca pe un om cu dar de la Dumnezeu, și tot timpul căuta 
prilej să spună ceva frumos despre Părintele. Și asta l-a dus să 
alcătuiască un acatist pentru Părintele Arsenie. Acatistul a început să 
circule chiar de la început. E drept că nu-i la măsurile la care ar trebui 
să fie un acatist. Oamenii totuși au evlavie la Părintele Arsenie și la 
forma aceasta de revărsare de suflet. Și asta i-a adus Părintelui 
Dometie nişte necazuri: a avut şi are niște împotrivitori... La Părintele 
Dometie au răscolit unii și au găsit şi anumite rele, între care vina 
aceasta că a făcut un acatist Părintelui Arsenie. Și acum se continuă 
încă, să zicem aşa, „defăimarea lui”. lubiţi credincioși, noi nu suntem 
chemaţi să spunem ce-i bine şi ce-i rău. În Pateric se spune că un 
călugăr a judecat pe cineva şi l-a socotit că este rău. Îngerul s-a dus cu 
sufletul celui judecat la cel ce-l osândise și a zis: „Unde să-l pun pe 
acesta pe care l-ai judecat, la bine sau la rău?'. Dacă ar veni îngerul 
acum, la noi, să ne întrebe: „Unde să pun sufletul Părintelui Dometie?”, 
toți am răspunde: „Să-l pui la bine. Să-l pui la bine, pentru că a fost un 
om în care s-au odihnit oamenii, un om de care noi ne-am bucurat; a 
fost un om util mănăstirii; un om care și-a văzut de treabă, un om cu 
evlavie. Și dacă a făcut totuși şi ceva rău, dar nu se poate zice că 
alcătuirea acatistului pentru Părintele Arsenie este ceva rău, dacă a 
avut umbre și pete pe suflet, iată că Biserica ne-a adunat să ne rugăm 
ca Dumnezeu să-i ierte toată greșeala ce a făcut, cu voie și fără de voie; 
să-l așeze cu drepţii şi cu sfinții. Noi îl ținem unde-l avem, adică în 
inima noastră, în cinstirea noastră, în iubirea noastră, și ne ducem mai 
departe viața purtându-l în sufletele noastre”. 

Punând acum faţă în față afirmațiile celor ce-l defaimă și cele ale 
cinstitorilor, Părintele Dometie, Dumnezeu să-l odihnească, apare, pe 
de o parte, ca fiind numai „cu patru clase” - deși a făcut întreaga şcoală 
primară, precum şi o şcoală de ucenici -, „maniac și exaltat religios”, 
iar pe de altă parte, „om inteligent şi evlavios, învrednicit de harul 
preoţiei, e drept, la vârstă înaintată, dar după mai mult de zece ani de 
diaconie și după aproape patruzeci de ani de călugărie”. Cine are 
dreptate? Căci prezentarea e diferită. 


Mă uimește afirmaţia că acatistul a fost scris „cu încuviințarea 
Prea Cuvioşilor Părinţi de la Sâmbăta” și că această încuviințare i s-a 
dat Părintelui Dometie, „probabil, fiind (se înţelege, Părinţii de la 
Sâmbăta) de același nivel cu autorul, iar alții ca să-l denigreze”. E 
groaznic să constaţi la ce se poate gândi cineva pus pe defăimare. 
Adică, de ce să-l denigrăm pe un coleg al nostru? 

Cât priveşte răspândirea acatistului, la care ne este luarea 
aminte, aceasta n-are nicio legătură cu mănăstirea și nici cu Părintele 
Dometie, care doar l-a scris. Răspândirea au făcut-o credincioșii, care 
au evlavie la Părintele Arsenie și care își revarsă sufletul cinstitor, prin 
acatistul pe care îl au la îndemână. Dacă ar fi unul mai bun, l-ar folosi 
pe acela; cum acesta este singurul pe care îl au, pe acesta îl şi folosesc. 
Și apoi, așa cum se citesc și alte cărți apocrife - cum e Visul Maicii 
Domnului - spre înmulţirea evlaviei, de ce nu s-ar putea citi și acest 
acatist, tot spre înmulţirea evlaviei sau spre manifestarea evlaviei? 

Orice încercare de denigrare a Părintelui Dometie, ca să se pună 
în umbră acatistul scris de el, este fără rost, deoarece credincioșii nu 
citesc acatistul din evlavie față de autor sau raportându-se la autor - 
despre care unii nu ştiu nimic sau aproape nimic, iar alţii ştiu prea 
puţin -, ci din evlavie față de Părintele Arsenie, pentru care este 
alcătuit. Pe mine nu mă deranjează cu nimic existența acestui acatist, şi 
n-am de gând să-l opresc pe cineva de a-l citi, deși eu însumi nu-l 
citesc, pentru că, deşi am respect față de Părintele Arsenie, nu am un 
cult pentru el. 

Câteva nedumeriri 

Acestea fiind zise, mi-au mai rămas şi câteva nedumeriri, în 
legătură cu rândurile pe care le am în vedere, în expunerea de față. 

Citind cele scrise spre informare şi lămurire, constaţi că de câte 
ori e vorba despre Mitropolitul Nicolae Bălan, el este pomenit ca 
„Mitropolitul Bălan”. Astfel, în nota la scrisoarea lui Nichifor Crainic, 
adresată Părintelui Arsenie, e scris: „Nichifor Crainic e ocrotit de 
Părintele Arsenie, cu încuviințarea Mitropolitului Bălan”. Mai departe, 
în aceeași expunere, citim: „Părintele a fost dus cu mașina de 
Mitropolitul Bălan”. Nu știu pe ce se întemeiază acest fel de a spune, 
dar fie-mi îngăduit să afirm că e o necuviință. E ca şi când ar afirma 
cineva că lucrarea Cărarea Împărăției a fost scrisă de Părintele Boca 
sau că nota asupra ediției e semnată de Monabhia Constantinescu. De ce 
să nu se spună, cum e corect: „Mitropolitul Nicolae Bălan?”. Şi ar fi 


cazul să se vorbească corect, mai ales când ne gândim că Mitropolitul 
Nicolae Bălan l-a hirotonit pe Părintele Arsenie diacon şi preot şi că l-a 
făcut călugăr. Tot Mitropolitul Nicolae Bălan i-a dat bursă pentru 
Școala de Arte Frumoase şi l-a trimis şi la Sfântul Munte. În sfârșit, 
Mitropolitul Nicolae Bălan este ctitorul Mănăstirii Brâncoveanu, la care 
şi-a început Părintele Arsenie viața de mănăstire și unde şi-a 
desfășurat activitatea vreme de nouă ani, chiar dacă „nici mort nu se 
mai întoarce la Sâmbăta”. 

Este vreo deosebire între săvârșire şi moarte? 

A doua nedumerire este aceea că, de fiecare dată când a venit 
vorba de trecerea la cele veșnice a Părintelui Arsenie, se exprimă 
aceasta prin cuvântul: „săvârşirea din viață”, în timp ce, cu privire la 
Părintele Bodogae, e scris: „Înainte de a muri...”. E vorba cumva de 
vreo nuanţă? Unii mor şi alții se săvârşesc? 

Ceva ce nu-ţi poți închipui 

În sfârşit, cea de-a treia nedumerire îmi vine de pe urma 
constatării că o călugăriță, „Monahia Zamfira Constantinescu”, cu mai 
bine de patruzeci şi cinci de ani de călugărie și cu aproape tot atâţia ani 
de vieţuire în preajma Părintelui Arsenie, la vârsta de 70 de ani de 
viață, poate purta în suflet atâta răutate, câtă emană din rândurile pe 
care le semnează, ca un ultim cuvânt însoțitor al cărții Cărarea 
Împărăției. Şi cuvântul, aşa cum ne apare, este „pelinul” și „veninul', 
turnat peste mierea celor pe care le pecetluiește. E ultima impresie și 
nu e cea bună... 

Arhimandritul Teofil Părăian 

Notă: 

Aceste rânduri le-am scris în zilele de 8 şi 9 februarie 1996. 
Le-am scris dintr-o necesitate sufletească, ca un fel de despovărare de 
greutatea ce o purtam pe suflet, de pe urma celor scrise, cu atâta 
răutate, în ultimul cuvânt însoțitor al Cărării Împărăției. N-am vrut să 
fiu polemic şi cred că nici nu sunt. Unele observaţii trebuiau totuși să 
fie făcute şi le-am făcut, fără să fiu incisiv. N-am cu nimenea nimic, aşa 
cum lumina n-are nimic cu umbrele și cu petele pe care le descoperă. 

ANEXA II 

În pelerinaj la Sâmbăta de Sus1 

Niciodată nu mi s-au arătat mai profunde și mai pline de înţeles 
creștin cuvintele psalmistului care zice: „Ridicat-am ochii mei la munți 
de unde-mi va veni ajutorul meu, ajutorul meu de la Domnul Cel ce a 


făcut cerul şi pământul”, ca la ocazia pelerinajului la altarul ctitoriei 
marelui mucenic al Legii strămoşeşti și al neamului românesc, 
Voievodul Constantin Brâncoveanu, de la Sâmbăta de Sus, la care 
m-am învrednicit și eu să iau parte anul acesta. 

Cu părere de rău de a nu fi putut să zăbovesc mai mult în jurul 
acestui sfânt altar, dar cu inima plină de harul binecuvântării pe care 
Marele lerarh al Ardealului Î.P.S. Mitropolit Dr. Nicolae Bălan, l-a 
revărsat asupra tuturor fiilor săi duhovnicești, voi încerca totuși să 
aştern aci câteva gânduri ce m-au făcut să retrăiesc clipele în care şi-a 
desfășurat viața Brâncoveanu Constantin. 

În adevăr, Mănăstirea de la Sâmbăta de Sus a fost şi va fi pentru 
neamul românesc, dar mai ales pentru cel din Țara Oltului și din întreg 
Ardealul, simbolul ortodoxiei noastre și a ființei noastre naționale. 
Aşezată chiar la picioarele munţilor Făgărașului, acest loc de închinare 
a fost pentru poporul românesc din Ardeal o citadelă a rezistenţei lui 
în veacul 18-lea, când urgia habsburgică, susținută de ura de neînțeles 
a fraților uniţi, în frunte cu episcopul de la Blaj, se abătuse asupra 
Bisericii Ortodoxe și a poporului român ortodox din Ardeal. 

Când a fost ridicată această mănăstire, Brâncoveanu Constantin 
a înțeles că numai acolo în munții care-i dau atmosfera prielnică trăirii 
intense cu Dumnezeu, este cu putință ca românul de amândouă părțile 
Carpaţilor să se dezbrace de haina păcatului și să se ridice pe culmile 
cele neprihănite de unde să ceară ajutorul lui Dumnezeu în primejdii și 
nevoi. Căci ca unul care trăia în neîntreruptă comuniune cu Hristos 
Domnul și Izbăvitorul nostru, el a înțeles că sfânta ortodoxie a 
neamului a mai fost păstrată mai cu deosebire pentru neamul nostru în 
mănăstiri. Mănăstirile au fost acelea care au asigurat neamului nostru 
în timpurile de mare vitregie izvorul de la care se adăpa el pentru a-și 
păstra nealterată conştiinţa că aparține unei naţiuni care în Biserica 
ortodoxă şi numai prin această Biserică Ortodoxă are a-și afirma 
drepturile lui la o viață mai înaltă, mai demnă și mai independentă. 

Mănăstirile au fost oazele unde se odihnea sufletul neamului 
nostru românesc pentru ca refăcut și întărit cu forțe noi, să reia lupta 
şi s-o ducă la bun sfârşit. 

Dar aceste mănăstiri sunt tot atâtea pilde de trăire creștinească 
în mijlocul unei lumi prinsă în mrejele secularismului veacului nostru, 
ucigător de suflete şi rătăcitor de conştiinţe. În ele omul modern 
găseşte chipul cel mai sigur şi cel mai autentic al trăirii în neîntreruptă 


legătură cu Creatorul său, Dumnezeu. 

Căci în atmosfera de evlavie, de reculegere și de minunată 
meditaţie, el reuşeşte să înțeleagă că viața nu este dată să o petrecem 
pentru a sluji pământului, ci trăind pe pământ să avem certitudinea că 
altă viaţă va începe pentru noi dincolo de mormânt, către care trebuie 
să tindem ca spre binele nostru suprem. Ruperea legăturilor vieţii 
noastre cu climatul pe care mănăstirile au au știut să-l păstreze 
neîntinat, duce la o înfricoşătoare sărăcie sufletească care mai 
devreme sau mai târziu se arată în toate manifestările noastre atât ca 
inși, cât şi ca societate. Şi de aici izvorăsc cele mai mari dezordini 
sociale pe care a putut să le înregistreze istoria. 

Poporul nostru însă, născut şi crescut de duhul Ortodoxiei în 
Biserică, dar mai ales de mănăstirile noastre, a înţeles că simțul său 
legat mai mult de adevărurile lui Dumnezeu decât de ceea ce este 
schimbător și trecător, că puterea, tăria şi curajul lui în vremurile de 
cumplită încleștare între popoare, i-a venit numai din luminata trăire 
cu Dumnezeu în jurul altarelor acestor sfinte mănăstiri, ctitorii 
voievodale sau particulare. În jurul lor şi la sânul lor el a ştiut să 
desprindă voia lui Dumnezeu și să simtă cum braţul atotputernic al 
Ziditorului îl ocrotea şi-l ducea la biruinţă. 

Toate acestea le-a dăruit - şi le va dărui și în viitor după 
restaurare - poporului român din Ardeal altarul sfânt al ctitoriei lui 
Brâncoveanu Constantin. 

Duhul lui Brâncoveanu se va fi bucurat împreună cu îngerii din 
ceruri că în această zi mare „Vinerea' din săptămâna învierii 
Domnului, „Izvorul tămăduirii”, poporul român ortodox venit pe timp 
ploios, ca să-şi întâmpine ierarhul care îi poartă bucuriile şi necazurile 
în sufletul Său de mare român şi de mare creştin, a simţit încă odată 
cum se revarsă peste el binefacerile cerului la rugăciunile și 
binecuvântările pe care cei doi ierarhi, Î.p. Sfinţitul Mitropolit Nicolae, 
şi P.S. Nicolae Colan al Clujului înconjurați de sobor de preoți, le 
îndreptau către Cel atotputernic. 

În adevăr, săvârşirea sfintei liturghii a fost pentru toți cei ce 
veniseră la Sâmbăta de Sus, prilej de bucurii care au făcut să stoarcă 
lacrimi din ochi. Vreau să vorbesc de mișcătoarea și emoţionanta 
tundere în monahism pe seama acestei ctitorii voievodale, a unuia din 
mulții şi luminaţii absolvenţi ai „Academiei Andreiane”, păr. diacon 
Boca, diplomat al școlii de Belle-Arte din Bucureşti. Moţ după locul de 


naștere, crescut și îndrumat în studiul teologiei, tânărul monah a 
înţeles să dea ascultare gândurilor marelui Ierarh al Bisericii noastre, 
consacrându-şi viaţa lui Hristos prin studiul picturii bisericeşti, pe care 
s-o desfăşoare acolo în liniștea munţilor pe care Brâncoveanu îi 
alesese ca loc de retragere și de rugăciune. 

lată de ce cred că duhul lui Brâncoveanu a tresăltat de bucurie 
văzându-şi opera reînviată şi împodobită în chip atât de minunat de 
Mitropolitul Ardealului din România Mare, care se pare că a fost înscris 
în planul Providenţei să reia și să afirme în chipul cel mai solemn 
testamentul Voievodului martir împotriva tuturor gândurilor celor 
rele atât dinlăuntrul, cât și din afara hotarelor ţării noastre. 

Toate acestea şi-au găsit expresia însemnătăţii lor atât 
religioase cât şi naționale în predica pe care Î.P.S. Mitropolit Nicolae a 
binevoit s-o rostească dând-o ca pe o hrană izvorătoare de tărie şi de 
curaj mai ales în vremurile tulburi prin care trecem. 

În adevăr, cuvintele Î.P. Sfințitului Mitropolit au fost prinos de 
recunoştinţă adus memoriei Voievodului Brâncoveanu, mort pentru 
Legea şi pentru Neamul românesc, afirmarea drepturilor noastre 
milenare pe aceste meleaguri, scăldate de râurile harului ceresc prin 
aceste locașuri de închinare care ne-au crescut și păstrat ca neam, și în 
sfârşit, un sfânt legământ pentru viitor, cum că în strânsă legătură cu 
duhul înaintaşilor noştri cari au ştiut să-și jertfească viața pentru 
apărarea altarelor lui Hristos, vom fi și noi în stare să le urmăm pilda 
crezând şi trăind ca şi ei în Biserică. Într-o totală dăruire dezinteresată 
în mâinile lui Dumnezeu, făcându-i voia, atât în zile de pace cât şi în 
zile de zbucium, ca și printr-o profundă viețuire cu Hristos, 
adăpându-ne de la altarul acestor lăcașuri de închinare, vom avea 
siguranţa că nimeni și nimic nu ne va smulge pe viitor moştenirea pe 
care înaintașii noștri ne-au transmis-o. Chiar atunci când suferim, 
Dumnezeu urmăreşte curățirea noastră de zgura păcatului. Dar dacă 
până acum avem pace, apoi este aceasta tot voia lui Dumnezeu care 
ne-a lăsat răgazul necesar pentru a ne întoarce la El. Timpurile prin 
care trecem cer de la noi, atât de la cei de la ţară, cât mai ales de la cei 
din oraşe, revenirea pe cărările lui Dumnezeu, la credinţa în El şi la 
trăirea cu El. 

Numai în felul acesta vom putea să fim una în jurul Majestății 
Sale Regelui Carol II-lea, care poartă sarcina conducerii destinelor 
neamului nostru. În jurul lui, spune Î.P.S. Mitropolit Nicolae, avem 


datoria a ne uni pentru a fi tari şi în duhul lui Hristos se cade a purta 
sarcina unii altora pentru a asigura ţării maximum de muncă și de 
roade bogate. Căci dacă moşii și strămoşii noștri au putut rezista de-a 
lungul veacurilor, apoi cu atât mai mult noi datori suntem să le urmăm 
pilda şi să stăm ca și ei în vecinătatea lui Dumnezeu. 

Nu mai puţin mișcătoare au fost cuvintele pe care P.S. Episcop 
Nicolae al Clujului le-a rostit poporului arătând cât de înălțătoare și 
grăitoare este această zi a Izvorului Tămăduirii. 

Întreaga regiune de la Sâmbăta de Sus și-a îmbrăcat haina de 
sărbătoare pe care lumina învierii Domnului o luminase și o sfinţise. 
Bucuria învierii s-a revărsat şi asupra ei, iar apa din izvorul care a fost 
sfințit se va fi prefăcut în izvor de apă vie care va tămădui toate boalele 
şi toate neputinţele trupeșşti şi sufleteşti. 

Dar mai presus de toate rămâne reactualizarea testamentului 
lui Brâncoveanu Constantin, pe care Î.p. sf. Mitropolitul Nicolae a ştiut, 
cu măiestria oamenilor care văd peste veacuri, să o facă o vie realitate 
ortodoxă şi națională, răscumpărând prin jertfe de tot felul căderea 
celui care pe drept cuvânt a fost numit de popor „Satanasie” și 
afirmând sus și tare drepturile noastre de popor creştin ortodox şi 
român pe aceste meleaguri. 

Diacon Haralambie Cojocaru 

ANEXA III 

NOTE 

ARGUMENT 

1. La Mănăstirea Ciucea în 2000, şi la Biblioteca Facultăţii de 
Teologie Ortodoxă din Cluj-Napoca în 2001. 

INTRODUCERE 

1. O relatare mai detaliată a acestei întâmplări ne oferă Mineiul 
lunii august, care se reduce la următoarele: Suferind de lepră, Regele 
Avgar a trimis la Hristos pe arhivarul său Harman (Anania), cu o 
scrisoare în care-l cerea lui Hristos să vină la Edessa pentru a-l 
vindeca. Cum Harman era pictor, Avgar i-a recomandat să facă 
portretul lui Hristos și să i-l aducă în cazul în care Acesta ar fi refuzat 
să vină. Aflându-L pe Hristos înconjurat de mult popor, Harman s-a 
urcat pe o piatră pentru a-L vedea mai bine. A încercat să-l facă 
portretul, dar nu a reuşit, din pricina „slavei negrăite a chipului Său 
care se schimba mereu sub puterea harului”. Văzând că Harman de 
străduieşte să-l isvodească portretul, Hristos a cerut apă, S-a spălat, 


şi-a şters fața cu o maramă, pe care a rămas imprimat chipul Său. 
(Aceasta este prima icoană a lui Hristos, numită în Biserica Ortodoxă 
„nefăcută de mâna omenească” - acheiropoietos.) l-a dat marama lui 
Harman pentru ca acesta să o poarte împreună cu scrisoarea către cel 
care îl trimisese. 

2. Lacrima prigoanei - Din lupta legionarelor românce, capitolul 
Evocări - Otilia Rădulescu Aroneasa, Editura Gordian, Timişoara, 1994, 
p. 48. 

VIAȚA ȘI LUCRAREA PĂRINTELUI ARSENIE BOCA 

1. Probabil că numele de Zian vine de la Sânzian. 

2. Majoritatea absolvenţilor liceului brădean au devenit preoți și 
avocați. 

3. Romulus Neag, Părintele Arsenie Boca în Alma Mater 
Zarandensis, „Gândirea”, Serie nouă, anul VI, nr. 5 - 6/1997, p. 28. 

4. Ibid., pp. 28 - 29. 

5. Ibid., p. 30. 

6. Ibid., p. 29. 

7. În ceea ce priveşte afirmațiile pe care Monahia Zamfira 
Constantinescu le face în Notă asupra Ediției I (vezi: Cărarea 
Împărăției, ediția a 2-a, pp. 340 - 341) în legătură cu articolul 
Părintelui Teodor Bodogae, împărtăşesc întru totul opinia Părintelui 
Teofil Părăian. Vezi Anexa I din această lucrare: Cuvânt lămuritor în 
privința unor afirmații din anexa la „Cărarea Împărăției”, prezentată 
sub titlul „Notă asupra ediției”, semnată de Monahia Zamfira 
Constantinescu. Text preluat din: Arhimandritul Teofil Părăian, 
Cuvinte lămuritoare, Editura Teognost, 2002, pp. 35 - 43. 

8. Pr. Prof. Teodor Bodogae, în amintirea Părintelui Arsenie 
Boca, „Telegraful Român”, nr. 2 - 4, 1990, p. 4. 

9. cf. Romulus Neag, Părintele Arsenie Boca în Alma Mater 
Zarandensis, „Gândirea”, Serie nouă, anul VI, nr. 5 - 6/1997, pp. 26 - 
31. 

10. E vorba de Părintele Arhimandrit Antipa Dinescu (1859 - 
1942). 

11. Traduceri ale Filocaliei existau deja şi se înscriau în 
activitatea mai generală de traducere din Sfinții Părinți, pentru 
necesitățile învățământului teologic. Părintele Serafim Popescu şi 
Părintele Arsenie Boca au adus de la Athos manuscrisele românești ale 
Filocaliei, care se aflau acolo adunate pentru tipar din 1937 şi pentru 


care monahii, neavând mijloacele de a le tipări acolo, au încercat să 
obțină sprijin din ţară. Se mai știe apoi că Nichifor Crainic planificase 
tipărirea tuturor manuscriselor Sfinților Părinţi aflate la Sfântul 
Munte. (cf. Vlad Protopopescu, Pentru mai dreapta cinstire a lumii 
Părintelui Stăniloae, „Puncte Cardinale”, nr. 6/102, iunie 1999, p. 9.) 

12. Dumitru Stăniloae, din Prefaţa primului volum al Filocaliei, 
Sibiu, la „Naşterea Domnului”, 1946. 

13. Idem, din Prefaţa volumului 2 al Filocaliei, București, 
„Înălţarea Domnului”, 1947. 

14. cf. Pr. Prof. Dr. Mircea Păcurariu, Istoria Mănăstirii Prislop, 
Arad 1986, p. 158. 

15. Dr. Grigorie T. Marcu, „Revista Teologică”, nr. 9 - 10, 
septembrie-octombrie, 1940, p. 525. 

16. Ibid., p. 524. 

17. Diacon Haralambie Cojocaru, în pelerinaj la Sâmbăta de Sus, 
„Telegraful Român”, 12 mai 1940, p. 6, fragment; vezi textul în 
întregime în Anexa II din această lucrare. 

18. Pr. Prof. Dr. Mircea Păcurariu spune că Părintele Arsenie a 
fost hitotonit în iunie 1940 - cf: Pr. Prof. Dr. Mircea Păcurariu, Istoria 
Mănăstirii Prislop, Arad 1986, p. 158; Părintele Ciprian Negrean, în 
Preoţi ortodocşi în închisorile comuniste, Editura Patmos, 2001, p. 52, 
spune că Părintele Arsenie a fost călugărit și hirotonit în același an, 
adică în 1939. Însă conform ştirii preluate din „Telegraful Român” 
/1942, datele oferite de dânșii sunt greşite. Părintele Nicolae Streza, 
într-o conferință susținută la Cluj-Napoca în data de 11 aprilie 2002, a 
afirmat şi dânsul că Părintele Arsenie a fost hirotonit pe data de 10 
aprilie 1942, aşa cum am calculat şi eu cu ajutorul Evanghelistarului, 
pornind de la știrea din „Telegraful Român”. 

19. Știre: Praznicul duhovnicesc de la Mănăstirea Sâmbăta de 
Sus, „Telegraful Român”, 12 aprilie 1942, p. 4. 

20. Romulus Neag, Părintele Arsenie Boca în Alma Mater 
Zaradensis, „Gândirea', serie nouă, anul VI, nr. 5 - 6/1997, p. 29. 

21. Cât de actual este acest text, la care ar cam trebui să ia 
aminte gazetarii noștri de azi, ahtiați după senzaţional și paranormal! 

22. Dumitru Stăniloae, Lucrarea de la Mănăstirea Brâncoveanu, 
„Telegraful Român”, 8 august 1943, Sibiu, pp. 1 - 2. 

23. Romulus Neag, Părintele Arsenie Boca în Alma Mater 
Zarandensis, „Gândirea”, serie nouă, anul VI, nr. 5 - 6/1997, p. 29. 


24. Ibid., p. 30. 

25. Dan Lucinescu, Jertfa, Editura Fides, lași, 1997, p. 41. 

26. Pentru că în jurul bisericii s-au construit zidurile care azi 
formează incinta mănăstirii, nu se mai păstrează aproape nimic din 
această lucrare a Părintelui Arsenie. Doar câteva mărturii scrise și 
puţinele fotografii din acele vremuri ne mai arată cât de minunat şi cu 
câtă pricepere și bun gust a fost îngrijită „Grădina Maicii Domnului” de 
la Sâmbăta. Puținele pietre - rămase şi mutate ici-colo, anume alese și 
frumos amplasate oarecând de Părintele Arsenie în acel parc natural 
dimprejurul bisericii -, dacă alte mărturii au amuţit, încă mai grăiesc 
despre cel ce le-a pus. În legătură cu acest fapt, se spune că Părintele 
Veniamin Tohăneanu (numit stareț la Sâmbăta după plecarea 
Părintelui Arsenie), când s-a întâlnit la București cu Părintele Arsenie, 
a fost întrebat de acesta: „Ce mai zic pietrele de la Sâmbăta, 
Tohănene?”, cu înțelesul acesta, că dacă eu tac, pietrele vorbesc. 

27. lon Gavrilă Ogoranu, De ce am scris numele Părintelui 
Arsenie Boca pe crucea de la Mănăstirea Sâmbăta, „Puncte Cardinale”, 
nr. 2/62, 1996, p.15. 

28. A se vedea şi: Ion Gavrilă Ogoranu, Brazii se frâng, dar nu se 
îndoiesc, Editura Marineasa, Timișoara, 1993, vol. 1, p. 51, 108; Virgil 
Maxim, Imn pentru crucea purtată, Editura Gordian 1997, Timişoara, 
vol. 1, p. 135, 143, 145, 185; Nicolae Pop, Păcatul nerostirii adevărului, 
„Puncte Cardinale”, nr. 8/80, august 1997, p. 7; Vlad Protopopescu, 
Pentru mai dreapta cinstire a lumii Părintelui Stăniloae, „Puncte 
Cardinale”, nr. 6/102, iunie 1999, p. 9. 

29. Amintirile Mitropolitului Antonie Plămădeală, Convorbiri cu 
Dragoş Şeuleanu şi Carmen Dumitru, Editura Cum, Bucureşti, 1999, 
pp.139 - 142. 

30. Cărarea Împărăției, Monahia Zamfira Constantinescu, Notă 
asupra Ediţiei I, p. 339. 

31. Lidia lonescu Stăniloae, Lumina faptei din lumina 
cuvântului, împreună cu tatăl meu, Dumitru Stăniloae, Editura 
Humatitas, 2000, p. 129. 

32. cf. Romulus Neag, Părintele Arsenie Boca în Alma Mater 
Zarandensis, „Gândirea', serie nouă, anul VI, nr. 5 - 6/1997, p. 31. 

33. Irénée Hausherr, Paternitatea și îndrumarea duhovnicească 
în Răsăritul creștin, Editura Deisis, Sibiu, 1999, p. 9. 

34. Martor, Măritul praznic de la Mănăstirea Brâncoveanu, 


„Telegraful Român”, 16 mai 1948, nr.7 - 8, p. 6. 

35. „Adevărul este că în mijlocul mulțimii erau şi unii care nu 
veneau pentru formarea lor religioasă, ci doară, doară, să găsească în 
spusele Părintelui vreun sprijin al convingerilor sau ideilor lor”. 
(Monahia Zamfira Constantinescu) 

36. Lacrima prigoanei - Din lupta legionarelor românce, 
capitolul Evocări - Otilia Rădulescu Aroneasa, Editura Gordian, 
Timişoara, 1994, p. 48. 

37. „În ciuda înstăpânirii comuniste, poporului român nu-i 
lipseau mișcările duhovniceşti. La vremea de care vorbim, fenomenul 
Arsenie Boca, de anvergură națională, se pecetluia pe sine prin 
arestarea protagonistului; la Vladimireşti se năștea un altul, în faza lui 
pură, al cărui miez nu erau atât „vedeniile” Veronicăi Furău, cât 
predica duhovnicului loan lovan; ambele cu ecouri până-n zilele 
noastre; nu trebuie trecute cu vederea cele două mari și autentice 
vetre duhovnicești, cea de la Sihăstria, prin Părintele Cleopa Ilie, şi cea 
de la Techirghiol, prin Părintele Arsenie Papacioc, ambele, de 
asemenea, străbătând deceniile roşii”. (Bartolomeu Valeriu Anania, 
Cuvânt înainte la: Monahul Daniil (Sandu Tudor), Acatiste, Editura 
Anastasia, 1997, p. 8) 

38. Bartolomeu Anania, Atitudini, Editura Arhidiecezană, 1999, 
p. 28. 

39. Pr. Prof. Dr. Mircea Păcurariu, Istoria Mănăstirii Prislop, 
Arad 1986, p. 56. 

40. cf: Hotărârea Sinodului Mitropolitan, cuprinsă în Cărarea 
Împărăției, ediția a 2-a, Editura Sfintei Episcopii a Aradului, 2000, pp. 
346 - 347. 

41. cf. Pr. Prof. Dr. Mircea Păcurariu, Istoria Mănăstirii Prislop, 
Arad 1986, p. 57. 

42. cf. Antonie Plămădeală, în Amintirile Mitropolitului Antonie 
Plămădeală, Editura Cum, 1999, p. 114. 

43. Naş la călugărie a fost Părintele Daniil (Sandu Tudor). Este 
vorba de cunoscutul scriitor, gazetar, fost ofițer de marină și pilot 
Sandu Tudor (pe numele său adevărat, Alexandru Teodorescu), 
devenit călugăr în 1948, sub numele de Agaton, în Mănăstirea Antim 
din București, unde organizează și conduce gruparea duhovnicească 
„Rugul Aprins”, din care făcea parte și viitorul mitropolit al Ardealului, 
Antonie Plămădeală. După o primă arestare și o detenţie de 3 ani, 


Agaton se aşază în Schitul Crasna din Judeţul Gorj, unde este hirotonit 
ieromonah. Apoi îmbracă schima cea mare şi devine leroschimonahul 
Daniil, în Mănăstirea Neamţ, de unde se va retrage la Schitul Rarău; de 
aici va fi arestat de Securitate, în noaptea de 13/14 iunie 1958. (cf. 
Bartolomeu Valeriu Anania, Acatiste, Editura Anastasia, 1997.) 

44. Ieromonahul Dometie (1924 - 1975) (înzestrat de 
Dumnezeu cu darul deosebit al cântării, a fost numit „Cucuzel” de către 
Părintele Arsenie) a slujit ulterior în diferite parohii în Transilvania, 
iar mai târziu s-a remarcat ca un iscusit și apreciat duhovnic. Dânsul 
este cunoscut de cei mai mulți credincioşi ca restauratorul și 
duhovnicul mănăstirii de maici de la Râmeți. Colegul său, ierodiaconul 
Antonie, trecut în 1950 la Mănăstirea Slatina în Moldova, hirotonit 
ieromonah în 1953, în 1970 a fost ales episcop vicar patriarhal, din 
ianuarie 1980 episcop la Buzău, iar din februarie 1982 arhiepiscop al 
Sibiului și Mitropolit al Ardealului. (cf. Pr. Prof. Dr. Mircea Păcurariu, 
Istoria Mănăstirii Prislop, Arad 1986, p. 57) 

45. cf. Pr. Prof. Dr. Mircea Păcurariu, ibid., p. 57. 

46. Pentru că e vorba de o carte publicată înainte de '89, 
Părintele Mircea Păcurariu nu a putut spune că Monahia Zamfira a fost 
numită stareță a Mănăstirii Prislop, pentru că de fapt mănăstirea 
rămăsese fără stareţ, întrucât Păintele stareţ Arsenie Boca fusese 
arestat de Securitate în noaptea de 15 spre 16 ianuarie 1951. Părintele 
Arsenie s-a întors la mănăstire abia în 1952, de Buna Vestire. 

47. Dezvăluiri istorice - Documente inedite despre părintele 
Arsenie Boca, starețul mănăstirii Prislop, prezentate de Arhid. Mihai 
Săsăujan, în „Calea Mântuirii”, nr. 11, p. 4. 

48. Ibid. 

49. Dimitrie Bejan, Viforniţa cea mare, Editura Tehnică, 1996, p. 
124 - 125. 

50. A se vedea și: Mărturisitori de după gratii - Slujitori ai 
Bisericii în temniţele comuniste, Supliment al Revistei Renașterea, 
Cluj-Napoca, 1995, p. 15. 

51. Părintele Arsenie a plecat de la Mănăstirea Prislop în mai 
1959, înainte de decretul din 10 noiembrie 1959, decret aplicat în luna 
mai 1960, după Paști, şi care avantaja călugării cu studii teologice. Deci 
nu a plecat odată cu decretul, așa cum scrie P.S. Daniil, în „Chipul 
Cetăţii”, o revistă din Sibiu. (cf. Arhimandritul Teofil Părăian) 

52. Din mărturiile celor care au trăit evenimentele din 1959 şi 


imediat următoare, rezultă că P.S. Episcop Andrei, în momentul 
redactării actelor de referință, nu era în măsură de a iscăli valid. În 
plus, a făgăduit că va rechema imediat pe cei îndepărtați, după ce va 
primi avizul Patriarhului Justinian. (vezi: Hotărârea Sinodului 
Mitropolitan, cuprinsă în Cărarea Împărăției, ediția a 2-a, Editura 
Sfintei Episcopii a Aradului, 2000, pp. 347 - 348) 

53. Prin Hotărârea Sinodului Mitropolitan întrunit la 9 
noiembrie 1998 semnată de î. PS. Părinte Nicolae Corneanu 
Mitropolitul Banatului, P.S. Părinte Timotei Serviciu Episcopul 
Aradului şi Hunedoarei şi P.S. Părinte Laurenţiu Streza Episcopul 
Caransebeşului, se revine asupra deciziilor de alungare din Mănăstirea 
Prislop a Părintelui Protosinghel Arsenie Boca și a maicii stareţe 
stavrofora Zamfira Constantinescu și „socotește potrivit ca după 
Revoluţia Română, când s-au limpezit aspecte critice din trecut, să 
reabiliteze pe toți slujitorii şi viețuitoarele de aici, cu osebire pe toate 
maicile și surorile din perioada Decretului 410/1959”. În consecinţă, 
se anulează Deciziile nr. 2407/1959 şi 2408/1959, considerând 
reintegrați în viața obştei prislopene pe toţi cei împricinaţi. Prin 
aceeași Hotărâre, Așezământul monahal din Sinaia a fost recunoscut ca 
metoc al Mănăstirii Prislop. (vezi: ibid., pp. 346 - 348) 

54. Ibid., p. 347. 

55. Părintele Arsenie, din nefericire, era atunci civil. (cf. P.S. 
Daniil Partoşanul) 

56. Hotărârea Sinodului... ibid., p. 347. 

57. Arsenie Boca, Cărarea Împărăției, Cuvânt înainte. 

58. Fragment dintr-o scrisoare dată de Nichifor Crainic 
Părintelui Arsenie Boca după întâlnirea de câteva ceasuri pe care au 
avut-o în toamna anului 1971, în biserica din satul Drăgănescu. 

59. Părintele Arsenie a scris multe cuvinte la scenele pe care le-a 
pictat, de exemplu la „Judecata de apoi”, e scris acolo că ar zice faptele 
omului: „Tu eşti noi”. Deci „Tu eşti noi”, adică noi suntem cele care 
te-au alcătuit. Sunt acolo o mulțime de cuvinte frumoase și 
îndrumătoare care arată că Părintele Arsenie de fapt nu a fost un om 
de rând. (cf. Arhimandritul Teofil Părăian) 

60. Am reprodus aici textul explicativ pe care Părintele Arsenie 
l-a scris lângă această compoziţie. 

61. Nu trebuie să ne surprindă prea mult acest fapt, întrucât se 
ştie, a mai spus-o și Părintele Nicolae Steinhardt, că „Orice adevărat 


artist e şi profet”. (Nicolae Steinhardt, Monahul de la Rohia răspunde la 
365 de întrebări incomode adresate de Zaharia Sângeorzan, Editura 
Revistei „Literatorul”, 1992, p.51) 

Despre pictura de la Drăgănescu a se vedea și: Nichifor Crainic, 
Scrisoare către Părintele Arsenie Boca, „Gândirea”, serie nouă, anul II, 
nr. 1/1993, p. 19, sau în Cărarea Împărăției, ediţia a 2-a, pp. 331 - 333; 
Ovidiu Vuia, Arsenie Boca, leromonahul artist, „Gândirea”, serie nouă, 
anul IV, nr. 4 - 5/1998, pp. 64 - 68; Prof. Tatiana Sergiu, Părintele 
Arsenie Boca sau Universul sfânt al culorilor (Minunea de la 
Mihăileşti), text cuprins în volumul Unde a fost Biserica, a Pr. Prof. lon 
Buga, Editura Sf. Gheorghe Vechi, București, 2001, pp. 187 - 191; 
Vasile Andru, Mistici din Carpaţi, Editura Crist, București, 2000, pp. 
165 - 168. A se vedea apoi şi revista „Gândirea, Serie nouă, începând 
cu anul 1997, unde, aproape în fiecare număr, sunt reproduceri color 
după frescele de la Drăgănescu. 

62. cf. Cărarea Împărăției, Monahia Zamfira Constantinescu, 
Notă asupra ediţiei I, p. 342. 

63. Ibid. 

64. Ibid. 

65. Ibid., p. 343. 

66. Arhimandritul Teofil Părăian, întâmpinări, Editura Sofia, 
Bucureşti, 2000, pp. 238 - 240. 

67. În perioada când a fost la Sâmbăta Părintele Arsenie a 
îndrumat foarte mulți oameni să meargă la mănăstire, în special pe cei 
din zona Făgăraşului. Dar după decretul din 1959 nu a mai trimis pe 
nimeni. A îndrumat în special fete spre Mănăstrirea Bistrița unde s-au 
răzvrătit asupra autorităţilor bisericești, ajungând în final la 
Mănăstirea Hurezi, Tismana şi Țigănești. 

Exemple de maici: Maica Ambrozia Stoia (în prezent la Prislop, a 
trecut pe la Mănăstirea Dintr-un lemn, Bistrița şi Hurezi), maicile 
Eufimia și Filareta Botu (prima la Mănăstirea Robaia, unde a și murit, 
cealaltă la Mănăstirea Hurezi), Maica Benedicta din Ludișor 
(Mănăstirea Hurezi), Maica Timoteia (Mănăstirea Hurezi, Bistrița, în 
prezent la Prislop), Maicile Apolinaria și Paisia de la Prislop, Maica 
Teodora (Mănăstirea Bistriţa, Tismana, iar ultimii 30 de ani la Sâmbăta 
unde este şi înmormântată). 

Exemple de călugări: Actualul Mitropolit Antonie Plămădeală și 
Părintele Dometie de la Râmețţi, călugăriți de Părintele Arsenie la 


Mănăstirea Prislop. Monahul Alexie, omorât la Mănăstirea Izbuc de 
tâlhari, Monahul leronim Ștefănescu, Părinţii Veniamin şi Timotei 
Tohăneanu, Visarion Leancu, Dometie şi Varnava, toţi de la Mănăstirea 
Sâmbăta. 

Foarte mulţi însă se declară trimişi de Părintele Arsenie, în 
realitate, după cum am mai spus, după decretul din 1959, Părintele 
Arsenie nu a mai trimis pe nimeni la mănăstire. (Arhimandritul Teofil 
Părăian) 

68. Cuvântul are o eficacitate deplină numai când are acoperirea 
aurului care este viața celui ce-l rostește. cf. Dumitru Stăniloae, 
Lucrarea de la Mănăstirea Brâncoveanu, „Telegraful Român”, 8 august 
1943, Sibiu, p. 1. 

69. Învățătura aceasta că adevăratul Părinte spiritual rămâne 
mai degrabă mistagogul decât legiuitorul (cf. Andre Scrima, Timpul 
Rugului Aprins, Editura Humanitas, p. 189) reiese și din următoarea 
apoftegmă din Pateric: 

„Un frate l-a întrebat pe Avva Pimen, zicând: Nişte frați locuiesc 
cu mine; voieşti să le poruncesc lor? I-a răspuns lui bătrânul: Nu, ci fă 
tu întâi aceasta, şi de voiesc să trăiască, ei singuri vor vedea. I-a zis lui 
fratele: Voiesc şi ei, Părinte, să le poruncesc. Zis-a lui bătrânul: Nu, ci te 

